שלשת הימים הראשונים היה בהם הבדלה

ביום הראשון הבדלה בין האור והחושך

ביום השני הבדלה בין המים אשר מעל לרקיע ובין המים אשר מתחת לרקיע

ביום השלישי הבדלה בין המים ליבשה בארץ

וביום השלישי גם הוציאה הארץ דשא, ואולי הוצאה זו עניינה גם הפרדה של הנמצא בתוכה, וראה א-יא.

ביום הרביעי יהי מארת ברקיע השמים להבדיל בין היום ובין הלילה.. ויתן אתם אלקים ברקיע השמים להאיר.. ולהבדיל בין האור ובין החשך

בשלושת הימים הראשונים היתה קריאה, לכאורה בשם

ביום הראשון ויקרא אלקים לאור יום ולחשך קרא לילה

ביום השני ויקרא אלקים לרקיע שמים

ביום השלישי ויקרא אלקים ליבשה ארץ ולמקוה המים קרא ימים

אבל על הדשא לא נאמר ויקרא אלקים, אבל כן נזכר שמו של הדשא בציווי של תוצא הארץ דשא

בארבעת הימים הראשונים היתה אמירה ולא נזכרה בריאה ובחמישי נזכרה בריאה

א-ד וירא אלקים את האור כי טוב

א-ו,יב,יח,כא,כה וירא אלקים כי טוב

א-לא וירא אלקים את כל אשר עשה והנה טוב מאוד

ראיה כי טוב משמע לאחר מעשה, לאחר שנעשה האור ראהו והנה טוב, ומה שייך אצל הקב״ה לראות לאחר מעשה יותר מאשר לפני מעשה

א-יא

עץ פרי עשה פרי למינו

ולא נאמר להם איזה מינים רק שיהיו מינים, וכיצד ידעו להוציא המינים, ואולי זהו שנאמר תוצא כי תוצא את מה שבתוכה, ועל זה נאמר להוציא כל מין ומין שיש בתוכה, ובצורת מין כלומר שלא יצאו ביחד.

אשר זרעו בו

תראה כי כל פרי ופרי נושא את זרע האילן כולו, ולא רק זרע של עצמו

אשר זרעו בו על הארץ

מהו ״על הארץ״ ?

א-כא

ויברא אלקים את התנינם הגדלים ואת כל נפש החיה הרמשת אשר שרצו המים למינהם ואת כל עוף כנף למינהו

פעם ראשונה שנאמר במעשה בראשית ויברא

א-יא,יב

מבואר ברש״י שהארץ לא הוציאה עץ שהוא עצמו פרי, ונידונה על זה לאחר מכן.

1. מה העניין של הארץ לא לקיים את הציווי ?
2. לגבי הוצאת דשאים למינהם, רואים להפך, שהאדמה ׳הגדילה ראש׳ ולמרות שלא צוותה להוציא את הדשאים למינהם, נשאה קל וחומר מאילנות, והוציאה גם את הדשאים.

בענין האור והחושך

ביום הראשון נברא האור, הופרד מהחושך, וגם האור והחושך קיבלו שם - יום ולילה.

וביום הרביעי, נבראו המאורות כדי להבדיל בין היום ובין הלילה.

נראה שהאור והחושך הינם בריאה בפני עצמם, ואינם שייכים למאורות, כאילו המאורות אינם המאירים באמת.

בענין סדר הבריאה:

האור היה הדבר הראשון שנברא בעולם

לאחר מכן הבדלה בין המים התחתונים והעליונים וברש״י ב-ז כי יום שני הוא יום בריאת הרקיע לעליונים, והתעלם ממים תחתונים ששייך לתחתונים.

לאחר מכן הבדלה בין המים התחתונים ליבשה

לאחר מכן הצמחת כל היבשה

לאחר מכן המאורות

לאחר מכן החיים בתוך המים והעופות

לאחר מכן החיים על היבשה והאדם

ולגבי הקדמת הצמחים לאדם, מבואר ברש״י ב-ה כי הצמחים עמדו על פתח הקרקע ולא צמחו, עד שהגיע האדם והכיר בטובת הגשמים והתפלל שירדו גשמים ורק אז צמחו, למרות שהיה אד שעלה מן הארץ, והשקה את האדמה עבור יצירת האדם כמו שמבואר ברש״י בפסוק הבא שם, עדיין כדי להתחיל להצמיח היה מוכרח שיהיה אדם בעולם שיכיר בטובה הזאת.

בצלמנו כדמותנו

א-כו ברש״י, אמר להם יש בעליונים כדמותי אם אין כדמותי בתחתונים הרי יש קנאה במעשה בראשית.

ומאידך ב ב-יח, לגבי לא טוב היות האדם לבדו מביא רש״י: שלא יאמרו שתי רשויות הן, הקדוש ברוך הוא יחיד בעליונים ואין לו זוג, וזה בתחתונים ואין לו זוג.

מצד אחד האדם אמור להיות כדמות אלוקים, אבל צריך להיות לו זוג. ודבר זה עצמו אומר הבורא כאשר הוא מתיעץ במלאכים.

ונראה שדווקא האשה מונעת מהאדם להיות יחיד בתחתונים ולא אם היה נברא עמו אדם נוסף.

א-כט, ל

ויאמר אלקים הנה נתתי לכם את כל עשב זרע זרע אשר על פני כל הארץ ואת כל העץ אשר בו פרי עץ זרע זרע לכם יהיה לאכלה ולכל חית הארץ ולכל עוף השמים ולכל רומש על הארץ אשר בו נפש חיה את כל ירק עשב לאכלה ויהי כן

תראה שבתוך הציווי וההיתר לאכול עשב ופרי נאמר כל עשב זורע זרע וכל העץ זורע זרע, כלומר זה שהוא זורע זרע ואין באכילתו כילוי המין, הוא המותר לאוכלו

מהו ויהי כן, שנתקיים הציווי ? ודבר זה אינו תלוי בבחירת המקיים שניתן לומר בו ויהי כן ?

ו-ב ברש״י כל אלהים שבמקרא לשון מרות, וזה יוכיח, ואתה תהיה לו לאלהים, ראה נתתיך אלהים

תראה כי כל ימי הבריאה מתחילים בויאמר אלקים, יהי, יקוו, תוצא וכו׳ פעמים שמסתיים המעשה בסיפור שכך קרה כמו ויהי כן, ופעמים שקודם הקיום, יש עוד עשיה כמו ביום רביעי יהי מארת.. ויהי כן.. ויעש אלקים את שני המארת. וביום החמישי ישרצו המים שרץ נפש חיה.. ויברא אלקים את התנינם. וביום השישי תוצא הארץ נפש חיה.. ויעש אלקים את חית הארץ

ובבריאת האדם התייחד הדיבור מכל הבריאה, שלא נאמר ויאמר אלקים יהי אדם, אלא ויאמר אלקים נעשה אדם.. ויברא אלקים את האדם

התייחד יום השישי בשלש פעמים ויאמר אלקים: ויאמר אלקים תוצא הארץ נפש חיה.. ויהי כן, ויאמר אלקים נעשה אדם.. ויברא אלקים את האדם, ויאמר אלקים הנה נתתי לכם את כל עשב זרע זרע.. ואת כל העץ.. ולכל חית הארץ ולכל עוף השמים.. את כל ירק עשב לאכלה ויהי כן.

ב-טו

ויקח ה׳ אלקים את האדם וינחהו בגן עדן לעבדה ולשמרה

ולולי שחטא היה האדם עובד לעולם בגן העדן הזה, עובדו ושומרו. ומי הגן ולמי הוא עדן, ומי היה עובדו ושומרו קודם, ומי שומרו כהיום הזה.

ב-יז

ומעץ הדעת טוב ורע לא תאכל ממנו

ולא נזכר כאן דבר על עץ החיים, ולקמן נראה שצריך הרחקה של האדם גם ממנו: ג-כב ויאמר ה׳ אלקים הן האדם היה כאחד ממנו לדעת טוב ורע ועתה פן ישלח ידו ולקח גם מעץ החיים ואכל וחי לעולם, ואולי לולי אכילה מעץ הדעת, לא ניתן היה להגיע לעץ החיים, או שלא היה חשש שיגיע אליו.

ומעץ הדעת טוב ורע לא תאכל ממנו כי ביום אכלך ממנו מות תמות

והיכן התקיימה המיתה הזאת, הלא לכאורה לא מת ביום אוכלו, וגם הנחש כבר ידע זאת: ויאמר הנחש אל האשה לא מות תמתון כי ידעת אלקים כי ביום אכלכם ממנו ונפקחו עיניכם (ג-ד,ה)

תראה כי בבריאה יש הרבה ענין עם טוב, על כל ימי הבריאה נזכר כי וירא אלקים כי טוב ובסוף ביום השישי א-לא וירא אלקים את כל אשר עשה והנה טוב מאד, ובבריאת האדם ב-יח לא טוב היות האדם לבדו, אבל ידיעת טוב ורע עדין לא היתה ביד האדם ויש עץ כזה אשר באכילתו יודעים הטוב אבל האדם מצווה שלא לאכול מעץ הדעת טוב ורע.

וצריך לדעת, אם אינו מבחין בין טוב לרע מדוע שיקיים את הציווי שצווה על ידי ה׳, אם לא מפני שהוא טוב ?

ולקמן ו-ה וירא ה׳ כי רבה רעת האדם בארץ וכל יצר מחשבת לבו רע כל היום, וינחם ה׳.. האם זהו רק אחרי שכל מעץ הדעת טוב ורע ? או שניתן היה לעשות ולחשוב רע רק גם מבלי דעת טוב ורע ?

וכן לקמן בנח ו-יא ותשחת הארץ לפני האלקים.. האם זהו רק בהיות האדם יודע טוב ורע ?