מד-יח

ויגש אליו יהודה

למה ניגש ועל מה ניגש, הלא האחים כבר פסקו בתחילה את עונש הגונב: אשר ימצא אתו מעבדיך ומת (מד-ט), ואחר כך יהודה עצמו אומר: הננו עבדים לאדוני גם אנחנו גם אשר נמצא הגביע בידו (מד-יז) וכיוון שקיבלו עליהם כבר עבדות, מה עוד יש להוסיף, ודבר אחד השתנה והוא כי יוסף וכמוהו גם השליח שבא אליהם בדרך, אינם רוצים את כולם לעבדים, אלא רק את בנימין לעבד, וכאן ניגש יהודה ואומר עם עבד אחד אתה מבקש, קח אותי לעבד.

מד-לג

ועתה ישב נא עבדך תחת הנער עבד לאדני והנער יעל עם אחיו

תראה כי מתחילה גזרו עונש מוות על אשר נמצא הגביע בידו ועל עצמם להיות עבדים, ״אשר ימצא אתו מעבדיך ומת״ (מד-ט), לאחר מכן הורידו מהעונש ״הננו עבדים לאדני גם אנחנו גם אשר נמצא הגביע בידו״ (מד-יז) וכעת יהודה מבקש לשחרר לגמרי את בנימין, ורק הוא יהיה לעבד במקומו.

מה-א,ב

ולא יכל יוסף להתאפק לכל הנצבים עליו ויקרא הוציאו כל איש מעלי ולא עמד איש אתו בהתודע יוסף אל אחיו ויתן את קלו בבכי וישמעו מצרים וישמע בית פרעה

תראה כי מצד אחד יוסף אינו מתודע אל אחיו עד אשר לא יעמוד שום איש אתו, אבל מצד שני קולו נשמע במצרים ובבית פרעה.

מה-ד,ה

אני יוסף אחיכם אשר מכרתם אתי מצרימה ועתה אל תעצבו ואל יחר בעיניכם כי מכרתם אתי הנה כי למחיה שלחני אלקים לפניכם

תראה את הדבר הגדול הזה, כי בדיבור אחד יוסף מתודע לאחיו ובו גם אומר ״אל תעצבו ואל יחר בעיניכם״, הוא שוכח ומתעלם מרעת אחיו אליו, ולא זו בלבד אלא טורח מיד ליישב את דעתם, שלא יהיה רגע אפילו אחד שבו יעמדו בפני הרע שעשו לו.

ומצד שני זה לא מנע ממנו לטלטלם וליראם בדבר הבאת בנימין ומעשה הגביע.

מה-ח

ועתה לא אתם שלחתם אתי הנה כי האלקים וישימני לאב לפרעה ולאדון לכל ביתו ומשל בכל ארץ מצרים

תראה דיבור של אמונה כה פשוט, לא אתם, אלוקים.

ובאמת כאשר אדם מושל בכל ארץ מצרים נראה קל יותר לדבר דברי אמונה. אבל הוא יוסף שאמר ״לאלקים פתרונים ספרו נא לי״ (מ-ח) והוא שאמר ״בלעדי אלקים יענה את שלום פרעה״ (מא-טז) והוא יוסף אשר אומר בדיבור אחד בהתודעו אל אחיו: ״אני יוסף אחיכם אשר מכרתם אתי מצרימה ועתה אל תעצבו ואל יחר בעיניכם כי מכרתם אתי הנה כי למחיה שלחני אלקים לפניכם״ (מה-ד,ה) אותה אמונה באמת גרמה לו להסיר כל כעס מליבו על אחיו, ולגרום גם להם להרגיש כך.

מה יד

ויפל על צוארי בנימין אחיו ויבך ובנימין בכה על צואריו וברש״י בכו על המקדשים שעתידים להיות אחד בחלק חברו.

וזו השעה בה יוסף בוכה על התודעו לאחיו, וכיצד ומנין שבכו על המקדשים בשעה זו ?

מה כב

ולבנימין נתן שלש מאות כסף וחמש חליפות שמלות

וכעין זה לעיל מג-לד ותרב משאת בנימין ממשאת כלם חמש ידות

וצריך לדעת מדוע היה לו לתת יחס מיוחד לבנימין, ועל דבר כעין זה של העדפת אח אחד על האחר, הוא ירד למצרים.

מה כג

ועשר אתנת נשאת בר ולחם

האם כשהאחים באו למצרים בראשונה כדי לשבור בר ולחם הביאו כזאת כמות, והלא נראה שהביאו רק כל אחד את שקו. וכאן זה רק עבור הדרך.

מה-כח

ויאמר ישראל רב עוד יוסף בני חי אלכה ואראנו בטרם אמות

נראה שיעקב אינו בא למצרים כאשר ביקש יוסף מה-ט..יא רדה אלי אל תעמוד.. וכלכלתי אתך שם כי עוד חמש שנים רעב, אלא בא רק כדי לראות את בנו בטרם ימות

ויאמר ישראל רב

כאן יעקב מדבר בלשון רב, ובשונה מלעיל שם עשיו נקט לשון רב ויעקב לשון כל, ״כי חנני אלקים וכי יש לי כל״ (לג-יא)

מו-א

ויסע ישראל.. ויבא בארה שבע ויזבח זבחים

ומדוע נסע לבאר שבע האם כי זו הדרך היורדת מצרימה או מסיבה אחרת, וראה לקמן מו-ה לגבי וישאו בני ישראל את יעקב

מו-ה

ויקם יעקב מבאר שבע וישאו בני ישראל את יעקב.. בעגלות אשר שלח פרעה

ונראה כי עד באר שבע הלך ללא העגלות, כביכול עדיין אינו יורד למצרים, ואז בבאר שבע מתגלה אליו ה׳, אומר לו שלא ירא ומבטיחו להעלותו, ורק אז שם פעמיו למצרים. אבל צריך לדעת לשם מה הלך לבאר שבע.

מו-לד, מז-ב

ואמרתם אנשי מקנה היו עבדיך מנעורינו ועד עתה.. בעבור תשבו בארץ גשן כי תועבת מצרים כל רועה צאן.. ומקצה אחיו לקח חמשה אנשים

תראה כי גם במשול יוסף בכל ארץ מצרים, עדיין אינו יכול בדרך המלך להושיב את אביו ואחיו בארץ גשן, ורק על ידי שמתחכם לפני פרעה הוא ואחיו, יכול לגרום לפרעה להושיבם בארץ גושן.

מז-ו

ואם ידעת ויש הם אנשי חיל ושמתם שרי מקנה על אשר לי

ומי היו רועי הצאן של פרעה הלא ״תועבת מצרים כל רעה צאן״ (מו-לד)

מז-יט.. כג

קנה אתנו ואת אדמתנו בלחם.. ויקן יוסף את כל אדמת מצרים לפרעה כי מכרו מצרים איש שדהו.. הן קניתי אתכם היום ואת אדמתכם

נראה מהפסוקים כי קנה יוסף אותם עם אדמתם, וצריך לדעת מדוע להם למכור בבת אחת גם אותם וגם את אדמתם, ימכרו קודם את אדמתם, כאשר מכרו לו את כספם ומקניהם, ואחר כך ימכרו גם את עצמם

מז-כב

רק אדמת הכהנים לא קנה כי חק לכהנים

מי הם ואיזה הם הכהנים הללו, ולמי כיהנו, האם לעבודה זרה של פרעה אשר אמר מי ה׳ אשר אשמע בקולו, ובמה זכו להיזכר כאן כהני פרעה

ותראה כי הכהנים אשר אוכלים חקם ואינם מוכרים אדמתם, דומים הם לכהנים שלנו אשר אוכלים משלחן גבוה ואין להם חלק ונחלה, ה׳ הוא נחלתם

וכל הפרשה היא בהקבלה לאשר אין לנו משלנו בעולם הזה.

מז-כד

והיה בתבואת ונתתם חמישית לפרעה וארבע הידת יהיה לכם לזרע השדה ולאכלכם ולאשר בבתיכם ולאכול לטפכם

תראה את שיעור החומש הזה אשר צווה להם להפריש מן פרי האדמה אשר אינה שלהם, וגם גופם אינו שלהם, אבל הם עדיין הזורעים והקוצרים כבשלהם, ותראה כי ארבע הידות שהן הרוב, באות לאדם ורק יד אחד לאשר הכל שלו,

ובדומה אנו רואים שאדם נותן משאינו שלו למי שהכל שלו, כמו שאמרו ״המבזבז אל יבזבז יותר מחומש״ וכן בחומש למעשר כספים.

לזרע השדה ולאכלכם ולאשר בבתיכם ולאכול לטפכם

יוסף מפרט להם למה נועדו ארבע הידות, לכם לזרע השדה, לאכלכם, ולאשר בביתכם, ולאכול לטפכם

וכי אינם יודעים מה לעשות בארבע הידות. ועד היום הלא ידעו כיצד לעשות בתבואתם, ומה עשו אם לא זרעו בשדה, נתנו לאכול להם ולאשר על ביתם ?

אמנם שכעת הכל משל פרעה ואינו שלהם, ולכן גם כאשר כבר יש להם תבואה, ישתמשו בה רק על פי ציווי. גם האכילה אינה אכילה משלהם, אלא אכילה מצווה.

ונלמד מזה על אכילתנו משל א-ל עליון קונה שמים וארץ.