מז-כח

ויחי יעקב בארץ מצרים שבע עשרה שנה

ומדוע חי שם שבע עשרה שנה ולא יצא מיד ככלות הרעב אל הארץ אשר נשבע לו ה׳ לתת לו ולזרעו, כמו שלמדנו: הארץ אשר אתה שכב עליה לך אתננה ולזרעך (כח-יג) וכן, ואת הארץ אשר נתתי לאברהם וליצחק לך אתננה ולזרעך אחריך אתן את הארץ (לה-יב)

ולעיל כאשר נגלה אליו ה׳ בדרך מצרימה בהיותו בבאר שבע, אומר לו ה׳ אל תירא מרדה מצרימה כי לגוי גדול אשימך שם אנכי ארד עמך מצרימה ואנכי אעלך גם עלה (מו-ג,ד) יש כאן שני דיבורים על עתיד היותו במצרים: ״לגוי גדול אשימך״ ו״אנכי אעלך גם עלה״ ואולי מחמת שני דיבורים אלו יעקב אינו עולה מעצמו.

ויהי ימי יעקב שני חייו שבע שנים וארבעים ומאת שנה

נסכמו שני חיי יעקב, אך עדיין התורה מספרת את חייו, שלא כבדרך כלל שסכימת השנים היא בשעת סיפור המיתה.

מח-יג..יט

ויקח יוסף את שניהם את אפרים בימינו משמאל ישראל ואת מנשה בשמאלו מימין ישראל.. וישלח ישראל את ימינו וישת על ראש אפרים.. ואת שמאלו על ראש מנשה.. וירא יוסף כי ישית אביו יד ימינו.. וירא בעיניו ויתמך יד אביו.. שים ימינך על ראשו וימאן אביו..

תראה כמה עיסוק יש כאן עם הימין והשמאל.

התורה מתארת איך יוסף לוקח בימינו ובשמאלו שלו, איך מעמידם מול יעקב לימין ושמאל של יעקב, את מעשה יעקב בשיכול ידיו, את הרע שהיה הדבר בעיני יוסף, ואת מיאון יעקב לשנות.

תראה כמה מעשים מהעבר נזכרים כאן

העדפה של יעקב את אח אחד על פני אח אחר, הקטן על פני הגדול. כעין יעקב שהעדיף את יוסף.

נתינת העדפה בברכות לאח הקטן, כעין יעקב שלקח את הברכות והבכורה מאחיו.

טענת יוסף להבדיל כעין טענת לבן: לא יעשה כן במקומנו לתת הצעירה לפני הבכירה (כט-כו)

מח-ה

אפרים ומנשה כראובן ושמעון יהיו לי

האם יש כאן בעצם נחלה פי שניים שיוסף מקבל כדין שאנו מוצאים בבכור

והאם החלוקה בין אפרים ומנשה לשאר בנים שיוליד יוסף אחר כך שייכת ל׳פי שניים׳ זה, או שיש סיבה אחרת לחלק בין בני יוסף הנולדים עד שבא יעקב לבין אלו הנולדים אחר כך.

מח-ה..ז

ועתה שני בניך הנולדים לך בארץ מצרים.. לי הם.. ומולדתך אשר הולדת אחריהם לך יהיו.. ואני בבואי מפדן מתה עלי רחל בארץ כנען

ומה ענין סיפור מיתת רחל לכאן, ויוסף לכאורה היה שם אז ויודע כל זאת ואין זה דבר חדש עבורו, ואולי יש כאן הסבר מדוע שני בני יוסף הנולדים במצרים יהיו כבני יעקב, כיוון שרחל מתה ולא ילדה עוד ילדים ויעקב היה מצפה שיהיו לה.

אך מדוע רק בני יוסף אשר נולדו עד אשר ירד יעקב למצרים ולא אחרי, זה עדיין לא מבואר.

מח-יד

שכל את ידיו כי מנשה הבכור

ובהמשך מח-כ וישם את אפרים לפני מנשה

הנה העדפת אח אחד על פני אח אחר אנו מוצאים מימי יצחק ורבקה ויאהב יצחק את עשיו.. ורבקה אוהבת את יעקב.. (כה-כח) וכל ענין הברכות שלקח יעקב בערמה ובריחתו מפני עשיו לחרן היו בגלל הדבר הזה.

ואחר כך יעקב, ״וישראל אהב את יוסף מכל בניו.. ויראו אחיו כי אתו אהב אביהם מכל אחיו וישנאו אתו״ (לז-ג,ד) ומזה הגיע יוסף למצרים,

ויוסף, נראה שממשיך בדרך זו: ״ותרב משאת בנימין ממשאת כלם חמש ידות״ (מג-לד) וכן ״לכלם נתן לאיש חלפות שמלת ולבנימן נתן שלש מאות כסף וחמש חלפת שמלת״ (מה-כב) ואינו חושש לקנאה בין האחים על הדבר הזה.

וכעת יעקב שוב מעדיף את אפרים על פני מנשה ואומר זאת ומראה זאת למרות התנגדות יוסף ״וירא יוסף.. וירע בעיניו״ (מח-יז)

מט-א

האספו ואגידה לכם את אשר יקרא אתכם באחרית הימים

מהו אחרית הימים, סוף הימים כלומר ימים שאין אחריהם עוד ימים, או שהכוונה רק לימים הבאים.

צריך לדעת כיצד כל מה שאומר יעקב להלן הוא אשר יקרא באחרית הימים, ופעמים נראה שמדבר על אשר קרא כבר.

מט-ג,ד

ראובן בכרי אתה.. פחד כמים אל תותר כי עלית משכבי אביך

ומהו דיבור אחרית הימים כאן, האם ״אל תותר״ במובן של שלילת זכות יתירה מראובן.

מט-ה..ז

שמעון ולוי אחים.. בסדם אל תבא נפשי בקהלם אל תחד כבדי.. ארור אפם כי עז ועברתם כי קשתה אחלקם ביעקב ואפיצם בישראל

וזהו כל אשר יקרא אותם באחרית הימים, קללת אפם והפצתם ? והיכן שבט לוי שבט הכהונה והלויה, שבט ממנו בא משה המנהיג, אהרן הכהן הגדול, שבט שחגר כלי מלחמתו, נקם וקינא קנאת ה׳ גם בחטא העגל, גם במעשה זמרי

מט-ח

יהודה אתה יודוך אחיך ידך בערף איביך ישתחוו לך בני אביך

ולעיל חלם יוסף חלום כי אליו ישתחוו אחיו, אביו ואמו, ואביו שמר את הדבר, והנה התקיים הדבר וכעת הם במצרים בית מלכות יוסף, ויוסף הוא גם בנו אהובו של יעקב, ומה חסר עוד כדי שישאר יוסף המלך לעד ולו ישתחוו בני אביו.

אבל יעקב קובע את יהודה להיות המלך אשר ישתחוו לו בני אביו ואת יוסף אינו מברך לקמן בשום ברכת שלטון או מלכות.

מט-יג

זבולן לחוף ימים ישכן והוא לחוף אנית וירכתו על צידון

יעקב ובניו במצרים יושבים, אינם יודעים מתי יעלו משם לארץ ישראל, אך יעקב מברך את זבולון על נחלתו בארץ ישראל, על חוף ימים, ועל גבול עד צידון.

מט-לא

ושמה קברתי את לאה

והיכן נפטרה לאה, ולא מצינו דבר על זמן, ומקום פטירתה וימי שנותיה, מה שאינו כן לגבי שאר אמהות.

ותראה שדווקא לאה נקברה עם יעקב אבינו במערת המכפלה, האשה אשר נתנה ליעקב בשקרו של לבן, וגם לאחר מכן, אינה נזכרת כאשת יעקב כמו רחל אחותה, היא שהעמידה את שבטי המלכים והכהנים בישראל, היא שנשארה לעולמים לצדו. ואילו רחל נשארה היכן שהוא על אם הדרך.

מט-כט

ויצו אותם ויאמר אלהם אני נאסף אל עמי קברו אתי אל אבתי אל המערה אשר בשדה עפרון

ולקמן (נ-יב,יג) ויעשו בניו לו כאשר צום וישאו אותו בניו ארצה כנען.

וזהו ציווי מיוחד של יעקב לבניו אשר לבסוף קימוהו.

אבל בנפרד אנו מוצאים ציווי מיוחד על יוסף לזה (מז-כט,ל) שים נא ידך תחת ירכי ועשית עמדי חסד ואמת אל נא תקברני במצרים ושכבתי עם אבתי ונשאתני ממצרים וקברתני בקברתם. ואחר כך קיום נפרד של יוסף לזה (נ-ה..ט) וידבר יוסף אל בית פרעה לאמר.. אבי השביעני.. אעלה נא.. ויעל יוסף לקבור.. ויעלו אתו כל עבדי פרעה.. וכל בית יוסף ואחיו ובית אביו..

ונראה כי יוסף לחוד והאחים לחוד בכל הענין הזה.

נ-טו..יח

ויראו אחי יוסף כי מת אביהם ויאמרו לו ישטמנו יוסף והשב ישיב לנו את כל הרעה אשר גמלנו אותו.. ויצוו אל יוסף לאמר אביך צוה לפני מותו.. וילכו גם אחיו ויפלו לפניו

תראה כי דבר זה היה לפחות שבע עשרה שנה אחרי שיוסף ואחיו נמצאים ביחד במצרים, כי אלו שני חיי יעקב במצרים, ויוסף, נראה שהוא השליט עדיין, כי אחרת מה יש להם לירא מפניו, והוא בעל היכולת לומר (נ-כא) אנכי אכלכל אתכם ואת טפכם, וכן (נ-ב) ויצו יוסף את עבדיו את הרפאים לחנט את אביו,

ועדיין חוששים משנאתו אותם על הרעה שגמלוהו, וכל השנים האלה, מה היה בהם.

נ-יז

אנא שא נא פשע אחיך וחטאתם כי רעה גמלוך ועתה שא נא לפשע עבדי אלקי אביך ויבך יוסף בדברם אליו

פשע אחיך, פשע עבדי אלקי אביך, בקשתם לנשיאת החטא אם כאחים ואם כעבדי אלקי יעקב

ויבך יוסף בדברם אליו

איזו בכיה זו, האם בכית הצער והכאב על הרע שגמלוהו, או בכייה על צערם של האחים ופחדם הגדול מפניו.

ואנו מוצאים עוד שתי בכיות למעלה:

מב-כא..כד ויאמרו איש אל אחיו אבל אשמים אנחנו על אחינו אשר ראינו צרת נפשו בהתחננו אלינו ולא שמענו על כן באה אלינו הצרה הזאת ויען ראובן אתם לאמר הלוא אמרתי אליכם לאמר על תחטאו בילד ולא שמעתם.. ויסב מעליהם ויבך וישב אלהם.. וגם כאן יש לשאול איזו בכייה זו, האם על צערם של אחים או על צערו שלו

מג-כט,ל וישא עיניו וירא את בנימין אחיו בן אמו.. וימהר יוסף כי נכמרו רחמיו אל אחיו ויבקש לבכות ויבא החדרה ויבך שמה

נ-יט,כ

ויאמר אלהם יוסף אל תיראו כי התחת אלוקים אני ואתם חשבתם עלי רעה אלקים חשבים לטבה

תראה כי יוסף שב ורואה לנגד עיניו בכל עת את האלקים, וזולתו כלום.

וכך ממש הוא למעלה (מה-ה) ועתה אל תעצבו ואל יחר בעיניכם כי מכרתם אתי הנה כי למחיה שלחני אלקים לפניכם, וכן (מה-ח) ועתה לא אתם שלחתם אתי הנה כי האלקים. וגם לפני פרעה (מא-טז) בלעדי אלקים יענה את שלום פרעה. ולפני שר המשקים והאופים (מ-ח) הלוא לאלקים פתרנים ספרו נא לי