התורה לא מספרת מי היה אברהם אבינו, לא כתוב שהוא מצא חן בעיני ה׳ כמו בנח, ולא כתוב שום דבר המלמד מדוע הוא נבחר על ידי ה׳.

התורה רק מספרת שאביו לקח אותו כדי ללכת ארצה כנען והם נעצרו בדרך. כעת בפרשה לפתע הקב״ה מצווה אותו לעזוב את בית אביו, ולהמשיך (?) את הדרך לארץ כנען, וגם ציווי זה לא בא בצורה המלמדת ביטול או מסירות נפש שהיה לאברהם כלפי הקב״ה, כי הקב״ה מבטיח לו את כל הטוב שבעולם אם באמת יעזוב את בית אביו וילך לארץ כנען. ונראה שאין לאברהם סיבה לסרב לציווי כזה ולהפך יש סיבות רבות כדי לציית לו.

מדוע בדרך זו מתחילה התורה לבאר מיהו היה אברהם, ובעצם מיהו וכיצד נבחר העם היהודי.

ופרשת הדיבור עם אברהם מתחילה כשהוא בן שבעים וחמש

ובהמשך בכמה מקומות כתבה התורה ללמד על טיבו של אברהם

כאשר מתגלה לו עונשם של סדום (יח-יט) ״כי ידעתיו למען אשר יצוה את בניו ואת ביתו אחריו ושמרו דרך ה׳ לעשות צדקה ומשפט״

והגילוי המפורט ביותר הוא דווקא בהקשר ליצחק, כאשר יצחק מובטח על היותו לעם גדול וירושתו את הארץ, אומר לו הקב״ה: (כו-ג..ה) ״עקב אשר שמע אברהם בקלי וישמר משמרתי מצותי חקותי ותורתי״

ולגבי יעקב אנו גם מוצאים איזה גילוי מי היתה משפחת אברהם: ״ויתעצבו האנשים ויחר להם מאוד כי נבלה עשה בישראל לשכב את בת יעקב וכן לא יעשה״ (לד-ז)

האם תרח התחיל איזה תהליך עוד לפני אברהם או שאין קשר בין ההליכה של תרח לארץ כנען להליכה של אברהם, ובטו-טו ואתה תבוא אל אבותיך בשלום, תקבר בשיבה טובה, מפרש רש״י, ללמדך שעשה תרח תשובה.

וכאשר מחפש אברהם אשה ליצחק בנו הוא שולח את אליעזר ״אל ארצי ואל מולדתי״ (כד-ד) ואליעזר עצמו אומר: ״אל בית אבי תלך ואל משפחתי״ (כד-לה)

ולקמן טו-ז אני ה׳ אשר הוצאתיך מאור כשדים לתת לך את הארץ הזאת לרשתה, למרות שהיציאה מאור כשדים היתה על ידי תרח, ויקח תרח את אברם בנו.. ויצאו אתם מאור כשדים ללכת ארצה כנען ויבאו עד חרן.. (יא-לא) וראה שם לגבי ההליכה לארץ כנען

האם אפשר ללמוד מזה שתרח התחיל איזו שהיא דרך אל ה׳ ועצר, ואברהם המשיך, ודווקא שם היה לו ציווי ונסיון לעזוב את בית אביו.

יב-א

אל הארץ אשר אראך, וברש״י, לא גילה לו את הארץ מיד כדי לחבבה בעיניו ולתת לו שכר על כל דיבור ודיבור..

נראה כי האדם הולך לפעמים ברצון ה׳, אל מקום שחייו מכוונים אותו, ברור לו שזהו רצון ה׳ אך לא ברורה לו המטרה, לאן פניו מועדות לבסוף, הוא רק רואה את הצורך הברור לעזוב וללכת, ומקום זה עלול להיראות קשה, ללכת חסר מטרה, אבל כאן נראה שזהו חלק מהדרך, לעזוב בלי לדעת לאן, ללכת בלי מטרה, ללכת כי צריך ללכת. כך אדם מוסר את עצמו לה׳.

יב-ח

ויעתק משם ההרה.. ויט אהלה.. ויבן שם מזבח..

עד עתה דורות על גבי דורות מנתה התורה בקצרה ואילו כאן האיש אברם הוא מקור העיסוק והליכתו מכאן לשם, ונטיית אהלו כאן או שם נעשה דבר חשוב לעסוק בו.

ויט אהלה.. ויבן שם מזבח.. ויקרא בשם ה׳

ראה לקמן יג-ג,ד על קריאה שוב בשם ה׳ באותו מקום לאחר הירידה למצרים

יב-ט

ויסע אברם הלוך ונסוע הנגבה

מהי נסיעה זו הנגבה, האם היא תחילת הדרך לירידה למצרים, או שנסיעה אחרת היא.

יב-י

ויהי רעב בארץ

אברהם בא לארץ כנען ואתו הבטחת כל הטוב מאת ה׳, אבל יש רעב בארץ ולא ניתן להשאר בה,

ואנו לא מוצאים שאברהם מקבל ציווי אודות היציאה מהארץ והירידה הזאת,

והיכן מתקיים באותה שעה הדיבור: לך לך.. אל הארץ אשר אראך ?

יב-י

ויהי רעב בארץ וירד אברם מצרימה

ולקמן יג-א ויעל אברם ממצרים.. ואברם כבד מאוד במקנה בכסף ובזהב

ותראה כי כך קרה את יעקב ובניו, ירדו למצרים, מפני הרעב ועלו שוב, ברכוש גדול

יב-יג

למען ייטב לי בעבורך וברש״י, יתנו לי מתנות

אברהם עסוק כעת בכך שאשתו עומדת להגזל ממנו, וחייו תלויים לו מנגד כי חושש שלא יהרגוהו המצרים, ובתוך כל הדאגה הזאת, הוא עסוק כיצד לקבל מתנות מהמצרים ?

ואולי כן, כי אברהם בתוך כל הרע הזה שפקד אותו ביציאה מהארץ שצווה עליה מחמת הרעב, ובגזילת אשתו, לא פחד שום פחד ואת מנהגו נהג ביושר בקוראו לשרי אחותו כדי לא למות עליה, ואם יכול היה גם להתעשר ולהציל קצת טוב מרעתם ושחיתותם של המצרים, מה טוב הדבר.

ותראה כי אותו אברהם אינו מסכים לקחת שום דבר מאת מלך סדום משום ״ולא תאמר אני העשרתי את אברם״ (יד-כג) ואילו כאן לוקח מפרעה גם לוקח, ומדוע אינו חושש לאמירת אני העשרתי את אברם ?

יב-טז

ולאברם היטיב בעבורה ויהי לו צאן ובקר וחמרים ועבדים ושפחת ואתנת וגמלים, ׳ויהי לו׳ נראה שרק כאן נעשה אברם בעל נכסים.

ותראה כי אמנם בציווי ׳לך לך מארצך׳ הובטח בברכת נכסים אבל כיצד הם באים לו ? דווקא על ידי שבא רעב לארץ כנען שצווה לבוא אליה, ומוכרח לעזוב ולרדת למצרים, ושם עוד נלקחה ממנו אשתו לאיש נכרי וכיוון שחושש לחייו הוא קורא לה אחותי, ובעבור הלקיחה הזו קיבל את הנכסים הללו.

וכך שלשת האבות התעשרו במקום גלותם וצרתם, אברהם כאן, יצחק בגרר אצל אבימלך, ויעקב אצל לבן. ואולי ענין אחד הוא גם עם (שמות א-יב) ״וכאשר יענו אותו כן ירבה וכן יפרוץ״

יג-ג,ד

וילך למסעיו.. עד המקום אשר היה שם אהלה בתחילה.. אל מקום המזבח אשר עשה שם בראשונה, ויקרא שם אברם בשם ה׳

הנה הקריאה בשם ה׳ במקום זה שבין בית אל ובין העי חוזרת על עצמה פעמיים, כאן ולעיל יב-ח, ביניהם מבדילה הירידה למצרים בעבור הרעב.

ותראה את המעגל הזה, כי אברם מצווה ללכת אל ארץ כנען ומובטח בכל הטוב, וכפי שצווה הולך לשם ואף קורא בשם ה׳, אבל אז בא הרעב ומחמתו הוא נצרך להפסיק לקיים את הציווי, לצאת מארץ כנען ולרדת למצרים, ואנו לא מוצאים ציווי מיוחד לצאת מארץ כנען ולרדת למצרים, כלומר שאז זה עשה מתוך אילוץ, לבדו ומדעתו, במצרים נגזלת ממנו אשתו, והוא חושש לחייו.

אבל אז שרה ניצלת והוא חוזר ברכוש גדול אל אותו מקום שהיה בתחילה ושוב קורא בשם ה׳.

והפסוק חוזר ומלמד כי יש כאן חזרה לאותו מקום: וילך למסעיו.. עד המקום אשר היה שם אהלה בתחילה.. אל מקום המזבח אשר עשה שם בראשונה.

עבר צרות וייסורים בדרך, אולי היה יכול לחשוב שאיבד את כל מה שיש לו, אבל לבסוף חוזר לאותו מקום ולאותה קריאה בשם ה׳, דבר מבחינתו לא השתנה.

יג-ו

ולא נשא אתם הארץ לשבת יחדיו כי היה רכושם רב ולא יכלו לשבת יחדיו

הרכוש הרב מפריד בין האנשים, אם שייך לומר כן על אבותינו הרמים.

ארץ כנען מובטחת לאברהם אבינו ארבע פעמים בפרשה זו:

יב-ו,ז ויעבור אברם בארץ עד מקום שכם.. וירא ה׳ אל אברם ויאמר לזרעך אתן את הארץ הזאת.

יג-יד,טו וה׳ אמר אל אברם אחרי הפרד לוט מעמו שא נא עיניך.. כי את כל הארץ אשר אתה רואה לך אתננה ולזרעך..

טו-ז,ח אני ה׳ אשר הוצאתיך מאור כשדים לתת לך את הארץ הזאת לרשתה ויאמר ה׳ אלקים במה אדע כי ארשנה..

טז-ח ונתתי לך ולזרעך אחריך את ארץ מגריך את כל ארץ כנען לאחזת עולם והייתי להם לאלקים

וצריך לדעת במה התיחדה כל הבטחה, ותראה כי בפעם השלישית אברהם שואל ״במה אידע כי אירשנה״, ובפעם הרביעית מובטח בדבר נוסף: והייתי להם לאלקים. האם זה שייך להבטחת הארץ.

ומתוך כל הבטחת הארץ, אנו לומדים כי הארץ הזאת היתה נחשקת ונרצית, אך מדוע, זה לא נכתב.. רק בעתיד כאשר היא תובטח גם לבניו של אברהם, יוזכר עליה שהיא ״ארץ זבת חלב ודבש״ וצריך לדעת מדוע כאן לא נזכר ושם כן.

יג-יד

וה׳ אמר אל אברם אחרי הפרד לוט מעמו

עת לקחת את לוט ועת להפרד מעמו, ולוט היה הולך עם אברם עוד מאז קחת תרח אותם ללכת ארצה כנען, כמו שאנו מוצאים: יא-לא ויקח תרח את אברם בנו ואת לוט בן הרן בן בנו. ואז אברהם לקחו: יב-ה,ו וילך אברם כאשר דבר אליו ה׳ וילך אתו לוט.. ויקח אברם את שרי אשתו ואת לוט בן אחיו, ואף ירד ועלה עמו ממצרים: יג-א ויעל אברם ממצרים הוא ואשתו וכל אשר לו ולוט עמו הנגבה. ועדיין היה הולך אתו: יג-ה וגם ללוט ההולך את אברם היה צאן ובקר..

היה נכון שלוט יהיה עם אברם, וכעת נכון שלא ילך עמו, והיה בהיפרד לוט מעמו, היה דיבור ה׳ אליו.

יד

מלחמת המלכים

התורה מלמדת את מלחמת המלכים, מי היו, כמה היו, מדוע נלחמו ומי ניצח

ואברהם הולך להכות את המנצחים ולהציל את קרובו שנפרד ממנו, ולא ידענו אם אברהם בעל כח גדול היה אשר יכל היה להיות בטוח בו כדי לנצח את את המנצחים אשר חמשת המלכים ברחו מפניהם,

או שמלחמתו היתה בבטחון גמור בשם ה׳, אך לא מצאנו ציווי אלוקים של צא למלחמה ואל תירא, ולא ראינו שהובטח על כך שלוט ינצל ונפשו שלו תהיה לשלל, ומי אמר לו אם יהיה ה׳ בעזרו, הלא גם יכל היה להיות אחרת.

והאם זה היה בעיניו נכון להיות לוט ניצל מפני המלכים, אולי כי היה טוב מהם, למרות שהלך לגור בסדום, ובאמת גם מלך סדום ניצל, ואף את העם הציל

או שאין זה הנכון האובייקטיבי, אלא שלוט הוא קרובו, ועוזרים לקרוב.

וכאן נקרא אברהם ״אברם העברי״

וכאן היה חשוב זה שהוא שוכן באלוני ממרא האמרי ויש לו שם בעלי ברית.

יד-טז

וישב את כל הרכש וגם את לוט אחיו ורכשו השיב וגם את הנשים ואת העם

וכי הנשים אינם בכלל העם שיש למנותם בנפרד

יד-יח

ומלכי צדק מלך שלם הוציא לחם ויין והוא כהן לאל עליון

תראה את הכינויים שיש כאן, צדק ושלמות, והוא מודה על הצלת אנשי סדום ה״רעים וחטאים לה׳ מאוד״ (יג-יג)

תראה כי הוא כהן לאל עליון, ואין כאן שם הויה, וגם בברכתו אינו מזכיר את שם ההויה אלא רק ״אל עליון קנה שמים וארץ״ (פסוק יט)

ואברהם לעומתו כאן באותו מעמד (פסוק כב) ״הרמתי ידי אל ה׳ אל עליון קנה שמים וארץ״

הנה אברהם חידש כאן את שם הויה, גם ליד מלכי צדק ולהבדיל ליד מלך סדום.

אל עליון

ארבע פעמים נזכר כאן בפרשה ״אל עליון״ שלש מתוכם על ידי מלכי צדק ופעם אחת על ידי אברהם.

מה שלא נזכר עוד בכל התורה.

יד-יט

ברוך אברם לאל עליון קנה שמים וארץ

תראה כי אברהם אומר את אותו השבח אבל מוסיף עליו את שם ההויה (פסוק כב): הרמתי ידי אל ה׳ אל עליון קנה שמים וארץ

יד-כב

ויאמר אברם אל מלך סדם הרמתי ידי אל ה׳ אל עליון קנה שמים וארץ

תראה כמה כינויים ושבחים אומר כאן אברהם, ה׳, אל עליון, קנה שמים וארץ. ועל כולם הרמתי ידי.

נראה שהוא אמירה גדולה למלך סדום, אותו מלך שעתיד לקחת לעצמו את הזכות של ״אני העשרתי את אברהם״ גם אחרי שהצילו באופן ניסי מתבוסת המלחמה, ואותו מלך של סדום שהפליגה תורה בחטאם ״רעים וחטאים לה׳ מאוד״ (יג-יג) הוא שאומר לו אברם, מרים אני את ידי, את נצחוני, ואת כל אשר לי, אל אל עליון שהוא הוא הקונה, הוא המנצח, הוא המעשיר.

ותראה שמלכי צדק מלך שלם אמר את השבח הזה כמעט בשלמותו (פסוק יט) ברוך אברם לאל עליון קנה שמים וארץ. את שם ההויה הוא החסיר.

יד-כג

ולא תאמר אני העשרתי את אברם

ומה אם יאמר אני העשרתי את אברם ?

ואילו מפרעה במצרים אנו רואים שלקח אברהם את כל עושרו ״ולאברם היטיב בעבורה ויהי לו צאן ובקר וחמורים״ (יב-טז) וברש״י כי אברהם כיוון לזה ורצה בזה ב״למען ייטב לי בעבורך״ וגם בכריתת הברית אנו מוצאים ״ואחרי כן יצאו ברכוש גדול״ (טו-יד).

ואיפה החשש שיאמרו אנו העשרנו את ישראל.

ומדוע שיאמר אני העשרתי את אברם, הלא את כל חלקו לקח בדין כאשר נלחם את מלחמת סדום האבודה.

ותראה כי האנשים אשר לחמו עם אברהם כן הסכים אברהם שיקחו חלקם, כלומר ראוי היה מן הדין בעיני אברהם שמלך סדום ישלם לאברהם על המלחמה אשר עשה, הנפש והרכוש שהשיב.

יד-כד

בלעדי רק אשר אכלו הנערים וחלק האנשים אשר הלכו אתי ענר אשכול וממרא הם יקחו חלקם

האב אמר בלעדי ובן בן בנו אמר בלעדי. ״בלעדי האלקים יענה את שלום פרעה״ (מא-טז)

טו-א

אחר הדברים, וברש״י אחר שנעשה לו נס זה שהרג את המלכים והיה דואג ואומר שמא קיבלתי שכר על כל צדקותי.

וקשה, מאימתי אברהם עסוק על שכרו בעולם הזה, והלא אין עושים דבר על מנת לקבל שכר, אלא רק לשם שמים, ונשמע שאברהם היה ירא על שכרו, כי ה׳ אומר אל תירא אברם..

טו-ב,ג

ויאמר אברם ה׳ אלקים מה תתן לי ואנכי הולך ערירי ובן משק ביתי הוא דמשק אליעזר ויאמר אברם הן לי לא נתתה זרע והנה בן בריתי יורש אתי

צירף אברם את שם הויה ושם אלוקים לדיבור זה. ה׳ אלקים. מה שלא מצאנו למשל לעיל ביד-כב: ״ויאמר אברם אל מלך סדם הרמתי ידי אל ה׳ אל עליון קנה שמים וארץ״

מהו ׳שכרך הרבה מאוד׳, והיכן בתורה אנו מוצאים שכר וגמול על מעשים טובים, והאם מדובר על עולם הזה, או עולם אחר

ומשאלת אברהם מה תתן לי ואנכי הולך ערירי נשמע כי מדובר על שכר העולם הזה, וכן לגבי לאה לקמן.

ותראה כי לאה למדה גם היא את ענין השכר והגמול על מעשים טובים וַתֹּ֣אמֶר לֵאָ֗ה נָתַ֤ן אֱלֹהִים֙ שְׂכָרִ֔י אֲשֶׁר־נָתַ֥תִּי שִׁפְחָתִ֖י לְאִישִׁ֑י וַתִּקְרָ֥א שְׁמ֖וֹ יִשָּׂשכָֽר (בראשית ל-יח)

תראה כי רק כאשר מבטיח לו אלוקים על השכר, עולה לו השאלה ״מה תתן לי ואנכי הולך ערירי.. הן לא לא נתתה זרע״, ועד היום נראה שהיה הולך בתומו ובצדקו ושאלת ״הן לא לא נתתה זרע״ עוד לא נשאלה.

והאמן בה׳ ויחשבה לו צדקה

אולי אין החשיבה הזו מוסבת על ה׳ שהחשיב לאברהם לצדקה, כי מה גדולה בזה לאברהם שהלך אחרי שם ה׳ בדברים גדולים מזה.

אלא חשיבה זו על אברהם, ויחשבה לה׳ צדקה, ה׳ שאמר לו ״שכרך הרבה מאוד״ שאינו חייב לו דבר, ואין מגיע לו שום שכר, אלא צדקה היא מלפניו במה שמבטיח לו זרע.

טו-ז

ויאמר אליו אני ה׳ אשר הוצאתיך מאור כשדים לתת לך את הארץ הזאת לרשתה

ומכלל דיבור זה, שלא ידע אברהם מיהו שהוציאו מאור כשדים.

ובאמת ציווי ה׳ לאברהם התחיל רק בהיותו בחרן. כלומר שהדרך מאור כשדים לחרן היתה שייכת לתרח,

ומקרא מפורש הוא (לעיל יא-לא) ״ויקח תרח את אברם בנו ואת לוט בן הרן בן בנו ואת שרי כלתו אשת אברם בנו ויצאו אתם מאור כשדים ללכת ארצה כנען ויבאו עד חרן וישבו שם״, הרי לך שתרח הוציא את אברם מאור כשדים.

אבל כאן אנו לומדים כי ה׳ הוא שהוציאו מאור כשדים. וזה כדי לתת את הארץ.

וכבר העלינו ששמא תרח עצמו התחיל איזה תיקון ב״ויצאו אתם מאור כשדים.. ללכת ארצה כנען״ רק שלא השלימו, ובא אברהם בציווי לך לך, והשלימו.

טו-ח

ויאמר ה׳ אלקים במה אדע כי אירשנה

ה׳ אלוקים אך אין כאן שם הויה.

תראה כי אברהם אשר נלחם על הצלתם של אנשי סדום ולא חפץ היה בכילויים, כאן הוא שומע על ירושת ארץ עמים רבים ״הקיני הקנזי הקדמני החתי הפרזי הרפאים האמרי הכנעני הגרגשי היבוסי״ (טו-יט..כא) ואינו אומר דבר לזכותם, אדרבה, שואל במה אידע כי אירשנה.

טו-טז

ודור רביעי ישובו הנה כי לא שלם עוון האמרי עד הנה.

ובדברים א-ז פנו וסעו לכם ובאו הר האמרי ואל כל שכניו בערבה בהר בשפלה ובנגב ובחוף הים ארץ הכנעני והלבנון עד הנהר הגדול נהר פרת.

נראה שעיקר הארץ המבוטחת היתה של האמרי. והיתה לו זכות מוקדמת עליה ורק בעוונו נשללה ממנו.

טז-ה,ו

אנכי נתתי שפחתי בחיקך ותרא כי הרתה.. הנה שפחתך בידך עשי לה כטוב בעיניך

תראה כי אברהם שואל זרע מאת ה׳ ״הן לי לא נתת זרע..״ ומובטח ״אשר יצא ממעיך הוא ירשך״, אינו יודע אם משרה יהיה הזרע אם מאשה אחרת, וכעת כשלוקח את הגר לאשה והנה היא הרה לו, יכול היה לומר הרי מתקיימת לה כאן הבטחת הזרע, אבל הוא אינו נוהג כך אלא בעוון הגר כלפי שרה של ״ותקל גברתה בעינה״, הוא מוכן להפקיר את זרעו שבמעי הגר ביד שרה אשתו. וחז״ל אומרים שהפילה הגר הריון זה.

הנה שפחתך בידך, ולא אשתי שנתת מחיקי. ולקמן כא-יב ״אל ירע בעיניך על הנער ועל אמתך..״ למדנו שעדיין היתה אמתו ולא אשתו.

ולקמן כא-יא כשבקשה שרה לגרש את ישמעאל, ״וירע הדבר מאוד בעיני אברהם״.

טו-יג,יד

ידע תדע כי גר יהיה זרעך.. ועבדום וענו אותם.. וגם את הגוי אשר יעבדו דן אנכי ואחרי כן יצאו ברכוש גדול

תראה כי ירידה למצרים מפני רעב, עינוי של מצרים, דין שדן אותם הקב״ה ויציאה ברכוש גדול, כל אלו קרו קודם לאברהם ברדתו למצרים עם שרה.

טז-יג

ותקרא שם ה׳ הדבר אליה אתה אל ראי

מה הכוונה שקראה שם הויה הדבר אליה אתה אל ראי, והאם בשם הויה אינו כלול גם זה שרואה

תראה שיצחק יושב אחרי מות אברהם ״עם באר לחי ראי״ (כה-יא) וצריך לדעת את משמעות הדבר.

טז-יח

לזרעך נתתי את הארץ הזאת מנהר מצרים עד הנהר הגדול נהר פרת.

והאם לבסוף נחלו את הארץ הזאת עד נהר פרת, לכאורה בפרשת מסעי לא נזכר גבול כזה של פרת, והשאלה מי הוא פרת זה.

ובדברים א-ז פנו וסעו לכם.. עד הנהר הגדל נהר פרת.

טז-ח..יא ויאמר הגר, ויאמר לה, ויאמר לה.. וברש״י מבואר שעבור כל דיבור היה מלאך ובסך הכל ארבעה מלאכים

ומדוע ארבעה, האם היו ארבעה שליחויות שונות, והראשון ששאל אי מזה באת וכו׳ היה רק להכנס עמה בדברים, ומדוע היה שליחות לעצמו.

יז-כב

ויכל לדבר אתו ויעל אלקים מעל אברהם

מהו הכלוי הזה לדבר עם אברם ומה היא עלייה זו מעל אברהם שנזכרו כאן בדיבור זה ?

ואתה מוצא כן ביעקב (לה-י..יג) שנראה אליו האלוקים ובדומה לכאן שינה את שמו, ברכו בגוי וקהל גוים יהיה ממך והבטיחו את הארץ ולבסוף: ויעל מעליו אלוקים במקום אשר דבר אתו.