יח-א

וירא אליו ה׳

מהו לשון ההיראות הזאת, ובפרשת לך לך (יב-א) ויאמר ה׳ אל אברם

וראה לקמן לגבי יצחק (כו-ב) וירא אליו ה׳

וירא אליו ה׳

צריך לדעת אם ה׳ נראה אליו בנפרד והאנשים הגיעו בנפרד, והיה צריך לעזוב את ה׳ כדי לפנות לאנשים.

או שה׳ נראה אליו באמצעות האנשים וזה גופו אומר הכתוב וירא אליו ה׳, איך ? והנה שלשה אנשים.

ואם נראה אליו באמצעות האנשים, האם ידע מיד שאנשי ה׳ הם, ואם כן היו אנשי ה׳ נראים בעיניו כאנשים בשר ודם אוכלים ושותים, או שזה נודע רק אחרי שאכלו ושתו ?

והוכחה שידע שאנשי ה׳ הם מתוכחת ״למה זה צחקה שרה.. היפלא מה׳ דבר״, כלומר ידעו שניהם שאנשי ה׳ הם.

והוכחה נוספת, שאם לא היו גופם התגלות ה׳ אליו, אלא בנפרד, לשם מה היתה התגלות ה׳ אליו, הלא לא נזכר שדיבר עמו ה׳ דבר אלא נזכר שם ה׳ כשהוכיח על דבר שרה אבל זה נראה דבר האיש, ואחרי שפנו ללכת לסדום רק אז דיבר אברהם עם ה׳ על דבר סדום.

לוט בוודאי ידע שאנשי ה׳ הם שהלא אמרו לו ״ כי משחיתים אנחנו.. וישלחנו ה׳ לשחתה.. לבלתי הפכי.. כי לא אוכל לעשות דבר״ והאם ידע זאת מיד, ועדיין היו בעיניו כאנשים שיש להצילם מיד אנשי סדום, או שנודע לו רק אחרי כן.

התגלות ה׳ לאברהם באמצעות האנשים

וירא אליו - איך ? והנה שלשה אנשים

ותראה שהוא קודם רץ אל המלאכים ורק אחרי מבקש אל נא תעבור מעל עבדיך, ויוכיח שהתגלות ה׳ היתה באמצעות האנשים ולא כדבר נפרד

ויאמר אדני או לשון קודש שידע שהם שלוחי מקום, אבל עדיין באמצעות אנשים בשר ודם ממש,

ויתכן גם שעדיין לשון חול כי עוד לא ידע ונודע לו רק אחר כך, אולי כשברכו.

ותראה שהוא מדבר אליהם בשם אדנות ולא בשם הויה, גם כאן אד-ני אם נא מצאתי חן, וגם בכל התפילה על אנשי סדום אברהם מדבר בשם אדנות ונענה בשם הויה.

ויאמר שוב אשוב אליך- זו אמירה שדיבר אליו האיש אבל היה לו ברור שמדבר ה׳ באה, והראיה - ויאמר ה׳ אל אברהם למה זה צחקה שרה.. היפלא מה׳ כלומר שכאן כבר ידעו גם אברהם וגם שרה שהאנשים שלוחי מקום הם.

ויקמו משם האנשים וישקיפו על פני סדום ואברהם הולך עמם לשלחם

אברהם אינו יודע על טיבה של השקפה זו ולכן רק הולך עמם לשלחם.

אבל אז וה׳ אמר המכסה.. זעקת סדום ועמורה כי רבה.. ארדה נא ואראה.. וכאן נודע לאברהם שהם פונים סדומה ואז ויגש

וגם אחרי שנודע לו כי פיהם מדבר בדבר ה׳, הוא הולך עמם לשלחם. שעדיין נשארו אנשים בעיניו.

וה׳ אמר המכסה אני מאברהם - האם להעלים את האנשים כעת מאברהם, והלא ראוי הוא לדעת גם את שליחותם..

ויפנו משם האנשים וילכו סדמה ואברהם עודנו עומד לפני ה׳

כאן מוסבת הליכת האנשים סדמה אל ידיעתו של אברהם, כלומר נודעה לו שליחותם ומטרת הליכתם,

ויאמר ה׳ צעקת סדום.. זו אמירה המתגלה לאוזני אברהם

ומכאן - ארדה נא ואראה - ומהי ירידה זו - הגעת האנשים לסדום והם הבאים לתוך סדום, לתוך בית לוט, ושם מתבררת עליהם גופם כי אכן ׳כצעקתה הבאה אלי עשו׳.

ויפנו משם האנשים וילכו סדומה ואברהם עודנו עומד לפני ה׳, כיוון שנודע לאברהם דבר הליכתם, הרי עדיין רואה את האנשים ואת דבר ה׳ הגלוי בהם, וזו עמידתו לפני ה׳,

ויגש אברהם ויאמר האף תספה.. ניגש אל האנשים שפנו לסדום והחל נושא ונותן עמם, שהלא ארדה נא ואראה מתקיים בהם, הם השופטים שיראו בארץ האם הכצעקתה הבאה אלי עשו. ולכן מברר עמם אולי יש חמישים צדיקים וכו׳, וכל דיבור זה הוא מעכבם מעשות שום דבר בסדום כי נעשה אברהם בעל דין שם, ואז וילך ה׳ כאשר כלה לדבר אל אברהם ואברהם שב למקומו, מה שאין אנו מוצאים בשאר דיבורים שמדבר ה׳ עם אברהם, כי כאן הלכו המלאכים בעת שסיימו לדבר עם אברהם והסכימו לאותו דבר.

או שכאן אין משאו ומתנו של אברהם באמצעות האנשים, שפנו ממנו כבר. ונשאר עומד לפני ה׳.

ולגבי לוט גם נראה שהיתה התגלות ה׳ באמצעות האנשים וידע על כך:

כי משחיתים אנחנו, וישלחנו ה׳ לשחתה,

הנה נשאתי פניך.. לבלתי הפכי,

כי לא אוכל לעשות דבר עד באך שמה,

וראה לגבי יעקב (פרשת ויצא לא-ג) דבר דומה, התגלות ה׳ ״ויאמר ה״ ואחר כך מתברר באמצעות מה התגלה, על ידי מלאך וחלום וכו׳

כמה לשונות מהירות נאמרו כאן

יח-ב וירא.. וירץ

יח-ו וימהר אברהם.. ויאמר מהרי

יח-ז ואל הבקר רץ.. ויתן אל הנער וימהר

יח-ב ברש״י אין מלאך אחד עושה שתי שליחויות

ואיך אותו מלאך שרפא את אברהם הציל את לוט ?

ומדוע קמו האנשים ביחד וישקיפו, השקפה לרעה, הרי רק מלאך אחד היה לו להחריב

יח-ג ברש״י לגדול שבהם

ואיזה מלאך הוא הגדול, הרי כל מלאך הוא שליחות, ומי היתה השליחות הגדולה?

יח-ג אם נא מצאתי חן בעינך אל נא תעבור..

השאלה למי הוא פונה בדברים אלו

לצד ראשון, היה הרי צריך לומר לה׳ שהוא פונה לאנשים, ולצד שני הוא דיבר עם ה׳ באמצעות האנשים.

יח-יג..יד ויאמר ה׳ אל אברהם למה זה צחקה..היפלא מה׳ דבר..למועד אשוב אליך

לצד ראשון שה׳ נראה בנפרד והאנשים בנפרד, מה שייך למה זה צחקה.. היפלא מה׳, הלא האיש דיבר, ומה שייך כאן ויאמר ה׳ ובאותו דיבור למועד אשוב אליך, הרי האיש לא היה ה׳,

ולצד שני שה׳ נראה אליו באמצעותם, ברור.

יח-טז..כב ויקמו משם האנשים וישקיפו.. ואברהם הולך עמם לשלחם.. וה׳ אמר המכסה אני מאברהם אשר אני עושה.. ויפנו משם האנשים וילכו סדמה ואברהם עודנו עומד לפני ה׳

כאן נראה מצד אחד שה׳ גילה לאברהם על סדום דרך המלאכים כי הם קמים ללכת ומשקיפים לרעה על סדם, והוא עדיין אינו יודע לאן הם הולכים אלא רק קם עמם לשלחם, ואז ה׳ מחליט לגלות לו ואומר ארדה נא ואראה, וזה קורה כנראה באמצעות ויפנו חמשם האנשים וילכו סדמה, ואברהם כעת לא סתם משלחם אלא יודע את מטרתם.

אבל מצד שני יש כאן התגלות נפרדת, כיוון שאחרי שהמלאכים הולכים, אברהם עודנו לפני ה׳ או שפניית האנשים סדומה היא ביחד עם אברהם וזה ואברהם עודנו עומד לפני ה׳ כי כעת הוא יודע את מטרת הליכתם והולך עמם לעכבם.

יח-כג..כה

האף תספה צדיק עם רשע.. חלילה לך מעשות כדבר הזה להמית צדיק עם רשע והיה כצדיק כרשע חלילה לך השופט כל הארץ לא יעשה משפט

וכיצד יתכן הדבר הזה שיעמוד האדם מול שופט כל הארץ וידרוש ממנו את המשפט, הלא אם שופט כל הארץ הוא, בוודאי יעשה משפט, ואם לא יעשה משפט, בוודאי אין זה המשפט.

יח-כג..כה

האף תספה צדיק עם רשע.. אולי יש חמישים צדיקים בתוך העיר.. חלילה לך.. להמית צדיק עם רשע

מנין זה המספר הזה של חמישים שהוא שקובע שצדיק הומת עם רשע, ואם היה צדיק אחד אין זה צדיק עם רשע ?

יח-כד

האף תספה ולא תשא למקום

תראה כי אברהם אינו מבקש על לוט כלל, ודאגתו בקשר לסדום היא נשיאה לכל המקום בעבור הצדיקים.

ואם היה רק צדיק אחד ואולי לוט היה, לא ביקש אברהם כלום עבורו.

ואותו אברהם הוא שהלך להלחם ולהכות במלכים ולהציל את לוט ועמו את כל הנפש והרכוש מאנשי סדום.

ולבסוף יט-כט ויהי בשחת אלקים.. ויזכור אלקים את אברהם וישלח את לוט

יט-יט

ואנכי לא אוכל להמלט ההרה פן תדבקני הרעה ומתי

מהו הפחד הזה של לוט להמלט ההרה פן תדבקנו הרעה, והלא המלאך המשחית מצילו ומורה לו להיכן להמלט.

ולקמן י״ט-ל ויעל לוט מצוער וישב בהר.. כי ירא לשבת בצוער. מהו כעת הפחד לשבת בצוער, והאם נמלט לאותו הר שבתחילה פחד לשבת בו. וכי אין מקום אחר להיות בו תחת כל השמים ?

ותראה כי כפחד לוט להיות בשום מקום, כך פחד בנותיו (יט-לא) ואיש אין בארץ לבוא עלינו כדרך כל הארץ

וקצת נראה שלא הבינו היטב כי רק אנשי סדום בחטאם מתו

יט-כא

הנה נשאתי פניך גם לדבר הזה לבלתי הפכי את העיר אשר דברת

תראה כי המלאך השליח רשאי לשאת פנים לאדם לבלתי קיים את שליחותו הראשונה.

ומאידך תראה בפסוק כב ״מה המלט שמה כי לא אוכל לעשות דבר עד באך שמה״ כאן לא יכול לעשות דבר, וכאן הוא נושא פנים.

תראה עוד כי בסוף חזרו והתחברו חלקי תרח זה לזה כי מזרעו של אברהם נשא את זרעו של לוט ומהם נעשה דוד המלך.

או שחזר ״לוט ההולך את אברם״ אחרי הליכתו לסדום, להיות ״הולך את אברם״.

יט-כז

וישכם אברהם בבקר אל המקום אשר עמד שם את פני ה׳

מדוע השכים בבוקר ומהו עניינו המקום הזה שעמד שם לפני ה׳, ומה הכוונה השכים אל המקום, האם השכים כדי לבוא אל המקום ? מדוע כל זה

יט-כח

וישקף על פני סדום

הנה האנשים השקיפו על פני סדום קודם הליכתם לשם

לוט היה אסור להביט אחריו

אשתו שהביטה לאחריה היתה לנציב מלח

ואברהם משכים בבוקר ומשקיף

וישקף על פני סדום ועמורה ועל כל פני ארץ הככר וירא והנה עלה קיטור הארץ כקיטור הכבשן

מה ראה ומדוע ראה ?

יט-לא

ותאמר הבכירה את הצעירה אבינו זקן

תראה שאין בתורה שמות לבנות לוט, ובנות לוט הללו היו אמהות האומה של עמון ומואב. מה שלא מצאנו כן בכל הדורות שמאדם עד נח ומנח עד אברהם, שנזכרו האבות בשמותם.

יט-לא

ואיש אין בארץ לבוא עלינו כדרך כל הארץ

תראה כי היו בטוחות שנחרבה הארץ

וראה לעיל יט-יט

יט-לז,לח

ותקרא שמו מואב הוא אבי מואב עד היום.. ותקרא שמו בן עמי הוא אבי בני עמון עד היום

תראה כי לוט ההולך את אברם נעשה גם הוא לגוי גדול.

ובדומה

יז-כ ולישמעאל שמעתיך הנה ברכתי אתו והפריתי אתו והרבתי אתו במאד מאד

כא-יג וגם את בן האמה לגוי אשימנו כי זרעך הוא

ומכאן ואילך, את שמו של לוט כבר לא שמענו, אבל שמענו את שמע זרעו לטוב ולרע. ודווקא עמונית נעשתה אמה של מלכות. הגם שאם אמה היתה בת לוט שילדה מאביה.

כ-ב

ויאמר אברהם אל שרה אשתו אחתי היא וישלח אבימלך מלך גרר ויקח את שרה

אחר שלמדנו כי אברהם ושרה זקנים באים בימים, חדל להיות לשרה אורח כנשים, עדיין יש לאברהם לחשוש שיקחו ממנו את שרה אשתו, ועדיין בא מלך גרר ולוקחה לו לאשה.

כ-ד

ואבימלך לא קרב אליה ויאמר ה׳ הגוי גם צדיק תהרוג

מה הגוי הזה, האם מלשון עם, ואיך יתפרש, צדיק עם עם ?

כא-יא,יב

וירע הדבר מאד בעיני אברהם על אודות בנו ויאמר אלקים לאברהם אל ירע בעיניך על הנער ועל אמתך כל אשר תאמר אליך שרה שמע בקולה כי ביצחק יקרא לך זרע

למדנו שעדיין היתה אמתו ולא אשתו.

ולמדנו שהיה רע בעיניו מאוד לשלח את בנו.

ולמדנו שעדיין לא ידע מי זה בנו שהובטח עליו את כל הבטחת הזרע וירושת הארץ.

וכבר לעיל ראינו שהפקיר אברהם את הריונה של הגר ביד שרה (טז-ו) הנה שפחתך בידך עשי לה הטוב בעיניך.

כ-יג

ויהי כאשר התעו אותי אלקים מבית אבי

והנה האלוקים הלא אמר לו לך לך מארצך.. ואעשך לגוי גדול (יב-א,ב) אבל כאן הוא לשון תעיה.

ותראה כי כאן אלוקים הוא המתעה אותו, אבל ה׳ הנגלה אליו בלך לך היה שם הויה.

כא-טו..יז

ותשלך את הילד תחת אחד השיחם ותלך ותשב לה מנגד הרחק כמטחוי קשת כי אמרה אל אראה במות הילד ותשב מנגד ותשא את קלה ותבך וישמע אלקים את קול הנער

תראה את הפלא הזה כי התורה מאריכה לבאר את מעשי הגר השלכת הילד, ישיבה מנגד הרחק, נשיאת קול ובכי, ודבר לא נזכר מתפילת הילד, ופתאום וישמע אלקים את קול הנער, ומדוע לא נזכר שהתפלל הנער, וגם קולה שלה להיכן הלך.

ונראה שהיא לא התפללה, השלכת הילד, ישיבה מנגד ואמירת אל אראה במות הילד, כולם מעשים של יאוש מחייו, לא היה כאן קול שנתן תקוה, לא היה קול שקרא לאלוקים. וזו הגר שלמעלה ידעה לומר (טז-יג) ״אתה אל ראי״ וברש״י ״שרואה עלבון עלובים״, כאן לא דיברה אל הא-ל הרואה אותה.

תראה כי כלפי הגר הוא ילד, ויתן אל הגר שם על שכמה ואת הילד.. ותשלך את הילד.. אל אראה במות הילד.. אבל אלוקים שומע לקול הנער: וישמע אלקים את קול הנער.. כי שמע אלקים אל קול הנער.. קומי שאי את הנער..

ולבסוף גם כלפי הגר הוא נער: ״ותלך ותמלא את החמת מים ותשק את הנער.

כא-כב

ויהי בעת ההיא ויאמר אבימלך ופיכל שר צבאו אל אברהם..

תראה כיצד אבימלך ושר צבאו, שני הגדולים בממלכה דואגים מפני אברהם. וצריכים לשבועתו והתחייבותו שאל ירע להם בעתיד וישמור להם את חסדו. הנה כבר נולדה כאן ״ממלכת אברהם״ אבל אינה ממלכת כח עושר וגבורה לבד כי אבימלך עצמו יודע לומר ״אלוקים עמך בכל אשר אתה עושה״.

כא-כו

״לא ידעתי״ של אבימלך

ויאמר אבימלך לא ידעתי מי עשה את הדבר הזה וגם אתה לא הגדת לי וגם אנכי לא שמעתי בלתי היום

אותו אבימלך אמר לעיל כ-ד הלא הוא אמר לי אחותי היא והיא גם אמרה אחי הוא בתם לבבי ובנקיון כפי עשיתי זאת.

בשני המקרים אבימלך מוכח על דבר רע שעשה או שנעשה באחריותו, בשני המקרים הוא לא יודע דבר, ובשני המקרים הסיבה לחוסר הידיעה שלו תלויה באחרים, או שלא הגידו לו או כי שהגידו לו דברים אחרים.

וראה לקמן כי אברהם צריך מול אבימלך עדות על הבאר, כדי שתהיה כאן ידיעה לעולם ולא יאמר איש לא ידעתי.

ועוד תראה לקמן בפרשת תולדות (כו-ז..יא) את אותו אבימלך לכאורה שוב אינו יודע כי רבקה היא אשת יצחק, ושוב ״כמעט שכב אחד העם את אשתך״ ושוב נודע לו הדבר לפתע פתאום על ידי השקפתו בעד החלון.

כב-ב

על אחד ההרים אשר אומר אליך

ולא מצאנו שאומר לו אחר כך איזה הר, רק כב-ד ״ביום השלישי וישא אברהם את עיניו וירא את המקום מרחוק״.

אולי ידיעת ההר היתה מסורה אליו, וכשידע, זו תהיה האמירה.

כב-יא,טו

ויקרא אליו מלאך ה׳ מן השמים.. ויקרא אליו מלאך ה׳ שנית מן השמים

ועד עתה בשם ״אלוקים״ מדבר עמו: והאלוקים נסה את אברהם (כב-א), אל המקום אשר אמר לו האלקים (כב-ג), ויאמר אברהם אלוקים יראה לו השה (כב-ח) ומדוע כאן אינו אלוקים, אינו ה׳ אלא מלאך ה׳.

ועוד צריך לדעת, מה הוא מן השמים, מה בא לומר, ולא מן הארץ ? ואכן בתחילת הפרשה היו מלאכי האלוקים כאנשים מן הארץ, אוכלים שותים ועושים בשם אלוקים.