כג-ב

ויבוא אברהם לספוד לשרה ולבכתה

מהו ויבוא, מהיכן בא והיכן היה, ומה בא ללמדנו, והאם אברהם לא היה עם שרה בזמן מיתתה ?

שמעני, שמענו, וישמע, מופיע שש פעמים במשא ומתן וברכישת השדה מעפרון.

לשון שמעני בתוך כדי משא ומתן, אומר לכאורה שהאדם המדבר אינו מרגיש מובן, ואין הדברים שאמרו לו עד עתה שמעו והבינו אותו ואת צרכיו, ומכאן אתה למד שאברהם, בני חת ועפרון לא דיברו על אותו דבר, אברהם ביקש דבר אחד, הציעו לו דבר אחר, עפרון רצה דבר אחד ואברהם רצה דבר אחר, רק בסוף ״וישמע אברהם לעפרון״, לבסוף אברהם קיבל וקיים את מה שעפרון ביקש.

זו הארץ הראשונה שאנו מוצאים את אברהם קונה דבר, והאיש הכבד מאוד בכסף ובזהב אינו נזקק לקנות ארץ מגורים לעצמו, אלא ארץ לקבורת אשתו, וזה למרות שאנשי המקום נותנים לו חינם ״במבחר קברינו קבור את מתך, איש ממנו את קברו לא יכלה ממך״ (כג-ה)

ואנו רואים שעד עתה למגוריו נדד ממקום למקום נטה אוהל עראי או התארח ברשות אחרים כמו: (יב-ח) ויט אהלה בית אל מים והעי מקדם, (יג-יח) ויאהל אברהם ויבא וישב באלני ממרא אשר בחברון ויבן שם מזבח לה׳, (כ-טו) ויאמר אבימלך הנה ארצי לפניך בטוב בעיניך שב ולכאורה על המקום הזה נאמר (כא-לד) ויגר אברהם בארץ פלשתים ימים רבים.

על הארץ הוא מובטח לרשתה, וכל היותו בה כעת לכאורה הוא משום הציווי ״לך לך״, ולזה, די כעת במגורי ארעי, כי מתנת קבע יתן ה׳ אותה לו כשיתן. אך המתים אינם בכלל הציווי של לך לך, ומקום קבורתם צריך כבר מעתה להיות קניינם או קנין החיים עבורם, ולזה לא מועילה לו הבטחת לזרעך אתן את הארץ הזאת בעתיד.

ובציווי האלוקים הוא נודד והולך מבית אל הארץ הזאת לרשתה ובן כמאה ושלושים שנה הוא במות אשתו, ועדיין אין לו חבל ארץ משלו, גם לא אמה על אמה באורך שלש אמות לחלקת קבר.

ולא מצאנו שהיה אברהם בוכה או זועק על זה לאלוקים, מה תתן לי וארץ אין לי משלי. ומן הסתם שלא צעק. כי אלוקים לא נתן. ובלשון יפה שמעתי אתמול בשם סבי ביום השנה שלו, כאשר לא נתן לו הגבאי עלייה ביארצייט של אביו, אמר: ״לא נתן, לא נתן״.

היכן ענר אשכול וממרא ״בעלי ברית אברהם״ (יד-יג) אשר ישב אצלם אברהם בחברון, ומדוע לא נזכרו בכל משאו ומתנו של אברהם בבקשת מקום הקבורה שהיתה בחברון עירם ומקומם, ונזכרו רק החיתים שלא נודעו עד כאן.

רק לבסוף בעת הקנין (כג-יז,יט) נזכר פתאום ממרא ״ויקם שדה עפרון אשר במכפלה אשר לפני ממרא.. אל מערת שדה במכפלה על פני ממרא״, אם לפני ממרא היכן היה עד עתה.

ואולי לא הלך אברהם למכריו ומיודעיו כי רוצה היה לקנות, לא לקבל בחינם, מה שבעלי ברית אולי לא ידעו להסכים לקבל.

כג-ז

ויקם אברהם וישתחו לעם הארץ לבני חת

תראה כי אברהם המבקש רק ״תנו לי אחזת קבר עמכם״, נענה ב״נשיא אלקים אתה בתוכנו במבחר קברינו קבר את מתך״, ועדיין אברהם אינו מתנהג כפי שמגיע לו וראוי לו, להפך, הוא קם ומשתחווה, ולא עוד אלא שמבקש שוב לקנות בדמים.

פעמים אברהם משתחווה לעם הארץ, פעם אחת אחרי שנאמר לו נשיא אלקים.. במבחר קברינו, ופעם נוספת אחרי שאמר עפרון השדה נתתי לך: ״וישתחו אברהם לפני עם הארץ״ (כג-יב)

וצריך לדעת מה משמעות השתחוויות אלו.

צריך לדעת עוד מהו ״עם הארץ״, ובפעם ראשונה נוסף ונאמר ״לבני חת״, ודווקא בפעם השניה שבאה בעקבות הבטחת עפרון לתת את המערה, לא נאמר שהשתחווה לעפרון, אלא שוב ״לעם הארץ״

ותראה כי אברהם העברי אשר לימד את העם דעת אלוקים, אינו משתחווה כאן לאלוקים, אלא לעם הארץ

כג-ט

בכסף מלא יתנה לי

וכן לקמן כג-יג אך אם אתה לו שמעני נתתי כסף השדה קח ממני

אברהם אנו לוקח בחינם ובמתנה, ואולי בדומה אנו מוצאים באמירת אברהם למלך סדום יד-כג אם מחוט ועד שרוך נעל ואם אקח מכל אשר לך ולא תאמר אני העשרתי את אברם

כג-יב

וישתחו אברהם לפני עם הארץ

ראה לעיל כג-ז לענין השתחוואת אברהם, ולענין פשר המושג ״עם הארץ״

כג-יז

ויקם שדה עפרון אשר במכפלה אשר לפני ממרא השדה והמערה אשר בו וכל העץ אשר בשדה אשר בכל גבלו סביב

השדה והמערה עוד ניחא אבל וכל העץ אשר בכל גבולו, מה עניינו כאן ומה בא ללמד

ובאמת העץ אשר בכל גבולו הוא רחוק מופלג ממטרת הקבורה של אברהם, כי הקבורה היתה במערה עצמה, אבל השדה שסביב המערה והעצים שבכל הגבול אינם משמשים לקבורה. והתורה אומרת כי אברהם קנה גם אותם.

כד-ב

ויאמר אברהם אל עבדו זקן ביתו המושל בכל אשר לו

להיכן נעלם שמו של העבד, ולא נזכר בכל הפרשה בשמו,

תראה בפרשה כי לעיתים הוא עבד לעיתים הוא איש: וישם העבד את ידו תחת ירך אברהם (כד-ט), ויקח העבד עשרה גמלים (כד-י), וירץ העבד לקראתה (כד-יז), ועל הבאר אחרי שרץ לקראתה כעבד, נעשה איש, והאיש משתאה (כד-כא), וירץ לבן אל האיש (כד-כט), ויבוא אל האיש והנה עומד על הגמלים (כד-ל), ויבא האיש הביתה ויפתח את הגמלים (כד-לב). ובבית בתואל חוזר להיות עבד ויאמר עבד אברהם אנכי (כד-לד), ויהי כאשר שמע עבד אברהם את דבריהם (כד-נב), ויוצא העבד כלי כסף וכלי זהב (כד-נג), וכששואלים את רבקה אם תלך עמו, הוא שוב איש: התלכי עם האיש הזה (כד-נח), וחוזר להיות עבד בשעה שבא עם רבקה ואז גם ישנו איש אחר: ותאמר אל העבד מי האיש הלזה (כד-סד), ויספר העבד ליצחק (כד-סו).

פעמים כה רבות הזכירה התורה את העבד והאיש הזה, עד שסיים שליחותו, ומאז לא נזכר לא העבד ולא האיש בכל התורה כולה, כיוון שעשה כראוי את כל שליחותו זה זכרונו לעולם.

כד-ג,ד

אשר לא תקח אשה לבני מבנות הכנעני אשר אנכי יושב בקרבו כי אל ארצי ואל מולדתי תלך

ויקם וילך אל ארם נהריים עיר נחור (כד-י)

בהנחה ש״ארם נהריים עיר נחור״ שאליה יצא העבד, היא אותו חרן שיצא לשם תרח עם אברהם ולוט בדרך ארצה כנען, ונקראת חרן כמו שאנו רואים ביעקב שצווהו אביו ללכת ״פדנה ארם ביתה בתואל״ והתורה מספרת שהלך לחרן, וילך חרנה (כח-י) (ראה לעיל סוף פרשת נח (יא-לא)), אנו רואים כי למרות שיצא אברהם בציווי ״לך לך״ מארצו וממולדתו, עדיין הוא חוזר לאותו מקום כדי לקחת אשה לבנו, ומתוקנים היו יותר ארצו ומולדתו מאנשי ארץ הכנעני.

וכבר תרח עוזב עם חלק ממשפחתו כדי ללכת לארץ כנען, רק בדרך נעצר ויושב בחרן.

ונראה כי תרח וכל משפחת אברהם היו שלב בתיקון שנעשה אז בעולם, ולמרות שעדיין תרח עובד גילולים היה, היו מתוקנים הוא ובני משפחתו ואולי גם אנשי מקומו לענין לקחת מהם אשה, ובדומה גם יצחק שולח את יעקב ללבן, למרות שלבן היה גונב, משקר ועובד גילולים עדיין הוא ומשפחתו מתוקנים היו יותר מאנשי כנען,

ואותו לבן שהיה עובד גילולים כמו שידענו שגנבה ממנו רחל את התרפים, עומד כאן כאשר בא האיש לקחת את אחותו אל ארץ אחרת ואומר פה אחד עם בתואל אביו: ״ויען לבן ובתואל ויאמרו מה׳ יצא הדבר, לא נוכל דבר אליך רע או טוב, הנה רבקה לפניך קח ולך.. כאשר דבר ה׳״ (כד-נ, נא) הרי שמאמינים היו בדבר ה׳ עד כדי למסור את אחותם.

ואותו לבן, נגלה אליו האלקים בחלום והזהירו מדבר עם יעקב מטוב עד רע, ולבן אומר: ״ואלקי אביכם אמש אמר אלי לאמר השמר לך מדבר עם יעקב מטוב עד רע״ אך באותה נשימה גם אומר: ״למה גנבת את אלהי״ (לא-כט,ל)

ותראה עוד כי כאשר עזב תרח את אור כשדים לבוא ללכת ארצה כנען ועצר וישב בחרן, לא למדנו שלקח עמו את נחור, אך נחור כנראה גם הגיע לשם כמו שכתבנו בסוף פרשת נח, ואולי לכן אברהם אינו שולח אל משפחתו כי כל משפחתו שבאה עם תרח לשם גם יצאה משם לארץ כנען ואלו שנשארו שם היו רק אנשי המקום ההוא שאליו גם יצא תרח ואינם עדיפים על משפחת אברהם שנשארה גם שם ולא יצאה ארצה כנען.

גם כנען המקולקל, עדיין לא שלם עוונו עד שיצאו ישראל ממצרים ועלו לארצו, כמו שנאמר ״כי לא שלם עוון האמורי״ (בראשית טו-טז)

ואמרו חז״ל ואתה תבוא אל אבותיך בשלום מלמד שתרח עשה תשובה.

כד-ה,ו

ההשב אשיב את בנך אל הארץ אשר יצאת משם.. השמר לך פן תשיב

תראה כי העבד בידו לקבוע היכן ישב יצחק, אולי אדונו לעתיד.

ועם זה שהוא זקן ביתו של אברהם המושל בכל אשר לו, צריך התבוננות בדבר זה.

כד-ה..ח

אולי לא תאבה.. ויאמר אליו.. ה׳ אלקי השמים אשר לקחתי.. הוא ישלח.. ולקחת.. ואם לא תאבה.. ונקית..

מצד אחד בטוח אברהם כי ה׳ אלקי השמים ישלח מלאכו, ומצד שני עדיין קיימת אפשרות של ״אם לא תאבה״.

כד-ו

השמר לך פן תשיב את בני שמה

ציווי מיוחד הוא להישמר מלהושיב את יצחק שמה. לקחת אשה אסור מכאן רק משם, ולשבת אסור שם רק כאן.

כד-י

ויקם וילך אל ארם נהרים אל עיר נחור

ארם נהרים אם כן היתה בית המולדת והמשפחה של אברהם והוא המקום המתוקן יותר מארץ כנען כי דוקא משם בקש אברהם אשה ליצחק .

ותראה כי בלעם אולי בא מאותו מקום: ״בלעם בן בעור מפתור ארם נהרים..״ (דברים כג-ה) ואולי בלעם היה המשך של אנשי המקום המתוקנים רק שלא הגיעו לבסוף אל שלמותם..

וראה רש״י (כה-כ) בת בתואל הארמי מפדן ארם: על שם ששני ארם היו ארם נהריים וארם צובה קורא את שמו פדן ארם.

כד-ד

אברהם צווה ״כי אל ארצי ואל מולדתי תלך״

ובבית בתואל אליעזר סיפר (כד-לח) אם לא אל בית אבי תלך ואל משפחתי, וחזר שם על דבר זה עוד פעמיים

ומפשטות הפסוקים נראה כי אליעזר שינה בסיפורו שצווה ללכת דווקא אל משפחת בתואל.

אך מצד שני נראה שכבר מתחילה הוא ביקש למצוא את משפחת אדונו, כי אף שאת הנזם והצמידים נתן לה כבר קודם שידע בת מי היא, בכל אופן רק כאשר רבקה ספרה לו בת בתואל אנכי, קד והשתחווה לה׳ ואמר ״ברוך ה׳ אשר לא עזב חסדו ואמתו מעם אדני, אנכי בדרך נחני ה׳ בית אחי אדוני״, (כד-כז)

אך בציווי אברהם, ולא ראינו שצווה על זה. אלא ״ארצי ומולדתי״ (כד-ד).

וצריך לדעת אם אשה ממשפחת אברהם דווקא, היה חלק מהציווי או שהיה תוספת, ואם חלק, האם על זה היה הסימן שאם תשקה סימן שהיא ממשפחת אברהם, ואם כן, מדוע אינו מברר קודם, ומה שייך סימן על דבר שיש לבררו ואיך סמך על הנס, ואיך ידע שהסכים ה׳ לתנאו.

כד-יב..יד

ויאמר ה׳ אלקי אדני אברהם הקרה נא לפני היום ועשה חסד עם אדוני.. והיה הנערה אשר אמר אליה.. אתה הוכחת לעבדך

ולא מצאנו שענה לו ה׳ על משאלה זו, ומנין שהסכים ה׳ להיות זה הסימן.

ולקמן כד- כא והאיש משתאה לה מחריש לדעת ההצליח ה׳ דרכו, ואיך ידע אם הצליח ה׳ דרכו

ואחר כך כד-כו, כז ויקד האיש וישתחו.. ויאמר ברוך ה׳ אלקי.. אנכי בדרך נחני ה׳ בית אחי אדני, כאן נראה שנודע לו שהצליח, ומה שנודע לו שהיא מבית אחי אדונו, וצריך לדעת כל הסימן שלו היה רק כדי למצוא מבית אחי אדונו, ואם אכן כן, מדוע לא שאל קודם ובירר מי היא ממשפחת אדונו

ולקמן כד-נ ויען לבן בתואל ויאמרו מה׳ יצא הדבר, לא נוכל דבר אליך רע או טוב.. נראה שהסכימו אתו שמה׳ יצא הדבר

ולקמן כד-נו ויאמר אליהם אל תאחרו אותי וה׳ הצליח דרכי

עשה חסד עם אדוני

עם אדוני ולא איתי, אליעזר השליח בארץ לא לו, אשר על כתפו האחריות למצוא אשה ולהביאה, אבל החסד שהוא מבקש אינו אתו אלא עם אדונו. וכן לקמן כד-כז ברוך ה׳.. אשר לא עזב חסדו ואמתו מעם אדני.

ותראה את הדבר הזה אשר אדם מבקש טובה וחסד מאת ה׳ על חברו. ולא סתם חברו אלא אדונו, אשר מפיו הוא חי.

וכעין זה ראה לקמן כד-לג לגבי לא אוכל עד אם דברתי דברי.

כד-כא

ותמהר ותער כדה אל השקת ותרץ עוד אל הבאר.. והאיש משתאה לה מחריש לדעת ההצליח ה׳ דרכו אם לא

״האיש משתאה״ נאמר בין הכתוב של ״ותשאב לכל גמליו״ לבין הכתוב של ״ויהי כאשר כלו.. ויקח האיש נזם זהב.. ושני צמידים על ידיה״

כלומר היה משתאה גם אחרי שראה שהיא שואבת לכל גמליו, ורק כאשר כילו לשתות נתן לה את הנזם והצמידים,

אבל קשה, הלא מיד כששאבה התקיים תנאו שאמר ״ואמרה שתה וגם גמליך אשקה״ שהלא כבר רואה ששואבת לכל גמליו,

אך תראה שאליעזר בתנאו אמר ״שתה וגם **גמליך אשקה**״, ואין שיעור מה זה אשקה, אם מעט ואם הרבה, אבל רבקה אמרה ״שתה.. וגם **ל**גמליך **אשאב** עד אם כלו לשתות״, ובזה יש התחייבות גדולה, ללכת לשאוב ולחזור לשאוב עד שישתו כל צרכם, ובגמלים הבאים מן הדרך מדובר אשר מן הסתם שתייתם מרובה, אז הנה רבקה נתנה בדיבורה יותר ממה שציפה אליעזר, רק שעדיין לא קיימה, ועל זה האיש עומד ומשתומם, האם כל זה גם יתקיים, ורק כאשר אכן כלו הגמלים לשתות, כאשר גם הדיבור התקיים במלואו, אז נתן את הנזם והצמידים.

אבל צריך לדעת מתי כבר ידע שהצליח ה׳ דרכו, האם כאשר כילו לשתות, כמו שאנו רואים שנתן אז את הנזם והצמידים, או רק כאשר שמע שהיא ממשפחתו של אברהם שהרי רק אז קד, התשתחווה והודהל.

וזה תלוי בשאלה מה היה אמור להוכיח הסימן שעשה בהשקיית הגמלים, וכיצד ידע אם הסכים ה׳ לסימן (ראה לעיל). וכן בשאלה האם הרצון למצוא אשה ממשפחת אברהם דוקא היה בעיניו חלק משליחותו או תוספת בלבד.

כד-כב,כג

ויקח האיש נזם זהב.. ושני צמידים על ידיה.. ויאמר בת מי את

כיצד הוא נותן לה עוד קודם ששואל אותה בת מי היא, ועדיין אינו יודע אם ממשפחת אברהם היא, ושמא משפחת אברהם לא היתה הכרח בשליחות אלא רק ״אל ארצי ואל מולדתי״ (כד-ד) ושלא כמו שאמר אליעזר בבית בתואל ״אל בית אבי.. ואל משפחתי״ (כד-לח)

אבל תראה שרק אחרי שמשיבה לו בת בתואל אנכי.. ״ויקד האיש וישתחו לה׳ ויאמר ברוך ה׳ אלקי אדני אברהם אשר לא עזב חסדו ואמתו מעם אדני..״ נראה שהיה צריך גם לדבר הזה שתהיה בית משפחת אדונו, אך אולי לא היה מן ההכרח, אבל אם היה צריך גם לדבר הזה, מדוע לא ימתין עם נזם הזהב והצמידים כדי לראות אולי ימצא אחת מבית אדונו.

כד-לג

לא אוכל עד אם דיברתי דברי,

אליעזר כבר יושב אתם, מדוע לא יאכל קודם כדרך הארץ ? וכן וישכימו בבוקר ויאמר שלחוני.. מדוע אינו מוכן להמתין, והלא רק אתמול בא ובתם היא ומדוע לא ימתין את הזמן שצריכה להתארגן לחתונה ?

נראה שאליעזר היה בטל ומבוטל למטרה שאליה הוא נשלח, לשבת לאכול או להמתין עוד זמן היה נוגד למטרתו ושליחותו.

כד-נא

הנה רבקה לפניך קח ולך

קח כפשוטו, ולך, כלומר לא נדרוש שיבוא יצחק הנה, אלא כאשר צווך אברהם, לקחתה לארץ כנען.

וראה יב-יט כאשר פרעה משלח את אברהם אחרי לקיחת שרה אומר בלשון דומה ״ועתה הנה אשתך קח ולך״ ובאמת פרעה בניגוד לאבימלך שלחו מיד ולא השאירו במצרים

תראה שכעת אומרים לו קח ולך, ואין הם שואלים כלל את פי רבקה, אבל אחר שלנים שם וקמים בבוקר, (כד-נה) מתהפך הדבר, הם מעכבים אותו ואומרים: ״תשב אתנו הנערה ימים או עשור״, ורק על פי הנערה הם מוכנים לתתה מיד: ״נקרא לנערה ונשאלה את פיה.. התלכי עם האיש הזה״ (כד-נז,נח)

ואולי כשאמרו לו קח ולך היה הזמן לקחת וללכת, ורק כיוון שלנו שם, וגם לא השכימו בבוקר אלא (כד-נד) ״ויקומו בבוקר״, קפץ עליהם עיכוב חדש של תשב אתנו הנערה ימים או עשור. רק תראה שמתחילה כבר שאל אותה (כד-כג) היש בית אביך מקום לנו ללין, כלומר שבא על דעת ללון שם.

כד-נט

וישלחו את רבקה אותם ואת מנקתה

מה עניינה של מינקת רבקה כאן, והנערה כבר רועה צאן וגם יודעת להשקות הגמלים לבדה, ומה לה ולמינקת,

ולהלן למדנו שדבורה שמה. אבל כאן אין לה שם, רק ״מנקת רבקה״.

ותראה כי מינקת זו עוד היתה שייכת לתלאותיו של יעקב, וכאשר שב לבית אל מבית לבן מספרת התורה ״ותמת דברה מינקת רבקה ותקבר מתחת לבית אל תחת האלון ויקרא שמו אלו בכות״ (לה-ח)

כד-סב,סג

ויצחק בא מבוא באר לחי רואי והוא יושב בארץ הנגב ויצא יצחק לשוח בשדה לפנות ערב

ממה שכעת יצא לשוח בשדה לפנות ערב, אנו למדים שבואו מבאר לחי רואי היה קודם לכן אולי הרבה קודם לכן ואחר כך הוא יושב בארץ הנגב וכעת יצא לשוח בשדה.

ולעיל טז-ז..יד באר לחי רואי היתה הבאר שנגלה המלאך להגר, והיא היתה במדבר בדרך שור בין קדש ובין ברד. ומה עשה יצחק שם ומה בא כאן לומר. וכעת יצחק יושב בארץ הנגב. אחר כך מביאה לאוהל שרה אמו והיכן היה האוהל, הלא שרה מתה בחברון. ולחברון אברהם הגיע כדי לספוד לשרה ונשמע שהגיע ממקום אחר. אולי מבאר שבע שישב בה ימים רבים, אך רש״י לומד (כא-לד) שקודם העקידה כבר חזר מבאר שבע לחברון.

כד-סג,סד

וישא עיניו וירא והנה גמלים באים.. ותשא רבקה את עיניה ותרא את יצחק ותפל מעל הגמל

מה עניינם של נשיאת העיניים גם של יצחק וגם של רבקה קודם שהם נפגשים.

והתורה מאריכה לתאר את הצורה איך שנפגשו פעם ראשונה.

כד-סד, סה

ותשא רבקה עת עיניה ותרא את יצחק ותפל מעל הגמל ותאמר אל העבד מי האיש הלזה ההלך בשדה.. ותקח את הצעיף ותתכס

מדוע נפלה מן הגמל האם נבהלה. ומהי שאלת מי האיש הלזה ואם לא ידעה מי הוא מדוע נפלה מעל הגמל, ומהו לשון ״הלזה״ ולא ״הזה״

וזו הפעם הראשונה שהיא רואה את האיש שעתיד להיות בעלה ובעבורו עזבה את בית אביה.

כד-סה

ויאמר העבד הוא אדוני

ואברהם איננו ? והלא חי היה, כי ימי חיי אברהם מאה שבעים וחמש שנה (כה-ז), ויצחק היה בן ארבעים שנה בקחתו את רבקה (כה-כ), כלומר במאה וארבעים לאברהם.

כד-סו

ויספר העבד ליצחק את כל הדברים אשר עשה

ואברהם היכן היה ? ומי שלחו לעבד ואת שליחותו קיים, ועל מי התפלל ״ועשה חסד עם אדוני אברהם״ הלא על אברהם, וכאן חוזר הוא ליצחק ומספר לו.

ויבאה יצחק האהלה.. ויקח את רבקה ותהי לו לאשה ויאהבה וינחם

ומה עניינו של אוהל שרה כאן, והיכן אוהל אביו אברהם.

ומנין שיצחק התאבל אחרי אמו שכאן יש לומר שהתנחם, ומה ענין הנחמה ללקיחת רבקה.

ונראה שקודם הביאה לאוהל אמו, אחר כך לקחה, מדוע הביאה לשם אם עדיין לא לקחה ואמו כבר איננה שם.

אחר כך ותהי לו לאשה, אחר כך ויאהבה ואנו לא מוצאים שהתורה מתארת עוד מאבותינו באהבתם את נשותיהם, ומה השתנה יצחק בזה.

וראה לקמן תולדות כה-כח לגבי ויאהב יצחק את עשיו, ולקמן כז-ד ועשה לי מטעמים כאשר אהבתי.

כה-יא

ויהי אחרי מות אברהם ויברך אלקים את יצחק בנו

וקודם שמת אברהם לא ברכו אלקים ?

ומות אברהם היה כשהיה יצחק בגיל שבעים וחמש. ובענין הממון, אנו רואים כי כבר בגיל ארבעים כשנשא אשה ואולי קודם לכן נתן לו אברהם את כל אשר לו (כד-לו).

וישב יצחק עם באר לחי ראי

ותראה מה היה המקום הזה: ״ותקרא שם ה׳ הדבר אליה אתה אל ראי כי אמרה הגם הלם ראיתי אחרי ראי על כן קרא לבאר באר לחי ראי הנה בין קדש ובין ברד״ (טז-יג,יד)

וצריך לדעת מה בין המקום הזה ליצחק, ומה הכוונה וישב יצחק עם באר לחי ראי, ולא נאמר בבאר לחי ראי.