כמה יחסים, תיאורי רגשות והתייחסות גשמית יש בפרשה זו

עתירה של יצחק לה׳ - ויעתר יצחק לה׳

איך - לנכח אשתו

מצבה של רבקה - כי עקרה היא

הסכמת ה׳ ליצחק - ויעתר לו ה׳

ומה קרה ולמי בדיוק - ותהר רבקה אשתו..

מה רבקה הרגישה - ויתרצצו הבנים בקרבה

מה אמרה - ותאמר אם כן למה זה אנכי

מה עשתה - ותלך לדרוש את ה׳..

התייחסות ה׳ לבטנה - שני גויים בבטנך..

יחסים בין הלאומים - ולאם מלאם יאמץ ורב יעבוד צעיר..

תיאור הלידה והתייחסות שוב לבטנה - וימלאו ימיה ללדת והנה תומם בבטנה..

תיאור הבן הראשון - ויצא הראשון אדמוני..

צבע הילד - אדמוני

תיאור מה עשה התינוק השני - ואחרי כן יצא אחיו וידו אוחזת בעקב..

תיאור חייהם - ויגדלו הנערים..

תיאור עשו - איש יודע ציד איש שדה..

תיאור יעקב - איש תם יושב אהלים..

אהבת יצחק - ויאהב יצחק..

מדוע - כי ציד בפיו

אהבת רבקה - ורבקה אוהבת..

מה קרה עם עשו - ויבוא עשו מן השדה..

איך הרגיש - והוא עיף..

מה אמר - הלעיטני נא מן האדום האדום הזה

צבע - האדום האדום

מה אומר עשו שמרגיש - כי עיף אנכי

שוב התייחסות לצבע - על קרא שמו אדום..

מה יעקב רוצה - מכרה כיום את בכרתך לי..

מה עשו מרגיש - הנה אנכי הולך למות

ומה זה גורם לו להרגיש על הבכורה - ולמה זה לי בכרה..

אז מה יעקב נתן - ויעקב נתן לעשו לחם ונזיד עדשים

מה עשו עשה - ויאכל, וישת, ויקם, וילך

ומה הרגיש - ויבז עשו את הבכרה.

כה-כב

ויתרוצצו הבנים.. ותאמר אם כן למה זה אנכי ותלך לדרוש את ה׳

מהו ויתרוצצו ומהו אם כן למה זה אנכי.

היכן מצאנו עד עתה שהיו דורשים את ה׳, הלא נח, דיבר אליו ה׳, אברהם, דיבר אליו ה׳, מלכי צדק כהן לא-ל עליון, אך לא מצאנו שדיבר אליו ה׳, והיכן היה מקום ללכת לדרוש את ה׳.

כה-כח

ויאהב יצחק את עשו כי ציד בפיו

התורה מלמדת על אהבתו של יצחק כמה פעמים, כאן, לעיל כד-סז ותהי לו לאשה ויאהבה, לקמן כז-ד ועשה לי מטעמים כאשר אהבתי ולקמן כז-ט ואעשה אותם מטעמים לאביך כאשר אהב.

וצריך לדעת את פשר הדבר הזה. כי באברהם למשל לא נזכר כלל מה אהב.

כה-לא

ויאמר יעקב מכרה כיום את בכרתך לי ויאמר עשו הנה אנכי הולך למות ולמה זה לי בכרה

זו היא חידה גדולה, מהי הבכורה הזו ומה היא נותנת לאדם, ועד עתה לא למדנו דבר וחצי דבר עליה,

וצריך לדעת, אם ומה באמת קיבל יעקב בסוף עבור בכורותו ?

ואולי הברכות היו ראויות לו מחמת הבכורה ? אך אין זה מסתבר, א. כי יצחק אינו מנמק מדוע מברך דוקא את עשיו, ומנין שרוצה לברכו בגלל בכורתו, ב. מדוע יעקב חשש מאוד לקחת את הברכות במרמה, עד שאמר: ״אולי ימשני אבי.. והבאתי עלי קללה ולא ברכה״ (כז-יב) הלא הם שלו מן הדין

ואם בכורה מהותה היא בכור פטר רחם, היינו הנולד ראשון, מה שייך למכור אותה, הלא זו מציאות.

ונראה שעשו יודע ומסכים שיש ערך כזה ׳בכורה׳, וכן שהיא דבר הניתן למכירה, שהלא לא נתנה בחינם, אלא הוא מוכן למכור אותה וכן מסביר מדוע אינו צריך אותה. וגם תראה שלבסוף הוא צועק עליה (לקמן כז-לו) ״ויעקבני זה פעמים את בכרתי לקח והנה עתה לקח ברכתי״ כלומר הושוותה הבכורה לעשו עם הברכות שצעק עליהם צעקה גדולה ומרה

ובכורה שאנו מכירים מן התורה יש בה שתי השלכות, האחת לענין ירושה שהבכור יורש פי שניים, והשניה לענין עבודה כמו שמצינו שהחליפו הלווים את הבכורים בעבודת המשכן

והאם בשעה זו עסוק היה יעקב בענייני הירושה ? ואם כן, מדוע עשיו מוותר עליה, הלא נכסים רבים היו ליצחק להוריש

הנה אנכי הולך למות ולמה זה לי בכרה

צריך לדעת אם ״הנה אנכי הולך למות״ הוא כפשוטו, ולכן וויתר על בכורתו כדי לקבל את חייו, ונראה כי המשך הכתוב מוכיח שלא כך, שנאמר: ״ויבז עשו את הבכרה״ (כה-לד) משמע שלא היה כאן העדפת חיים על הבכורה, אלא רק בזיון של הבכורה.

ואולי הולך למות מוסב על כל עניין העולם הזה, אשר כל הליכתו היא למות, כי ידוע ידע גם עשיו כי בסוף החיים אורב המוות, והמוות נתפס אצלו כסוף כל הסופים, ודרכו של עשיו היתה הציד והשדה להציל שם כל פיסת חיים לטובת חיי הרגע, ׳חטוף ואכול כי מחר נמות׳. אבל בכורה אינה משרתת את חיי הרגע.

כה-לד

ויעקב נתן לעשו לחם ונזיד עדשים

על נזיד העדשים שמענו: ״ויזד יעקב נזיד״ אבל לחם מהיכן בא לכאן ?

תראה כי עשיו איש הציד איש השדה, אשר גם אביו אוהבו כי ציד בפיו, מדבר כאן על הליכה למות ברעב ועייפות, ודוקא אחיו האיש התם יושב האוהלים, הוא זה שזן ומפרנס אותו ומצילו מן ה״הליכה למות״.

ואולי על זה בא יעקב לבקש את בכורתו, מתוך המעשה הזה, נכון הוא להעביר את הגדולה הזאת מאנשי השדה והציד לאנשי האוהל.

ותראה את הפלא כי הבכורה והברכה, שניהם באו מידיו של עשיו לידיו של יעקב, ושניהם בדיוק באותה הדרך, עשיו איש השדה היה אמור להשתמש בכוחו של הציד והשדה גם כדי להחיות את נפשו מן הרעב ולא להצטרך לתבשילו של יעקב וגם כדי להגיש לאביו מטעמים ולהתברך, אך דווקא מתוך התמות וישיבת האוהל מגיע האוכל לעשיו וכך הוא מוכר את בכורותו, ומתוך בישול אמו והגדיים אשר בבית, מביא יעקב אוכל ליצחק וכך הוא מעביר את ברכתו.

כו-ב

וירא אליו ה׳

צריך לדעת מהי לשון ההיראות, וזהו אינו הלשון הרגיל של ויאמר ה׳

וכן באברהם לעיל (יח-א) וירא אליו ה׳ באלוני ממרא

כו-ב..ה

וירא אליו ה׳ ויאמר אל תרד מצרימה.. והקמתי את השבעה אשר נשבעתי לאברהם אביך..עקב אשר שמע אברהם בקלי

ולקמן כו-כד וברכתיך והרבתי את זרעך בעבור אברהם עבדי

שתי התגלויות אנו מוצאים שהתגלה ה׳ ליצחק ובשתיהן יש הבטחת טובה ליצחק בעבור אברהם

ובהמשך הפרשה כח-ד יצחק מברך את יעקב ויתן לך את ברכת אברהם.. את ארץ מגריך אשר נתן ה׳ לאברהם

עקב אשר שמע אברהם בקולי וישמור משמרתי מצותי חקותי ותורתי

תראה כי אצל אברהם לא התפרשה סיבה לברכותיו ואנו שואלים זאת כבר מפרשת לך לך, מי זה היה אברהם, למה ועל מה דבר אתו ה׳ ולמה נתברך, ומלבד כמה נסיונות של שמיעה בקול ה׳ אנו לא יודעים עליו דבר, ואילו כאן כאשר יצחק מתברך בעבור אברהם, אנו שומעים בבת אחת על כל מה שעשה אברהם

ותראה את הפסוק שנאמר על אברהם קודם שנתגלה לו עונש סדום: ״כי ידעתיו למען אשר יצוה את בניו ואת ביתו אחריו ושמרו דרך ה׳ לעשות צדקה ומשפט למען הביא ה׳ על אברהם את אשר דבר עליו״ (יח-יט) ושם לא כתוב ששמר אברהם עצמו את הצדקה והמשפט ולא זה היתה סיבת זכותו, אלא מה שיצוה את ביתו אחריו, ועל זה נאמר ״למען הביא ה׳ על אברהם את אשר דבר עליו״, ואם כן כאן מתקיים הדבר הזה כי יצחק מתברך כמו שהובטח אביו שיהיה לגוי גדול ועצום ונברכו בו כל גויי הארץ ובעבור אביו. אך לא בעבור שצווה אביו את ביתו אחריו אלא בעבור כל מה ששמר בעצמו.

משמרתי, מצותי, חוקתי, תורתי

הפלא ופלא וכי שמענו בתורה מבראשית ועד היום על משמרותיו של ה׳ וכי למדנו מה הם מצוותיו, והיכן כתובים החוקות והתורות, וממה שבלשון רבים הם כתובים אנו לומדים שרבים היו, והלא בני בניו של אברהם עמדו במעמד מיוחד על הר סיני כדי לדעת וללמוד את החוקים והתורות.

ואמנם על אברהם אשר רב בו הנסתר על הגלוי כיצד קיים את מצוות ה׳ כבר נאמר ״כי ידעתיו למען אשר יצוה את בניו ואת ביתו אחריו ושמרו דרך ה׳ לעשות צדקה ומשפט״, אבל משמרת, מצווה, חוק ותורה, זה מעולם לא שמענו עד כה.

והאם נלמד מזה כי המשמרת, המצוה, החוק והתורה כולם כתובים וחקוקים על לוח ליבנו, לכשנבקשם.

ובאמת דור המבול נאמר עליו (ו-יב) כי השחית כל בשר את דרכו, ואנשי סדום נאמר עליהם (יג-יג) ואנשי סדום רעים וחטאים לה׳ מאוד

ובמה חטאו ואיזה דרך השחיתו ללא תורה, הלא ברור הוא כי ישנם דרכים החקוקים על לוח הלב והנטייה מהם היא חטא.

כו-טו..כב

כל ענין הבארות שחפר יצחק וסתמום פלישתים או רבו עליהם רועי גרר, צריך ביאור מדוע הוא כל כך מפורט ומה ענין מהותי יש בו.

כו-כד

וברכתיך והרבתי את זרעך בעבור אברהם עבדי

הברכות היו בסיבת אברהם וראה לעיל כו-ב

כו-כז..כט

ויאמר אליהם יצחק מדוע באתם אלי ואתם שנאתם אותי ותשלחוני מאתכם.. כאשר לא נגענוך וכאשר עשינו עמך רק טוב ונשלחך בשלום

על זה אין ויכוח כי יצחק נשלח מאת אבימלך, אבל איך נשלח ? כאן כבר יש שני צדדים: יצחק אומר שנאתם אותי ותשלחוני, אבל אבימלך מצד שני אומר עשינו עמך רק טוב ונשלחך בשלום

כז-א..ו

ויהי כי זקן יצחק.. ויקרא את עשו בנו הגדול.. ורבקה שומעת בדבר יצחק אל עשו בנו.. ורבקה אמרה אל יעקב בנה

עשו נזכר כאן כבן ליצחק ויעקב כבן לרבקה, והלא בני שניהם היו, והאם בנו מתייחס למי שהוא אוהב כמו שלמדנו ״ויאהב יצחק את עשו.. ורבקה אוהבת את יעקב״ (כה-כח) ?

ובסוף הפרשה כשאמר עשו בלבו יקרבו ימי אבל אבי ואהרגה את יעקב אחי, נאמר: ״ויגד לרבקה את דברי עשו בנה הגדול ותקרא ליעקב בנה הקטן״

יצחק בא לברך את עשו להיות גביר ליעקב ולתת לו את כל טוב העולם עד אשר יעקב ישאר ללא ברכה כלל, כמו שאומר יצחק בעצמו: ״הן גביר שמתיו לך ואת כל אחיו נתתי לו לעבדים ודגן ותירוש סמכתי ולכה אפוא מה אעשה בני״ (כז-לז) וכל כך למה ? מפני שאוהבו ?

ואתה רואה שיצחק אינו מתחרט בשומעו שיעקב קיבל את הברכות, וזה למרות שלא רק שלא התכוון לברכו אלא גם התכוון לעשותו עבד, כלומר דעתו של יצחק השתנתה ברגע אחד לגבי יעקב. וזו שאלה גדולה, מדוע גם ברוך יהיה ?

ואתה רואה שיש יחס חזק וישיר בין עשיית המטעמים לבין קבלת הברכות: יצחק אומר (כו-ד) ועשה לי מטעמים.. בעבור תברכך נפשי, רבקה אומרת (כז-ט,י) ואעשה אותם מטעמים לאביך כאשר אהב והבאת לאביך ואכל בעבור יברכך לפני מותו, יעקב אומר (כז-יט) קום נא שבה ואכלה.. בעבור תברכני נפשך, ועשיו אומר: (כז-לא) יקם אבי ויאכל מציד בנו בעבור תברכני נפשך ויצחק חוזר ואומר (כז-לג) ואוכל מכל בטרם תבוא ואברכהו

ותראה כי לא נזכרו בברכות אלו את ברכת אברהם, ורק כאשר יצחק שולח את יעקב חרנה, הוא מברכו בברכת אברהם.

ויצחק בברכותיו אומר (כז-כח) ויתן לך האלוקים. וכאשר מברכו בצאתו לחרן בברכות אברהם אומר (כח-ג) וא-ל שד-י יברך אתך ויפרך וירבך והיית לקהל עמים

ורבקה שמספרת ליעקב מוסיפה את שם ה׳ אומרת (כז-ז) ואברככה לפני ה׳

ונראה שברכות יצחק עצמו וברכות אברהם אלו לא היו ברכות סותרות, כי את עשיו לא יכל יצחק לברך כי כבר ברך את יעקב בכל, אבל את ברכת אברהם עדיין ניתן לתת.

כז-ג

ועתה שא נא כליך תליך וקשתך וצא השדה וצוד לי ציד

תראה את הפלא הזה כי יצחק העשיר אשר נאמר עליו ״וילך האיש הלוך וגדל עד כי גדל מאוד ויהי לו מקנה צאן ומקנה בקר..״ צריך לרדת ולפרט לבנו כיצד לקחת את הכלים ״כליך תליך וקשתך״ כדי שעל ידם ישיג לו מטעמים לאכול.

והיכן מקנה הצאן והבקר שמהם הכינה רבקה את הגדיים.

ולפי פירוש התרגום על ״ויאהב יצחק את עשו כי ציד בפיו״ - ארי מצידיה הוה אכיל (כה-כח) צריך לדעת מדוע לא אכל יצחק את מאכל רבקה אשתו, ורבקה אינה צריכה לצוד שהלא יכולה לקחת גדיים מן הצאן, וגם יודעת היא להכינם שהרי בעצמה אומרת ״ואעשה אותם מטעמים לאביך כאשר אהב״ (כז-ט)

האם היה טעם מיוחד בידי עשיו שרבקה לא ידעה.

כז-כב

הקל קול יעקב והידים ידי עשו

ואיפה נמצאה הבריה הזאת שידיה ידי איש אחד הם וקולה של איש אחר הוא, הלא צריך להיות הדבר לפלא בעיני יצחק אשר לא ימשיך בלעדיו לעשות דבר, ואתה רואה שהוא ממשיך, אוכל מציד הבריה הזאת ומברכה גם ברוך תהיה. ואין זה מטריד אותו אם בנו עשו הוא או אדם אחר. וביותר, הלא ידיים הם חיצוניות יותר מהקול, ואם יש סתירה בין הידיים לקול, צריך הקול להיות קובע יותר.

ונראה כי כל עוד שיהיו הידיים ידי עשו, כל עוד ידעו הידיים לאחוז חץ וקשת ולהביא ציד, אין זה מזיק שקול האיש הוא קולו של יעקב, אולי אדרבה, הוא איש מתוקן יותר.

ומבין הידיים והקול, העדיף יצחק עד היום את הידיים.

באה רבקה ואמרה, אני אהיה ליעקב לידיים.

מעשה ידיים אפשר לקבל מאדם אחר, את הקול לא ניתן.

ואכן יצחק קיבל את אותם מטעמים שציפה להם, אבל מבנו יעקב, ולא מובן איך יתכן, אבל נראה שזו פעם ראשונה שהסכים יצחק לשיטת רבקה באהבתה את יעקב.

כז-כז

ראה ריח בני כריח שדה אשר ברכו ה׳

מה כוונת מילים אלו, מי יראה, ומי ברכו ה׳

כז-לג

ויחרד יצחק חרדה גדולה עד מאוד ויאמר מי אפוא הוא הצד ציד ויבא לי ואכל מכל בטרם תבוא ואברכהו גם ברוך יהיה

מצד אחד חרדה גדולה, ושאלת מי אפוא, אומרים כי לא עלה עד עתה על דעתו של יצחק כי יעקב הוא זה שקיבל את הברכות, למרות שידע כי האיש הבא לפניו עם קול של יעקב הוא. ומצד שני גם ברוך יהיה, הוא מסכים לברכות שנתן. וקשה, הלא היה לו ליצחק לומר טעות היא, לא התכוונתי לברך את יעקב, אין הברכות חלות על שום אדם שאינו עשו, ובוודאי לא על אדם שגנב את דעתי.

ותראה עוד יותר, כי יצחק בחושבו שהוא מברך את עשיו, נתן את עשו גביר ליעקב ואת יעקב עבד לעשו, ובוודאי התכוון לכל מה שאמר, וחשב שראוי הוא יעקב להיות עבד לעשו, ובדומה לנח שנתן את כנען עבד עבדים לאחיו, והנה בא הראוי להיות עבד ובמרמה לקח את הברכות לעצמו, הלא ראוי הוא לעונש כפול ומכופל, ויעקב עצמו עוד קודם, ידע לומר, אולי ימשני אבי.. והבאתי עלי קללה ולא ברכה (כז-יב), אך לא כן, יצחק שינה ברגע את כל דעתו מן הקצה אל הקצה.

תראה את עולם הניגודים הגדול הזה, כי אבותינו הקדושים הם, יצחק בן אברהם אשר מסר את חייו על המזבח, ועדיין יש לו בן כמו עשיו, ועדיין הוא אוהבו כל ימיו, ועדיין הוא מברכו, ועדיין הוא נותן את יעקב בנו התם יושב האוהלים - לעבד, וברגע אחד הכל מתהפך. ומה היה חסר העולם כדי שיבואו הברכות ליעקב, הלא רק מרמה. כלומר ברגע שיעקב מתגלה בר מרמה, הכל כבר ראוי לו, ועשיו מתהפך להיות העבד. ושל מי המרמה, הלא של רבקה אמו, והוא אינו חפץ בה אלא רק מקיים ציווי אמו.

כז-לה

ויאמר בא אחיך במרמה ויקח ברכתך

תראה שקודם יצחק חרד חרדה גדולה ושואל מי הוא זה הצד ציד, ועדיין אינו אומר שיעקב הוא, ורק אחר שעשיו צועק צעקה גדולה ומרה ומבקש ברכני אבי, אומר בא אחיך במרמה, ומה חסר היה יצחק כדי לדעת מיד שיעקב ולקח, הלא כבר אז אמר בעצמו הקול קול יעקב.

כז-לז

הן גביר שמתיו לך ואת כל אחיו נתתי לו לעבדים

תראה את הלשון כי גביר שמתיו לך - לך עשיו בלשון נוכח, אבל את כל אחיו נתתי לו לעבדים - אחיו בלשון נסתר, ומדוע לו אומר הן גביר שמתיו לך, ואותך נתתי לו לעבד. וכי עוד אחים היו לו ?

כז-מג

ועתה בני שמע בקלי וקום ברח לך אל לבן אחי חרנה

תראה כי רבקה שולחת אל לבן, אך יצחק אינו שולח אל לבן, אלא ״קום לך פדנה ארם ביתה בתואל אבי אמך וקח לך משם אשה מבנות לבן אחי אמך״ (כח-ב)

כח-ב

קום לך פדנה ארם ביתה בתואל

ראה לעיל כז-מג לגבי ציווי רבקה ללכת אל לבן

**יצחק אברהם ואבימלך**

יצחק אומר אחותי ואברהם אומר אחותי

רבקה אינה נלקחת לאבימלך ושרה נלקחת

על שרה יש עונש וכך מתגלה לאבימלך שהיא אשתו ועל רבקה אבימלך מגלה לבד

יצחק עצום ורב ועל זה נשלח מארצו של אבימלך אברהם נשאר שם

גם ליצחק וגם לאברהם באים אבימלך ופיכול שר צבאו כדי לכרות ברית

גם יצחק וגם אברהם מבקשים מים והפלישתים או אנשי אבימלך רבים אתם

יצחק שב וחופר את הבורות אשר חפר אביו ומלאום פלישתים עפר

עבדי יצחק חופרים את הבאר שעל שמה נקרא המקום באר שבע ואברהם כרת עם אבימלך ברית עם שבע הכבשות וגם על שמם נקרא המקום באר שבע

**ענין השדה**

כו-סג

ויצא יצחק לשוח בשדה

כה-כז

ויהי עשו איש יודע ציד איש שדה

כה-כט

ויבא עשו מן השדה

(כה-יב

ויזרע יצחק בארץ ההיא וימצא בשנה ההיא.. זריעה בשדה ?)

כז-ג..ה

וצא השדה וצודה לי ציד.. וילך עשו השדה לצוד ציד להביא.

ומאידך יעקב פשוט מביא מן הצאן. אם היה גדיים בצאן, מדוע באמת היה ללכת לשדה ?

כז-ד

ועשה לי מטעמים כאשר אהבתי

ראה לעיל כה-כח לגבי ויאהב יצחק את עשו לגבי דברים שלמדתנו תורה שאהב יצחק.

כז-כז

ויאמר ראה ריח בני כריח שדה אשר ברכו ה׳

כח-ב

קום לך פדנה ארם ביתה בתואל אבי אמך

והנה אליעזר גם הוא נשלח אל ארם נהריים להביא אשה ליצחק, אבל אותה אזהרה חמורה שהזהיר אברהם את אליעזר (כד-ו) השמר לך פן תשב את בני שמה, נראה שאינה עוברת גם ליעקב, יצחק אינו מצווה אותו השמר לך פן תשב שמה, ואדרבה אמו אומרת לו וישבת עמו ימים אחדים (כז-מד).

ואולי אברהם שצווה לעזוב את ארץ מולדתו ואת בית אביו אל ארץ כנען, אין עזיבתו מסתיימת עד שנולד בנו יצחק בארץ כנען והוא אינו יוצא ממנה לעולם, ועל ידו מולדת בית אברהם עברה לארץ כנען, וכשיעקב בנו יוצא ממנה, כבר אין בכך עקירה כי לבסוף הוא חוזר לשם אל בית אביו ומולדתו, ותראה שיעקב בסוף שהותו בבית לבן מקבל את הציווי (לא-ג) ויאמר ה׳ אל יעקב שוב אל ארץ אבותיך ולמולדתך, הנה ארץ כנען כבר נעשתה לארץ אבותיו ולמולדתו, ואיך ? הלא אברהם אביו לא נולד שם, אלא כיוון שיצחק בנו קבע שם מושבו, נעשית לארץ אבותיו ולמולדתו.

**ציד**

הציד מוזכר כמה וכמה פעמים בשליחת יצחק את עשו

וכן, ויהי עשיו איש יודע ציד.

ויאהב יצחק את עשיו כי ציד בפיו.

--------

כז-כט כז-לז

הוה גביר לאחיך וישתחוו לך בני אמך,

הן גביר שמתיו לך ואת כל אחיו נתתי לו לעבדים.. ולכה אפוא מה אעשה לך

יצחק מברך את עשיו במחשבתו והוא עושה אותו אדון ליעקב, והוא לא משאיר ליעקב שום ברכה, מדוע

כז-לג

מי אפוא הוא הצד ציד ויבא לי

היה ברור שאם מישהו הביא אוכל זה היה ציד, נראה שאפשרות הגדיי עיזים לא היתה בחשבון בכלל

כז-לג

גם ברוך יהיה

עוד בתוך השאלה של מי אפוא, יצחק אומר גם ברוך יהיה, ונראה שיודע שזה יעקב שאומר בא אחיך במרמה, ואם כן כעת התהפכו הברכות להיות עשו עבד של יעקב, כזה שינוי קיצוני ויצחק מיד מסכים לו, למרות שהיה יכול לומר, אין ברכה זו עולה כיוון שהיא במרמה.

**יצחק ורבקה**

ותלך לדרוש את ה, נראה שהלכה בעצמה, לבדה

יצחק אוהב את עשו ורבקה את יעקב

בתרגום: מצידיה הוה אכיל, ומדוע לא אכל מבישולי רבקה שידעה להכין לו מטעמים כאשר אהב

יצחק רוצה לברך את עשו בכל הטוב חוץ מברכת אברהם שברכו ה׳ שאת זה הוא כנראה משאיר אולי ליעקב, ורבקה את יעקב

וישאלו אנשי המקום לאשתו ויאמר אחותי היא, ולא מצאנו שאמר לה קודם על כך, ואילו אברהם האריך להסביר לשרה.

רבקה רוצה לשלוח את יעקב מפני עשו אבל אומרת ליצחק קצתי בחיי ואז יצחק שולח אותו רק כדי למצוא אשה, ויעקב שומע אל אביו ואל אמו..

רבקה שולחת את יעקב אל לבן אחיה, יצחק שולח אל בית בתואל ורק לקיחת האשה היא מבנות לבן

------

הרהורים בעקבות הפרשה

על עולם הניגודים..

יעקב לא טעם טעם חטא רק היה יושב אוהל, אבל אהבת אביו לא היתה לו, אביו אהב דוקא את אחיו איש השדה אשר מצידו היה אוכל

אביו נמנע מלברכו, ולא רק נמנע, אלא אף נותן ברצונו בברכותיו את עשיו גביר לו, ואותו לעבד.

ואתה תמה מה חטא יעקב, היכן הצדק בעולם, היכן בורא הכל אשר רואה הכל, ומה זה שמפי יצחק אבינו יצאו הדברים האלו,

ואין זו שאלה כי הרי לבסוף לא קרה כל הדבר הזה, יצחק ניצל, יעקב ניצל, ועשיו לא קיבל את מה שכנראה לא הגיע לו, לבסוף נעשה צדק.

אבל כן תראה את הדרך שבה הכל קרה, הכל קרה במרמה, וכי לא יכל עולמנו המושלם להביא ליעקב את ברכותיו על מגש של כסף ??

לעולמי עד נחקק כי יעקב בא במרמה וקיבל את הברכות. לעולמי עד אנחנו אנחנו נקרא ״האתה זה בני עשיו ויאמר אני״. לעולמי עד הברכות שבידינו לקוחות יום יום מידו של עשיו.

זהו דבר שיש עוד הרבה ללמוד ולהתעמק בו,

ולכאורה ניתן לראות כי ״העולם הזה אין טובתו שלימה״ (רבינו נחמן) ויושבי האוהל אינם באים ולוקחים את הטובה מן המוכן להם.

העולם מתנגד על האיש התם, נראה שטובתו של העולם רוצה ללכת אל אנשי השדה יודעי הציד, העולם מבין את שפת יודעי הציד. ובא האיש התם וצריך לרצות את העולם בכל מיני ריצויים ופיוסים הערמות ותחבולות כדי לקבל ממנו טובה, וגם אז במידת מה, גזולה היא אתו.

״אעבדך שבע שנים״ (כט-יח), ״האתה זה בני עשו ויאמר אני״ (כז-כד), ״ויקח יעקב מקל לבנה״ (ל-לז), ״ויגנב יעקב את לב לבן הארמי על בלי הגיד לו כי ברח הוא״ (לא-כ), ״מי לך כל המחנה הזה אשר פגשתי ויאמר למצא חן בעיני אדני״ (לג-ח)

ותראה כי גם התעשרותו של יעקב אצל לבן היתה כולה סביב מרמה, מרמה מצד לבן לקחת לו את כל אשר לו ״ויאכל גם אכול את כספנו״ (לא-טו), ומרמה חזרה של יעקב להציל את אשר לו ״ויקח לו יעקב מקל לבנה לח״ (ל-לז)