לא סיפרה תורה מי היה יעקב אבינו, ומה היו מעשיו, רק למדנו שהיה תם יושב אוהלים, וגם ראינו שאינו רוצה לרמות את אביו בברכות, מלבד זה לא ידענו אודות מעשיו ופעולותיו,

אבל כן אנו רואים את התגלות ה׳ אליו כבר מיד בברחו לחרן עם הבטחה לנתינת הארץ, לשמירה וכו.

וכמוהו אברהם אשר לפני שדיברה התורה על פועלו וצדקתו, כבר למדנו על התגלות ה׳ אליו עם הבטחה לברכה

וראה פסוק ג׳ שיש דמיון לאברהם וגם דבר והיפוכו ביחס לאברהם

תראה כי דוקא יעקב האיש התם, כמה הפך התמימות פוגש אותו בכל מקום, אחיזה בעקב עשיו, בקשת הבכורה, לקיחת הברכות במרמה, מגורים ועבודה עם לבן הרמאי, שקריו של לבן בנשיו ובצאנו, גניבת דעת לבן בבריחה מביתו, גניבת רחל את התרפים

ובתוך כל זה מספר יעקב על תמימות דרכיו לא-לח..מא ״רחלים ועזיך לא שכלו ואילי צאנך לא אכלתי..טרפה לא הבאתי.. גנבתי יום וגנבתי לילה.. הייתי ביום אכלני חרב וקרח בלילה ותדד שנתי מעיני..״

ותראה כמה דרכים יש ליעקב אבי האומה לפלס בעולם הזה, ושום דרך אינה באה בנקל, ולפעמים צריך אף למרמה כדי להשיגם:

לאחוז בעקב עשיו, לרכוש את הבכורה, לקחת במרמה את הברכות, לברוח מפני חמת אחיו, לגור ולעבוד אצל לבן הרמאי, לקבל ולשאת בכפיה אשה אחרת משביקש והובטח, לבקש שוב ושוב ולבסוף להערים כדי לקבל את שכרו, לבקש לשוב לבית אביו ולבסוף לברוח בגניבה, לעמוד שוב מול לבן בעת הבריחה ממנו, להיאבק עם המלאך בעת העברת רכושו, לעמוד שוב מול אימת עשיו, להפציר ולרצות את עשיו במנחה גדולה, לעמוד מול זוהמת שכם, מול מלחמת שמעון ולוי בשכם ומול פחד העמים שסביב, ולבסוף, פרשת יוסף ומצרים.

ויעקב מסכם זאת לפני פרעה (מז-ט) ״מעט ורעים היו ימי שני חיי״

כח-י

ויצא יעקב מבאר שבע

הנה האיש התם יושב האוהלים לא נהג בתמימות כשלקח את הברכות, ומתוך זה כבר אינו עוד יושב אוהלים, הוא עוזב את אביו ואת אמו והולך בגפו לחפש מקום להיות בו, בעולם שאינו כולו אמת וצדק.

כח-יג

והנה ה׳ נצב עליו ויאמר

תראה כי ההתגלות הראשונה ליעקב באה בהיותו בדרך, בהתרחקותו מבית אביו ומכל אשר לו, וממש בדומה אנו לומדים אצל אברהם כי האמירה הראשונה של לך לך, נאמרת לו על יציאה והתרחקות מבית אביו.

אבל תראה כי אברהם ויעקב היו בזה דבר והיפוכו, אברהם יצא מבית אביו שהיה מתוקן פחות ממנו, ויצא כדי לבוא לארץ כנען המובטחת, ויעקב להפך, יוצא מבית אביו המתוקן, וגם מהארץ המובטחת כדי ללכת לבית לבן המקולקל, אל הארץ אשר יצא אברהם משם.

כח-יב..טז

ויחלם והנה סלם.. והנה ה׳ נצב עליו.. ויקץ יעקב משנתו ויאמר אכן יש ה׳ במקום הזה

הנה גילוי חדש של אלוקים לאדם - חלום. ואמנם גם באברהם מצאנו בברית בין הבתרים (טו-יב, יג) ״ותרדמה נפלה אל אברם.. ויאמר לאברם..״ אך לא נאמר שם כי דבר ה׳ היה בחלום.

ועל חלום זה אומר יעקב כי יש ה׳ במקום הזה. כלומר חלום אמיתי השייך למקום ולזמן.

ולקמן לא-יא ויאמר אלי מלאך האלקים בחלום יעקב..

כט-ב

והנה שם שלשה עדרי צאן רובצים עליה

מה למדנו מדעת מספרם של רועי הצאן הרובצים עליה

כט-ב..י

והנה באר.. והאבן גדולה על פי הבאר.. ונאספו שמה.. וגללו את האבן.. והשיבו את האבן.. לא נוכל עד אשר יאספו כל העדרים וגללו את האבן.. ויגש יעקב ויגל את האבן מעל פי הבאר

מה בא לומר בכל מעשה האבן שעל פי הבאר, וחמש פעמים נזכרה אבן ושש פעמים באר. ואם שכוחו גדול, מה בא לומר בזה שכוחו גדול.

יעקב זוכה לגילוי בדרך לחרן ומובטח בשמירה אבל עדיין דואג ונודר נדר של אם יהיה אלוקים עמדי

יעקב צריך

להחזיק בעקב אחיו כשנולד

לקנות לו בכורה בלחם ונזיד עדשים

לקחת את הברכות מידי אחיו נגד רצונו, להתברך, אבל בדרך מרמה

לעזוב את בית אביו ולברוח מפני אחיו שמא יהרגנו ובציווי מיוחד של אביו לבד ושל אמו לבד

למצוא בעצמו את אשתו בשונה מיצחק למשל שאביו ועבד אביו דאגו לזה

לעבוד שבע שנים בשביל האשה שהוא רוצה, אבל לקבל אשה אחרת, ואז לעבוד שבע שנים אחרות

להתמודד עם שקרי לבן במשכורתו

לבקש רשות ללכת כדי להיות ברשות עצמו ולעשות לבתו

לבקש מלבן את אשתו וילדיו

לברוח מלבן

צריך להתמודד עם איום עשו

כט-יח

אעבדך שבע שנים ברחל בתך הקטנה

איפה מצאנו כדבר הזה, שהלא כל אבותינו לקחו נשיהם, הם או אביהם להם, אבל אף אחד לא עבד ובודאי לא שבע שנים כדי לקבל את אשתו.

כט-לא

וירא ה׳ כי שנואה לאה ויפתח את רחמה ורחל עקרה

ומדוע שיעקב יאהבנה, והלא את רחל רצה לאשה ובשבילה עבד שבע שנים, ולא זו בלבד שאינו מקבל את רחל לאשה, גם מתברר שעבד את אותן השבע עבור לאה, וכעת צריך לעבוד עוד שבע שנים אחרות עבור רחל.

ותראה שעם כל זאת האלוקים פותח את רחם השנואה, ולאה יודעת זאת, ראה לקמן כט-לב, לג, ראה ה׳ בעניי, שמע ה׳ תפילתי, והאם יש ערך כזה לאהוב את השנוא בגלל שהוא שנוא ? ואמנם לאה לא עשתה דבר רע, אלא אביה ששיקר ליעקב, ואדרבה, נעשה לה דבר רע בכפות אותה אביה על איש שאינו רוצה בה.

ותראה את הפלא כי דוקא ממנה, האשה שלא נבחרה מראש להיות אהובת בעלה, ממנה נולדו ששה שבטי ישראל, ממנה נולד שבט לוי - שבט הכהונה והלויה, ושבט יהודה - שבט המלכות, והיא גם שנכנסה עם בעלה לקבורה במערת המכפלה.

כט-לב, לג

ותקרא שמו ראובן כי אמרה כי ראה ה׳ בעניי.. כי שמע ה׳ כי שנואה אנכי

ומנין ידעה לאה כי ראה ה׳ כי שנואה היא ולכן פתח רחמה, אולי מסיבה אחרת השמורה עמו עשה כן.

תראה כי בקריאת שמות כל בניה מלבד לוי, דברה לאה על מתת הילד מאת ה׳

ותהר לאה

תראה כי נולדים לו ליעקב בן אחר בן בני לאה בני השפחות ובני רחל, ומבנים אלו נתהווה עם ישראל, עם ה׳.

ותראה כי לאה אמנו, אשר היתה אמם של חצי השבטים, אמה של כהונה, לויה ומלכות, ואמם של יששכר וזבולון לומדי ומחזיקי התורה, היא בעצם באה ליעקב בשקרו של לבן והתורה מעידה עליה ״וירא ה׳ כי שנואה לאה״,

ואולי החלפת רחל בלאה היתה שיא המעמקים של יעקב, שיא של השקר וההתעללות כשהוא חסר כל ישע, ושם דווקא נתהווה עמנו,

דווקא בארץ הניכר, במקום היגון והצער, הגלות והחושך, במקום לא לו רחוק מביתו ומשפחתו, במקום אשר בורח אליו יעקב מצרותיו ומפחד אחיו, אך מוצא שם צרות חדשות, שם מתהווה עם ה׳, עם הסבל והייסורים, והעם המבורך בכל הברכות שבעולם. הפלא ופלא.

ל-א

הבה לי בנים ואם אין מתה אנכי

כה קיומי היה לה הרצון הזה להיות לה ילדים, ורבקה שהיתה גם עקרה אמרה דבר דומה כאשר התרוצצו הבנים בקרבה (כה-כב) ״ותאמר אם כן למה זה אנכי״. ואחר כך אנו מוצאים (כז-מו) ״ותאמר רבקה אל יצחק קצתי בחיי מפני בנות חת״. אבל אצל שרה אין אנו מוצאים דיבור קיומי כזה אודות הילדים.

ל-ו,ח

דנני אלקים וגם שמע בקולי ויתן לי בן.. נפתלי אלקים נפתלתי עם אחותי גם יכלתי

נראה שרחל רואה את בני בלהה כבניה ממש, ולא ראינו כך אצל שרה, כי הבן שנולד להגר, נראה שלא החשיבתו שרה לבנה: (טז-טו) ״ותלד הגר לאברם. בן ויקרא אברם שם בנו..״ וכן (כ-י) ״גרש האמה הזאת ואת בנה כי לא ירש בן האמה הזאת עם בני״.

ל-טז

ויבא יעקב מן השדה בערב

תראה שכעת יעקב חוזר מן השדה

אבל מי היה ״איש שדה״, הלא עשיו אחיו (כה-כז), ועל מי נאמר (כה-כט) ״ויבא עשו מן השדה והוא עיף״, הלא גם על עשיו, ואת מי שלח אביו ״צא השדה וצודה לי ציד״, הלא גם את עשיו (כז-ג) ובברכתו של יצחק ליעקב ראינו (כז-כז) ראה ריח בני כריח שדה אשר ברכו ה׳

ל-טז,יז

ותאמר אלי תבוא כי שכר שכרתיך.. וישמע אלקים אל לאה

והיכן מצאנו שנשאה על זה תפילה ? לכאורה השכר שנתנה עבור שכיבת אשה היא הקריאה שנענתה.

אבל תראה שהיא עצמה אינה דורשת כן את דרכי ה׳, אלא ״נתן אלקים שכרי אשר נתתי שפחתי לאישי״

ל-יח

נתן אלקים שכרי

ומנין לה כי זהו שכר עבור. ומאין לה לדעת דרכי ה׳.

ותראה כמה ענייני שכר יש ביששכר, ״נתן אלקים שכרי״, ״שכר שכרתיך בדודאי בני״ (פסוק טז), וכן הסכם יששכר וזבולון אשר בו זבולון שוכר את יששכר ללימוד התורה.

ל-כב

ויזכור אלקים את רחל וישמע אליה אלקים ויפתח את רחמה

לא מצאנו את הלשון הזאת של זכירת האשה ושמיעת תפילתה, לא אצל שרה ולא אצל רבקה.

ל-כז,ל

נחשתי ויברכני ה׳ בגללך.. ויברך ה׳ אתך לרגלי

גם לבן וגם יעקב, שניהם יודעים לומר כי הברכה אשר נתברך בה לבן, ברכת ה׳ ובזכות יעקב היא. וצריך לדעת מנין וכיצד ידעו את הדבר הזה, ושמא הגיע זמנו של לבן להתברך, ומי יודע לומר מה הסיבות לפניו לברך או שלא לברך את האדם.

ותראה כי אותו לבן המאמין בשם ה׳ ואומר נחשתי ויברכני ה׳ בגללך, וכן בפרשת אליעזר ורבקה: (כד-נ) ויען לבן ובתואל ויאמרו מה׳ יצא הדבר, וכן לקמן (לא-מט) יצף ה׳ ביני ובינך, הוא לבן שהתרפים הם אלהיו ״למה גנבת את אלהי״ (לא-ל) והוא מאמין גם באלהי יעקב (לא-כט) ״ואלהי אביכם אמש אמר אלי לאמר..״ ובסוף הפרשה הו מפרש את 2 האלהים, ״אלהי אברהם ואלהי נחור ישפטו בינינו״ ואולי שם ה׳ לחוד ושם אלקים לחוד.

ל-לז..מג

ויקח לו יעקב מקל לבנה לח ולוז..

תראה כיצד ה״איש תם יושב אהלים״ מערים כדי לקחת את הצאן כמשכורתו הראויה לו, מידי לבן.

והוא שהערים לקחת את הברכות מיד עשו, והן ראויות לו שנאמר ״גם ברוך יהיה״ (כז-לג).

והוא שלבסוף הערים על לבן כדי להציל את נשיו וילדיו ממנו: (לא-כ) ויגנוב יעקב את לב לבן הארמי.. כי יראתי פן תגזול את בנותיך מעמי (לא-לא).

וצריך לדעת אם גם הבכורה שקנה מיד עשו בלחם ונזיד עדשים היתה הערמה להציל את שלו.

וראה בפרשת תולדות שדיברנו על זה, כי גם ברכותיו של יעקב באו לו במרמה, אביו אוהב את אחיו, רוצה לברכו, לתיתו גביר ליעקב ואף לתת לו את יעקב לעבד, ורק בדרך המרמה, הכל בא ליעקב,

מצד אחד נעשה צדק כמו שאמר אבינו יצחק לבסוף ״גם ברוך יהיה״ (כז-לג) אבל מצד שני, לעולם נחקקה צורת המרמה הזאת: ״ולא הכירו.. ויאמר האתה זה בני עשו ויאמר אני״ (כז-כג,כד).

תראה כי בתוך החושך והגלות, כשיעקב בורח ממות מפני אחיו אחד, ועשוק וגזול מיד חמיו, רחוק מבית אביו ואמו, אינו נשבר ואינו מתפרק, אלא עוד עסוק להציל את אשר ראוי לו, פרה ורבה גודל ומתעצם.

והנה כשלבן רודפו ופוגשו, הוא מוכיח אותו על גנבת אלהיו, ויעקב אומר (לא-לב) ״עם אשר תמצא את אלקיך לא יחיה״ יעקב גוזר דין מוות על גונב האלהים, למרות שלבן עצמו גנב אותו כל כך הרבה ואין נחשבת אצלו הגניבה לחטא גדול.

תראה כמה מדויק הוא הדבר, כי מצד אחד יכול להערים על לבן בכל מיני הערמה ומצד שני לדרוש דין הגנב עד מוות

ל-מג

ויפרץ האיש מאד מאד ויהי לו צאן רבות ושפחות ועבדים וגמלים וחמרים

רבות הוא לשון רב ולא לשון כל. ויעקב אחר כך אומר לעשו כי חנני אלקים וכי יש לי כל (לג-יא)

ותראה כי שלושת האבות כל אחד דווקא **ב**תוך צרותיו ועוניו הגיעו לעושר מופלג

אברהם כשירד למצרים מפני הרעב ונלקחה ממנו שרה: יב-טז ולאברם היטיב בעבורה ויהי לו צאן ובקר וחמרים ועבדים ושפחות ואתנת וגמלים.. ובצאתו ממצרים יג-ב ואברם כבד מאד במקנה בכסף ובזהב.

יצחק בלכתו אל אבימלך מפני הרעב וכמעט שנלקחה ממנו רבקה: כו-יג,יד ויגדל האיש וילך הלוך וגדל עד כי גדל מאוד ויהי לו מקנה צאן ומקנה בקר ועבדה רבה.. עד שהיה צריך אבימלך לשלחו

ויעקב בגלותו אצל לבן, בתוך כל השקר והגנבות שגנב אותו: ויפרוץ האיש מאד מאד..

ואולי זה הוא גם סימן לבנים (שמות א-יב) ״וכאשר יענו אותו כן ירבה וכן יפרץ״

ובודאי שצריך לשאול מה עניינו של עינוי זה. ולמה דווקא על ידו ולידו באים אל הריבוי העושר.

לא-ג

ויאמר ה׳ אל יעקב שוב אל ארץ אבותיך ולמולדתך ואהיה עמך

נאמר כאן בסתם, שם הויה שאמר ליעקב

אבל תראה כיצד מספר יעקב לנשיו על התגלות ה׳, ״ויהי בעת יחם הצאן.. וארא בחלום.. ויאמר אלי מלאך האלוקים בחלום.. אנכי האל בית אל.. עתה קום צא מן הארץ״ (לא, י-יג) גם לא נזכר שם הויה כי אם אלוקים, וגם יש סיפור שלם של צורת האמירה,

ואולי ניתן ללמוד מזה כי שם ההויה מתגלה מתוך ההויה, וכאן מפרש יעקב לנשיו כיצד בדיוק ראה את ה׳ דרך ההויה, היה חלום, היה מלאך האלוקים וכו׳ אבל כל זה ביחד ארוז ביחד במילים ויאמר ה׳ הכתובות כאן.

וממש בדומה, ראה בתחילת פרשת וירא על התגלות ה׳ לאברהם באמצעות המלאכים-האנשים.

תראה שדבר אחד מחסיר יעקב מנשיו, את המילים ״ואהיה עמך״ וראה להלן לא-יג

שוב אל ארץ אבותיך ולמולדתך

כאן נקראת ארץ אבותיך, אבל כאשר מספר לנשיו את דבר ה׳ הוא משמיט את ׳אבותיך׳: ״שוב אל ארץ מולדתך״ (לא-יג)

לא-ה..טו

תראה כי יעקב משתף את נשיו בצורך לעזוב את לבן עוד לפני שמספר על צווי ה׳ וגם הן עונות לו על הצורך לפני הציווי

לא-יא..יג

ויאמר אלי מלאך האלקים בחלום יעקב.. אנכי האל בית אל אשר משחת שם

כאן בחלום ושם בבית אל היתה ההתגלות ליעקב על ידי חלום. גם כאן וגם שם ראה יעקב דבר מן העולם בחלומו, שם מלאכים עולים ויורדים וכאן עתדים עולים על הצאן, וגם שם וכאן כאן למד מזה יעקב על המציאות, שם אכן יש ה׳ במקום הזה, וכאן הצלת הצאן מלבן ליעקב.

אבל צריך לדעת מהו ״אנכי האל בית אל״, וכי מיהו מלאך האלוקים הבא אליו בחלום אם לא הא-ל, ומהו בית אל, וכי הוא אלוקי בית אל. ולמעלה בחלומו (כח-יג) ״והנה ה׳ ניצב עליו.. אני ה׳ אלקי אברהם אביך..״ ומדוע כאן אינו אלקי אביו.

ראה לעיל פסוק ג כי כאן יש פירוט מלא כיצד דיבר ה׳ ליעקב, ומה שלעיל נאמר בשם הויה ״ויאמר ה׳ ליעקב שוב״, כאן מתברר שהיה זה בחלום, ומלאך האלוקים דיבר

תראה כי יעקב אינו מספר לנשיו את סוף הדיבור אשר דיבר אליו ה׳ (פסוק ג) ״ואהיה עמך״

תראה כי יעקב שומע כעת כי רואים אותו, ״כי ראיתי את כל אשר לבן עשה לך״ ובדומה להבדיל להגר שאמרה (טז-יג) ״אתה אל ראי״,

וכעת מתברר לו גם שהנדר שנדר למעלה (כח-כ) ״אם יהיה אלקים עמדי ושמרני..״ נראה למעלה בשמים, אך האם התקיים התנאי ? האם היתה כאן שמירה ? לכאורה זה ניתן לפרשנות, כי רחל אשר אהב, הוחלפה לו בלאה, ולבן גנבו והחליף משכורתו, וטרם חזר לבית אביו כבר מתה עליו רחל.

ותראה שהמלאך אינו אומר לו כאן קום קיים הנדר, אלא רק קום צא מן הארץ, ורק אחרי ישיבתו בשכם ומעשה דינה אנו מוצאים את נושא קיום הנדר: (לה-א) ״ויאמר אלקים אל יעקב קום עלה בית אל ושב שם ועשה שם מזבח לאל הנראה אליך בברחך מפני עשו״ ויעקב שם אומר בעצמו (לה-ג) ״ואעשה שם מזבח לאל הענה אתי ביום צרתי ויהי עמדי בדרך אשר הלכתי״

ובפחדו מעשיו אומר יעקב (לב-יא) ״קטנתי מכל החסדים ומכל האמת אשר עשית את עבדך כי במקלי עברתי את הירדן הזה ועתה הייתי לשני מחנות״, אם כן חסדים ואמת ברור שהיו כאן. השאלה אם התקיים אם יהיה אלוקים עמדי ושמרני.

לא-יג

שוב אל ארץ מולדתך

וראה לעיל כשספרה תורה את ציווי ה׳ נאמר: (לא-ג) ״שוב אל ארץ אבותיך ולמולדתך״

לא-כד

ויבא אלקים אל לבן הארמי בחלם הלילה ויאמר לו השמר לך פן תדבר עם יעקב מטוב ועד רע

כאן הוא לבן הארמי, וגם למעלה כאשר בורח יעקב לא-כ ״ויגנב יעקב את לב לבן הארמי״.

זהו לבן אשר תרפיו אלהיו שנאמר (לא-ל) ״למה גנבת את אלהי״, והוא שאומר (לא-נג) ״אלקי אברהם ואלהי נחור ישפטו בינינו״, הוא שנגלה אליו אלוקינו בחלום והוא יודע לומר זאת: (לא-כט) :ואלקי אביכם אמש אמר אלי לאמר השמר לך מדבר עם יעקב מטוב עד רע.

וראה לעיל (ל-כז,ל)

האם לבן שומע לדבר האלוקים ולא מדבר עם יעקב מטוב ועד רע.

לא-לב

עם אשר תמצא את אלקיך לא יחיה

תראה שגזר יעקב גזר דין מוות על גונב התרפים, וזה בעבור לבן אשר גניבה אצלו אינה דבר רע כל כך.

וגם יעקב עצמו ידע להציל ולהערים, בענין הברכות, בלקיחת צאן לבן, ובבריחה מביתו.

לא-לח..מב

זה עשרים שנה אנכי עמך.. הייתי ביום אכלני חרב וקרח בלילה.. זה לי עשרים שנה בביתך

תראה כי רק כעת אומר יעקב ללבן את כל אשר על לבו. ולא אמר לו כאשר סכמו מה יהיה שכרו, ולא אמר לו לפני שרצה לברוח, ולא אמר לו בשאלתו הראשונה של ״למה נחבאת לברח ותגנב אתי״ (לא-כז)

לא-מג

ויען לבן.. הבנות בנתי והבנים בני והצאן צאני וכל אשר אתה ראה לי הוא

תראה איזו תשובה יש כאן לכל משאו של יעקב, יעקב דיבר על עבודה בנאמנות, על מסירות נפש, על תשלום מלא עבור כל דבר שקיבל, והאשים את לבן בשקרים וגניבות חוזרים ונשנים, ומה הוא נענה, הבנות בנותי הבנים בני, הכל שלי, והתינח אם היה אומר לו לא שלמת את חובך, או לא עבדת כהוגן, אבל אינו עונה לו על זה בכלל, אלא רק את הסוף: אתה צודק, אבל הכל, עדיין, שלי.

כנראה יש דבר כזה בעולם, אולי גם לבן קטנטן בתוכנו שאומר, הכל שלי. אין צדק, אין יושר, אין דין ואין דיין, הכל שלי. למה שלי, ככה, שלי.

לא-נ

אם תענה את בנתי ואם תקח נשים על בנתי אין איש עמנו

לבן דואג כאן מאוד לבנותיו, אבל בנותיו אומרות (לא-יד,טו) העוד לנו חלק ונחלה בבית אבינו הלוא נכריות נחשבנו לו כי מכרנו ויאכל גם אכול את כספנו.

לב-ב,ג

ויפגעו בו מלאכי אלקים ויאמר יעקב כאשר ראם מחנה אלקים זה ויקרא שם המקום מחנים

מהו פגיעת מלאכי האלוקים, והאם עוד היה היה מלבד אמירת מחנה אלוקים זה ומלבד שם המקום מחנים

ובצאתו לחרן גם ראה מלאכי אלוקים עולים ויורדים (כח-יב), רק שם היה בחלום ועם זה החשיב אותו למציאות ״אכן יש ה׳ במקום הזה״