הסתיימה צרת לבן, יעקב נשיו ובניו בדרך אל בית אביו, יעקב מובטח שיגיע לשם לשלום, אבל אז באה צרת עשו, יעקב חושש פן יבוא עשו ויכהו אם על בנים.

לב-ד

וישלח יעקב מלאכים לפניו אל עשו אחיו ארצה שעיר שדה אדום

ולקמן לו-ו..ח ויקח עשו את נשיו ואת בניו ואת בנותיו.. מפני יעקב אחיו כי היה רכושם רב.. וישב עשו בהר שעיר עשו הוא אדום

נראה שרק אחרי שיעקב הגיע לארץ כנען עבר עשו משם לשעיר ומאידך כאן, עוד קודם שהגיע הוא כבר שולח מלאכים לעשו ארצה שעיר שדה אדום, ולא עוד אלא שאומר לו לג-יד עד אשר אבוא עד אדוני שעירה.

לב-ד

כה תאמרון לאדני לעשו עם לבן גרתי

כבר כעת כלפי המלאכים הוא קוראו אדוני עוד לפני שיאמרו לו דבר ואולי גם כלפי עצמו שמו לאדון לו.

וכן לגבי השליחים שהובילו את המנחה, יעקב אומר (לב-יח) כי יפגשך עשו אחי. קוראו אחי עוד לפני שמצווה אותו לומר לעשו דבר.

לב-ח

ויירא יעקב מאוד ויצר לו, ברש״י התקין עצמו לדורון, לתפילה ולמלחמה

יעקב שהיה מובטח ללכת ולשוב לבית אביו, עדיין ירא מאוד, מתכונן לאפשרות שעשו ישמיד אותו, ואז חצי יישאר, והוא גם מתפלל..

לב-יג

ואתה אמרת היטב איטיב עמך

אם ה׳ אמר, ונאמן הוא לקיים את דבריו, מדוע יש להזכיר לו את זה, ומה זה יעזור להזכיר את זה.

לב-יד

וברש״י מן הבא בידו שנטל מעשר,

כלומר, כאן קיים את הבטחתו לעשר, למרות שעדיין לא חזר בשלום לבית אביו.

לב-יח

כי יפגשך עשו אחי ושאלך למי אתה ואנה תלך ולמי אלה לפניך ואמרת..

מדוע להמתין ל״כי יפגשך ושאלך״ ולא לבוא ולתת לו. ומנין שישאל עשו למי אתה ואנה תלך ולמי אלה.

היה ברור שעשו ישאל ויעקב ממתין לשאלה זו ורק עליה הוא מצווה לענות ולתת את מנחתו.

לב-יט

ואמרת לעבדך ליעקב וברש״י לענות על ראשון ראשון

מדוע כעת חשוב ליעקב להקפיד על צורת המענה לעשו, שעת מלחמה וסכנה היא

לב-כג

ברש״י נתן את דינה בתיבה ונעל בפניה, ונענש שמנעה מאחיו, שמא תחזירנו למוטב

וקשה, ושמא לא תחזירנו למוטב, ושמא הוא ירע לה, וממתי אומרים לאדם לסכן את עצמו ואת בני ביתו עבור רשע שאולי יחזור בתשובה.

לב-כט..לא

כי שרית עם אלקים ועם אנשים ותוכל.. כי ראיתי אלקים פנים בפנים ותנצל נפשי

ונראה כי אלוקים כאן הוא שם קודש ולא אליל

כלומר ראיית האיש היתה ראיית האלוקים, ונפשו של יעקב היתה בסכנה מפניו כי האלוקים הזה בא להרע לו

ויעקב נלחם ונאבק באלוקים הזה

והאלוקים הזה אינו יכול לו

ויעקב תופשו לאלוקים

והאלוקים מבקש מיעקב שיעזבנו אך יעקב אינו משלחו כי אם יברכנו

והאלוקים מברכו ליעקב

והברכה היא קריאת שמו ישראל

לב-לב,לג

והוא צלע על ירכו על כן לא יאכלו בני ישראל את גיד הנשה.. עד היום הזה כי נגע בכף ירך יעקב

הוא פלא, מה שייך נקיעת כף ירך יעקב לאכילת בני ישראל, מה בין אכילת בני ישראל לנקיעת כף ירך יעקב אי שם בעוברו את מעבר יבוק, ומה בין גיד הנשה של אדם לגיד הנשה של בעל חי,

תראה כמה היבטים יש לאשר קרה לכף ירך יעקב,

בתחילה נאמר (לב-כו) ״ויגע בכף ירכו ותקע כף ירך יעקב בהאבקו עמו״ יש כאן נגיעה ויש כאן נקיעה, אחר כך (לב-לב) ״והוא צולע על ירכו״, וכאן ״על כן לא יאכלו.. כי נגע בכף ירך יעקב״ אי האכילה אינה מתייחסת לא לנקיעה וגם לא לצליעה, רק לנגיעה.

תראה כי לבסוף הגיע יעקב ״שלם עיר שכם״ (לג-יח) כלומר שלא נשאר עם שום נזק.

אבל עדיין בני ישראל לא יאכלו את גיד הנשה עד היום הזה, ואולי אפילו נזק כזה של יעקב אפילו לזמן מה, נשאר חקוק לדורות, כי יעקב אבינו מובטח היה ״ושמרתיך״ (כח-טו) ואם בכל זאת נקעה כף ירך יעקב, הרי שיש בזה דבר.

לג-א,ב

ויחץ את הילדים על לאה ועל רחל ועל שתי השפחות.. וישם את השפחות ואת ילדיהן ראשונה וכו׳

צריך לדעת אם לבסוף חילק יעקב את נשיו וילדיו לשתי מחנות, כי נראה שהיו בזה אחר זה ואחר כך (לג-ו,ז) שנגשו בזה אחר זה לעשיו

ואולי ראה שעשיו לא תוקף ואז שב ואיחד אותם

לג-א

ויחץ את הילדים על לאה ועל רחל ועל שתי השפחות

ראה לקמן לז-ב על הפנים שהיו לבלהה וזלפה, שפחות, פילגש ואשה.

לג-יד

עד אשר אבוא עד אדוני שעירה

ומדוע לא אומר לו שהוא בדרכו אל בית אביו ואל ארץ מולדתו, האם חושש לומר כן לעשו.

ומדוע שיבוא שעירה, האם עשו הזמינו לשם, האם באמת רצה שישבו יחדיו בשעיר ?

ותראה כי אין מקומו של עשיו עדיין בשעיר, כי רק אחרי שהגיע יעקב לארץ כנען ולא יכלה הארץ לשאת אותם מפני רכושם ומקניהם, לקח עשיו את כל אשר לו וישב בשעיר, לקמן (לו-ו,ז,ח) ״ויקח עשיו את נשיו ואת בני.. וילך אל ארץ מפני יעקב אחיו כי היה רכושם רב.. וישב עשו בהר שעיר עשיו הוא אדום״

לג-יח..כ

ויבוא יעקב שלם עיר שכם.. ויקן את חלקת השדה.. ויצב שם מזבח

מדוע יעקב בא לעיר שכם, ואינו חוזר לבית אביו כאשר רצה באומרו ושבתי בשלום לבית אבי (כח-כא) וגם אינו חוזר אל האבן הזאת אשר שמתי מצבה.

ובאמת הציווי האלוקי ששמע לצאת מבית לבן היה: ״שוב אל ארץ אבותיך ולמולדתך״ (לא-ג) וכן ״שוב אל ארץ מולדתך״ (לא-יג) ולא נאמר שם שוב לבית אביך.

והנה בהמשך הוא מצווה על עזיבת שכם והליכה לבית אל, ושם נגלה אליו בשם אלקים.

ובעוזבו את שכם אנו רואים כי היה צריך לטהר את ביתו וכל אשר אתו ולהסיר מהם את אלהי נכר הארץ (לה-ב..ד) נמצא ששכם לא היה מקום טוב לו

ויבא יעקב שלם

פעם ראשונה שיעקב לכאורה נח, מאז שיצא מבית אביו מפני עשיו, עבר את שעבר בבית לבן, נאבק עם האיש במעבר יבוק, עמד מול עשיו, כעת הוא ברשות עצמו, אינו תלוי בדעת אחרים, אינו בורח משום אדם ואינו שייך לשום אדם, והתורה אומרת כי הוא בא שלם, הרבה דברים כמעט שברו אותו, אבל לא.

לד-ז

כי נבלה עשה בישראל לשכב את בת יעקב וכן לא יעשה

מי הוא ישראל הזה, והיכן נחקקו חוקיו ומשפטיו עד שיש דבר נבלה אשר לא יעשה עמו.

ישנו כבר ישראל בעולם, ויש לו חוקים ומשפטים, והעולם מחוייב לחוקים אלו.

ושמו ישראל רק נקרא קודם על ידי המלאך, ואיזה אדם בעולם ידע מכך לקרוא לו בשם הזה.

לד-כה

ויקחו שני בני יעקב שמעון ולוי אחי דינה איש חרבו

ותראה מה שנעשה לאחר זמן עם שמעון ולוי לוקחי החרבות מקנאי קנאת אחותם וקנאת הנבלה אשר נעשתה בישראל, לוי נעשה לשבט כהני ה׳, אותם שלא חטאו בנסיונות המדבר, ואותם שקנאו את קנאת ה׳ בעגל ובמעשה זמרי, ומשבט שמעון נולד הנשיא זמרי אשר הקריב אל אחיו את המדינית (במדבר כה-ו) וקנא בו פנחס הלוי את קנאת ה׳ ״הבועל ארמית קנאים פוגעים בו״.

לה-א

ויאמר אלקים על יעקב קום עלה בית אל ושב שם ועשה שם מזבח לא-ל הנראה אליך בברחך מפני עשו אחיך

שם אלוקים נזכר כאן ולא שם ה׳

ומצווהו היכן לשבת, ומצווהו לעשות שם מזבח

ולגבי עשיית המזבח, האם לא זו היתה כוונת יעקב כאשר נדר (כח-כ..כב) אם יהיה אלקים עמדי ושמרני בדרך הזה.. והאבן הזאת אשר שמתי מצבה יהיה בית אלקים

ואם היה נדרו כך מדוע לא עלה בעצמו לשם

ובבית לבן כאשר בא הציווי של ״קום צא מן הארץ״ נאמר ״אנכי האל בית אל אשר משחת שם מצבה, אשר נדרת לי שם נדר, עתה קום צא מן הארץ הזאת ושוב אל ארץ מולדתך״ (לא-יג) ולא נאמר לו היכן בארץ מולדתו לשבת, גם לא נאמר לו דבר אודות לקיים את הנדר.

אבל כאן בנוסף על ציווי הקרבן יש גם ציווי לשבת באותו מקום, ומה יש באותו מקום, הלא לא גר שם קודם, אלא רק עבר דרך שם ולן שם, והאם הלינה שם היתה תחילת מגורים אשר כעת הוא מצווה לחזור לאותו מקום שכבר גר בו, ואמנם אין יעקב נשאר לגור שם כמו שאנו רואים ״ויסעו מבית אל״ (לה-טז)

והנה אברהם אחרי שעולה חזרה ממצרים חוזר שוב עד המקום אשר היה שם אהלה בתחילה.. אל מקום המזבח אשר עשה שם בראשונה (יג-ג,ד) וקורא שם בשם ה׳, ולעיל האיר לנו ה׳ וכתבנו בזה כי אברהם חזר לאותו מקום שממנו יצא למרות שבזמן שעבר מאז, איבד הכל, את הארץ שאליה צווה ללכת, את הברכה כי ירד בגלל הרעב, ואת שרה אשתו שנלקחה לפרעה, ושוב הוא חוזר לאותו מקום בדיוק, קורא שוב בשם ה׳ על אותו המזבח אשר עשה שם בראשונה.

ונראה שיעקב בדומה לאברהם חוזר מגלות בית לבן, אחר שהיה מובטח על השמירה ״והנה אנכי עמך ושמרתיך בכל אשר תלך.. כי לא אעזבך״ (כח-טו) אבל בבית לבן שבע מרורות: ״הייתי ביום אכלני חרב וקרח בלילה ותדד שנתי מעיני״, הוחלפה אשתו והוחלפה משכורותו, וגם יצא משם בגניבה מפני שלבן עדיין ראה את הכל כשלו: ״הבנות בנותי והבנים בני והצאן צאני״ (לא-מג), ויעקב חושש כל ימיו, אם מלבן (לא-לא) ״כי יראתי כי אמרתי פן תגזול את בנותיך מעמי״, אם מעשו ״ויירא יעקב מאוד ויצר לו.. כי ירא אנכי אותו פן יבוא והכני אם על בנים״ (לב-ח,יב) אם ממלאך האלקים ״ויותר יעקב לבדו ויאבק איש עמו.. ויקרא יעקב שם המקום פניאל כי ראיתי אלקים פנים אל פנים ותנצל נפשי״ (לב-כה,לא), רחל מתה עליו בדרך (לה-יא), סובל גם את מעשה דינה: ״כי נבלה עשה בישראל לשכב את בת יעקב״ (לד-ז) וחושש על חייו כשנקמו בניו בשכם: ״ואני מתי מספר ונאספו עלי והכוני ונשמדתי אני וביתי״ (לד-ל).

והאם אחרי כל זה יכול לומר שלא עזבו ה׳ ושמרו בכל אשר הלך ?

ולבדו אינו עולה לבית אל, אך ה׳ מצווהו לעלות לבית אל לעשות שם מזבח ״לאל הנראה אליך בברחך מפני עשו אחיך״ ולא מתברר בציווי הזה האם קיים ה׳ את הבטחתו של ״הנה אנכי עמך ושמרתיך.. כי לא אעזבך״ (כח-טו) אלא נאמר רק ״לאל הנגלה״ כלומר מי שהבטיח, אבל יעקב עצמו אומר: ״ונקומה ונעלה בית אל ואעשה שם מזבח לאל העונה אותי ביום צרתי ויהי עמדי בדרך אשר הלכתי״ (לה-ג) כלומר יעקב ראה שנתקיים הציווי, ואולי דבר זה נתון היה ליעקב להחליט האם קיים ה׳ את הציווי או שלא.

ותראה עוד כי אברהם גם הוא שב ״מנגב ועד בית אל״ (יג-ג) והאם אותו בית אל הוא המקום אשר גם אברהם וגם יעקב יוצאים משם למסע נדודיהם כשהם מלאים באמונה ובהבטחת ה׳, יורדים אל ארץ לא להם, מאבדים את כל אשר להם, ולבסוף חוזרים אליה שלמים באמונתם, (עשירים בממונם) ושוב קוראים בשם ה׳.

וראה לעיל (לא-יא..יג)

לה-ח

ותמת דברה מינקת רבקה

מה עניינה של דבורה לכאן, וכיצד שייכת היא לתלאותיו של יעקב

וראה לעיל (חיי שרה כד-נט)

לה-טו

ויקרא יעקב את שם המקום אשר דבר אתו שם אלקים בית אל

וכבר אצל אברהם נאמר שנסע ״מנגב ועד בית אל״ (יג-ג) אבל עדיין לא נקרא שם המקום בית אל עד שקראו כן יעקב.

ותראה כי השם א-ל נזכר כאן ובפעמים רבות סביב יעקב

(לא-יג) בבית לבן ״אנכי האל בית אל אשר משחת שם מצבה״

(לה-א) ״קום עלה בית אל ושב שם ועשה שם מזבח לא-ל הנראה אליך״,

(לה-ג) ויעקב אומר ״ונקומה ונעלה בית אל ואעשה שם מזבח לאל העונה אותי ביום צרתי״

(לה-יא) ה׳ נגלה אליו ואומר ״ויאמר לו אלקים אני א-ל שד-י פרה ורבה״,

(מג-יד) כאשר נותן לבניו את בנימין להורידו מצרימה ״וא-ל שדי יתן לכם רחמים לפני האיש״

(מו-ג) בדרך בבאר שבע ברדתו מצרימה ״אנכי הא-ל אלקי אביך אל תירא מרדה מצרימה״

(מט-כה) בברכת יעקב את יוסף לפני מותו ״מא-ל אביך ויעזרך״

וכאן, על שמו של ה״א-ל״ קורא למקום ״בית אל״ וצריך לדעת מהו שם א-ל הזה.

וראה לעיל (יד-יח..כג) לגבי מלכי צדק ואברהם אחרי מלחמת המלכים שהוזכרו שם ארבע פעמים ״אל עליון״

לה-יג

ויעל מעליו אלקים במקום אשר דבר אתו

מה היא עלייה זו ומה מיוחד בדיבור זה שנאמרה בו העלייה הזאת

ולגבי אברם אנו מוצאים בדומה כאשר התגלה אליו ה׳ בציווי על ברית המילה, ולכאורה באותו דיבור גם שם שינה את שמו (בדומה לשינוי שמו של יעקב כאן), שינה את שם שרי, בשרו על לידת יצחק וצווה גם את קריאת שמו יצחק, גם שם נאמר (יז-כב) ויכל לדבר אתו ויעל אלקים מעל אברהם.

לה-טז

ויסעו מבית אל

ולמה נסעו מבית אל, והלא אלוקים צווה אותו ״קום עלה בית אל ושב שם ועשה שם מזבח״ (לה-א), ואולי שב שם מתפרש רק כשהייה כדי לקיים את המזבח ולקרוא בשם ה׳ במקום ישיבתו.

לה-כב

וישכב את בלהה פילגש אביו

ראה לקמן לז-ב לגבי הפנים שהיו לבלהה וזלפה, שפחה, פילגש ואשה

לו-ו..ח

ויקח עשיו את נשיו ואת בניו.. מפני יעקב אחיו כי היה רכושם רב.. וישב עשו בהר שעיר..

כאן לקח את נשיו מפני יעקב ללכת להר שעיר, אבל לעיל לג-יד כשיעקב עוד בדרך לארץ כנען, אומר לו יעקב ״עד אשר אבא אל אדני שעירה״