לז-ב

והוא נער את בני בלהה ואת בני זלפה נשי אביו

בלהה וזלפה נחשבות בכמה פנים, לגבי ראובן, בלהה נקראת פילגש: (לה-כב) ״וישכב את בלהה פילגש אביו״ ולכאורה כך הוא לגבי זלפה, לגבי המפגש עם עשיו הן שפחות: (לג-א) ״ויחץ את הילדים על לאה ועל רחל ועל שתי השפחות״, וכאן הן נשי אביו.

והוא נער את בני בלהה ואת בני זלפה נשי אביו ויבא יוסף את דבתם רעה אל אביהם

את דיבת מי הביא רעה ? האם מוסב על ״היה רעה את אחיו בצאן״, ואחיו הכוונה בני לאה דווקא, כי בני בלהה וזלפה היו עמו, או שמוסב על בני בלהה ובני זלפה.

תראה כי בני בלהה ובני זלפה היו אתו, ואם כן נשארו נגדו רק בני לאה

ואלו בני לאה אשר נאמר עליה וירא ה׳ כי שנואה לאה (כט-לג) הם כעת הרוב, הם השונאים ולא השנואים,

וכעת אין אהבת יעקב שקובעת מי האשה האהובה והשנואה, ומי ילדי האהובה והשנואה, יד ה׳ יש כאן שפתחה את רחמה של לאה ונתנה לבניה להיות הגדולים והחזקים שבבני יעקב, אלה שיכולים לחרוץ דין ולומר ״ועתה לכו ונהרגהו ונשלכהו באחד הברות״

לז-ג

וישראל אהב את יוסף מכל בניו

תראה כי יעקב אהב את רחל מלאה (כט-יח) ולאה היתה שנואה (כט-לא,לג)

וה׳ שמע דווקא לקול השנואה בעבור היותה שנואה (כט-לג) ורחל האהובה סבלה והיתה עקרה

והנה כעת הוא אוהב את יוסף בנה של רחל ויוסף סובל מאהבתו זו של יעקב כי אחיו שונאים אותו על כך

ולאורך הימים והשנים דווקא בני ״השנואה״ היו לכהני ומלכי עם ישראל, שבט לוי ושבט יהודה

לז-ד

ויראו אחיו כי אתו אהב אביהם מכל אחיו וישנאו אתו

לא שנאו אותו כי הביא את דיבתם רעה אל אביהם אלא בגלל שאותו אהב אביהם

לז-ה..ט

ויחלם יוסף חלום ויגד לאחיו ויוספו עוד שנוא אותו.. ויחלם עוד חלום אחר ויספר אותו לאחיו

ותראה כי יוסף מאמין בחלומותיו ומחשיבם וגם אביו שומר את הדבר, ואם כן מדוע הוא מספר אותם לאחיו ? וכי דבר טוב יצמח מכאן, ומדוע לא ישמור הדבר בלבו עד שיתקיימו.

ויחלם יוסף חלום

תראה כי יעקב, דבר ה׳ בא אליו כמה פעמים בחלום: כח-יב ״ויחלם והנה סלם מצב ארצה וראשו מגיע השמימה״ וחלום זה היה כמציאות בעיני יעקב שהלא אומר: (כח-טז, יז) ״אכן יש ה׳ במקום הזה.. מה נורא המקום הזה אין זה כי אם בית אלקים״, ופעם שניה (לא-יא, יג) ״ויאמר אלי מלאך האלקים בחלום יעקב.. אנכי האל בית אל אשר משחת שם מצבה״ ופעם שלישית לכאורה (מו-ב) ויאמר אלקים לישראל במראת הלילה ויאמר יעקב יעקב ויאמר הנני.. אל תירא מרדה מצרימה.

וכעת יוסף חולם חלום והוא מאמין בו, וגם אביו ״שמר את הדבר״ (לז-יא)

ולאחר מכן חולמים גם שרי פרעה המשקה והאופה חלומות איש וגם להם ברור על אמת שיש בחלומותיהם ויוסף פותרים להם,

ולאחר מכן חולם גם פרעה עצמו חלום וגם הוא אמת בעיני פרעה וגם אותו פותר לו יוסף.

לח-ב

וירא שם יהודה בת איש כנעני ושמו שוע ויקחה ויבא אליה

ומדוע וירא, הלא ודאי ראה קודם שלקח, ומדוע בת איש כנעני, וכי זה כל מה שהיתה בת איש כנעני, ומדוע שמה לא התגלה, ולקמן לח-יב: ״ותמת בת שוע אשת יהודה״, נשארה עד למותה בת שוע.

ואם שמה לא נזכר אבל כן נזכר בפירוט מה עשה יהודה, וירא שם, ויקחה, ויבא אליה.

לח-ג..ה

ותהר ותלד בן ויקרא את שמו ער ותהר עוד ותלד בן ותקרא את שמו אונן ותסף עוד ותלד בן ותקרא את שמו שלה

שם הראשון קרא יהודה ושניים אחרונים קראה היא

לח-כד

זנתה תמר כלתך

ובמה היא כלתו, האם היא מיועדת לשלה לעולם ?

לח-כז..כט

ויהי בעת לדתה והנה תאומים בבטנה.. ותאמר מה פרצת עליך פרץ ויקרא שמו פרץ

ופרץ זה בנם של יהודה ותמר הנולד בנטות יהודה אל תמר על הדרך, תראה מי היה

בסוף רות (ד-יח..כב) ״וְאֵ֙לֶּה֙ תּוֹלְד֣וֹת פָּ֔רֶץ פֶּ֖רֶץ הוֹלִ֥יד אֶת־חֶצְרֽוֹן, וְחֶצְרוֹן֙ הוֹלִ֣יד אֶת־רָ֔ם וְרָ֖ם הוֹלִ֥יד אֶת־עַמִּֽינָדָֽב וְעַמִּֽינָדָב֙ הוֹלִ֣יד אֶת־נַחְשׁ֔וֹן וְנַחְשׁ֖וֹן הוֹלִ֥יד אֶת־שַׂלְמָֽה וְשַׂלְמוֹן֙ הוֹלִ֣יד אֶת־בֹּ֔עַז וּבֹ֖עַז הוֹלִ֥יד אֶת־עוֹבֵֽד וְעֹבֵד֙ הוֹלִ֣יד אֶת־יִשָׁ֔י וְיִשַׁ֖י הוֹלִ֥יד אֶת־דָּוִֽד״ וראה את סדר התולדות גם בדברי הימים א (ב-ה..כ)

מפרץ בנם של תמר ויהודה נולד נחשון בן עמינדב, נשיא שבט יהודה, כלב בן יפונה אשר לא חטא במרגלים, חור אשר עלה עם משה ואהרן ראש הגבעה, בצלאל בן אורי בן חור בונה בית המקדש, וממנו נולד דוד מלך ישראל.

ותראה כי דוד מלך ישראל מבניהם של יהודה ותמר, הוליד את שלמה מלך ישראל אשר בימיו התקיימו כל ההבטחות שהבטיח ה׳ לישראל בבנין בית המקדש ומלכות ישראל, וממי הולידו ? מבת שבע: וַיְנַחֵ֣ם דָּוִ֗ד אֵ֚ת בַּת־שֶׁ֣בַע אִשְׁתּ֔וֹ וַיָּבֹ֥א אֵלֶ֖יהָ וַיִּשְׁכַּ֣ב עִמָּ֑הּ וַתֵּ֣לֶד בֵּ֗ן (ויקרא) [וַתִּקְרָ֤א] אֶת־שְׁמוֹ֙ שְׁלֹמֹ֔ה וה׳ אֲהֵבֽוֹ. שמואל ב (יב-כד)

המלכים אשר לעמנו, המלכים אשר ה׳ אהבם, נולדו והתחילו ממקומו הנמוך של יהודה, בנטותו אל הזונה על הדרך, באומרו צדקה ממני, ודוד המלך אשר שכב את בת שבע ואמר מיד (שמואל ב יב-יג) ״וַיֹּ֤אמֶר דָּוִד֙ אֶל־נָתָ֔ן חָטָ֖אתִי לה׳״, משם ודוקא משם נולדו המלכים הגדולים

וראה שיהודה זה נולד גם הוא ליעקב במקום שפלותו הגדולה, בבית לבן, לאם שנואה שנפלה ברמאות אביה, וכל חפצה במר ליבה הוא רק לאהבת בעלה, והילדים אשר נותן לה ה׳ הוא מתוך ראייתו בצרתה.

והמעשים האלו, הירידות האלו, מונצחים לדורי דורות, איש אינו מסתיר ואיש אינו מכסה. אדרבה, אנו גם מתפארים בתוצאותיהם.

האדם יורד אל המקומות הנמוכים, אולי הנמוכים ביותר, ושם גדולתו באוספו את כל הנומך הזה, אל ה׳ יתברך, חוט קשור בקשר איתן מן ראש כתרו של המלך, מלך ישראל ועבד ה׳, יורד והולך עד שאול תחתיות ממש ומאגד אותם באגד חי

לט-ג,ד

וירא אדניו כי ה׳ אתו וכל אשר הוא עשה ה׳ מצליח בידו וימצא יוסף חן בעיניו וישרת אתו ויפקדהו על ביתו וכל יש לו נתן בידו ואחר כך (לט-ו) ויעזב כל אשר לו ביד יוסף ולא ידע אתו מאומה

תראה את שלשת השלבים האלו: ה׳ אתו, מוצא חן, ועזיבת בעל הבית כל אשר לו ביד יוסף

ובבית הסהר הם חוזרים שוב: (לט-כא,כב) ויהי ה׳ את יוסף ויט אליו חסד ויתן חנו בעיני שר בית הסהר ויתן שר בית הסהר ביד יוסף את כל האסרים אשר בבית הסהר ואת כל אשר עושים שם הוא היה עושה אין שר בית הסהר ראה את כל מאומה בידו באשר ה׳ אתו..

לט-כ,כא

ויקח אדני יוסף אתו ויתנהו אל בית הסהר מקום אשר אסירי המלך.. ויתן חנו בעיני שר בית הסהר

ונראה שכעת הוא עבר מידי שר הטבחים אדונו לידי שר בית הסהר, אבל לקמן (מ-ג,ד) ויתן אתם במשמר בית שר הטבחים.. ויפקד שר הטבחים את יוסף אתם, נראה שעדיין ידו של שר הטבחים על יוסף.