א-יב

וכאשר יענו אותו כן ירבה

לגבי ההתרבות, והעושר של אבותינו דווקא בעת גלותם וצרתם, ראה ויצא ל-מג

א-ח..י

ויקם מלך חדש על מצרים אשר לא ידע את יוסף ויאמר אל עמו הנה עם בני ישראל רב ועצום ממנו הבה נתחכמה לו פן ירבה והיה כי תקראנה מלחמה ונוסף גם הוא על שונאינו ונלחם בנו ועלה מן הארץ

לכאורה בעיית המצרים אמיתית, עם זר נמצא בתוכם, והוא פרה ורבה ומתעצם מהם, אבל צריך לדעת אם התחכמות זו של ״הבה נתחכמה״ ראויה היתה בין המצרים ובין עצמם או שעשו בזה רע, ובתחילה אתה רואה שהמלך החדש לא ידע את יוסף, ונראה שאם היה יודע את יוסף לא היה נוהג כן.

ב-א

וילך איש מבית לוי

ולא הודיעתנו התורה כאן את שמו של האיש הזה ולא את שמה של האשה אשר לקח, ולקמן התורה כן מפרשת מי היה האיש ומי היתה האשה (ו-כ) ״ויקח עמרם את יוכבד דדתו לו לאשה ותלד לו את אהרן ואת משה״, אבל כאן הדבר החשוב לומר כי היו אלו מבית לוי, האיש מבית לוי והאשה בת לוי, והאיש אינו בן לוי אלא מבית לוי כלומר שלקח אשה מבוגרת ממנו בסדר הדורות ואולי גם בגיל, וכמו שמתברר לקמן שהיתה דודתו, ומי היה לוי, לוי אשר שלף חרבו עם שמעון על שכם, לוי אשר אמר עליו יעקב ארור אפם כי עז ועברתם כי קשתה אחלקם ביעקב ואפיצם בישראל (מט-ז), הוא לוי אשר אינו שת לבו על גזירת פרעה של ״כל הבן הילוד היארה תשליכהו וכל הבת תחיון״, לוקח לו אשה ויולד ממנה בן, ולא שיודע איככה ינהג עם הבן הילוד, כי הרי לבסוף הוא מניחו בתיבה על הסוף. אבל הוא ילך עד קצה גבול היכולת, מבלי להכיר שום דבר אחר זולת מטרתו והאמת.

ואולי זהו שנאמר על לוי הזה בדברים (לג-ט) ״האמר לאביו ולאמו לא ראיתיו ואת אחיו הלא הכיר ואת בניו לא ידע״

״לאביו ולאמו לא ראיתיו״, במעשה שכם, כשקינא לאמת והצדק גם נגד רוח אביו.

״את אחיו לא הכיר״ כאשר הרג את אחיו החוטאים במעשה העגל, וכן בהריגת זמרי אשר היה משבט שמעון - אחיו לחרב.

״את בניו לא ידע״ בלידת משה שכבר מעת שילדו לא ידעו, הולידו ביודעין שיצטרך לזורקו.

ב-א..י

ותצפנהו שלשה ירחים ולא יכלה עוד הצפינו ותקח לו תבת גמא.. ותשם בה את הילד ותשם בסוף על שפת היאר ותתצב אחתו מרחק לדעה מה יעשה לו ותרד בת פרעה.. ותרא את התבה.. ותקחה ותפתח ותראהו את הילד והנה נער בכה ותחמל עליו ותאמר מילדי העברים זה ותאמר אחתו אל בת פרעה האלך וקראתי לך אשה מינקת מן העברית.. ותאמר לה בת פרעה היליכי את הילד הזה והינקהו לי ואני אתן את שכרך.. ויגדל הילד ותבאהו לבת פרעה ויהי לה לבן ותקרא את שמו משה כי מן המים משיתהו

גזירת פרעה קיימת ועומדת להשליך את כל הבן ליאור, אבל לשאת אשה ולהוליד ילדים עדיין ניתן, אז איש מבית לוי לוקח את בת לוי,

נולד בן, לא לעולם יהיה ניתן לשומרו, אבל כעת להצפינו עדיין ניתן, אז ותצפנו.

חולפים שלשה ירחים, להצפינו גם אי אפשר, מוכרחים על פי גזירת פרעה לזורקו ליאור, לזרוק חייבים, להרוג עדיין לא, עדיין אפשר להניחו בתוך תיבה, הוא מושלך ליאור אבל בתוך תיבה - חי, ולא שיודעים כיצד יחיה

כעת הוא יצא מידי אמו ואחריותה, אבל אחותו עדיין מתייצבת מרחוק לדעת מה יעשה לו, מה לעשות אין, אבל רק לדעת, עדיין ניתן.

וכעת כלו כל הקיצין, ותראה איך התגלגל הגלגל, ותרד בת פרעה, ותרא את התיבה, ותשלח את אמתה, ותקחה, ותפתח, ותראהו, ותחמל, ותאמר.. היליכי את הילד הזה והינקהו לי.. הילד חזר לאכול מאמו כבתחילה.

ומי המציל שלו, זו בת פרעה, פרעה אשר גזר על כל הבן הילוד, בתו שלו מצילה את משה ולוקחת אותו לבן.

דוקא כאשר נעזב משה לגמרי מכל שומריו דואגיו ומצפיניו, ודווקא מתוך הגזירה ומתוך הרוע, שם נמצאת מתנת החיים למשה.

וכעת כאשר הוציאתו אמו לגמרי מתחת ידיה ואחריותה, הוא חוזר אליה, אבל עכשיו היא לא מניקה אותו כאם לבנה אלא בתור מינקת, אין לה בעלות על בנה, אבל בנה חי וקיים וחייו מובטחים לו מידי בת פרעה שגזר עליו את המוות.

וכל משה על שם זה נקרא, על שם שנעזב במים ונמשה משם על ידי בת פרעה. שם התחילו חייו.

ב-ד

ותתצב אחתו מרחק לדעה מה יעשה לו

תראה שאחותו יודעת שיעשה לו דבר, רק אינה יודעת מה.

ב-ו

ותאמר מילדי העברים זה

וכיצד ידעה שהוא מילדי העברים, הלא לעיל אנו רואים שגזר על כל עמו (א-כב) ויצו פרעה לכל עמו לאמר כל הבן הילוד היארה תשליכהו וכל הבת תחיון

ואולי רק אצל העברים היה מציאות כזו להפקיר את הילד לגמרי על הסוף אבל עדיין מבלי ליטול את חייו.

ב-כד,כה

וישמע אלקים את נאקתם ויזכור אלקים.. וירא אלקים את בני ישראל וידע אלקים

והיכן היה עד עכשיו. האם לא שמע, לא זכר לא ראה ולא ידע ?

ג-יח

ועתה נלכה נא דרך שלשת ימים במדבר ונזבחה לה׳ אלקינו

האם הכוונה היא לומר לפרעה נלכה דרך שלשת ימים על מנת לחזור בסופם, וכך נראה שהבין פרעה כי אחרי שיצאו נאמר: (יד-ה) ״ויוגד למלך מצרים כי ברח העם״, ואם כן, מדוע לומר לו דבר שלכאורה אינו נכון.

ד-יח

וילך משה וישב אל יתר חתנו ויאמר לו אלכה נא ואשובה אל אחי אשר במצרים ואראה העודם חיים ויאמר יתרו למשה לך לשלום

זו אחת מן הפעמים שאנו מוצאים עשיית דבר אחד משתי סיבות שונות, כלפי ה׳ משה יוצא למצרים בדבר ה׳ אבל כלפי יתרו הוא הולך לראות את שלום אחיו העודם חיים.

ושוב מצאנו כן בהליכת יעקב לחרן, כלפי אביו כדי למצוא אשה וכלפי אמו כדי לברוח מעשיו.

ושוב ביציאת יעקב מחרן כלפי ה׳ בציווי שצווהו, וכלפי נשותיו מחמת הסבר שלם על לבן אביהם, וזה קודם לספורו להם את ציווי ה׳.

ד-כד

ויהי בדרך במלון ויפגשהו ה׳ ויבקש המיתו

מהו ויפגשהו.

משה אשר נמשה מן המים, גדל בבית פרעה, ברח למדין, זכה בגילוי ה׳ ובמראה הגדול הזה, ונבחר להיות שליח האלוקים להוציא את ישראל, כעת כשהוא בדרך, ה׳ פוגשו ומבקש המיתו. איך ניתן להבין דבר כזה, והאם יתכן במידה זו לומר שמשה רבים היו שהתחילו את התהליך הזה אבל בפגוש ה׳ אותם אולי מתו.

ה-כב,כג

ה׳ למה הרעתה לעם הזה למה זה שלחתני ומאז באתי אל פרעה לדבר בשמך הרע לעם הזה והצל לא הצלת את עמך

וקשה על משה, הלא מלכתחילה אמר לו הקב״ה (ג-יט) ואני ידעתי כי לא יתן אתכם מלך מצרים להלך ולא ביד חזקה וכו, ומדוע אם כן בא משה בטענה ?

וגם בלי זה, וכי יעלה על דעת משה כי ה׳ לא יקיים דברו, והאם עבור מכשול אחד בשליחות כבר שייך לשאול מדוע לא הציל את העם, הלא מובטחים הם ועומדים (ג-טז, יז) פקד פקדתי אתכם ואת העשוי לכם במצרים ואמר אעלה אתכם מעני מצרים אל ארץ הכנעני והחתי והאמרי וכו׳

ואולי שאלת משה מוסבת על הרע אשר מצא את העם בעקבות שליחותו, למה הרעתה.. ומאז באתי הרע לעם. וכאב לבו של משה על אחיו הסובלים כאשר אנו רואים בהושיעו את אחיו המוכה מיד המצרי, ובהושיעו את בנות יתרו מהרועים.