לה-ד,ה

ויאמר משה אל כל עדת בני ישראל לאמר זה הדבר אשר צוה ה׳ לאמר קחו מאתכם תרומה לה׳

עד עתה פרשת תרומה, תצוה, כי תשא הם ציווי ה׳ למשה, ומעתה משה מצוה לבני ישראל ולא נאמר ויצוו משה כן את בני ישראל, אלא תראה כמה אריכות יש כאן וכמה חזרות ופירוט על גבי פירוט בפרטי מלאכת המשכן, ציווי ה׳ למשה, ציווי משה לישראל, סיפור העשיה וסיפור ההקמה, ובכל אחד מהם הוזכרו שוב הכלים והבגדים, הזהב והכסף וכו׳/, וגופי תורה אחרים נאמרים בתורה בקיצור גדול, ולמשל של״ט מלאכות שבת לומדים רק ברמז. (שבת פרק כלל גדול)

למשל היריעות:

ציווי למשה: (כו-א) ואת המשכן תעשה עשר יריעת

ציווי משה לישראל: (לה-י,יא) וכל חכם לב בכם יבאו ויעשו.. את המשכן את אהלו ואת מכסהו

עשייה: (לו-ח) ויעשו את המשכן עשר יריעת שש משזר ותכלת וארגמן

הבאה אל משה: (לט-לג) ויביאו את המשכן אל משה את האהל ואת כל כליו

ציווי על ההקמה: (מ-ב) ביום החדש הראשון באחד לחדש תקים את משכן אהל מועד ושמת שם..

סיפור ההקמה: (מ-יט) ויפרש את האהל על המשכן וישם את מכסה האהל עליו מלמעלה

לה-כז

והנשיאם הביאו את אבני השהם ואת אבני המילואים לאפוד ולחשן ואת הבשם ואת השמן למאור ולשמן המשחה ולקטורת הסמים

וברש״י הביא שנחסרה אות משמם כיוון שהתעכבו בהבאה ואמרו מה שמחסרים העם אנו משלימים, וכיון שהשלימו ציבור הכל שנא׳ והמלאכה היתה דים, אמרו מה עלינו לעשות, הביאו את אבני השהם וכו׳

ולכאורה קשה א. שנראה שלא נותר מה להביא, והלא הביאו אבני מילואים בשם ושמן, ומדוע ׳המלאכה היתה דים׳, ולגבי בושם ושמן עוד ניתן לומר שאינם ממלאכת הבניה של גוף המשכן אלא כבר עבודתו של משכן, אבל לגבי אבני המילואים, לכאורה הם מעצם הבגדים. ב. האם באמת טעו כשאמרו מה שמחסרים אנו משלימים, הלא דבר גדול הוא לקחת אחריות על השלמה. ובמידה מסויימת עדיף זה מאשר לתרום ראשון אך מבלי לדעת אם יושלם לבסוף או לא.

לה-כז

והנשאם הביאו את אבני השהם ואת אבני המלאים לאפוד ולחשן ואת הבשם ואת השמן למאור ולשמן המשחה ולקטרת הסמים

כיצד קרה דבר כזה שדווקא הנשיאים הביאו דברים אלו, והלא עם שלם עומד ותורם יום יום את כל אשר יש לו, עד אשר צריך למנוע מהם להביא כי (לו-ז) המלאכה היתה דים.. והותר, וכי איש מהם לא הביא אבני שהם ואבני מילואים, וכי איש לא הביא בושם ושמן ?

לו-יט

ויעש מכסה לאהל ערת אילם מאדמים ומכסה ערת תחשים מלמעלה

תראה איזה ניגוד יש כאן בין היריעות התחתונות לעליונות, ביריעות התחתונות של התכלת וארגמן וכו׳ ושל העיזים יש פירוט מדוייק כיצד לעשותם, כל יריעה בודדת מה גודלה, כמה יריעות בודדות יתחברו לאחת גדולה, כמה גדולות יהיו, וכיצד יחברו היריעות הגדולות זו לזו בקרסים ובלולאות, ואילו בעורות אילים מאדמים ועורות תחשים אין פירוט כלל כיצד ייעשו ואיך יהיו, ועד כדי שחלקו חכמי ישראל האם ערת אלים מאדמים היה מכסה אחד ותחשים שני, או ששניהם מכסה אחד הם. וכך הוא גם בציווי עשייתן בפרשת תרומה (כו-יד), וצריך לדעת מהו הדבר הזה.

לז-ה

ויבא את הבדים בטבעת על צלעת הארן לשאת את הארן

כאן כחלק מעשיית הארון, היא שעת נתינתם של הבדים, ובשונה מהשולחן ומזבח הקטורת ששם נאמר רק שעשה טבעות ועשה בדים, כאן גם נתן את הבדים בטבעות, ואין התורה מסתפקת לומר כי הבדים ניתנו כי כך צווה ה׳, אלא נתינתם היא כדי לשאת את הארון, וצריך לדעת במה נתינה זו שונה.

ובדומה לארון אנו מוצאים במזבח העולה שנתינת הבדים היתה חלק מהעשייה (לח-ז) ויבא את הבדים בטבעת על צלעת המזבח, למרות שאין במזבח העולה את הציווי של לא יסרו ממנו, אלא רק (כז-ז) והובא את בדיו בטבעת והיו הבדים על שתי צלעת המזבח בשאת אתו.

ותראה כי למרות שניתנו כדי לשאת את הארון, הם אינם רשאים לסור ממנו, כמו שכתוב (כה-יד,טו) והבאת את הבדים בטבעת על צלעת הארן לשאת הארן בהם בטבעת הארן יהיו הבדים לא יסרו ממנו.

והנה אין כאן את נתינת העדות אל תוך הארון, ומה שצווה משה בפרשת תרומה (כה-טז) ונתת את הארן את העדת אשר אתן אליך, אינו נחשב כאן כחלק מעשיית המשכן, ואין זה עשיה של בצלאל, אולי כשם שלא הדליק נרות במנורה, לא הקטיר קטורת על מזבח הקטורת, אלא כאשר משה מקים את המשכן, אז הזמן של נתינת העדות בארון כמו שאנו מוצאים בפרשת פקודי (מ-כ) ויקח ויתן את העדת אל הארן וישם את הבדים על הארן.

לז-כט

ויעש את שמן המשחה קדש ואת קטרת הסמים טהור מעשה רקח

מהו קודש ומהו טהור שנאמר כאן ובמה התיחד השמן להיות קודש והקטורת להיות טהור.