לח-כא

אלה פקודי המשכן משכן העדת

מה זו העדת הזאת.

ואנו רואים כי העדת במקומות אחרים מוסבת על הארון:

לקמן לט-לג..לה ויביאו את המשכן אל משה.. את ארון העדת

ולקמן מ-ב,ג ביום החדש הראשון באחד לחדש תקים את משכן אהל מועד ושמת שם את ארון העדות..

ולקמן מ-כ ויקח ויתן את העדת אל הארן

ולפי זה המשכן הוא משכן לעדות הנמצאת בארון העדות

וכך זה נראה: העדות היא העיקר, היא שמורה בארון העדות, לפניה יש את הפרוכת וכמו שכתוב (מ-ג) ״וסכת על הארן את הפרכת״, לפני הפרוכת שולחן, ויש ייחוס בין השולחן לארון כמו שנאמר: (מ-כב) ״ויתן את השלחן באהל מועד על ירך המשכן צפונה מחוץ לפרכת״, נוכח השולחן עומדת המנורה (מ-כד) ״וישם את המנורה נכח השלחן״, ועוד עומד שם מזבח הקטורת, והמזבח שוב מתייחס לארון כמו שכתוב (מ-ה) ״ונתתה את מזבח הזהב לקטרת לפני ארון העדת״, לפניהם עוד פרוכת למסך על כל המשכן, ואז חצר עם כיור ומזבח העולה, ואז שוב פרוכת, הכל חופה ומשרת את העדות.

וראה לקמן מ-כ כי בשונה מהשולחן, המנורה ומזבח הקטורת שעבודתם דהיינו לחם נרות וקטורת נעשתה בהיותם כבר בתוך המשכן, וזו כבר היתה עבודת המשכן, העדות לעומת זאת לא נתנה בארון כשהיה בתוך המשכן כחלק מעבודת המשכן, אלא קודם שניתן הארון במשכן, וזה למרות שהעדות לא היתה חלק מבניית הארון כי הרי בצלאל לא נתנה בבנייתו אלא משה נתנה בהקמתו,

ומכאן ניתן ללמוד כי הארון היה כמשכן ראשון לעדות עוד בפני עצמו, לפני שהוא ניתן בתוך משכן, ולכן ניתנה בו עוד לפני שהוכנס למשכן, ורק אחר נוספו לו המשכנים שסביבו, המשכן, הפרוכת וכו׳.

ואולי לכן בדיו קבועים בו, כי אין הוא תלוי במשכן להיות מתפרק ומוקם ונישא בעקבותיו, אלא להפך, המשכן נישא בעקבות הארון, אבל הארון אין בו פירוק והקמה כי הוא ארון העדות בכל העת, ולכן בדיו הם חלק בלתי נפרד ממנו.

לח-כה,כו

וכסף פקודי העדה מאת ככר ואלף ושבע מאות וחמשה ושבעים.. בקע לגלגלת מחצית השקל בשקל הקדש לכל העבר על הפקדים

נראה שכל תרומת הכסף למשכן היתה על ידי מחצית השקל, וצריך לדעת והלא מחצית השקל היתה חובה, וכי לא היתה גם תרומה של כסף מנדבת הלב, כשם שתרמו את הזהב ואת שאר הדברים למשכן.

מ-ב

ביום החדש הראשון באחד לחדש תקים את משכן אהל מועד

כאן הוא נקרא אהל מועד ולמעלה לח-כא נקרא משכן העדת

וראה בפרשת כי תשא אחר חטא העגל לג-ז ומשה יקח את האהל ונטה לו מחוץ למחנה הרחק מן המחנה וקרא לו אהל מועד והיה כל מבקש ה׳ יצא אל אהל מועד

מ-כ

ויקח ויתן את העדת אל הארן וישם את הבדים על הארן

העדות לא נתנה בארן כחלק מעשיית בצלאל את הארון אלא כחלק מהקמת המשכן, ותראה שמנורה, לא הדליקה בצלאל ולא נתן לחם פנים על השולחן ולא על המזבח הקטורת, וכל אלו נראים כעבודת המשכן ולא חלק מבניינו, אבל נתינת העדות בארון, נראה שלא נתנה משה כשהיה הארון בתוך המשכן אלא קודם, וראה לעיל כי כל המשכן היה משכן לעדות, ולפי זה הארון קודם להיות משכן לעדות עוד בעצם היותו, קודם המשכן, וכמו שהמשכן קודם לחצר.

ובפרשת תרומה ציוויים הוא אחד (כה-י..טז) ועשו ארון.. ויצקת לו ארבע טבעת זהב.. ועשית בדי עצי שטים.. והבאת את הבדים.. ונתת אל הארן את העדת.

וראה לעיל לז-ה.

נראה כאן שמעשים אלו של נתינת העדות בארון, שימת הבדים על הארון ונתינת הכפרת על הארון מלמעלה, נעשו בארון עוד קודם שהובא אל המשכן, והמשכן לפי זה היה לאוהל על הארון כמות שהוא

וזה יתכן בשונה מהשולחן למשל שהבאתו קדמה לעריכת הלחם (מב-כב,כג) כי נתינת הלחם הוא עצם עבודתו של השולחן במשכן, וזה צריך להיעשות בתוך המשכן.

מ-כא

ויבא את הארן אל המשכן וישם את פרכת המסך ויסך על ארון

תראה שאת המשכן בנה קודם שהביא את הארון, ולא הניח את הארון ובנה סביבו משכן, אבל את הפרוכת עדיין לא נתן, אלא קודם הביא את הארון ורק אז סך על הארון את הפרוכת כמו שצווה מ-ג ״וסכת על הארן את הפרכת״