ו-ז

ולקחתי אתכם לי לעם והייתי לכם לאלקים וידעתם כי אני ה׳ אלקיכם המוציא אתכם מתחת סבלת מצרים

בניגוד לוהוצאתי והצלתי וגאלתי שמתייחסים להצלה ממצרים, כאן דבר חדש, לקיחה לעם.

ולמעלה בדיבור הראשון אל בני ישראל, לא נזכר דבר מענין לקיחת בני ישראל לעם והיות להם לאלוקים, אלא (ג-טז,יז) פקד פקדתי אתכם ואת העשוי לכם במצרים ואמר אעלה אתכם מעני מצרים אל ארץ הכנעני והחתי והאמרי והפרזי והחוי והיבוסי אל ארץ זבת חלב ודבש, רק הצלה ממצרים וכניסה לארץ

וידעתם כי אני.. יש צורך בידיעה כי ה׳ הוא המוציא, כלומר היה יכול להיות מצב שהיו יוצאים ממצרים אך ללא ידיעה כי ה׳ הוא המוציאם. ויש בהוצאה זו גם הודעה מי הוא המוציא.

ולקמן ז-ה וידעו מצרים כי אני ה׳ בנטתי את ידי על מצרים

ו-יד..כז

אלה ראשי בית אבתם בני ראובן.. ובני שמעון.. ואלה שמות בני לוי לתלדתם גרשון וקהת וממרי.. בני גרשון.. ובני קהת.. ובני מררי.. אלה משפחות הלוי.. ויקח עמרם את יוכבד.. ותלד לו את אהרן ואת משה.. הוא אהרן ומשה אשר אמר ה׳ להם

תראה שפתחה תורה בראשי בית אבתם לפי סדר תולדת בני יעקב, ראובן שמעון לוי ומנתה את בניהם, אבל בלוי הפסיקה, ובתוך לוי מונה תורה דור נוסף, את בני לוי גרשון קהת ומררי, אך מכל הבנים של גרשון קהת ומררי, רק לבני קהת שהם עמרם יצהר חברון ועוזיאל אנו מוצאים פירוט של בניהם או תולדותיהם.

וסיום כל פירוט סדר התולדות הוא ״אלה ראשי אבות הלוים למשפחתם הוא אהרן ומשה אשר אמר ה׳ להם.. הם המדברים אל פרעה מלך מצרים.. הוא משה ואהרן״.

וכל זה נראה כדי לייחס את משה ואת אהרן, אך מדוע יש לפתוח בראובן ושמעון, ואם פותח מדוע לא מסיים שאר שבטים, האם ייחוסו של משה שייך יותר לראובן ושמעון מאשר לשאר השבטים.

ואלו שבט לוי אשר ייחסו אליו את משה ואהרן הוא לוי אשר אמר עליו יעקב שמעון ולוי אחים כלי חמס מכרתיהם בסדם אל תבא נפשי בקהלם אל תחד כבדי (מט-ה,ו)

ו-כ

ויקח עמרם את יוכבד דדתו לו לאשה ותלד לו את אהרן ואת משה

והיכן מרים אחותם, ולעיל כבר מצאנו את זכרה (ב-ד) ותתצב אחתו מרחוק לדעה מה יעשה לו, ומדוע לא נזכרה כאן, והתורה מונה את בני גרשון ומררי שאינם שייכים למשה ואהרן, ומרים לא כל שכן ?

ו-כג

ויקח אהרן את אלישבע בת עמינדב אחות נחשון לו לאשה

ולאיזה משפחה היה שייך עמינדב הזה, אנו מוצאים בסוף רות (ד-יח..כב) ״וְאֵ֙לֶּה֙ תּוֹלְד֣וֹת פָּ֔רֶץ פֶּ֖רֶץ הוֹלִ֥יד אֶת־חֶצְרֽוֹן, וְחֶצְרוֹן֙ הוֹלִ֣יד אֶת־רָ֔ם וְרָ֖ם הוֹלִ֥יד אֶת־עַמִּֽינָדָֽב, וְעַמִּֽינָדָב֙ הוֹלִ֣יד אֶת־נַחְשׁ֔וֹן וְנַחְשׁ֖וֹן הוֹלִ֥יד אֶת־שַׂלְמָֽה, וְשַׂלְמוֹן֙ הוֹלִ֣יד אֶת־בֹּ֔עַז וּבֹ֖עַז הוֹלִ֥יד אֶת־עוֹבֵֽד, וְעֹבֵד֙ הוֹלִ֣יד אֶת־יִשָׁ֔י וְיִשַׁ֖י הוֹלִ֥יד אֶת־דָּוִֽד״

ז-ג

ואני אקשה את לב פרעה והרבתי את אתי ואת מפתי בארץ מצרים

מדוע להקשות את לב פרעה, והאם אין התנהגותו של אדם מסורה בידיו אם לבחור בטוב או ברע

ז-ה

וידעו מצרים כי אני ה׳ בנטתי את ידי

ולמעלה ו-ז וידעתם כי אני ה׳ אלקיכם המוציא אתכם מתחת סבלות מצרים

יש כאן ידיעה כפולה שתיוולד ביציאה זו, ידיעת ישראל וידיעת מצרים

ז-י..יג

וישלך אהרן את מטהו לפני פרעה ולפני עבדיו ויהי לתנין ויקרא גם פרעה לחכמים ולמכשפים ויעשו גם הם.. ויבלע מטה אהרן את מטתם ויחזק לב פרעה

האם יש משמעות לאות זה גם כשחכמי מצרים וחרטומיהם עושים כן.

ומה באה להראות בליעת מטה אהרן את מטתם.

ולעיל חזר להיות מטה בכפו.

ז-יז,יט,כ

כה אמר ה׳ בזאת תדע כי אני ה׳ הנה אנכי מכה במטה אשר בידי על המים.. ויאמר ה׳ אל משה אמר אל אהרן קח מטך ונטה על מימי מצרים.. ויעשו כן.. וירם במטה ויך את המים אשר ביאר

בכל ענין המכות וגם אחר כך בהיות בני ישראל במדבר אנו מוצאים את המטה הזה עם תפקידים רבים, וצריך לדעת מה עניינו,

ותראה כי כלפי פרעה הציווי לומר הנה אנכי מכה במטה, אבל הציווי בפועל קח מטך ונטה ידך ולא נאמר והכה, וכאשר הם מבצעים נאמר וירם במטה ויך את המים.

צריך לדעת אם הכאה והטייה דבר אחד הם, ואם לא, מדוע השינוי הזה.

ובדומה אולי, מי מריבה, שם הציווי היה לדבר אל הסלע להוציא מים אך בפועל משה ואהרן הכו, ועל זה נענשו.

ח-ה,ו

ויאמר משה לפרעה התפאר עלי למתי אעתיר לך ולעבדיך.. למען תדע כי אין כה׳ אלוקינו

הנה משה עושה כאן דבר שלא צווה עליו, ומוסיף עוד הוכחה לפרעה שאין כה׳ אלוקינו, וכל המכות לכך הם באו,

וצריך לדעת מה שונה כאן שיש למשה להוסיף הוכחה משלו.

ח-ז

ויצא משה ואהרן מעם פרעה ויצעק משה אל ה׳ על דבר הצפרדעים

ראה איזה פלא, כי ה׳ עשה את משה כשותף בתוכנית הכאת פרעה, הוא הכיר ונשלח עבור כל מכה, הוא ידע את סירובו הצפוי של פרעה, והוא היה בעל הדין מול פרעה, אך לפי זה כאשר להבנת משה יש להסיר את הצפרדעים, היה למשה לומר אל ה׳ הסכים פרעה לשלח את העם, אנא הסר ממנו הצפרדעים, אך משה אינו נוהג כן, אלא כביכול הוא כעת בצדו של פרעה, וצריך הוא לצעוק אל ה׳.

ט-יד

כי בפעם הזאת אני שלח את כל מגפתי אל לבך ובעבדיך ובעמך בעבור תדע כי אין כמני בכל הארץ

במה שונה מכת ברד שהיא נחשבת לכל מגפתי, ובמה היא יותר מדבר או ערוב למשל.

ואדרבה במכה זו היה ניתן לירא את דבר ה׳ ולהניס את המקנה לבתים, והיה ממנה מנוס שלא כבמכות אחרות.

ובמכה זו פרעה אומר דבר חדש (ט-כז) חטאתי הפעם ה׳ הצדיק ואני ועמי הרשעים. צדקת ה׳ היא דבר שלא נזכר עד כאן גם לא על ידי משה, אלא רק קיומו וייחודו.