י-יא

לא כן לכו נא הגברים ועבדו את ה' כי אתה אתם מבקשים

לכאורה לפי בקשתם רק לצאת לעבוד את ה', צדק באומרו כי אתה אתם מבקשים, וכפי שמביא רש"י שדרך הגברים לעבוד.

ואם רק היו מבקשים לצאת בציווי ה', מובן שהיה עליו להוציאם בכל מקרה, אבל כיוון שאמרו טעם, לכאורה צריכים להיות נאמנים לו.

י-יג

וה׳ נהג רוח קדים בארץ כל היום ההוא וכל הלילה הבוקר היה ורוח הקדים נשא את הארבה

ולקמן י-יט ויהפך ה׳ רוח ים חזק מאוד וישא את הארבה

התייחדה מכת ארבה שנאמר בה בפירוט את אופן הבאת הארבה למצרים ואת יציאתו ממנה, רוח קדים כל היום.. רוח קדים חזק מאוד.. ולא נאמר פשוט ויבוא ארבה.

ואולי רוח הקדים הזאת היא חלק מהמכה.

ובדומה בקריעת ים סוף (יד-כא) וילך ה׳ את הים ברוח קדים עזה כל הלילה וישם את הים לחרבה.

ובשונה משאר מכות שהיו התערבות פלאית של הקב״ה בעולמו, אך לא נאמר בהם כיצד הם נעשו, כאן במכת ארבה, וכן בקריעת הים, למדנו על רוח קדים עזה וחזק מאוד אשר סיבבו את המכה.

י-כד

ויקרא פרעה אל משה

ולאהרן לא קרא

י-יז

ועתה שא נא חטאתי אך הפעם, והעתירו.. ויסר

ובפעם הזאת אפילו לא התחייב להוציאם, רק ביקש שישא את חטאתו. ובכל זאת נענה לו ויצא להתפלל.

י-כה

גם אתה תתן בידנו זבחים ועולות

מדוע צריכים לאמירה זו ? האם זה סימן על שישלחם מתוך רצון אמיתי ? ומה מועיל כעת לומר את זה ? ולבסוף האם התקיים דבר זה ? וברמבן מתייחס לזה.

יא-ב

דבר נא באזני העם וישאלו איש מאת רעהו

מדוע לו לעם ה׳ לגנוב לכאורה את לב המצרים, והתורה אומרת איש מאת רעהו ואשה מאת רעותה, כלומר את דעת רעיהם המצרים גנבו בשאלתם מהם כלים שלא ישובו לעולם.

ואמנם הובטח אברהם אבינו על כך (טו-יג, יד) ועבדום וענו אתם ארבע מאות שנה וגם את הגוי אשר יעבדו דן אנכי ואחרי כן יצאו ברכוש גדול, אך עם ה׳ הוא ויכול הוא להמציא להם כל רכוש שבעולם גם בדרך ישרה

ואולי ועבדום וענו אותם הוא הצדקה לגניבת לבבם וכן ראוי ונכון

ובדומה יעקב אבינו בצאתו מלבן הארמי, וגם הוא ברכוש גדול (לא-כ) ויגנב יעקב את לב לבן הארמי על בלי הגיד לו כי ברח הוא

יא-ד

ומת כל בכור בארץ מצרים מבכור פרעה הישב על כסאו עד בכור השפחה אשר אחר הרחים וכל בחור בהמה

וראה לקמן בשעת המכה שנאמר בלשון אחרת (יב-כט) ״וה׳ הכה כל בכור בארץ מצרים מבכר פרעה הישב על כסאו עד בכור השבי אשר בבית הבור וכל בכור בהמה״

וצריך לדעת מדוע השינוי הזה, כאן בכור שפחה שאחר הרחים וכאן בכור שבי אשר בבית הבור.

יב-א

הציווי הראשון של הקב״ה למשה עניינו על הקרבן קרבן הפסח של ליל י״ד במצרים, והוא כולל את הנחת הכבש למשמרת שהיה רק באותה שנה וכן את המשקוף והמזוזות ומתניכם חגורים וכו׳. וכל זה אינו נראה כפסח לדורות. וענין המצות הוזכר בציווי זה ״על מצות ומרורים יאכלוהו״

ציווי נוסף שציווה הקב״ה למשה היה על פסח לדורות אך שם לא נזכר קרבן פסח, אלא רק אכילת מצות והשבתת חמץ שבעת ימים.

ומאידך כאשר מצווה לישראל, אינו מצווה אלא על קרבן פסח מצריים ועל אותו קרבן לדורות. ואינו מזכיר דבר על ענין החמץ והמצה.

ויש להבין מדוע אינו מצווה על המצה. ואחר כך אנו מוצאים (יב לד) שהוציאו את הבצק טרם יחמץ כי לא הניחום המצרים שיחמץ, ומשמע שלא צוו שלא יחמץ. ובהמשך (יב - לט) ויאפו את הבצק .. עגת מצות כי לא חמץ כי גרשו ממצרים ולא יכלו להתמהמה.. ונראה שגם המצות היו רק במקרה ולא משום ציווי.

יב-ב

החודש הזה לכם ראש חדשים

החודש הזה הוא ראשון, אולי כי ממנו אתם מתחילים להיות עם ישראל, ולא החודש עשה את העם אלא העם עשה את החודש.

ותראה כי כבר בפרשת נח נמצאת התייחסות לזמן בצורת חודש, בראשית ז-יא בחדש השני בשבעה עשר יום.. ח-ד ותנח התבה בחדש השביעי..

אבל כאן, החודש הזה לכם ראש חדשים, לכם יש ראש חודשים משלכם.

וצריך לדעת כיצד אנו קורים את אחד בתשרי ראש השנה, אם התורה מצווה שניסן יהיה ראש החודשים, ואכן תשרי נקרא בתורה החודש השביעי ולא הראשון, ואולי ראש שנה אחד יש לשנה וראש אחד אחר לחודשים.

ענין הבית בפסח

יב-ג ויקחו להם איש שה לבית אבות שה לבית

יב-ז ולקחו מן הדם ונתנו על שתי המזוזת ועל המשקוף על הבתים אשר יאכלו אתו בהם

יב-יג והיה הדם לכם לאת על הבתים אשר אתם שם

יב-כב ואתם לא תצאו איש מפתח ביתו עד בקר

יב-כג וראה את הדם על המשקוף ועל שתי המזוזת ופסח ה׳ על הפתח ולא יתן המשחית לבא אל בתיכם לנגף

יב-כז ואמרתם זבח פסח הוא לה׳ אשר פסח על בתי בני ישראל במצרים בנגפו את מצרים ואת בתינו הציל

יב-ל ויקם פרעה לילה.. ותהי צעקה גדלה במצרים כי אין בית אשר אין שם מ

יב-מו בבית אחד יאכל לא תוציא מן הבית מן הבשר חוצה

יב-יא

ואכלתם אותו בחפזון

וראה בדברים טז-ג לא תאכל עליו חמץ שבעת ימים תאכל עליו מצות לחם עוני כי בחפזון יצאת מארץ מצרים.. וברש״י וחפזון לא שלך היה אלא של מצרים שכן הוא אומר ותחזק מצרים על העם למהר לשלחם..

יב-כא

וקחו לכם צאן למשפחתיכם ושחטו הפסח

מצוה זו כוללת את המשפחה בתוכה, לקיחת צאן למשפחה לא כי גם הם מחוייבים לקחת צאן, אלא שעצם מצוות הלקיחה היא עבור המשפחה. ואכן מצווה זו בשונה ממצוות אחרות, בתוכה נמצאת העברת אמונתינו לבנינו ״ושמרתם את הדבר הזה לחק לך ולבניך עד עולם.. והיה כי יאמרו אליכם בניכם מה העבדה הזאת לכם ואמרת זבח פסח הוא לה׳ אשר פסח..״ (יב-כד..כז)

יב-כב

ואתם לא תצאו איש מפתח ביתו

וברש"י כיון שניתנה רשות למשחית לחבל אינו מבחין בין צדיק לרשע.

ונראה שבתוך הבתים, שניתן בהם הדם לסימן, הוא מבחין בין צדיק לרשע, שהרי וראיתי.. ופסחתי, נאמר גם כהבחנה בין צדיק לרשע.

ואם כן יש להבחין מה בין מי שיוצא מפתח ביתו לבין מי שנמצא בתוך ביתו, האם הסימן על הדלת חזק יותר מהאדם עצמו.

מכת בכורות - אני ולא שליח

י-ד כה אמר ה׳ כחצת הלילה אני יוצא בתוך מצרים

יב-יב ועברתי בארץ מצרים בלילה הזה והכיתי כל בכור

יב-יג וראיתי את הדם ופסלתי עליכם ולא יהיה בכם נגף

יב-כט ויהי בחצי הלילה וה׳ הכה כל בכור בארץ מצרים

במדבר ח-יז ביום הכתי כל בכור בארץ מצרים

ומה שונה נס בכורות מנס של דם למשל שנפגע בו הליך טבעי מסויים כמו מים, וכך מכת בכורות שנהרג בה אדם מסויים

מכת בכורות - היכר בין ישראל למצרים

מכת בכורות הוצרכה להיכר מיוחד ועבודה מיוחדת כדי להבדיל בין ישראל למצרים, בשונה משאר מכות.

ולא די היה לראות את ישראל בתוך הבית כדי להצילו, אלא רק על ידי שנראה הדם על דלתו מבפנים, כלומר מעשי המצווה שקיים את רצון השם, כך הוא ניצל.

וגם לא הועיל להם היותם מקיימים את מצוות מתניכם חגורים ואכילת הפסח בחיפזון, שהוא גם עיסוק במעשי מצווה, אלא רק הסימן על הדלת, שבא בתור סימן בלבד, הוא זה שהצילם.

ולמרות ׳אני ולא שרף אני ולא שליח׳, כלומר שבא הקב״ה בעצמו, עדיין היה צריך הבדלה של לא יתן המשחית.

וקשה, מה היה שונה דוקא במכה זו שישראל היה גם ראוי לקבלה כמו המצרים.

ואחרי כל זה, עוד לא די היה בהיכר כדי להצילם, ולא קנו בדין את הצלתם על ידי שקיימו את מצוות הזאת הדם, כי הבכורות נשארו לעולם קנויים לה׳ ולעבודתו, עד שחטאו בעגל, ומאז לעולם צריכים פדיון על כך שניצלו ממצרים.

וראה במדבר פרשת בהעלותך ח-יז: ׳כי לי כל בכור בבני ישראל באדם ובבהמה ביום הכותי כל בכור בארץ מצרים הקדשתי אותם לי׳, וברש״י שם, שלי היו הבכורות בקו הדין, שהגנתי עליהם בין בכורי מצרים ולקחתי אותם לי עד שטעו בעגל, ועכשיו ואקח את הלווים.

אמירה לבנים

יב-כה..כז

והיה כי תבאו אל הארץ אשר יתן ה׳ לכם כאשר דבר ושמרתם את העבדה הזאת והיה כי יאמרו אליכם בניכם מה העבדה הזאת לכם ואמרתם להם זבח פסח הוא לה׳

מדוע התורה צריכה לשים בפינו את אשר נאמר לבנינו, הלא דבר אמת הוא ובודאי נגידו כאשר ישאלנו.

יב- כז

ואמרתם זבח פסח הוא לה׳ אשר פסח על בתי בני ישראל.. ויקד העם וישתחוו

ואנו מוצאים עוד פעם קידה והשתחוויה כאשר בא משה לדבר פעם ראשונה אל העם (ד-לא) ויאמן העם, וישמעו כי פקד ה׳.. ויקדו וישתחוו.

ומה עניינה של קידה והשתחוויה זו.

יב-לד

וישא העם את בצקו טרם יחמץ

וברש"י שהמצרים לא הניחום לשהות כדי חימוץ.

וכן ביב - לט ויאפו את הבצק עוגות מצות כי לא חמץ כי גורשו ממצרים ולא יכלו להתמהמה.

ונראה שמצות היה להם רק מחמת ההכרח שלא הספיק הבצק לשהות כדי חימוץ.

ומאידך, בציווי הראשון של ״החודש הזה לכם״ כבר נאמר (יב-ח) ואכלו את הבשר בלילה הזה צלי אש ומצות על מרורים יאכלוהו.. כלומר, בלי קשר לנשיאת העם את הבצק טרם יחמץ ואפייתו מצות, כבר היה ציווי שיהיו מצות.

ותראה שבציווי שצווה משה את העם (יב-כא..כח) ויקרא משה לכל ישראל ויאמר אלהם משכו וקחו לכם צאן.. לא נזכר ציווי על מצות, רק ציוווי על הקרבן.

יב-לד,לט

וישא העם את בצקו.. ויאפו את הבצק אשר הוציאו..

מהו הבצק הזה, מדוע יש להזכירו, הלא דברים רבים הוציאו ממצרים. ונראה שמדובר כאן באיזה בצק ידוע.

ולכאורה אינו שייך לבצק של ״על מצות ומרורים יאכלוהו״ א. שלא מצינו (אם ניתן לומר) שצווום משה על כך, כיוון שלא נאמר בפירוש. ב. על מצות ומרורים הוא ציווי מפורש על מצות, וכאן נראה שהמצות היו רק במקרה כיוון שלא הספיקו להתפיח.

ולקמן טז-א ברש״י שאכלו מן החררה שהוציאו ממצרים שישים ואחת סעודות. ונראה שבצק זה לא היה בצק בעלמא.

וזמן הכאת בכורות היה מעיקרו זמן של חיפזון (יב-יא) וככה תאכלו אתו מתניכם חגרים נעליכם ברגליכם ומקלכם בידכם ואכלתם אתו בחפזון.. וכך ממשיך החיפזון ביציאת מצרים (יב-לג) ותחזק מצרים על העם למהר לשלחם.. וכאן, וישא העם את בצקו טרם יחמץ.. ובהמשך (יב-לט) ויאפו את הבצק אשר הוציאו ממצרים עגת מצות כי לא חמץ כי גרשו ממצרים ולא יכלו להתמהמה וגם צדה לא עשו להם. וכך בדברים (טז-ג) שבעת ימים תאכל עליו מצות לחם עני כי בחפזון יצאת מארץ מצרים.

כלומר כל היציאה הזו היתה בצורת חפזון מיסודה, גם בציווי קודם שקרתה, וגם בפועל, ועל שם זה אנו אוכלים את המצות בפסח. וצריך לדעת את הענין הזה.

יב-מב

הוא הלילה הזה שימורים לכל בני ישראל לדרתם

מה הכוונה בדבר ?

יב-כו יג-ח,יד

והיה כי יאמרו אליכם בניכם... והגדת לבנך.. והיה כי ישאלך בנך

ראה גם לעיל יב-כה

שלש פעמים ובשלשה אופנים באו ציווים כיצד להסביר לבנים את ״העבודה הזאת״.

והאם כל זה הוא כפשוטו נאמר על עבודות הפסח, או שנאמר על כל התורה כולה.

וכפשוטו שהוא על עבודות הפסח כי עדיין לא נתנה תורה, יקשה מדוע התייחדו עבודות האלו מכל המצוות שבתורה, הלא תורה שלימה עוד יש לתת להם.

ותראה כי שלשת הפעמים אשר צוו ישראל באמירה לבניהם, לא נאמרו בדיבורי ה׳ למשה, אלא בציווי משה את העם.

ובחז״ל שלשה מתוך ארבעת הכתובים שדיברו בלימוד לבנים, עסקו בבנים באופן שלילי, אם רשע, אם שאינו יודע לשאול, ואם תם (בלשון רש״י - טיפש)

ותראה כי אותו הדור, בין מצרים ובין ישראל ראו בעיניהם את יד ה׳ החזקה ואמונתם בה׳ היתה מתבקשת, וכמו שנאמר (ו-ז) ״וידעתם כי אני ה׳ אלקיכם המוציא אתכם מתחת סבלות מצרים״ וכן (יד-לא) ״ויראו העם את ה׳ ויאמינו בה׳ ובמשה עבדו״, אבל משם ואילך, היחידים בעם ישראל לדורותיו שלא היו ולא ראו, יכולים לתהות על האמונה הזאת, ואנו רואים כי גם משה התייחס לבעיה הזאת, פעם אחת לגבי כריתת הברית שבמתן תורה: (דברים ד-ב) ״לא את אבותינו כרת ה׳ את הברית הזאת כי אתנו אנחנו אלה פה היום כולנו חיים״, ופעם שניה לגבי הפלאות שנעשו ביציאת מצרים ובמדבר (דברים יא-ב..ח) ״וידעתם היום כי לא את בניכם אשר לא ידעו ואשר לא ראו את מוסר ה׳.. ואת אתתיו ואת מעשיו אשר עשה בתוך מצרים לפרעה.. כי עיניכם הראת את כל מעשה ה׳ הגדל״, ונראה שמשה מתייחס לאותם שלא היו בכריתת הברית ובכל מעשה הניסים כבעיה באמונתם.

וכאן באה תורה לומר כי מכאן ואילך אב יצווה לבנו את אמונתו, כלומר אותה אמונה שמתחילה היתה דורשת הוכחות אמת על ידי הפיכת כל סדרי הבריאה, והוצאת עם מקרב עם להיות לה׳ לעם, היא כעת תלויה בהעברתה מאב לבנו, וכמה שבן מאמין לאביו באופן טבעי, כך תהיה אמונתו בה׳, וזהו דבר שצריך עוד להבינו כי מה טוב יש בזה אם אב שלא ראה ולא ידע דבר וחצי דבר מכל מה שהיה שם, מלמד זאת את בנו ובנו אחריו חוזר ומלמד את בנו.

ותראה כי אברהם אבינו שהיה יחידי, ללא מורה ואב, הוא ששקד על האמונה הזאת לבדו, ואצלו התאמתה באמת, אבל הוא בעצמו אינו נותן ביד בניו את הבחירה הזאת לאמת את האמונה לבדם, והתורה משבחת אותו על כך, כמו שנאמר (בראשית יח-יט) ״כי ידעתיו למען אשר יצוה את בניו.. ושמרו דרך ה׳״, ולא רק צווה את בניו וביתו על כך, כי בעקידה אתה רואה כיצד בא גם לשלול את החיים מבנו, שהוא בעל בחירה לעצמו וחייו שלו, למרות שלא בהכרח בנו בעצמו בחר בכך.

ותראה את מה שאמר ישעיה (מג-י..יב): ״אַתֶּ֤ם עֵדַי֙ נְאֻם ה׳ וְעַבְדִּ֖י אֲשֶׁ֣ר בָּחָ֑רְתִּי לְמַ֣עַן תֵּ֠דְעוּ וְתַאֲמִ֨ינוּ לִ֤י וְתָבִ֙ינוּ֙ כִּֽי־אֲנִ֣י ה֔וּא לְפָנַי֙ לֹא־נ֣וֹצַר אֵ֔ל וְאַחֲרַ֖י לֹ֥א יִהְיֶֽה.. אָנֹכִ֞י הִגַּ֤דְתִּי וְהוֹשַׁ֙עְתִּי֙ וְהִשְׁמַ֔עְתִּי וְאֵ֥ין בָּכֶ֖ם זָ֑ר וְאַתֶּ֥ם עֵדַ֛י נְאֻם ה׳״ אנו כולנו עדים לדבר הגדול הזה אשר קרה את אבותינו וכיצד אנו עדים לולי שמקיימים אנחנו מדורי דורות את מצוות והגדת לבנך.

תפילין

יג-ב

קדש לי כל בכור פטר כל רחם

ולקמן יג-יא,יב והיה כי יבאך ה׳ אל ארץ הכנעני.. והעברת כל פטר רחם לה׳

תראה כי לתוך התפילין נכנסות שתי פרשיות די דומות, בשתיהן נזכר הבכור, בשתיהן נזכרת ההגדה לבן ובשתיהן נזכרת מצות התפילין עצמה

יג-ג

ויאמר משה אל העם זכור את היום הזה אשר יצאתם ממצרים מבית עבדים כי בחזק יד הוציא ה׳ אתכם מזה ולא יאכל חמץ

תראה את הקשר הזה בין היציאה וחוזק היד לבין איסור אכילת חמץ, זכור את היום אשר יצאתם.. כי בחזק יד.. ולא יאכל חמץ

תראה איך האמונה משתרשת ומשתלשלת ויורדת עד הלחם אשר אנחנו אוכלים.

יג-יג

וכל בכור אדם בבנים תפדה

כאן נראה כי פדיון בכור צווה כבר במצרים, ולא רק כאשר חטאו הבכורים בעגל

ולכאורה יקשה על פי׳ רש״י בבמדבר ח-יז שביאר: ״כי לי כל בכור - שלי היו הבכורות בקו הדין, שהגנתי עליהם בין בכורי מצרים ולקחתי אותם לי, עד שטעו בעגל, ועכשיו, ואקח את הלווים״.

ובאמת כאשר משה צווה מפי ה׳ על כך, נאמר ״קדש לי כל בכור פטר כל רחם בבני ישראל, באדם ובבהמה לי הוא״ ולא הוזכר פדיון.