יח-א

וישמע יתרו כהן מדין חתן משה

יש חשיבות לכך שיתרו כהן מדין הוא

ומצאנו עוד כהנים,

בראשית יד-יח ״וּמַלְכִּי־צֶ֙דֶק֙ מֶ֣לֶךְ שָׁלֵ֔ם הוֹצִ֖יא לֶ֣חֶם וָיָ֑יִן וְה֥וּא כֹהֵ֖ן לְאֵ֥ל עֶלְיֽוֹן״

בראשית מו-כ ״וַיִּוָּלֵ֣ד לְיוֹסֵף֮ בְּאֶ֣רֶץ מִצְרַיִם֒ אֲשֶׁ֤ר יָֽלְדָה־לּוֹ֙ אָֽסְנַ֔ת בַּת־פּ֥וֹטִי פֶ֖רַע כֹּהֵ֣ן אֹ֑ן אֶת־מְנַשֶּׁ֖ה וְאֶת־אֶפְרָֽיִם׃״

בראשית מז-כב ״רַ֛ק אַדְמַ֥ת הַכֹּהֲנִ֖ים לֹ֣א קָנָ֑ה כִּי֩ חֹ֨ק לַכֹּהֲנִ֜ים מֵאֵ֣ת פַּרְעֹ֗ה וְאָֽכְל֤וּ אֶת־חֻקָּם֙ אֲשֶׁ֨ר נָתַ֤ן לָהֶם֙ פַּרְעֹ֔ה עַל־כֵּ֕ן לֹ֥א מָכְר֖וּ אֶת־אַדְמָתָֽם״

והכהנים, נראה שמורמים מעם היו, למרות שאולי מדובר ביתרו ובמצרים בכהנים לעבודה זרה.

ותראה כי גם יוסף וגם משה היו חתנים לכהנים.

וראה לקמן יח-יט,כ כי יתרו ממקום זרותו וממקום חשיבותו, שינה דבר חשוב וגדול בתולדות העם והתורה.

יח-יג..כז

ויהי ממחרת וישב משה לשפוט את העם

כאן נראה שיתרו הוא היועץ, הקב״ה מסכים ומשה מבצע, העם אינו נזכר כלל

אבל בפרשת דברים את אותו סיפור לכאורה של שימת ראשים על העם שרי אלפים וכו׳, מספר משה לעם בפנים אחרות, קודם הוא מסביר לעם ואולי גם משכנע (א-ט..יד) ״לא אוכל לבדי שאת אתכם ה׳ אלקיכם הרבה אתכם.. יסף עליכם ככם אלף פעמים.. איכה אשא לבדי טרחתם ומשאכם וריבכם״ והעם מסכים ״ותענו אתי ותאמרו טוב הדבר אשר דברת לעשות״

יח-כ..כב

והזהרת אתהם את החקים ואת התורת והודעת להם את הדרך ילכו בה ואת המעשה אשר יעשון ואתה תחזה מכל העם אנשי חיל יראי אלקים אנשי אמת שנאי בצע ושמת עליהם שרי אלפים שרי מאות שרי חמשים ושרי עשרות ושפטו את העם בכל עת

מצד אחד יש כאן לימוד והודעת התורה לכל העם בשווה ללא חלוקה לגדולים וקטנים, ומצד שני יש צורך בהעמדת גדולים על קטנים מהם, הממונה על אלף, גדול הוא מאלף, על מאה גדול ממאה, וכן בחמישים ובעשר, כלומר שעבור הנחלת התורה צריכה להיות ידיעה והסכמה של כל העם מיהו גדול יותר ומי הוא קטן יותר מביניהם**,** ולא רק כלפי משה אשר פה אל פה דיבר אתו אלקים.

ובדברים א-יג,יד אתה רואה שהיתה כאן את הסכמת העם, הן בעצם הדבר והן במי יהיו האנשים: ״הָב֣וּ לָ֠כֶם אֲנָשִׁ֨ים חֲכָמִ֧ים וּנְבֹנִ֛ים וִידֻעִ֖ים לְשִׁבְטֵיכֶ֑ם וַאֲשִׂימֵ֖ם בְּרָאשֵׁיכֶֽם׃ וַֽתַּעֲנ֖וּ אֹתִ֑י וַתֹּ֣אמְר֔וּ טֽוֹב־הַדָּבָ֥ר אֲשֶׁר־דִּבַּ֖רְתָּ לַעֲשֽׂוֹת״

ותראה כי שרי האלפים וכו׳ היו מיועדים לשפוט את העם, וצריך לדעת האם הכוונה רק בדיני ממונות, או שהיו מלמדים אותם את הנסתר מהם בכל דיני התורה.

יח-כב

והיה כל הדבר הגדל יביאו אליך

יח-כו וכן לקמן את הדבר הקשה יביאון אל משה

וכך בדברים א-יז והדבר אשר יקשה מכם תקריבון אלי ושמעתיו

אך בפרשת בנות צלפחד במדבר כז-ה אינו נדרש לשבח, כי מבאר רשי על הפסוק ויקרב משה את משפטן לפני ה׳, נתעלמה הלכה ממנו, וכאן נפרע על שנטל עטרה לומר לומר והדבר אשר יקשה מכם תקריבון אלי..

יח-יט, כ

עתה שמע בקלי

יתרו שאינו בן אברהם יצחק ויעקב, לא היה מיורדי מצרים ולא מהעולים ממנה, לא ראה את הניסים שנעשו לבני ישראל אשר בעיניהם ראו את ה׳, הוא שבא כעת עם עצה, עצת יתרו, עצת אדם זר, אבל עצה הנוגעת ונכונה ללב ליבו של עם ישראל, לעצם נתינת תורת ה׳ לעם, ועצתו של יתרו מתקבלת. אולי דווקא ממקום זרותו.

ואולי התורה, למרות שהתייחדה לנו עם הסגולה, נבחרי האלוקים, עדיין היא תורת העולם כולו, ולכן יתכן אדם, אפילו עובד עבודה זרה מתחילתו, אשר יבוא מבחוץ ממקום תיקונו (יח-א ״יתרו כהן מדין״), וידע לומר כיצד נכונה היא ההנחלה של התורה הזאת לעם.

וכעין זה אנו רואים את נכונות התורה כלפי העולם: (דברים ד-ו..ח) ״וּשְׁמַרְתֶּם֮ וַעֲשִׂיתֶם֒ כִּ֣י הִ֤וא חָכְמַתְכֶם֙ וּבִ֣ינַתְכֶ֔ם לְעֵינֵ֖י הָעַמִּ֑ים אֲשֶׁ֣ר יִשְׁמְע֗וּן אֵ֚ת כָּל־הַחֻקִּ֣ים הָאֵ֔לֶּה וְאָמְר֗וּ רַ֚ק עַם־חָכָ֣ם וְנָב֔וֹן הַגּ֥וֹי הַגָּד֖וֹל הַזֶּֽה.. וּמִי֙ גּ֣וֹי גָּד֔וֹל אֲשֶׁר־ל֛וֹ חֻקִּ֥ים וּמִשְׁפָּטִ֖ים צַדִּיקִ֑ם כְּכֹל֙ הַתּוֹרָ֣ה הַזֹּ֔את אֲשֶׁ֧ר אָנֹכִ֛י נֹתֵ֥ן לִפְנֵיכֶ֖ם הַיּֽוֹם׃ ״

עתה שמע בקלי איעצך.. היה אתה לעם מול האלוקים.. והזהרת אתהם את החוקים ואת התורות והודעת להם את הדרך ילכו בה ואת המעשה אשר יעשון

הודעת החוקים והתורות לעם מופיעה גם כאשר משה חוזר על סיפור פרשת מינוי הדיינים בפרשת דברים (א-יח) ואצוה אתכם בעת ההיא את כל הדברים אשר תעשון.

נראה כי הודעת החוקים והתורות והמעשה אשר יעשון היא חלק מהצעת יתרו, וצריך לדעת, כי נראה שלולי מינוי הדיינים לא היה משה מצווה אותם את החוקים ואת התורות ?

ובפרשה זו כאשר התורה מספרת את אשר עשה משה לבסוף (יח-כד..כו) ״וישמע משה לקול חתנו ויעש כל אשר אמר ויבחר משה אנשי חיל.. ושפטו את העם בכל עת..״ לא נזכר כלל אם הודיע להם את החוקים והתורות. וראה לקמן.

היה אתה לעם מול האלקים והבאת את הדברים אל האלקים

ומה היה עד היום, וכי לא היה מביא את הדברים אל האלקים ? הלא לכך באו העם אליו, לדרוש אלקים שנאמר (יח-טו,טז) ״כי יבא אלי העם לדרש אלקים.. והודעתי את חקי האלקים ואת תורתיו״ ובוודאי שגם קודם עצת יתרו היה אומר רק דברים אשר צוום האלקים.

יח-כד..כו

וישמע משה לקול חתנו ויעש כל אשר אמר ויבחר משה אנשי חיל מכל ישראל ויתן אתם.. ושפטו את העם בכל עת

ותראה כי למרות שנאמר ויעש כל אשר אמר, לא נזכר כאן דבר מענין השמעת החוקים והתורות לעם שהציע יתרו, אלא רק את ענין מינוי השופטים, ובדברים כן נזכר (א-יח) ואצוה אתכם בעת ההיא את כל הדברים אשר תעשון.

ומדוע לא נזכר כאן הדבר הזה שהוא חלק בלתי נפרד לכאורה מהצעת יתרו.

ותראה כי פרשת יתרו נסמכת לפרשת מתן תורה אך פשר הסמיכות אינו מפורש.

ויתכן כי הצעת יתרו התקיימה במלואה על ידי מתן תורה כי במתן תורה היתה הודעת החוקים והמשפטים לעם, ולא משה לבדו קיבלה ולימדה רק את העם הבא לדרוש את ה׳ מבוקר עד ערב.

ואולי סמיכות זו מתחזקת במה שנאמר בתחילת הפרשה (יח-ו) ״ויבא יתרו חתן משה ובניו ואשתו אל משה אל המדבר אשר הוא חנה שם הר האלקים״

יט-א

בחדש השלישי לצאת בני ישראל מארץ מצרים ביום הזה באו מדבר סיני

מהו ביום הזה, הלא לא נזכר כאן שום יום

ותראה כי משה כבר בהר הזה עם צאן יתרו חותנו כמו שאנו מוצאים בפרשת שמות ג-א ״וינהג את הצאן אחר המדבר ויבא את הר האלקים חרבה״, ושם נאמר לו (ג-יב) וזה לך האות כי אנכי שלחתיך בהוציאך את העם ממצרים תעבדון את האלקים על ההר הזה. ולפרעה אמרו (ג-יח) נלכה נא דרך שלשת ימים במדבר ונזבחה לה׳ אלקינו. והנה הם באים אל ההר הזה אבל לא ביום השלישי אלא בחודש השלישי.

יט-ד

אתם ראיתם אשר עשיתי למצרים

וראה לקמן כ-יט ״אתם ראיתם כן מן השמים דברתי עמכם״

יט-ה

ועתה אם שמוע תשמעו בקלי ושמרתם את בריתי והייתם לי סגלה מכל העמים

קודם שמירת החוקים ורק אז להיות לעם סגולה, הוי אומר ששמירת החוקים היתה הקדמה לייחודיותו של עם ישראל כעם ה׳, ולא כיוון שהיו עם סגולה לכן קיבלו את התורה, ומכאן אולי הוכחה לדברי חז״ל כי הקב״ה חיזר על כל אומה ולשון לתת להם את התורה.

כ-א

וידבר אלקים את כל הדברים האלה לאמר

הנה כאן שם אלקים הוא המדבר. והוא גם המתגלה במעמד הר סיני כמו שאתה גם מוצא לעיל יט-יז ״ויוצא משה את העם לקראת האלקים״, וכן כ-טז ״דבר אתה עמנו ונשמעה ועל ידבר עמנו אלקים פן נמות״, וכן כ-יז ״ויאמר משה אל העם אל תיראו כי לבעבור נסות אתכם בא האלקים״ וכן כ-יח ״ומשה נגש אל הערפל אשר שם האלקים״

אבל נראה ששם אלקים במתן תורה הוא דווקא כלפי ההתגלות שהיתה לעם, וגם הערפל שאליו נכנס משה היה ערפל אשר שם האלקים, כי הוא הערפל אשר התגלה בו האלקים לעם.

אבל כלפי משה זה אחרת כי עד עתה בכל פרשת הר סיני והכנת ישראל התגלה ה׳ בשם הויה: יט-כ ״וירד ה׳ על הר סיני.. ויקרא ה׳״ יט-כא ״ויאמר ה׳ אל משה רד העד בעם״ יט-כג ״ויאמר משה אל ה׳״ יט-כד ״ויאמר אליו ה׳״ ועל מתן תורה נאמר כ-יט ״ויאמר ה׳ אל משה כה תאמר אל בני ישראל אתם ראיתם כי מן השמים דיברתי עמכם״.

וצריך לדעת את החלוקה הזאת בין שם ה׳ שהיה נגלה אל משה לבין שם אלקים שהתגלה בהר.

כ-ג

לא יהיה לך אלקים אחרים על פני

אין חשש מהיות הוויה אחרת על פני, רק מאלקים אחרים.

וראה לעיל כ-א על התגלות ה׳ לעם ועל דברו אליהם בשם אלקים ולא בשם הוויה, שלא כמו כלפי משה.

כ-יט

אתם ראיתם כי מן השמים דברתי עמכם

ולעיל יט-ד ״אתם ראיתם אשר עשיתי למצרים״

ואנחנו שלא ראינו, מה.

ובחומש דברים גם משה חוזר ואומר להם כי לא את בניהם ולא את אבותיהם כרת ה׳ את הברית הזאת, אלא את הרואים עצמם של אותו דור. וגם שם צריך לדעת מה כוונתו לגבי שאר היהודים אשר בכל הדורות הבאים.

וראה ואתחנן ה-ג.

כ-כ..כב

לא תעשון אתי אלהי כסף ואלהי זהב לא תעשו לכם מזבח אדמה תעשה לי.. ואם מזבח אבנים תעשה לי לא תבנה אתהן גזית כי חרבך הנפת עליה ותחללה

נראה שיש כאן צד משותף וניגוד בין אלהי כסף וזהב לבין מזבח האדמה, כי זה נאסר וזה הותר בסמיכות, והכסף והזהב הם הדבר החשוב שיש לו לאדם והאדמה היא הזולה והמצויה, גם האדמה מסתירה מהאדם את הכסף והזהב. וגם כאשר בונים מזבח אבנים, הקרובות במהותן אל האדמה, אסור לאדם להניף חרבו עליהן ולסתתן, כי התערבות זו של האדם, גם הוא חילול להן.

ותראה כי מצד שני, המשכן נבנה מהמיטב של הזהב והכסף אשר היה לאדם.