כא-א

ואלה המשפטים

אם נתייחס לסדר הפרשיות שבתורה המספרות את מתן תורה, כסדר המלמד את סדר הדברים במתן תורה, ניתן לדעת באיזה נקודת זמן נאמרה פרשת משפטים.

עשרת הדברות: (כ-א) וידבר אלקים את כל הדברים האלה לאמר

בקשת העם דבר אתה עמנו: (כ-טז) ויאמרו אל משה דבר אתה עמנו ונשמעה ואל ידבר עמנו אלקים פן נמות..

הליכת משה אל הערפל: (כ-יח) ויעמוד העם מרחק ומשה נגש אל הערפל אשר שם האלקים.

דיבור ה׳ אל משה בהליכתו אל הערפל, הכולל:

(כ-יט) אתם ראיתם כי מן השמים..

(כ-כ) לא תעשון אתי אלהי כסף..

(כ-כא) מזבח אדמה..

(כא עד כג-לג) ואלה המשפטים אשר תשים לפניהם.. לא ישבו בארצך פן יחטיאו אתך לי וכו

ציווי נוסף לעלות עם אהרן נדב ואביהו ושבעים זקנים ולהשתחוות מרחוק: (כד-א) ואל משה אמר עלה

ירידת משה לעם סיפור כל דברי ה׳ בגישתו אל הערפל (כד-ג) ויספר משה לעם את כל דברי ה׳ ואת כל המשפטים

כתיבת משה את דברי ה׳ עד כה בניית מזבח הקרבת קרבנות (כד-ד..ו)

קריאת ספר הברית באזני העם וזריקת דם הברית (כד-ז..ח)

עליית משה שוב עם אהרן, נדב ואביהו ושבעים הזקנים כאשר צווה בהיות בערפל (כד-ט)

ציווי ה׳ לעליית משה להר (שוב או באותה עלייה עם הזקנים אשר השתחוו מרחוק ומתוכם יצא) (כד-יב..יד) ויאמר ה׳ אל משה עלה אלי ההרה.. ויקם משה ויהושע משרתו ויעל משה אל הר האלקים ואל הזקנים אמר שבו לנו בזה..

שהות משה בהר ארבעים יום וארבעים לילה (כד-יח)

ואלה המשפטים אשר תשים לפניהם

לשים לפניהם הוא לכאורה בדיוק מה שיתרו הציע, כי אם עד עתה היה יושב משה לבדו כי בא אליו העם לדרוש אלוקים (יח-טו,טז) בא יתרו ואמר יח-כ ״והזהרת אתהם את החקים ואת התורת והודעת להם את הדרך ילכו בה ואת המעשה אשר יעשון״

כד-יא

ויחזו את האלקים

מהו חזיון זה, ולא נאמר ויראו את האלקים

ובאברהם נאמר (בראשית טו-א) ״הָיָ֤ה דְבַר־יְהוָה֙ אֶל־אַבְרָ֔ם בַּֽמַּחֲזֶ֖ה״

ולהבדיל בבלעם (במדבר כד-ד) ״מחזה ש-ד-י יחזה״

ותראה כי נאמר כאן שם אלקים ולא שם הויה

ובשמות (לג-כ) ״וַיֹּ֕אמֶר לֹ֥א תוּכַ֖ל לִרְאֹ֣ת אֶת־פָּנָ֑י כִּ֛י לֹֽא־יִרְאַ֥נִי הָאָדָ֖ם וָחָֽי״

כב-טו

וכי יפתה איש בתולה אשר לא ארשה ושכב עמה מהר ימהרנה לו לאשה אם מאן ימאן אביה לתתה לו כסף ישקל כמהר הבתולת

מתוך ששידל את הנערה הוא מתחייב לנושאה, האם באה תורה להעניש את המשדל הזה, והאם לקחת נערה לאשה הוא עונש לאדם, וגם היכן הוא רצון הנערה, ומן הסתם גם אז היו שואלים לפיה כמו שמצאנו (בראשית כד-נח) ״הֲתֵלְכִי עִם־הָאִישׁ הַזֶּה״.

ולכאורה מה שייך לחייב כאן, ומה טוב יצא מזה, האם איש הנושא אשה בעל כרחו יוכל אי פעם להיטיב לה ולאהוב אותה.

ותראה שיש כאן יחס בין שידול ושכיבה עם נערה בתולה לבין לקיחתה לאשה, והתורה מלמדת כי בתולה אמורה להילקח לאשה, אשר לקח את בתוליה, הוא שצריך גם לקחתה. וצריך עוד לדעת את זה.

כב-כד..כו

אם כסף תלוה את עמי את העני עמך לא תהיה לו כנשה.. אם חבל תחבל שלמת רעך עד בא השמש תשיבנו לו כי היא כסותו לבדה היא שמלתו לערו במה ישכב והיה כי יצעק אלי ושמעתי כי חנון אני

ומדוע לוקח הלווה את הכסות את השמלה, הלא כדי לקבל את כספו בחזרה, אבל, יש כאן חנינה ושמיעת צעקת הלווה שאינו משלם, ואין כאן חנינה והקשבה לצעקת המלווה אשר נתן משלו וכעת אינו מושב לו.

ואמנם אנו מבינים כי מידת אכזריות יש בלקיחת כסות אשר ״היא כסותו לבדה.. במה ישכב״, אבל חז״ל דרשו כי ״לא תהיה לו כנשה״ הכוונה אף לא להיראות בפניו כאשר יודע שאין לו.

ותראה כי התורה דורשת מן האדם כמו להפקיר ממונו, ממונו שלו אשר רצה להיטיב עמו לזולתו, ונתנו לו בהלוואה, כעת צריך כביכול להפקירו, להניח ללווה שישיב כשיוכל אם יוכל. וכמה הלוואות יכולות להתהפך למתנות בדרך זו, כי לא יהיה לאדם לעולם מה להשיב, ולא תהיה דרך לכופו לעשות זאת.