כז-כ

להעלת נר תמיד

״תמיד״ במשכן

בנרות (כז-כ) להעלת נר תמיד

בלחם הפנים כה-ל ונתת על השלחן לחם פנים לפני תמיד

בחושן (כח-כט) ונשא אהרן את שמות בני ישראל בחשן המשפט על לבו בבאו אל הקדש לזכרן לפני ה׳ תמיד

בחושן ואורים ותומים (כח-ל) ונשא אהרן את משפט בני ישראל על לבו לפני ה׳ תמיד

בציץ (כח-לח) והיה על מצחו תמיד לרצון להם לפני ה׳

בקרבן התמיד (כט-לח) כבשים בני שנה שנים ליום תמיד, (כט-מב) עולת תמיד לדרתיכם

ותראה כי האדם הוא דבר המשתנה מיום ליום, ולא הרי יום אחד שבו הוא שמח בחלקו ועובד ה׳ בכל מאודו כהרי יום אחר שכל עולמו סוגר בעדו, והמשכן הזה וכל עבודתו, הלא בידי האדם ניתן, כי הוא מן המיטב של זה העולם וכל קיומו התאפשר רק מנדבת לבו של האדם, אבל עדיין הוא אינו תלוי רק במקומו הנתון של האדם, כי יש בו מימד של עבודת ה׳ תמיד, ״תמיד״, תמיד ללא שינוי ללא הפסקה, מבלי להתחשב אם טוב או רע, זו היא קומה נוספת באדם אשר נבנתה ונלמדה במשכן.

כח-א

ואתה הקרב אליך את אהרן אחיך ואת בניו אתו מתוך בני ישראל לכהנו לי

אם עד עתה התברר כי השכינה שורה בעולמנו החומרי הזה, דווקא בתוך החומר וביופיו של החומר, בכסף ובזהב, בפאר ובהדר, כעת מתברר עוד כי להיות משרתי ה׳ במשכן אין צריך מלאכים, דווקא בני אדם, הם יהיו משרתים בבית ה׳.

והמשרתים האלו, בהיותם משרתי ה׳ נעשים מורמים מעם בגדיהם בגדי קודש לכבוד ולתפארת (כח-ב) הלכותיהם והליכותיהם שונות משאר כל אדם.

החומר הארצי והמין האנושי לובש צורה, את צורתו היפה ביותר, ובכך נעשה משכן לאלוקים.

כח-יב

ונשא אהרן את שמותם לפני ה׳ על שתי כתפיו לזכרן

נשיאת שמות בני ישראל לזכרון נמצאת פעמיים סמוכות זו לזו, על כתפיו של אהרן ועל לבו,

כאן נישאים על כתפות אהרן, ולקמן לגבי החושן שהיה מחובר לכתפות האפוד (כח-כט) ונשא אהרן את שמות בני ישראל בחשן המשפט על לבו בבאו אל הקדש לזכרן לפני ה׳ תמיד.

ובשתי הפעמים למדנו היות השמות כתובים על האבנים שעל בגדי אהרן, יש בזה זכרון לפני ה׳.

לגבי האפוד

כח-כו רש״י: ונקפל הסינר לפני הכהן על מתניו וקצת כריסו מכאן ומכאן, וקצותיו שוכבין עליו

ולעיל כתב, רחוב כמידת גבו של אדם ויותר.

ומשמע שלא היה רק בגבו אלא גם בצדדיו וקצת לפניו.

ומאידך כח-ז אל שני קצותיו, ברש״י, שלא היה רחבו אלא כנגד גבו של כהן, ומשמע שהיו הכתפות מחוברות לקצוות והן היו בגב. ולפי מה שנראה לעיל שהאפוד נקפל לפניו, אם הכתפות הן בקצוות, צריכות להיות גם קצת לפניו.

כח-לד,לה

פעמן זהב ורמון פעמן זהב ורמון על שולי המעיל סביב והיה על אהרן לשרת ונשמע קולו בבאו אל הקדש לפני ה׳ ובצאתו ולא ימות

אין כניסתו של הכהן הגדול אל הקודש בחשאי, להפך, קולו צריך להישמע ואחרת ימות. וצריך לדעת את ענין זה.

האם הכוונה שבכניסתו לכל קודש שבמשכן ישמע קולו, או רק על קודש הקדשים שאליו רק הכהן הגדול רשאי להכנס.

ולמי צריך הקול להשמע, האם לאוזני אדם כל שהוא, הכהן עצמו או כל איש ישראל, או שאין השמעה זו מכוונת לאזני אדם כל שהוא.

כט-ה

ולקחת את הבגדים והלבשת את אהרן את הכתנת ואת מעיל האפד ואת האפד ואת החשן

ולא נזכרו כאן המכנסיים, ונראה שאותם היה לובש לבד כי הם ״לכסות בשר ערוה״ (כח-מב)

ולא נזכר האבנט, אבל כשהלבישו בפרשת צו נאמר (ח-ז) ״ויתן עליו את הכתנת ויחגר אתו באבנט..״. ותראה שעל בני אהרן כן נזכר האבנט (כט-ח,ט) ״ואת בניו תקריב והלבשתם כתנת וחגרת אתם אבנט״

כט-לח

וזה אשר תעשה על המזבח כבשים בני שנה שנים ליום תמיד

אם המשכן כולו נבנה מנדבות לב של בני ישראל, ולולי שנדבם לבם אותו, הרי הוא לא היה, עבודת המשכן היא כבר חובה, אין זה תלוי בנדבת האדם דבר יום ביומו, אלא חובה עליו. בין ביום אשר לבו טוב עליו, ובין ביום שלא. ותראה כי מחצית השקל היה חובה וממנו באו קרבנות ציבור. (רש״י לקמן ל-טו)

כט-מג

ונעדתי שמה לבני ישראל ונקדש בכבדי וקדשתי את אהל מועד.. ושכנתי בתוך בני ישראל והייתי להם לאלקים וידעו כי אני ה׳ אלקיהם אשר הוצאתי אתם

ל-ו

ונתת אתו לפני הפרכת אשר על ארן העדת לפני הכפרת אשר על העדת

מקומו של מזבח הקטורת הוא ביחס לארון, לכרובים ולפרוכת.

ותראה שגם עבודתו של המזבח - הקטרת הקטורת, זמנה הוא יחסי להטבת המנורה בבוקר ולהדלקתה בין הערבים.

ל-י

וכפר אהרן על קרנותיו אחת בשנה מדם חטאת הכפורים אחת בשנה

ולכאורה קשה, הלא גם פר חטאת כה״ג ופר חטאת צבור דמם נכנס לאהל מועד ומזין אותו על המזבח, ומדוע התורה מחשיבה רק את דם חטאת הכפורים ?

ואולי שונה כפרת המזבח של יום כיפור המיועדת לכפרת המזבח (וברש״י דם חטאת פר ושעיר המכפרים על טומאת מקדש וקדשיו), לדם חטאת שמיועד לכפר על החוטאים.