ל-יא

כי תשא את ראש בני ישראל לפקדיהם ונתנו איש כפר נפשו לה׳ בפקד אתם ולא יהיה בהם נגף בפקד אתם

בני ישראל, כל עוד שלא נפקדו, לא היו צריכים לתת כפר נפשם לה׳, וגם לא חששו מנגף, אבל כאשר הוא נמנים ונפקדים, אז יש עליהם חשש לנגף ועליהם לכפר את נפשם.

ואין חילוק בין צדיקים או רשעים שבדור, כל הנפקד, באשר הוא נפקד, נפשו נמצאת בסכנה אם שיכפר עליה.

וכסף זה הוא הכפרה, כמו שכתוב (לא-טז) ולקחת את כסף הכפרים מאת בני ישראל

וכסף זה משמש לעבדת המשכן כמו שכתוב (שם) ונתת אתו על עבדת אהל מועד והיה לבני ישראל לזכרון לפני ה׳ לכפר על נפשתיכם.

וצריך לדעת, מה יש במנין ובפקידה הזאת עד כדי שמועדת לפורענות ולנגף, ומדוע לא להיפך, כיוון שנמנים יפקדם ה׳ לטובה כמו שאנו מוצאים בשרה פקידה לטובה: (בראשית כא-א) וה׳ פקד את שרה כאשר אמר..

והאם כסף זה מיועד למשכן בדווקא, כלומר כדי לכפר על הנפש ולהצילה מנגף, נותנים מחצית השקל למשכן, או שאין זה בהכרח ייעודו הראשון.

חובת מחצית השקל

ל-יא..טז

ונתנו איש כפר נפשו לה׳ בפקד אתם.. העשיר לא ירבה והדל לא ימעיט.. ולקחת את כסף הכפרים מאת בני ישראל ונתת אתו על עבדת אהל מועד

אם עצמו של המשכן בא מנדבת הלב של בני ישראל ולולי נדבתם הוא לא היה, עבודת המשכן היא כבר חובה והיא באה על ידי מחצית השקל.

ותראה בפרשת פקודי (לח-כה,כו) שנראה שם כי כל הכסף הנתרם למשכן הגיע באמצעות מחצית השקל ולא היתה תרומת כסף גם בפני עצמה שלא כמו הזהב ושאר התרומות שבאו בנדבת הלב.

ל-טז

ברשי מתבאר ששנות האנשים נמנות למנין שנות עולם מא׳ תשרי, כלומר שלכל בני האדם מתווספת שנה ביום אחד על שנותיהם וכך למשל במנין בני ישראל ביום אחד נעשו כל בני העשרים לבני עשרים.

לב-א,ד

ויאמרו אליו קום עשה לנו אלהים אשר ילכו לפנינו כי זה משה האיש אשר העלנו מארץ מצרים.. ויאמרו אלה אלהיך ישראל אשר העלוך מארץ מצרים

תראה את החלוקה הברורה בין שם אלקים לשם הויה, הנה הם מבקשים את האלקים קום עשה לנו אלקים, ואלקים זה הוא במקום משה האיש המעלה ממצרים, ואיך שהוא מוצאים בעגל את אלהיהם, ועל העגל הזה, אהרן אומר להם: (לב-ה) ויקרא אהרן ויאמר חג לה׳ מחר, יחד עם אלהי הזהב יהיה החג חג לה׳ בשם הויה, ואין סתירה עבורם לחגוג לשם ה׳ עם אלהי זהב.

עשה לנו אלהים אשר ילכו לפנינו כי זה משה האיש אשר העלנו.. אלה אלהיך ישראל אשר העלוך מארץ מצרים

איך יכול עגל מזהב להיות אלהים שהעלה ממצרים, והיכן היה האלהים הזה עד היום, הלא עתה נעשה מנזמי הזהב אשר באוזניהם

וצריך לדעת את הפלא הגדול הזה, איך עולה בדעתו של האדם לעשות לו אלהי זהב ולומר אלה אלהיך אשר העלוך מארץ מצרים, ומה בין זהב ואלוהות, ומה שייך זה למי שהעלה אותם מארץ מצרים

ראה תחילת פרשת תרומה על הניגוד בין זהב העגל אשר בא מתרומת העם, לבין המשכן שבא גם הוא מנדבת הזהב של העם.

לב-ז, יא, יט

וידבר ה׳ אל משה לך רד.. ויחל משה את פני ה׳.. ויהי כאשר קרב אל המחנה וירא את העגל ומחלת ויחר אף משה

תראה את הניגוד הזה כי כלפי הקב״ה משה מתפלל למנוע את הגזרה אפילו עד כדי מחיית שמו מן הספר שכתב (לב-לב) וכלפי ישראל אפו חורה, הוא זורק את הלוחות שורף את העגל ומבקש מאנשי לוי להרוג איש את בנו, איש את אחיו, איש את רעהו ואיש את קרובו (לב-כז..כט) שהוא מעשה קנאות ללא בית דין וללא סדר.

ולא חשש משה להיות נגד רצון ה׳ שאמר לו הניחה לי ויחר אפי בהם ואכלם (לב-י) אלא עמד כנגד והתפלל, ולא חשש להיות נגד רצון עם ישראל אלא עשה בהם דין קשה.

ומיהו היה משה עצמו, הלא לא היה בשום צד, משה היה בטל ומבוטל לתפקידו.

לג-ד,ה

וישמע העם ויתאבלו ולא שתו איש עדיו עליו.. ויאמר ה׳ אל משה.. ועתה הורד עדיך מעליך..

העם לא שת עדיו, מעצמו, ואז ה׳ אומר להם להוריד, ואח״כ הם מורידים בעקבות הציווי.

לג-כב,ה

ושכתי כפי.. והסרתי את כפי וראית את אחורי

וברש״י ושכתי כפי מכאן שנתנה רשות למחבלים..

כלומר, גם בשעת הגילוי של השכינה הברור ביותר, יתכן נזק למשה, וצריך שמירה מיוחדת כדי להצילו מזה. ומדוע ראוי משה להינזק, לכאורה נראה שהגילוי עצמו הוא הגורם, שהלא כשעבר על פניו הסיר כפו וראהו מאחוריו.

וצ״ע שקודם אמר לו כי לא יראני האדם, ומנין שלא עבור זה כיסה את פניו, כדי שלא יראהו.

לד-י

נגד כל **עמך** אעשה נפלאות, וראה כל העם **אשר אתה בקרבו**

צורת ההתייחסות לעם ישראל השתנתה להיות עמו של משה, וכעת הם ניצולים לא בזכות היותם עמו של ה׳ אלא בזכות עמו של משה.

ונראה שדבר זה בא בעקבות שביקש משה לראות את שכרו, וברש״י לג-י״ג הודיעני נא את דרכיך, מה שכר אתה נותן. ושכרו זה הוא ביטוי של מציאת החן שמצא בעיני ה׳.

ורואים בזה כמה מסר משה את נפשו על עם ישראל, עד שרצה לקבל את מתן שכרו על הצלת העם.