א-א

וידבר ה׳ אליו מאהל מועד לאמר

וברש״י בפירוש שני, צא ואמור להם דברי והשבני אם יקבלום..

נראה שהיתה גם אחרי מתן תורה אפשרות כזאת בחירה אם לקבל את התורה או את הציווי.

ומה היה קורה אם לא היו מקבלים ?

א-ב

אדם כי יקריב מכם קרבן לה׳

אין כאן ציווי על הקרבת הקרבן הזה, ונראה שהאדם בנדבת לבו מביאו, וצריך לדעת, מדוע ומה משמעות יש בהקרבת האדם קרבן לה׳, ולקמן פסוק ד ״וסמך ידו על ראש העלה ונרצה לו לכפר עליו״, נראה שהאדם מביא את הקרבן לכפרה כל שהיא, כלומר האדם, ללא ציווי, מרצונו הטוב מביא קרבן כדי לכפר על עצמו.

וכבר היה מעולם הקרבת קרבנות:

קין והבל (בראשית ג-ג..ה) ויבא קין מפרי האדמה מנחה לה׳ והבל הביא גם הוא מבכרות צאנו ומחלבהן וישע ה׳ אל הבל ואל מנחתו ואל קין ואל מנחתו לא שעה

נח (בראשית ח-כ..כב) ויבן נח מזבח לה׳ ויקח מכל הבהמה הטהרה ומכל העוף הטהור ויעל עלת במזבח וירח ה׳ את ריח הניחח ויאמר ה׳ אל לבו לא אסף לקלל עוד את האדמה בעבור האדם כי יצר לב האדם רע מנעריו ולא אסף עוד להכות את כל חי כאשר עשיתי עד כל ימי הארץ זרע וקציר וקר וחם וקיץ וחרף ויום ולילה לא ישבתו

אברהם (בראשית יב-ח) ויבן שם מזבח לה׳

אברהם (בראשית טו-ט) קחה לי עגלה משלשת ועז משלשת ואיל משלש ותר וגוזל

אברהם (בראשית כב-ב) קח נא את בנך את יחידך אשר אהבת את יצחק ולך לך אל ארץ המריה והעלהו שם לעלה על אחד ההרים אשר אמר אליך

אברהם (בראשית כב-יג) ויקח את האיל ויעלהו לעלה תחת בנו

יצחק (בראשית כו-כה) ויבן שם מזבח ויקרא בשם ה׳

יעקב (בראשית לה-ז) ויבן שם מזבח ויקרא למקום אל בית אל

יעקב (בראשית מו-א) ויסע ישראל וכל אשר לו ויבא בארה שבע ויזבח זבחים לאלקי אביו יצחק

משה לפרעה (שמות ג-יח) דרך שלשת ימים נלך במדבר ונזבחה לה׳ אלקינו

(שמות ד-כג) ואמר אליך שלח את בני ויעבדני ותמאן לשלחו הנה אנכי הרג את בנך בכרך

קרבן פסח (יב-כו,כז) והיה כי יאמרו אליכם בניכם מה העבדה הזאת לכם ואמרתם זבח פסח הוא לה׳ אשר פסח על בתי בני ישראל במצרים בנגפו את מצרים ואת בתינו הציל

מלחמת עמלק (שמות יז-טו) ויבן משה מזבח ויקרא שמו ה׳ נסי

יתרו (יח-יב) ויקח יתרו חתן משה עלה וזבחים לאלקים ויבא אהרן וכל זקני ישראל לאכל לחם עם חתן משה לפני האלקים

מתן תורה (שמות כ-כ,כא) לא תעשון אתי אלהי כסף ואלהי זהב.. מזבח אדמה תעשה לי וזבחת עליו את עלתיך ואת שלמיך את צאנך ואת בקרך..

מתן תורה (שמות כד-ה) וישלח את נערי בני ישראל ויעלו עלת ויזבחו זבחים שלמים לה׳ פרים

להבדיל, חטא העגל (שמות לב-ה,ו) וירא אהרן ויבן מזבח לפניו ויקרא אהרן ויאמר חג לה׳ מחר וישכימו ממחרת ויעלו עלת ויגשו שלמים

הכרתת יושבי הארץ הכנעני (לד-טו) וזנו אחרי אלהיהם וזבחו לאלהיהם וקרא לך ואכלת מזבחו

א-ג

אם עלה קרבנו

ראשוניות בקרבן עולה

הקרבן הראשון שהתורה מלמדת הוא קרבן עולה, והעולה, על שמה נקרא המזבח ״מזבח העולה״, והיא גם עוגן לשאר קרבנות כמו שאנו רואים:

בקרבן שלמים ג-ה והקטירו אתו בני אהרן המזבחה על העלה אשר על העצים..

בחטאת כהן המשיח ד-ז ואת כל דם הפר ישפך אל יסוד מזבח העלה

בחטאת הקהל ד-יח ואת כל הדם ישפך אל יסוד מזבח העלה

בחטאת נשיא ד-כה ואת דמו ישפך אל יסוד מזבח העלה

בחטאת יחיד ד-ל ולקח הכהן מדמה באצבעו ונתן על קרנת מזבח העלה

בפרשת צו ו-א,ב זאת תורת העלה היא העלה על מקדה על המזבח כל הלילה עד הבקר,

בחטאת ו-יח זאת תורת החטאת במקום אשר תשחט העלה תשחט החטאת

באשם ז-ב במקום אשר ישחטו את העלה ישחט את האשם

ב-יא

כל המנחה אשר תקריבו לה׳ לא תעשה חמץ כי כל שאר וכל דבש לא תקטירו ממנו אשה לה׳

נאמרה כאן אזהרה שלא להקריב מנחת חמץ, אבל תראה שנכלל יחד עם החמץ גם דבש, ומה בין החמץ והדבש שנכללו יחדיו לאיסור.

ובפסוק יג וכל קרבן מנחתך במלח תמלח ולא תשבית מלח ברית אלקיך מעל מנחתך על כל קרבנך תקריב מלח, תראה שהדבש והחמץ אסורים לגמרי והמלח רצוי באופן תמידי ללא השבתה ועל כל קרבן.

וצריך לדעת אם החמץ שנאסר כאן על המזבח הוא אותו חמץ שאסור בפסח, ומה שאסור להדיוט בפסח אסור כל השנה לגבוה, או שאין ביניהם דבר.

ב-יג

וכל קרבן מנחתך במלח תמלח ולא תשבית מלח ברית אלקיך מעל מנחתך על כל קרבנך תקריב מלח

תראה כמה רצוי המלח הזה, ובאיזה אריכות למדה זאת התורה: כל קרבן.. לא תשבית.. מלח ברית אלקיך.. על כל קרבנך, וראה לעיל פסוק יא לגבי הדבש והחמץ שנאסרו כליל.

ד-א

פר חטאת כה״ג ופר חטאת ציבור - הזאת דמם על מזבח הקטורת

ראה בשמות (ל-י) ״וכפר אהרן על קרנותיו אחת בשנה מדם חטאת הכפורים אחת בשנה״

ד-יז

חקת עולם לדרתיכם בכל מושבתיכם כל חלב וכל דם לא תאכלו

נראה שפסוק זה בא כחלק השלמה להקרבת החלבים, ולומר שהם שייכים למזבח ולכן אינם מותרים לאכילה, ונראה שזה בזה הם תלויים.

ה-ו

אשמה בקרבן עולה ויורד

והביא את אשמו לה'

קרבן עולה ויורד זה הובא על שבועת העדות, נגיעה בקדשים בהעלם טומאה, עבירה על שבועת ביטוי שפתיים

והכתוב אומר והביא את אשמו. וכן ה-ב והוא טמא ואשם, ה-ג והוא ידע ואשם, ה-ד והוא ידע ואשם, ה-ה והיה כי יאשם, האם הוא קרבן אשם.

ובמצורע ויקרא יד-יג מצאנו שמביא חטאת לחוד ואשם לחוד, ואינם אותו קרבן, והתורה משווה את החטאת לאשם.

ולקמן פסוק טו והביא את אשמו לה'.. והכהן יכפר עליו באיל האשם

והוא לגבי מעילה בקדשים, ספק כרת ושבועת הפקדון, וגם שם נקרא אשם, האם הוא דומה לאשמו האמור בעולה ויורד.

ואמנם כאן הוא באיל זכר, ואילו לעיל הוא בנקבה מן הצאן כדוגמת חטאת.

ה-ז

ואם לא תגיע ידו.. אחד לחטאת ואחד לעולה

מדוע זה שלא השיגה ידו, צריך להביא פתאום גם קרבן עולה, ואילו זה שהשיגה ידו מביא רק קרבן אחד.

ואולי האשם עצמו מורכב בכל הבאה בצורה אחרת, ואין כאן חטאת ממש ועולה ממש, אלא רק אשם ואחד הוא.

ה-יד

נפש כי תמעול מעל וחטאה בשגגה מקדשי ה'

וראה כי על שלשה דברים כאן התחייב איל האשם הזה, מעילה בקדשים, ספק כרת ושבועת הפקדון

הושוו בחומרת עונשם חטא גזילת קדשי שמים וחטא גזילת ממון חברו, ואמנם רק בנשבע על שקר, ואולי רק כשמערב את גבוה בגזילתו, נעשית חומרה זו, וכל עוד שלא, ניתן לו לתקן זאת בינו לבינו.

ותראה כי את חוב הממון הזה מצווה האדם לתת לגבוה במקרה שאין לאיש גאל, כגון בגר שגזלו ונשבע על שקר (במדבר ה-ח) הרי שיש במקרה זה זיקה לגבוה על הממון עצמו.

וכעין השוואה זו בין נזק לגבוה לנזק להדיוט אנו מוצאים בפרשת המקלל ויקרא (כד-יג..כב) איש איש כי יקלל אלקיו ונשא חטאו ונקב שם ה׳ מות יומת.. ואיש כי יכה כל נפש אדם מת יומת ומכה נפש בהמה ישלמנה נפש תחת נפש ואיש כי יתן מום בעמיתו כאשר עשה.. ומכה בהמה ישלמנה ומכה אדם יומת משפט אחד יהיה לכם.

ה-טו, טז

והביא את אשמו.. כסף שקלים בשקל הקדש לאשם.. והכהן יכפר עליו באיל האשם ונסלח לו

תראה שיש ועל שגגה יביא קרבן חטאת ויש שיביא קרבן אשם, ובשונה מחטאת שהיחיד מביא כשבה או שעירה נקבה, כאן מביא איל.

ותראה שהנזיר בהטמאו באונס מביא כבש לאשם ולא איל (במדבר ו-יב).

ועוד חילוק בין אשם לחטאת, שהחטאת שלא לשמה פסולה כמו שלמדו רבותינו מהכתובים ״חטאת הוא״ (ראה למשל רש״י ד-כד).

ואילו האשם שלא לשמו כשר (ראה רש״י ז-ה)