ו-יט

הכהן המחטא אתה יאכלנה במקום קדש תאכל בחצר אהל מועד

האדם חוטא ומביא קרבן לכפר, ובניגוד לקרבן עולה שעולה כליל למזבח, כאן הקרבן עולה רק בחלקו והכהן אוכל ממנו, האדם חוטא והכהן אוכל.

וקצת בדומה לקמן ז-ח והכהן המקריב את עלת איש עור העלה אשר הקריב לכהן לו יהיה, וזו עולה שעולה כליל ועדיין יש לכהן בה.

ז-ה

לגבי אשם שלא לשמו שכשר בניגוד לחטאת שפסולה שלא לשמה, ראה ויקרא ה-טו

ז-יב,יג

על חלת לחם חמץ יקריב קרבנו על זבח תודת שלמיו והקריב ממנו אחד מכל קרבן תרומה לה׳ לכהן הזרק את דם השלמים לו יהיה

ואיך יקריב על חלות לחם חמץ הלא מקרא מלא הוא לעיל (ב-יב) כל המנחה אשר תקריבו לה׳ לא תעשה חמץ כי כל שאר וכל דבש לא תקטירו ממנו אשה לה׳, ומה בין אשר ״תקריבו לה׳״ שנאסר בחמץ לבין ״תרומה לה׳״ שהותר בחמץ.

ואמנם חילוק יש כי כאן התרומה לה׳ אינה עולה לאשה לה׳ אלא ״לכהן הזרק את דם השלמים״ ואילו האיסור נאמר על אשה לה׳.

ז-ל..לד

את החזה להניף אתו תנופה לפני ה׳.. והיה החזה לאהרן ולבניו ואת שוק הימין תתנו תרומה לכהן.. המקריב את דם השלמים ואת החלב מבני אהרן לו תהיה שוק הימין למנה כי את חזה התנופה ואת שוק התרומה לקחתי מאת בני ישראל

שווים החזה והשוק בזה ששניהם נתונים לכהנים מזבח השלמים, אבל חלוקים הם, כי החזה מובא על ידי המקריב כתנופה לה׳ ואילו שוק הימין ניתן לכהן ישר מאת המקריב, ועוד, על החזה נאמר ״והיה החזה לאהרן ולבניו״, ועל השוק נאמר ״המקריב את דם השלמים ואת החלב מבני אהרן לו תהיה שוק הימין למנה״.

וצריך לדעת את ההבדלים ביניהם.

ח-יא

ויז ממנו על המזבח שבע פעמים וימשח את המזבח ואת כל כליו

וברש״י, לא ידעתי היכן נצטווה על הזאות אלו.

וברמב״ן, למד מהפסוק שמות מ-י ומשחת את מזבח העולה.. וקדשת.. והיה המזבח קדש קדשים, שעניין קדש קדשים הוא על ידי הזאות.

ועל איזה מזבח מדובר ? לפי הלימוד של הרמב״ן נראה שהוא מזבח העולה כי הפסוק שם דיבר על מזבח העולה אבל הוכחת הרמב״ן מהזאת יום כיפור היא על מזבח הזהב, ובפסוק כאן נראה שהוא מזבח העולה כי קודם כתוב וימשח את המשכן ואת כל אשר בו.. ואח״כ ויז ממנו על המזבח.. וימשח את המזבח ואת כל כליו ואת הכיור, שנראה שקודם כולל את כל המשכן, ובכללו גם מזבח הזהב, ואח״כ מביא את חוץ לאוהל שהוא מזבח העולה והכיור, ובדומה לזה בשמות מ-י קודם צווה על משיחת המשכן וכל אשר בו ואחר כך על מזבח העולה והכיור.

וכן המילים וכל כליו נראות שייכות למזבח העולה ונזכרו גם בשמות מ-י על מזבח העולה, וכן בשמות ל-כח.

ולפי״ז הזאות אלו הם על מזבח העולה, ויש לעיין מדוע מזבח העולה צריך הזאות יותר ממזבח הזהב,

אלא אם נחלק את ויז ממנו על המזבח שהוא על מזבח הזהב, וימשח את המזבח שהוא על מזבח העולה, ואז ההזאות היו על מזבח הזהב.

הזאות ומשיחות של המזבח ואהרן ובניו

שמן - משיחת אהל מועד והמזבחות כולל הזאת הדם על המזבחות

שמן - יציקה על ראש אהרן ומשיחתו, וכנראה גם לבניו כן

דם - נתינה על קרנות המזבח מדם הפר ויציקה אל היסוד

דם - נתינה מדם איל השלמים על תנוך ובהונות של אהרן ובניו

דם - זריקת דם איל השלמים על המזבח

שמן ודם מעל המזבח - השאה על אהרן, בגדיו ובגדי בניו