אחרי מות שני בני אהרן בקרבתם לפני ה׳ וימתו

ובפרשת שמיני הובאו האמירות שנאמרו בעקבות מיתת בני אהרן ונביאם גם כאן:

1. יין ושכר אל תשת, והוא דיבור שהתייחד לאהרן.
2. פרשת בהמה טהורה וטמאה, ושם, לרש״י, נאמר למשה שיאמר לאהרן שיאמר לאלעזר ואתמר, ונעשו שלוחים כיוון שקיבלו עליהם את הדין בדמימה.
3. ופרשה זו של ׳אל יבוא בכל עת אל הקודש׳  
   והוקשה, מה שייכת פרשה זו של בהמה טהורה וטמאה לשכרם של אהרן ובניו. וכן, מדוע רש״י אינו מפרש על פרשת שתויי יין שנאמרה דווקא לאהרן, שהיא מתן שכרו. וכן מדוע פרשה זו של אל יבוא בכל עת, לא נאמרה לאהרן עצמו.  
   וברש״י כאן שפרשה זו נאמרה כמו רופא שאומר לחולה, אל תעשה כדרך שעשה פלוני ומת. ואולי לכן, אזהרות שנאמרו לאהרן בעקבות מיתת בניו, והן על הדבר שעליו מתו, אינם שכרו לשמוע אותן מפי ה׳, ולכן פרשת שתויי יין אינה נחשבת כשכרו.

טז-ב,ג

ואל יבא בכל עת הקדש.. כי בענן אראה על הכפרת בזאת יבא אהרן אל הקדש..

תראה כי פרשה שלימה נאמרה כאן שעניינה ללמד כיצד רשאי אהרן לבוא אל קדש הקדשים, ומאומה לא נזכר עדיין על יום כיפור ומצוות היום, ובשונה משאר מועדים שקודם ציווי היום עצמו למצוות אשר יש לעשותם ביום, וכאן כל מטרת הפרשה היא ללמד כיצד יבוא אהרן אל הקדש, ורק בסוף הפרשה נאמר (טז-כט) והיתה לכם לחקת עולם בחדש השביעי בעשור לחדש תענו את נפשתיכם.. כי ביום הזה יכפר עליכם.

יז-ג,ד

איש איש מבית ישראל אשר ישחט שור או כשב או עז במחנה.. ואל פתח אוהל מועד לא הביאו להקריב.. דם יחשב..

תראה את ההפרש שבין פשוטו של מקרא לדרשת רבותינו, כי הפרשה כפשוטה עוסקת בשוחט סתם ומזהירה להקריב כל בהמה קרבן לה׳, אבל רבותינו פירשו אותה על מוקדשים.

יז-יא,יב

כי נפש הבשר בדם הוא.. על כן אמרתי לבני ישראל כל נפש מכם לא תאכל דם

וכן לקמן פסוק יד כי נפש כל בשר דמו בנפשו הוא ואמר לבני ישראל דם כל בשר לא תאכלו כי נפש כל בשר דמו הוא כל אכליו יכרת

נראה כי התורה אוסרת את הדם בהיותו נפש הבשר, והאיסור הוא בעצם אכילת הנפש. ונאסר האדם לאכול נפש אחרת.