יט-ג

ואת שבתתי תשמרו

תראה את הלשון הזאת ״שבתותי״ - שבתות שלי, ולא נאמר סוכותי או יום כיפורי,

וראה לקמן כג-ג שבת היא לה׳, ולקמן כג-ה,ו פסח לה׳.. חג המצות לה׳

יט-טו

לא תעשו עול במשפט

וברש״י מלמד שהדיין המקלקל את הדין קרוי עול ומשוקץ חרם ותועבה

ואנו רואים כי הדיין נקרא בדברים שלא נקרא עושה העוול עצמו. הא כיצד ?

ולקמן יט-לה

לא תעשו עול במשפט ורש״י: אם לדין הרי כבר נאמר.. מלמד שהמודד נקרא דיין, שאם שיקר, מקלקל את הדין וקרוי עול שנאוי, ומשוקץ.

ונמצא כי המודד נעשה גם הוא חמור כמו הדיין הדן, ושונים הם במהותם מהגוזל ועושה העוול שאינו דיין או מודד. ומדוע ?

יט-יז

לא תשנא את אחיך בלבבך הוכח תוכיח את עמיתך ולא תשא עליו חטא

פשוטו של מקרא זה, שלא יהיו דברים בלבך על אחיך, ואם יש וחטא לך, הוכח תוכיח אותו על שחטא לך, ולא תשא את החטא בלבך.

ותראה כי יש ערך כזה, לעמוד מול החוטא, ולומר לו את חטאו, ואין ראוי לשאת זאת בלב עליו.

ולא נאמר מה מקומו של החבר, האם הוא רוצה לשמוע והאם הוא בר שמיעת תוכחה, שהלא יתכן ואינו רוצה לשמוע דבר, ואדרבה, אם ישמע יכעס ויכעיס יותר ויגדל החטא שיש לשאת עליו בלב.

ואולי בדומה דרשו רבותינו את אחיו של יוסף לשבח על הפסוק (בראשית לז-ד) ״וישנאו אתו ולא יכלו דברו לשלם״, ראה רש״י: מתוך גנותם למדנו שבחים שלא דברו אחת בפה ואחת בלב. ושם נשיאת החטא לא היתה בלב אלא שנאתם היתה גלויה.

יט-כ,כא

ואיש כי ישכב את אשה.. והוא שפחה נחרפת לאיש והפדה לא נפדתה.. והביא את אשמו לה׳.. איל אשם

תראה כי כמה עברות בודדות התייחדו באיל אשם. ומהם למעלה בסוף פרשת ויקרא (ה-יד..כו): מעילה בשגגה בהקדש, ספק עבר על עבירה שיש בה כרת, מעילת ממון עם שבועה, ובנוסף אנו מוצאים כבש אשם במצורע (ויקרא יד-י..יב) ובנזיר שנטמא במת (במדבר ו-יב)

וצריך לדעת את ענין הקרבן הזה. ואנו רואים שיש לו קשר עם קרבן חטאת, שלגבי מצורע נאמר: (ויקרא יד-יג) ושחט את הכבש במקום אשר ישחט את החטאת ואת העלה במקום הקדש כי כחטאת האשם הוא לכהן קדש קדשים הוא.

יט-כה

להוסיף לכם תבואתו

רש״י המצוה הזאת שתשמרו, תהיה להוסיף תבואתו.. היה ר״ע אומר דברה תורה כנגד יצר הרע שלא יאמר אדם הרי ארבע שנים אני מצטער בו חינם, לפיכך נאמר להוסיף לכם תבואתו.

וצריך להבין, מה ענין ההבטחה כאן על השכר והתוספת שלא נמצא כן בשאר מצוות שיש בהם חסרון כיס.

ולקמן פרשת בהר כה-לח לגבי איסור הלוואה בריבית, ברש״י: ״דבר אחר אשר הוצאתי אתכם מארץ מצרים על מנת שתקבלו עליכם מצוותי ואפילו כבדות עליכם.״ ומה בין זה לזה.

כ-ב

ואל בני ישראל תאמר איש איש מבני ישראל ומן הגר הגר בישראל אשר יתן מזרעו למלך מות יומת

תראה כי שנים על גבי שנים, עשרות מאות ואלפים, אנו עם ישראל לומדים, שונים והוגים בדברי התורה הזאת, אבל אין לנו דבר וחצי דבר עם המולך, אין לנו לא ידיעה מהו ובוודאי לא יצר לעשותו, אבל דברי התורה קיימים ועומדים לעד ללמד אותנו על תועבת המולך הזה בעיני ה׳. הלא דבר הוא.