כא ה

לא יקרחו קרחה בראשם ופאת זקנם לא יגלחו ובבשרם לא ישרטו

וברש״י מבואר ששלשת הציוויים הללו שייכים גם בישראל, ומביא לימודים שמלמדים מכהן לישראל, מפסוקים אלו.

אך קשה, מדוע באמת באו כאן דינים שאינם שייכים דווקא לכהן ?

כא-יז

איש מזרעך לדרתם אשר יהיה בו מום לא יקרב להקריב את לחם אלקיו

וברש״י לחם אלקיו - מאכל אלקיו, כל סעודה קרויה לחם

וכן ברש״י לקמן כא-כא לחם אלקיו, כל מאכל קרוי לחם

הדבר הזה מפליא שמצוות מעשה הקרבנות נקראת ממש מאכל או סעודה כלפי מעלה, ואנו רואים שאין בכוונת רש״י להפחית מן המקרא הזה של קריאת הקרבנות לחם, אלא אדרבה לבאר אותו בדיוק כמשמעו.

[קישור לתורה ואני](https://torahandi.wordpress.com/2015/01/11/%D7%90%D7%9C%D7%95%D7%A7%D7%99%D7%9D-%D7%95%D7%90%D7%A0%D7%99-2/)

ובאותו פסוק

לגבי האיסור שנאסר על בעל המום לגשת להקריב

למרות שרחמנא ליבא בעי, וזה בעל המום אין מומו אלא בחיצוניותו, ושמא יהיה הוא המקריב השלם ביותר בליבו, ובכל נפשו ומאודו אולי הוא מסור לאלוקיו, ועדיין כל זה לא יועיל לו בכדי לזכות להקריב קרבן.

ואנו רואים כי שלימות כאן בעולם היא דבר הנחשב, וכמו שהמשכן היה שלימות של יופי ופאר כאן בעולם, גם האדם נדרש לשלימות גופו כדי להיות כהן ולהקריב קרבן במשכן.

ולמרות שגם להפך אנו מוצאים בציווי הכהנים, כי להתאבל על הורים שהיינו חושבים אותו לשלימות ההנהגה כאן בעולם, שאדם יכבד את זכר הוריו, יתאבל ויזכור אותם, בזה צווה הכהן הגדול להפך, שלא להתאבל עליהם כלל, ואדרבה, יתעלם וימשיך את עבודותיו בבית המקדש.

כב-י,יא

תושב כהן ושכיר לא יאכל קדש.. וכהן כי יקנה נפש קנין כספו.. הוא יאכל

והנה תושב כהן ושכירו הם עבד הנרצע ונמכר לשנים, והם אינם אוכלים למרות שקניינם בכסף. ואילו אשתו של כהן למדנו שאוכלת מהפסוק קנין כספו.

ויל״ע שאם קנין הכסף הוא סיבה לאכול מה שונים העבדים שאינם אוכלים, ואם תאמר גזירת הכתוב היא, עדיין אין ללמוד את אשתו מקנין כספו אחר שמצינו שהעבדים אינם אוכלים למרות שהם קנין כספו.

כג-ג

שבת היא לה׳ בכל מושבתיכם

מה הכוונה שבת לה׳, האם שובתים לשם ה׳, או שבת של ה׳ שהלא שבת גם הוא,

וראה כי גם פסח נקרא כך: (כג-ה,ו) פסח לה׳.. חג המצות לה׳

וראה לעיל קדושים יט-ג את שבתתי תשמרו.

ולקמן לגבי שמיטה (כה-ב) ושבתה הארץ שבת לה׳. וברש״י, בדומה לשבת בראשית.

כג-כד

בחדש השביעי באחד לחדש יהיה לכם שבתון זכרון תרועה מקרא קדש

תראה כמה מכוסה המועד הזה שאנו קורים ראש השנה, כי לא נאמר עליו שהוא חודש ראשון אלא ״חודש השביעי״ ודווקא ניסן נחשב ״החודש הזה לכם ראש חודשים ראשון הוא לכם לחדשי השנה״, ולא נאמר כי בו נידון האדם, ושכל באי עולם עוברים לפניו כבני מרון, וכי בו ביום תנשא מלכותו, וחותך וחולק חיים לכל חי,

הדבר היחיד שנאמר לגבי ייחודו של יום, הוא זכרון תרועה. וגם עליו לא נאמר האם הכוונה לתקוע בשופר כמו שאמרה תורה בפירוש במקום אחר (במדבר י-י) ״וּבְי֨וֹם שִׂמְחַתְכֶ֥ם וּֽבְמוֹעֲדֵיכֶם֮ וּבְרָאשֵׁ֣י חָדְשֵׁיכֶם֒ וּתְקַעְתֶּ֣ם בַּחֲצֹֽצְרֹ֗ת״, או רק לזכור או להזכיר.

והוא פלא גדול, מדוע הוסתר היום הזה כל כך, ואם הוסתר, מדוע אנו נוהגים בו בגילוי כל כך.

כג-לט

אך בחמשה עשר יום לחדש השביעי הזה באספכם את תבואת הארץ תחכו את חג ה׳ שבעת ימים

ותראה את הפלא הזה כי כבר דבר מעניינו של חג הסוכות לעיל פסוק לד..לו ״בחמשה עשר יום לחדש השביעי הזה חג הסכות שבעת ימים לה׳ ביום הראשון מקרא קדש.. שבעת ימים תקריבו אשה..״, וכאן חוזר על היום וחוזר על החג, כאילו היה חג אחר.

כד-י״ג

וידבר ה׳ אל משה, הוצא את המקלל אל מחוץ למחנה וסמכו כל השומעים.. ואל בני ישראל תדבר לאמר איש איש כי יקלל אלקיו ונשא חטאו.. ונוקב שם ה׳ מות יומת.. ואיש כי יכה כל נפש אדם.. ומכה נפש בהמה ישלמנה ואיש כי יתן מום בעמיתו.. ומכה בהמה ישלמנה ומכה אדם יומת

יש כאן סמיכות ברורה בין דינו של מקלל ה׳ לדיני מכה נפש אדם ובהמה ומכה גוף אדם ובהמה.

וזה אמנם חידוש גדול ועצום, אבל לכאורה זועק להידרש כאן, כי הושווה מקלל אלוקיו לשאר הכאות כולן, מקלל אלוקיו, מכה נפש אדם, מכה נפש בהמה, מכה אדם ומכה בהמה.

ואולי ביארו הוא שבתחילה הרי לא ידעו את דינו של מקלל, וכאן התחדש להם שכשם שהמכה כאן בעולם אדם ואפילו בהמה, צריך לתת את דינו, כך הוא גם מכה כלפי שמים, והשמיענו כי יש הכאה כלפי שמים, ואין אנו אומרים מי הוא האדם הקטן קרוץ החומר עשוי מעפר, חלש ומכוער כלפי הגדול הגבור והנורא.

ואם מותר לומר, כמה גדול הוא אלוקינו שבפרשה אחת של מקלל, לימד אותנו על כל ההכאות שיכה האדם את זולתו, והכאת עצמו כביכול, בתוכם, כי אין הבדל בין הכאת קטן להכאת גדול, ובכולם נדרש האדם להישמר ולתקן.

וכעין זה ברש״י בשבת לגבי מאן דסאני עלך, לחברך לא תעביד, שבפירוש אחד פירש כי ה׳ קרוי רעך לענין שלא לעבור על רצונו.

ואמרתי לפני הרב שרייבר וחיזק והטעים את הדבר מדברים יח-יט, כ והיה האיש אשר לא ישמע.. אנכי אדרוש מעמו.. אך הנביא אשר יזיד.. ומת הנביא ההוא

כלומר ישנם מקרים שבהם דינו של החוטא הוא בין אדם למקום בלבד, ואין זה מעניינם של בית דין לבוא לשלם לו אלא ׳אנכי אדרוש מעמו׳, ויש מקרים שבהם בית דין מחוייבים לבוא, לדון ולתקן.

ובמקלל היה ספק להם אם יש להורגו, כלומר האם נתון הוא לדיני אדם או שקללתו היא בינו למקום, ועל זה נענו כי כשם שמחויבים בית דין לדון ולשפוט את נזקי אדם כלפי סביבתו בעולם, כך הוא הדבר גם בקללת אלוקיו.