כה-א

בהר סיני

וברש"י מה עניין שמיטה אצל הר סיני, והלא כל המצוות נאמרו מסיני וכו'

ובפרשת בחוקתי כו-מו "אלה החוקים והמשפטים והתורות אשר נתן ה' בינו ובין בני ישראל בהר סיני ביד משה".

ובסוף בחוקתי כז-לד "אלה המצות אשר צוה ה' את משה אל בני ישראל בהר סיני"

וצריך לדעת אם יש כאן התחלה וסוף של דברים שעליהם נאמר שנאמרו בהר סיני.

כה-ב

ושבתה הארץ שבת לה׳

וכיצד שובתת הארץ ? הלא על ידי שהאדם שובת בה ממלאכה. ואם כן זו שביתת האדם, ומדוע נקראת שביתת הארץ, וכמו בשבת ובמועדים כשאדם אינו עושה מלאכה בשדהו, לכאורה אינה נקראת שביתה לארץ, אלא שביתת האדם, ומה כאן שונה.

ובויקרא כו-לד: אז תרצה הארץ את שבתתיה.. אז תשבת הארץ, והרצת את-שבתותיה.

ושם נראה כמו כאן שהוא מוסב על שביתת הארץ כביכול שביתה עצמית לארץ שלא על ידי האדם ששובת בה ממלאכה, אלא על ידי הגלות.

ולקמן כמו מב וזכרתי את בריתי יעקוב ואף את בריתי יצחק ואף את בריתי אברהם אזכר והארץ אזכור

ובזה לכאורה נאמר כי הארץ היא סיבה לזכירת ישראל כמו האבות, כלומר שיש בה איזו זכות עצמית המבקשת שישראל יהיו בתוכה. ויתכן שקשור לכאן.

וראה להלן לגבי האיסור של גוי לקנות עבד עברי לצמיתות, התבאר שיש הגבלה על העבד העברי להיקנות, והגוי מושלך ממנו. ואולי גם כאן ההגבלה על הקרקע.

כה-ב

ושבתה הארץ שבת לה׳, צריך לדעת מהי שבת לה׳ וראה לעיל (פרשת אמור כג-ג) שבת היא לה׳.

ושבתה הארץ

הארץ הזאת אשר נותנת לך מכחה ועושה פירותיה, ללא שאתה נותן לה כל תמורה, וכמעט ונעשית שלך, מובנת מאליה, שנה אחת יש שבה היא נאסרת עליך, שנה אחת לשבע, אתה לומד לדעת שאינה שלך. ואיסורה אינו על ידי שאין לך בה כלום, כי הרי מותר לך לאכלה, אלא שאתה שווה ליד העני והאביון, לעבדך ואמתך, ויתר על הכל, לבהמתך, כך אתה יודע שהיא אינה שלך.

כה-ז

ולבהמתך ולחיה אשר בארצך

איך תהיה הקרקע שובתת שביתה לה׳, על ידי שהאדם העובד והעמל עליה, על תיקונה, ותיקון פירותיה, נעשה שווה לבהמה ולחיה.

כה-יב

כי יובל הוא קדש תהיה לכם מן השדה תאכלו את תבואתה

מה הכוונה מן השדה תאכלו, מן השדה ולא ממה ? ובשמיטה נאמר לעיל (כה-ו) והיתה שבת הארץ לכם לאכלה

כה-טז

לפי רב השנים תרבה מקנתו ולפי מעט השנים תמעיט מקנתו כי מספר תבואת הוא מכר לך

וכיצד נעשה זה מוכר מספר תבואות, הלא למכור את הארץ הוא בא, אלא מחמת דיני היובל המחזירים את הקרקעות למדנו כי אין יותר בעלות על הקרקע למוכרה, ״והארץ לא תמכר לצמיתת״ (כה-כג).

כה-כג

והארץ לא תמכר לצמיתות כי לי הארץ

וברש״י אל תרע עינך בה, שאינה שלך

ולכאורה, אמנם לא ניתן למכור אותה לצמיתות וזה משום שאינה של האדם, באותה מידה נעשית של אדם אחד באופן קבוע, כזה קבוע עד שלא ניתן להעביר אותה לאדם אחר, ומדוע אין זה ההפך מ״לי הארץ״ ?

ולקמן כה-כה כי ימוך אחיך, וברש״י מלמד שאין אדם רשאי למכור שדהו אלא מחמת דוחק עוני, ולכאורה גם מזה נראה כי התורה מחזקת את ידו של האדם בקרקעותיו, כך שעם זה שאינו רשאי למכור לצמיתות, ומבחינה זו אין לו את הקרקע, עדיין יש חשיבות שתהיה אחוזה בידו, ותהיה שלו.

כה-כה

כי ימוך אחיך ומכר מאחזתו ובא גאלו הקרב אליו וגאל את ממכר אחיו

והגואל הזה לוקח את השדה אליו עד היובל, ואינו גואל עבור אחיו, כך נראה ברש״י (כה-יג) שבן הגואל את ממכר אביו אינו מחזיר לו אלא ביובל.

ובמה יפה כחו של הגואל הזה יותר מן הקונה, הלא לידי הבעלים בכל מקרה אינו חוזרת, ונראה שהתורה מחזירה את הקרקע לידי השבט, וגם אם הקונה מאותו שבט, לידי המשפחה, ותראה שאף שהקרקע אינה של איש ״כי לי הארץ״, יש חשיבות מיוחדת לאותם בעלים אשר יועדו מתחילה להיות הבעלים, הם, קרוביהם, ובני שבטם.

כה-כה..כז

ומכר מאחוזתו.. וחשב את שני ממכרו והשיב את העודף

ולכאורה, כיוון שלא ניתן למכור קרקעות לצמיתות, וכל מכירתו היא רק לזמן, נמצא שמוכר את הנאת הקרן ולא את הקרן עצמה, ואם כן, אין כאן מכירה אלא שכירות. ומדוע התורה קוראת לו בלשון מכירה ?

ואולי כיוון ששכירות נחשבת מקח לזמן וכנראה כלפי הפירות.

כה-כט

ואיש כי ימכור בית מושב עיר חומה והיתה גאולתו.. ואם לא יגאל.. וקם הבית.. לצמיתות לקונה אותו

ומדוע בבית אין את האיסור של לא ימכר לצמיתות, וכי אין בו מכירת נחלה, ומה בינו לקרקע ? ולהלן מבואר שבית הלויים חוזר לעולם, ונראה שהוא משום שאין להם נחלת שדות וכרמים.

כה-לג

ואשר יגאל מן הלוים ויצא ממכר בית ועיר אחזתו ביובל כי בתי ערי הלוים היא אחזתם בתוך בני ישראל

וברש״י לא היו להם נחלת שדות וכרמים, אלא ערים לשבת ומגרשיהם, לפיכך הם להם במקום שדות ויש להם גאולה במקום שדות כדי שלא תופקע נחלתם מהם

נראה ברש״י כי מה שמכירת בתי ישראל נמכרת לצמיתות, הוא משום שיש לישראל גם נחלת שדה וכרם, לפיכך אין נחשבת הפקעת נחלה על ידי מכירת הבית. מה שאין כן בלווים. וצ״ע בזה, מדוע ובמה הבית עומד במקום השדה והכרם.

כה-מו

והתנחלתם אותם לבניכם אחריכם לרשת אחזה לעולם בהם תעבודו ובאחיכם בני ישראל איש באחיו לא תרדה בו בפרך

נראה שהתורה מנגידה את עבד עברי לכנעני בענין ממכרת עבד ועבודת הפרך כי מתחילה מצוה שלא להעביד את ישראל בפרך, ואז מתירה על קניית הכנענים לעבדים והורשתם לבנים ושוב מצווה בישראל לא לרדות בפרך, ונראה שבכנעני מותרת עבודת הפרך, אבל אינו כתוב מפורש. אלא רק שניתן להנחילם לבנים וקניינם קנין עולם.

ויתכן שעבודת פרך כמו שמביא רש״י החם לי את הכוס והוא אינו צריך, הוא אינו ראוי גם בכנעני, ולמרות שמותר מן הדין, ולכן אין התורה מפרשתו.

כה-נד

ואם לא יגאל באלה ויצא בשנת היבל הוא ובניו עמו

וברש״י לעיל פסוק נ: ובגוי שתחת ידך הכתוב מדבר..

ומבואר שהגוי הזה שאינו מצווה בכל התורה כולה, ולכאורה גם אין עליו מצוות היובל, עדיין הוא מצווה לשחרר את הישראל, ונראה כי דין זה שלא נמכר הישראל מכירת עולם הוא כמו שכתב רש״י בפסוק נה ובפסוק מב, כי לי בני ישראל עבדים.. עבדי הם - שטרי קודם. כלומר לא ניתן לקנותו ליותר מקנייה לזמן. וזוהי הגבלה מציאותית על הגוי שאינו רשאי לקנות את הישראל ששיך למישהו אחר ששטרו קודם. ואולי מעין זה מתיישב גם מדוע הקרקע נחשבת לשובתת ״ושבתה הארץ״ ולא האדם נקרא לשובת בה ממלאכה. כי זו הגבלה על הקרקע שאסור לעובדה, והאדם מחוייב לדין זה של הקרקע.