תראה כי סדר השבטים הוזכר בפרשה בכמה סדרים,

1. כשהוזכרו שמות נשיאי העדה (א-ה והלאה) הסדר הוא: ראובן שמעון יהודה יששכר זבולן אפרים מנשה בנימין דן אשר גד נפתלי. סדר זה הוא כסדר תולדות האמהות, ואח״כ תולדות השפחות, לבד מ- לוי שלא נמנה, ונפתלי שנמנה שלא במקומו
2. כשהוזכר מניינם (א-כ והלאה) הסדר הוא: ראובן שמעון גד יהודה יששכר זבולון אפרים מנשה בנימין דן אשר נפתלי, סדר זה הוא כסדר תולדות האמהות ואח״כ תולדות השפחות לבד מ- לוי שלא נמנה, נפתלי שנמנה שלא במקומו, וגד שהוזכר אחרי ראובן ושמעון, ובנוסף, בסדר זה יש סמיכות של שבטים כפי שחולקו לדגלים, ראובן שמעון וגד, יהודה יששכר וזבולון, אפרים מנשה ובנימין, דן אשר ונפתלי.
3. סדר עמידת והליכת הדגלים (ב-א והלאה) יהודה יששכר וזבולון, ראובן שמעון וגד, לוי עם אוהל מועד, אפרים מנשה ובנימין, דן אשר ונפתלי.

א-ב

שאו את ראש כל עדת בני ישראל

וברש״י מתוך חיבתן לפניו מונה אותם כל שעה.. כשיצאו ממצרים.. וכשנפלו בעגל מנאן לידע מנין הנותרים, כשבא להשרות שכינתו עליהם מנאם.

יש חשיבות לידיעת מספר האנשים שבעם, ולא די במניית העם כולו כעם, אלא צריך לדעת מנין כל שבט ושבט בפני עצמו.

וחשיבות זו ניכרת כאשר יש סיבה, אם גאולת מצרים, אם ידיעת הנותרים מחטא העגל, ואם ידיעת מנין האנשים שכעת תשרה עליהם השכינה.

ולמרות היות העם עם אחד, אם הרבה ואם מעט.

ומאידך אנו רואים שאיסור יש במניית העם. וחילוק יש בזה עם מונים אותם על ידי מטבע או על ידי מניית האנשים עצמם.

וברש״י לקמן א-מט אך את מטה לוי לא תפקוד, מביא רש״י ב׳ טעמים, א. כדאי הוא לגיון של מלך להיות נמנה לבדו. ב. צפה הקב״ה שעתידה לעמוד גזירה על כל הנמנים.. שימותו במדבר, אמר, אל יהיו אלו בכלל, לפי שהם שלי, שלא טעו בעגל. ונראה שהמניע הזה עצמו היה שייך לגזירה שנגזרה אחר כך.

ועוד בזה, התורה מלמדת אותנו לדורות על כל שבט ושבט כמה היה מנין אנשיו באותו מנין. וצריך לדעת, מה לימוד יש בזה לדורות לדעת שבשבט ראובן מנין האנשים היה שישים וארבע אלף וחמש מאות..

א-מד

אלה הפקדים אשר פקד משה ואהרן ונשיאי ישראל שנים עשר איש איש אחד לבית אבתיו היו

ותראה שיש כאן שנים עשר איש לשנים עשר בתי אבות, הגם ששבט לוי לא נפקד אתם כמו שנאמר לקמן (פסוק מז) והלוים למטה אבתם לא התפקדו בתוכם, מצד אחד יש לעם ישראל שלשה עשר בתי אב, מצד שני אין שלשה עשר בתי האב נמנים כאחד.

א-מח

אך את מטה לוי לא תפקד ואת ראשם לא תשא בתוך בני ישראל

יש כאן ציווי כי הלוים לא יתפקדו בתוך בני ישראל,

ותראה כי מנין בני ישראל אינו מנין היילודים, כי נמנו רק מגיל עשרים לפי יוצא צבא.

אבל הלוים נמנו בשני מניינים, הראשון מבן חודש ומעלה, והוא מנין היילודים, ומנין נוסף מבן שלושים עד חמישים, שהוא מנין רק לעובדי המשכן.

ב-ג

והחנים קדמה מזרחה..

אם מזרחה הוא מזרחו של עולם, יוצא שיהודה הלך גם אחורי המחנה, למשל כשהלכו למערב.

או שהכוונה כאן שיהודה ראשון, אך לא בהכרח שתמיד הוא היה במזרח, ומזרח הוא לשון מושאל להולך מקדם. כמו שנקרא קדמה-מזרחה.

**סדר המחנות:**

יהודה - 74,600

יששכר - 54,400

זבולון - 57,400

-----------------------

סה״כ - 186,400

ראובן - 46,500 דן - 62,700

שמעון - 59,300 אשר - 41,500

גד - 45,650 נפתלי - 53,400

---------------------- -----------------------

סה״כ - 151,450 סה״כ - 157,600

אפרים - 40,500

מנשה - 32,200

בנימין - 35,400

-----------------------

סה״כ - 108,100

ג-א

ואלה תולדת אהרן ומשה

רש"י ואינו מזכיר אלא בני אהרן, ונקראו תולדות משה לפי שלמדן תורה.

וזה פלא היכן באמת תולדות משה, ומדוע לא נזכרו.

ובמדרש רבה במדבר כא-יד: "אלא כיון שירשו בנות צלפחד אביהן אמר משה הרי השעה שאתבע בה צרכי אם הבנות יורשות בדין הוא שירשו בני את כבודי אמר לו הקב"ה (משלי כז, יח): "נוצר תאנה יאכל פריה" בניך ישבו להם ולא עסקו בתורה יהושע הרבה שרתך והרבה חלק לך כבוד".

ג-ה..ט

הקרב את מטה לוי והעמדת אותו לפני אהרן הכהן ושרתו אתו..

תראה כי יש כאן כמה היבטים בהגדרת תפקידם ומעמדם של בני לוי,

1. שירות אהרן, שמירת משמרתו ״ושמרו את משמרתו״ (ז), ובזה נחשב כנתונים לו ״נתונם נתונם המה לו מאת בני ישראל״ (ט)
2. שירות של בני ישראל ״ושמרו את כל כלי אהל מועד ואת משמרת בני ישראל״ (ח)

ג-יא

ואני הנה לקחתי את הלוים

צריך לדעת האם מדובר כאן על אותם לוים שבפסוקים קודמים, אשר משרתים את אהרן ואת בני ישראל בשמירת המשמרת, או שכאן הכוונה לכל שבט לוי והכהנים בתוכם, ובכלל שאלה זו, האם מינוי הכהנים, גם הוא צריך את כל ההסבר וההצדקה מדוע דווקא הם, או שרק לקיחת הלווים צריכה את הצדקה זו.

ג-יא..יג

ואני הנה לקחתי את הלוים מתוך בני ישראל תחת כל בכור פטר רחם מבני ישראל והיו לי הלוים.. כי לי כל בכור.

ולקמן בפרשת בהעלתך (טז-יז..יט) כי נתנים נתנים המה לי מתוך בני ישראל תחת פטרת כל רחם.. כי לי כל בכור בבני ישראל באדם ובבהמה.. ואקח את הלוים תחת כל בכור.. ואתנה את הלוים נתנים לאהרן ולבניו..

תראה את הדבר הזה כי ה׳ אלוקים אשר לו הארץ ומלואה, נותן כאן הסבר מלא ומוצדק מדוע לוקח הוא את הלויים, כלומר, סתם הוא לא היה לוקח, והוא בראם יצרם ועשאם וכבר מאז שלו הם.

ג-יב

ואני הנה לקחתי את הלוים מתוך בני ישראל תחת כל בכור פטר רחם מבני ישראל

נראה כי יש כאן הסבר להצדיק מדוע נלקחים הלווים, ואם אכן, צריך לדעת מהו, כי הלא הבכורות ראויים להיות לה׳ ולא הלויים, ומה ההצדקה לקחת דווקא את הלווים במקומם ?

אבל אם ההצדקה היא לא כלפי הלווים עצמם, אלא כלפי בני ישראל, כלומר מדוע לוקח ה׳ מבני ישראל אנשים לעבודותיו ולא מניח את זה לנדבת ליבם למשל, וזה משום שבני ישראל חייבים לשלם על הבכורות, אך גם זה צריך להבין, מדוע לא ישלמו הבכורות על עצמם, ומדוע דבר זה נעשה חובת הציבור.

ג-מא

ולקחת את הלוים לי אני ה׳ תחת כל בכר בבני ישראל ואת בהמת הלווים תחת כל בכור בבהמת בני ישראל

עיין בענין זה פרשת בהעלותך ח-יז. ופרשת בא יג-יג

ד-ב

נשא את ראש בני קהת

צריך לדעת מהו לשון נשא, ואם הוא רק מנין, הלא לעיל כאשר בא הציווי על מניית בני לוי מבן חודש, נאמר (ג-טו) פקוד את בני לוי,

ואולי הוא מלשון לשאת, להרים, וכאן הורמו בני קהת לענין עבודת נשיאת כלי הקדש, אך מהו לשון ״נשא את ראש״

ולקמן לגבי בני גרשון נאמר גם (ד-כב) נשא את ראש בני גרשון, אבל לגבי בני מררי לא נאמר כן, אלא ״בני מררי למשפחתם לבית אבתם תפקד אתם״

ותראה שהלוים יצאו מכלל בני ישראל במנייתם כמו שצווה משה (א-מח) אך את מטה לוי לא תפקד ואת ראשם לא תשא בתוך בני ישראל, ולאחר שנמנו מנין היילודים מבן חודש, כאן נמנים שוב, אך לא כשבט לוי אלא לפי משפחה. ובדומה לשבטים שנמנו כל אחד לעצמו, כאן כל משפחה מקבלת חשיבות להימנות לעצמה, ואולי זו נשיאתם.

ולקמן ד-לד ויפקד משה ואהרן ונשיאי העדה את בני הקהתי.. נראה שקיום הציווי היה לפקוד

ד-ג

מבן שלשים שנה ומעלה ועד בין חמשים שנה

מבן שלושים זה חוזר על עצמו שבע פעמים במניית משפחות הלוי, וצריך לדעת עניינו.