ד-כב

נשא את ראש

ראה לעיל פרשת במדבר (ד-ב) לענין לשון נשא

נשא את ראש בני גרשון גם הם

תראה כי מסדר הפרשות פתח את פרשת נשא בנשיאת בני גרשון, למרות שפרשה נשיאת הלויים לא התחילה בהם אלא לעיל בפרשת במדבר בבני קהת (ד-ב) נשא את את ראש בני קהת

ה-ח

ואם אין לאיש גאל להשיב האשם אליו האשם המושב לה׳ לכהן

ראה לעיל ויקרא ה לגבי האשם בשבועת ממונות, שהשווה דינו למעילה בהקדש, וכאן אתה רואה כי גם הממון עצמו שהתחייב, הקרן והחומש, דינו לה׳.

ו-א..ח

איש או אשה כי יפלא לנדר נדר נזיר להזיר לה׳.. מיין ושכר יזיר.. מחרצנים ועד זג לא יאכל.. תער לא יעבר על ראשו.. על נפש מת לא יבא.. כי נזר אלקיו על ראשו

תראה כי האיש הזה בא מרצונו הטוב ונודר להיות נזיר, שהוא ענין פרישות מענין בעולם, והאיש הזה מתעטר בנזר אלקיו על ראשו, אבל אין זה בידו להחליט מהו צורת הנזיר לה׳, והאומר הריני נזיר על מנת שאטמא למתים אין תנאו קיים (נזיר ב-ד)

ואם כן יש כאן נדבת לב טהורה ללא שום מחייב, אבל יש כאן צורה מאוד מסויימת של איך ייראה הדבר הזה. ובקרבנותיו של נזיר הדבר חוזר שוב, יש קרבן עולה, חטאת, שלמים ולחם שהנזיר צריך להביא, אבל עם זה יש קרבנות רשות שהתורה נותנת לו מקום לחייב את עצמו להביא בתום ימי נזרו. כמו שכתוב (ו-יד) ״מלבד אשר תשיג ידו כפי נדרו אשר ידר כן יעשה״

ו-יד

והקריב את קרבנו לה׳ כבש בן שנתו תמים אחד לעלה וכבשה אחת בת שנתה תמימה לחטאת ואיל אחד תמים לשלמים

תראה כמה סוגי קרבנות יש על הנזיר הזה להביא, וכדאי לדעת האם יש עוד בנמצא דבר כזה שיביא היחיד על מקרה אחד בחייו גם עולה, גם חטאת, גם שלמים וגם לחם, ועל כולם, התורה נותנת לו מקום להתחייב עוד על סוף ימי נזירותו ולהביא משלו ככל אשר יחפוץ, כמו שנאמר לבסוף (ו-כא) ״זאת תורת הנזיר אשר ידר קרבנו לה׳ על נזרו, מלבד אשר תשיג ידו כפי נדרו אשר ידר כן יעשה על תורת נזרו״.

ו-כא

זאת תורת הנזיר.. מלבד אשר תשיג ידו כפי נדרו אשר ידר

ראה לעיל ו-יד לענין קרבנות הנזיר ותוספת זו שהתייחד בהם הנזיר משאר קרבנות יחיד.

ולעיל ו-א..ח לענין צורת הנזיר שיש בה גם נדבת לב וגם הוראה מדויקת מגבוה איך צריכה להיות.

ז-ג

ברש״י אמר ר׳ נתן מה ראו הנשיאים להתנדב כאן בתחילה

ראה ויקרא לה-כז מש״כ שם לגבי דברי ר׳ נתן

מדוע שבט לוי אינו נכלל בנדבת הנשיאים.

ז-ד,ה

ויאמר ה׳ אל משה לאמר קח מאותם והיו לעבוד..

ויש להתבונן בדבר הזה, כי על כל מלאכת המשכן היה ציווי בפרוטרוט מה לבנות וכיצד, אבל עגלות למשא לא נכללו בציווי, והנה באו הנשיאים שידעו שאין העגלות חלק מהתרומה המבוקשת שהרי לא הביאו את העגלות עם תרומתם הראשונה, ראו צורך שלא נאמר עליו ציווי והחליטו למלא אותו, אך משה אינו מקבל מהם, אלא אם כן יהיה ציווי מפורש על כך.

אנו רואים דבר שאין לו ציווי מצד עצמו אבל האדם יכול על ידי מעשיו לחדש בו ציווי, )והמשא עצמו הרי כן הוזכר בציווי כמו שראינו לגבי הבדים לכלים שהיו כדי לשאת בהם(.

ונראה שהנשיאים חידשו מעצמם דבר במשכן, גם ואולי דווקא מה שלא צווה להיות כחלק ממלאכת המשכן, ולזה צריך היה ציווי מיוחד.

וכמה פעמים נמצא ציווי מיוחד עבור מה שהביאו הנשיאים:

1. לגבי העגלות והבקר: ז-ד,ה ויאמר ה׳ אל משה.. קח מאתם והיו לעבוד..

2. לגבי הקרבת קרבנותיהם: ז-י ברש״י כי לא קיבל משה מידם עד שנאמר לו מפי הגבורה. ובכלל הקרבנות גם חטאת מחודשת, וברש״י שבאה על קבר התהום וטומאת ספק, מה שלא היה בו ציווי מפי הגבורה.

3. לגבי הקטורת: ז-יד ברש״י לא מצינו קטורת ליחיד, ולא על מזבח החיצון אלא זו בלבד, והוראת שעה היתה.

וכאן יש לשאול, מאחר שידענו כי המשכן היה כולו בא מתוך קיום של ציווי, וציווי המשכן היה כה מדוייק עד אשר נשאר לאדם רק לקיים ציווי ואינו עושה דבר מליבו, כיצד כאן באו הנשיאים והביאו דברים שכולם חידוש.

ויש לדעת גם במה שונה היה מעשה הנשיאים שמצויין לשבח, ממעשה נדב ואביהוא שהביאו כמותם קטורת ונענשו.

ז-י

ויקריבו הנשאים את קרבנם לפני המזבח

וברש״י כי לא קיבל משה מידם עד שנאמר לו מפי הגבורה

ויל״ע, האם בגלל זה הביאו עד המזבח ? כלומר, עוד לפני שנאמר למשה, הקדימו והביאו.

ז-יד

כף אחת עשרה זהב מלאה קטורת

היה מקום לומר שהיא הקטורת האמורה לעיל בפרשת ויקהל (שמות לה-כח) את הבשם.. ולקטרת הסמים.

אך ברש״י כאן כתב שזו קטורת סמים שהוקרבה בהוראת שעה על המזבח.

ז-טז

שעיר עיזים אחד לחטאת

רש״י לכפר על קבר התהום טומאת ספק

ולכאורה, אם לא צוו על קרבן זה, מדוע התנדבו אותו, הלא אין זו לנדבה בעלמא אלא חשש טומאה, וחשש טומאה דין יש לו, אם הדין אומר לחשוש מפניו, היה צריך להיות בציווי חובה, ואם לא מה שייך להתנדב את החשש הזה.

ז-יח,יט

רש״י שבא ראובן וערער ואמר די שקדמני יהודה.. אמר לו משה מפי הגבורה... ומפני ג׳ דברים זכו יששכר, שהיו יודעים בתורה.. ושהם נתנו עצה לנשיאים..

ולכאורה אחרי שיהודה היה ראשון, כבר הוכח שהוא לפי סדר הדגלים, ומדוע ערער ראובן אחרי יהודה. ואולי מפני שיהודה מלך. או שסבר ראובן שיש ללכת לפי ראשי הדגלים ואז הוא שני.