י״ג-א,ב

וידבר ה׳ אל משה.. שלח לך אנשים

וברשי לדעתך, אני איני מצוה לך, אם תרצה שלח

ומצאנו כעין ׳לך׳ זה, בבהעלתך י-א,ב וידבר ה׳ אל משה.. עשה לך חצוצרות..

וברשי לך, שיהיו תוקעים לך, משלך, אתה עושה ולא אחר.

שלח לך

ובדברים הוא אומר ותקרבון אלי כולכם

מצד אחד זהו ציווי מלמעלה ומצד שני הוא נדרש מלמטה

תראה כי יש כאן קול ראשון שבו ה מבטיח ארץ טובה ואינו מורה לשלוח מרגלים וישנו קול שני

וראה לקמן פרשת בלק כב-כה בהרחבה

יג-יא

למטה אפרים הושע בן נון.. למטה יוסף למטה מנשה

במה נשתנה מנשה מאפרים שאפרים נחשב בפני עצמו ואילו מנשה נחשב למטה יוסף

שבט לוי אינו נמצא בין המרגלים, ואם אותה שעה כשרים היו, מדוע שבט לוי לא היה בהם.

י״ג-טז

ויקרא משה ליהושע בן נון יהושע

וברשי מביא מהגמ׳ נתפלל עליו י-ה יושיעך מעצת מרגלים

והנה כבר כעת היה צריך לתפילה זו למרות שבאותה שעה כשרים היו, ואת שאר שמות האנשים לא שינה, והאם ניתן לומר שכיוון שהיה תלמידו ומקורבו, חשש עליו יותר, או שאין לומר כך.

י״ג-יח..כ

וראיתם את הארץ מה היא.. ומה הארץ אשר הוא יושב בה.. ומה הארץ השמנה היא אם רזה

מדוע כפל כאן שלש פעמים ומה הארץ ? וברשי ביאר את הראשונה על מגדלת גבורים או חלשים, ואת השניה על מעיינות ותהומות טובים ובריאים, והשלישי לא פירש אולי כי פירש בה הכתוב השמנה היא אם רזה.

וראה כי הארץ הובטחה כבר להיות ״ארץ זבת חלב ודבש״ (שמות יג-יז) וכאן משה בפירוש אומר להם לבדוק מה הארץ. והוא דבר פלא, משה יודע שהיא ארץ זבת חלב ודבש, כי בוודאי האמין לדיבור, ועדיין שולח אנשים ומנחה אותם לבדוק האם אכן, וכיצד יתכן בדיקה בדבר שאתה בטוח בקיומו.

ומצד אחד נראה כי משה היה בטוח שיחזרו עם תשובה חיובית שהלא הוא האמין לדיבור. אך מצד שני ומשה בוודאי חושש מאפשרות אחרת כזאת שהרי משנה את שמו של יהושע.

אבל עצם שליחת האנשים לבדוק זה אומר לתת בידיהם את הבחירה כיצד לפרש, וזהו סיכון שיחזרו עם תשובה שלילית, ותשובה שלילית משמעותה שלא ירצו להכנס לארץ ויצדקו בזה כלפי משה שנתן בידיהם לבדוק ולהחליט לפי מראה עיניהם.

ולבסוף, בחזרתם יג-כז ויאמרו באנו אל הארץ אשר שלחתנו וגם זבת חלב ודבש היא וזה פריה.

כלומר, קיימו את הדיבור אשר נאמר להם במצרים כי הארץ זבת חלב ודבש היא.

והנה בבואם חזרה אל משה, סיפרו עובדות: עז העם, ערים בצורות גדולות, ילידי הענק, עמלק, החיתי והיבוסי וכו׳, ולכאורה עובדות אלו היו נכונות, ולא מצאנו ששיקרו בזה, גם כלב ויהושע לא אמרו ששקר הדבר, ואפילו ארץ אוכלת יושביה היה אמת, כי ראום קוברים מתים, רק מביא רשי שעשה זאת הקב״ה כדי לטרדם באבלם.

הדבר היחיד שיש בו מחלוקת, הוא: לפי כלב ״עלה נעלה וירשנו אותה״, לפי המרגלים ״לא נוכל לעלות אל העם כי חזק הוא ממנו״, ועוד מחלוקת: למרגלים ״ארץ אוכלת יושביה היא וכל העם אשר ראינו בתוכה אנשי מידות וכו׳״ וכלב ויהושע: ״טובה הארץ מאוד מאוד״

ואין אנו מוצאים שמשה עונה להם דבר, וגם כאשר השתיק כלב את העם אל משה, לא ראינו שאמר משה דבר.

ולכאורה הוא משום שמשה כבר בשליחת המרגלים קיבל עליו כל תשובה שישיבו לו, שהלא מסר את הדבר לדעתם ולשיפוטם.

יג-ל

ויהס כלב את העם אל משה ויאמר עלה נעלה..

ובהמשך יג-ה ויפל משה ואהרן.

ולא מצאנו כאן תשובה ממשה על כל טענת המרגלים, אולי משום שבעצם שליחתם קיבל כל תשובה שישיבו.

אבל בפרשת דברים אנו מוצאים שכנוע מפורט ומנומק של משה לבני ישראל לקבל את דבר ה׳ ולא לירא.

יד-י״ג

ויאמר משה אל ה׳ ושמעו מצרים כי העלית.. ואמרו אל יושב.. מבלתי יכולת ה׳ להביא.. ועתה יגדל נא כח ה׳.. ארך אפיים

ולכאורה קשה שבתחילה בא בטענת חילול ה׳ ולא משום רחמים על ישראל, ולבסוף אומר את י״ג מידות, שהוא מדת הרחמים

וברש״י שבתחילה בהר סיני אמר משה על יג מידות - רשעים יאבדו, ולבסוף כשביקש אמר לו ה׳ הלא אמרת רשעים יאבדו וענה לו הלא אתה אמרת אף לרשעים..

ועפ״י ביאור הרב שרייבר שטענת משה בחילול ה׳ היתה שאין לקב״ה יכולת להנהיג את בני האדם פה בעולם, מחמת שחוטאים לפניו והוא מכלה אותם, ואין לו חיילים פה בעולם, ולפי זה משה אמור לחשוש גם מהאפשרות שיהיה בעצמו לגוי גדול, כי בניו עלולים להגיע לאותו מצב..

ולפי זה מובן שמשה לא ביקש את הרחמים מצד חמלת הרשעים שחמל על בני ישראל אלא רק כדי למנוע את חילול ה׳ בבריאה. והבין שכדי למנוע את חילול השם צריך למידה זו של רחמים.

ובזה היה להפך כי הקב״ה שמראש אמר שמרחם על הרשעים, כאן רצה לכלותם, ואילו משה שמראש אמר יאבדו, כאן ביקש את קיומם. ונראה שהקב״ה ריחם עליהם מתחילה רק מחמת הרחמים עליהם, ולא מחמת חילול ה׳ ואילו משה ריחם רק מחמת חילול ה׳, ואת ענין חילול ה׳ היה צריך משה לבקש מעצמו, ולולי זה לא היה מי שיבקש זאת כאן בעולם, כדרך שאנו מתפללים יתגדל ויתקדש, ומבקשים זאת כאן בעולם..

ובאמת לגבי סלחתי כדבריך כתב רש״י על מה שאמרת מבלתי יכולת, ונראה שפירש כן להוציא את סלחתי כדבריך של ארך אפיים ומידת הרחמים שביקש משה, כיוון שזה לא היה מועיל פה, שהלא הקב״ה מעצמו היה מרחמם כדלעיל.

בענין החילוק בין כלב ויהושע:

ליהושע שונה השם, לכלב לא.

יג-כב ״ויבא עד חברון״ ברש״י כלב לבדו הלך שם ונשתטח על קברי אבות שלא יהיה ניסת לחבריו.

יג-ל ויהס כלב את העם אל משה ויאמר עלה נעלה.

יג-יד ויהושע בן נון וכלב בן יפונה מן התרים את הארץ קרעו בגדיהם ויאמרו.. טובה הארץ מאוד מאוד..

יד-כד ועבדי כלב עקב היתה רוח אחרת עמו וימלא אחרי, והביאותיו אל הארץ אשר בא שמה וזרעו יורישנה.

ובפרשת דברים א-לו זולתי כלב בן יפונה הוא יראנה ולו אתן את הארץ אשר דרך בה ולבניו יען אשר מלא אחרי ה׳. וראה שם כי כלב הוא היחיד שיצא מן ״הדור הרע הזה״ ויהושע מוזכר רק ביחס למשה: גם אתה לא תבוא שם.. יהושע בן נון העומד לפניך הוא יבוא שמה..

יד-מה

ויכום ויכתום עד החרמה

ונראה שכאן היה סופו של סיפור

אבל בפרשת דברים (א-מה) ותשבו ותבכו לפני ה׳ ולא שמע ה׳ בקלכם ולא האזין אליכם.