אם בפרשת המרגלים הנסיון היה אמונת בני ישראל בארץ המובטחת, ובפרשה זו לא היו שותפים מלכתחילה בני לוי, אולי משום שהאמינו אולי משום שבין כך אינם יורשים חלק בארץ, באה פרשת קרח שבה הנסיון הוא דוקא לבני לוי.

ומשה אומר: רב לכם בני לוי.. שמעו נא בני לוי המעט מכם...

השלמת קרח

בפרשה זו יש מרידה במשה ואהרן ומרידה בה׳

וצריך להבחין ביניהם ובמה הם שייכים זה לזה

מרידה במשה כמו שנאמר מדוע תתנשאו.. וכן, ואהרן מה הוא כי תלינו עליו וכן, בזאת תדעון כי ה׳ שלחני.. כי לא מליבי

מרידה בה׳ כמו שנאמר לכן אתה וכל עדתך הנעדים על ה׳, וכן, וידעתם כי נאצו.. את ה׳ וכן והשיכותי מעלי תלונת בני ישראל וכן ותכל תלונתם מעלי ולא ימתו

ויתכן בהנהגת ה׳ דרך שאינה מוחלטת וברורה, ואתה רואה שצריך היה לבסוף את הוכחת פריחת המטה להודיע שאהרן הוא הנבחר והמטה הזה נשמר לדורות.

והאדם יכול לקבלה כמות שהיא או לדרוש בירור והוכחה אחר הוכחה, אך אז שייך הוא לבני מרי, ולמתלוננים על ה׳, ויתכן לקבל את המצב כמות שהוא אף שאין בו החלט ברור ומוכח, כל עוד ידוע שה׳ הוא המנהיג הוא היודע ועד.

וענין התלנות על ה׳ חוזר על עצמו בפרשת שלח (יד-כז) עַד־מָתַ֗י לָעֵדָ֤ה הָֽרָעָה֙ הַזֹּ֔את אֲשֶׁ֛ר הֵ֥מָּה מַלִּינִ֖ים עָלָ֑י אֶת־תְּלֻנּ֞וֹת בְּנֵ֣י יִשְׂרָאֵ֗ל אֲשֶׁ֨ר הֵ֧מָּה מַלִּינִ֛ים עָלַ֖י שָׁמָֽעְתִּי

וכאן (יז-כ) וְהָיָ֗ה הָאִ֛ישׁ אֲשֶׁ֥ר אֶבְחַר־בּ֖וֹ מַטֵּ֣הוּ יִפְרָ֑ח וַהֲשִׁכֹּתִ֣י מֵֽעָלַ֗י אֶת־תְּלֻנּוֹת֙ בְּנֵ֣י יִשְׂרָאֵ֔ל אֲשֶׁ֛ר הֵ֥ם מַלִּינִ֖ם עֲלֵיכֶֽם׃

טז-א

ברש״י הלבישן טליתות שכולן תכלת.. אמר להן חייבת.. התחילו לשחק עליו

האם באמת כפר קרח בתורת משה ? במה האמין ובמה לא ?

ופסוק כי כל העדה כולם קדושים, מוכיח לכאורה, כי לא כפר קרח בתורה, ואם כן, הלא גם במצוות ציצית האמין, ואם כן, במה כן חלק.

ומשה גם אינו עונה לו כי כן צווה ה׳, אלא עונה לו בדברים המסכימים לכאורה עם זה שמגיע לו גדולה, רק שביקש מידי לעצמו.

והאם לא יכל משה לענות כי כן צווה ה׳, כי דעתו גם היתה יכולה להיות מעורבת בהחלטות על העם.

ולבסוף מעל אהלי דתן ואבירם אומר משה טז-כח בזאת תדעון כי ה׳ שלחני לעשות אל כל המעשים האלה כי לא מליבי..

טז-ג

ויאמרו אליהם רב לכם

טז-ז רב לכם בני לוי

מה ענין הרב לכם שחוזר גם בטענת קרח וגם בתשובת משה, נשמע שבמהות הסכימו ביניהם שצריך להיות תפקיד כל שהוא גם למשה ואהרן וגם לבני לוי, והנושא כאן הוא רק האם הם קיבלו מספיק, או לקחו יותר מידי, וכן לקמן פסוק ט.

טז-ד וישמע משה ויפל על פניו

ומצאנו כמה נפילות אפיים:

טז-כד ויפלו על פניהם ויאמרו.. האיש אחד יחטא ועל כל העדה תקצוף

יז-ט הרמו.. ואכלה.. ויפלו על פניהם

כ-ו ויבא משה ואהרן מפני הקהל.. ויפלו על פניהם (בחטא מי מריבה)

טז-ז,ח

רב לכם בני לוי.. שמעו נא בני לוי המעט כי.. ובקשתם גם

מלבד קרח עצמו אנו לא מוצאים בפירוש שותפים מבני לוי, שהלא דתן ואבירם ואון בן פלת היו משבט ראובן, ומבני ישראל היו החמישים ומאתים איש, ובכל זאת משה פונה כאן לכל בני לוי. וזה נראה כמו חטאם של בני לוי.

ותראה כי טענת רב לכם בני לוי היא לא תשובה לטענת שאר העדה הנקהלים, ואל תאמר כי שאר העדה לא בקשו כהונה, שהלא לקמן פסוק טז מציע משה גם להם את הבאת הקטורת והם אכן מביאים

וברש״י עינו הטעתו, ראה שלשלת גדולה יוצאת ממנו... ולא ראה יפה לפי שבניו עשו תשובה ומשה היה רואה..

מהו הוא מראה העין הזה וכיצד ניתן להבין את ״החטאים האלה בנפשתם״ על ידי ראייה של הילדים היוצאים ממנו לעתיד לבוא, וכי לא חשב על האפשרות הפשוטה שהם ייראו אחרת ?

ומהו ומשה היה רואה, ואם לא היה רואה ? האם היה למשה ספק בצדקתו שהיה צריך לעצמו הסבר על השולשלת שעתידה לצאת מבני קרח. מנין שבכלל הטריד אותו שושלתו של קרח, ומנין שהיה רואה ?

טז-ט

המעט מכם כי הבדיל אלקי ישראל אתכם מעדת ישראל.. ובקשתם גם כהונה

לכאורה, מה שייך הדברים שבחר בהם, כביכול צודקים בטענתם שמגיע להם, אך הם קיבלו את המגיע להם.

הרי הכל בא מצווי עליון, ואם הם אינם מאמינים בו, מה שייך לומר קיבלתם הרבה לעצמכם..

טז-יא

לכן אתה וכל עדתך

מהו לכן, האם כיוון שהראה לו משה שכבר קיבל את עבודת הלוייה, לכן נעשה שהוא נועד על ה׳, האם זו הוכחה ?

טז-יב

וישלח משה לקרא לדתן ואבירם

ונראה שקריאה זו היתה דווקא להם, כי קרח קיבל תשובה אחרת של המעט מכם וכו׳.

מה רצה משה לומר להם, ומה היתה באמת טענתם של דתן ואבירם בשונה מקרח.

טז-יג

כי תשתרר עלינו גם השתרר

והתורה מעידה על משה ואומרת: ״והאיש משה עניו מאוד מכל האדם אשר על פני האדמה״

טז-יד

המעט כי העליתנו מארץ זבת חלב ודבש

ולכאורה לקרוא למצרים זבת חלב ודבש הוא גרוע מטענתם בחטא המתאוננים יא-ה זכרנו את הדגה אשר נאכל במקרים חינם, את הקשואים ואת האבטיחים.

המעט כי העליתנו

וכי לא האמינו שהכל היה בשליחותו של מקום, וכיצד הסבירו את הניסים הגדולים שהיו להם, והאם כך חשבו כל נשיאי העדה קריאי מועד אנשי השם, או שדברים אלו היו מיוחדים לדתן ואבירם ?

לכאורה לא מסתבר שכפרו כולם בהנהגת ה׳ אותם.

טז-טו

ויאמר אל ה׳ אל תפן אל מנחתם..

האם משה צריך להתפלל אל ה׳ כדי שלא יקבלם, והאם לא היו במהותם כופרים בה׳ ? ומדוע צריך משה לעמוד על צדקתו, להתפלל ולבקש עליה, וגם להוכיח אותה, לא חמור אחד מהם נשאתי...

לא חמור אחד מהם נשאתי

רש״י כשהלכתי ממדין למצרים.. והיה לי ליטול אותו חמור משלהם

אם באמת היה לו ליטול משל הציבור, מדוע לא נטל, ומדוע רואה בזה דבר גדול ששייך לכאן, אל צדקתו.

טז-יז

וקחו איש מחתתו ונתתם עליהם קטורת.. ואתה ואהרן איש מחתתו

מההפרדה של ״ואתה ואהרן״ נראה שמאתיים החמישים איש הם יחידה אחת, ואילו קרח ואהרן הם יחידה נפרדת.

אולי קרח רצה להיות במקום אהרן, ומאתיים החמשים איש רצו גדולה אחרת.

ואתה ואהרן איש מחתתו

ולעיל פסוק י ובקשתם גם כהונה, ובפסוק יא ואהרן מה הוא כי תלינו עליו

ונראה כאן שיש יחס מיוחד לטענותיהם על אהרן ועל הכהונה, ולכאורה טענת ״מדוע תתנשאו״ היתה גם על משה, והיכן משה עונה על טענה זו.

טז-כב

ויפלו על פניהם ויאמרו אל אלקי הרוחות לכל בשר, האיש אחד יחטא ועל כל העדה תקצוף

למרות שמשה ואהרן חוששים לכאורה על עצם קיומם כמנהיגי העם, כל העדה נקהלים לפניהם וקרח בראשם באים להוכיח שאינם ראויים לגדולתם, ומשה אף צריך להתפלל על צדקתו ולבקש שלא תתקבל מנחתם, עדיין כאשר הקב״ה רוצה להשמיד את כל העדה נופלים משה ואהרן על פניהם, ומגינים על כל העדה.

הם משה ואהרן, מנהיגי העם, ומגיני העם, כביכול גם מפני אלוקיו..

תראה כי בתפילה זו מבקשים משה ואהרן צדק, ובאים בלשון תמיהה, האם יתכן שאיש אחד יחטא ועל כל העדה יקצוף,

ובדומה לזה אנו מוצאים אצל אברהם אבינו, בראשית יח-כה חָלִ֨לָה לְּךָ֜ מֵעֲשֹׂ֣ת ׀ כַּדָּבָ֣ר הַזֶּ֗ה לְהָמִ֤ית צַדִּיק֙ עִם־רָשָׁ֔ע וְהָיָ֥ה כַצַּדִּ֖יק כָּרָשָׁ֑ע חָלִ֣לָה לָּ֔ךְ הֲשֹׁפֵט֙ כָּל־הָאָ֔רֶץ לֹ֥א יַעֲשֶׂ֖ה מִשְׁפָּֽט

ואין זו בקשת רחמים וסליחה, זו בקשת צדק ומשפט,

אבותינו מבקשים צדק בעולם, וממי מבקשים אותו, ממי שהצדק שלו, והצדק הזה הוא כדי לרחם ולמנוע עונש

טז-כז

ודתן ואבירם יצאו נצבים פתח אהליהם ונשיהם ובניהם וטפם

וקרח לא מצאנו שיצא ניצב פתח אהלו,

ולגבי בניו, הלא נאמר בהם (לקמן כו-יא) וּבְנֵי־קֹ֖רַח לֹא־מֵֽתוּ

טז-כח,כט

בזאת תדעון כי ה׳ שלחני לעשות את המעשים האלה כי לא מלבי אם כמות כל האדם.. לא ה׳ שלחני, ואם בריאה יברא ה׳ ופצתה.. וידעתם כי נאצו

מפורש כאן כי השאלה היתה האם ה׳ שלחו או שבדה מלבו, ובדומה לזה גם ״כי כל העדה כולם קדושים ובתוכם ה׳ ומדוע תתנשאו..״ שטענתם כי משה ואהרן אינם כפופים רק לדברי ה׳ אלא גם מערבים את עצמם בהנהגת העם.

האם לדור זה היה ברור כי משה הוא שליחו של ה׳ ורק שליחו, או שהיה מקום לשאול על זה, ואם קרח מצליח להקהיל את כל העדה על משה, נראה שהיה באמת מקום לפקפק בזה, כי אחרת היו מסרבים לו.

ואם אכן, היתה שאלה נכונה כזאת אם ה׳ שלחו, מה באמת התשובה לה.

ואנו רואים כי משה צריך לבקש רחמים על עצמו במחלוקת זו, לבקש שלא ישא ה׳ את מנחתם, ולומר ״לא חמור אחד מהם נשאתי״

והדבר היחיד שענה משה על השאלות הוא באמצעות הוכחה פלאית של בליעת האדמה. מצד אחד הוכחה ניסית היא תשובה על היות ה׳ עם משה, מצד שני השואלים עם שאלותיהם לא קיבלו תשובה אלא הועלמו עם השאלה.

ובפרשה הבאה (יז-טז..כו) הצטווה משה להביא מטות של כל נשיאי השבטים למשכן, בכדי ש״והיה האיש אשר אבחר בו מטהו יפרח״, כלומר היתה נצרכת הוכחה כזאת על בחירת אהרן, וזה בא באמצעות הוכחה ניסית, אבל אין הוכחה זו מיועדת לכל העם אלא רק ״לאות לבני מרי״.

וידעתם כי נאצו האנשים האלה את ה׳

ראה כמה כבודו של משה לא היה חשוב כאן, ניאצו את ה׳ נאמר, ניאצו אותי לא נאמר.

טז-לב

ותבלע אתם.. ואת כל האדם אשר לקרח

מה הכוונה האדם אשר לקרח, האם בניו, לא נראה כי לקמן נאמר (כו-יא) וּבְנֵי־קֹ֖רַח לֹא־מֵֽתוּ

ותראה עוד כי ולא נזכר דבר לגבי האדם אשר לדתן ואבירם

יז-ב

וירם את המחתת.. כי קדשו

מה שלא מצאנו כן בפרשת נדב ואביהוא (שמיני י) שיוקדשו המחתות.

וברשי שהרי עשאום כלי שרת , האם רשאי האדם לייצר כלי שרת מדעתו.

יז-ב,ג

וירם את המחתת.. כי קדשו.. את מחתות החטאים האלה בנפשתם.. כי הקריבם לפני ה׳ ויקדשו

המחתות שהוקרבו לפני ה׳, קדושות הם, בעצם הקרבתם לפני ה׳, למרות שהאנשים האלה חטאים בנפשתם, ואולי עצם הקרבה זו לפני ה׳ היא בכלל ״ניאצו האנשים האלה את ה׳״, (או שניאצו נאמר רק על קרח דתן ואבירם, ולא על מאתים וחמישים איש מקריבי הקטורת)

יז-ג

את מחתת החטאים האלה בנפשתם ועשו אותם רקעי פחים צפוי למזבח

אותם חטאים בנפשתם שבאו עם מחתתם לערער על הכהונה, וחלקו לכאורה, על דבר ה׳, אותם שנענשו בעונש מוות על ידי ה׳, הם, באותו מעשה שלהם הקדישו את המחתות וזכו שנעשה מהם צפוי למזבח. אותו זיכרון לקידוש ה׳ שיכל היה להיות עם מעשה שלם וטוב, בא על ידי מעשה של חטא חמור שדינו היה מוות.

יז-ה

זכרון לבני ישראל למען אשר לא יקרב איש זר אשר לא מזרע אהרן הוא להקטיר קטרת לפני ה׳

אבל נדב ואביהוא היו מזרע אהרן וגם הם מתו על הקטרת אש זרה אשר לא צווה אותם.

יז-ו

וילונו כל עדת ישראל.. אתם המיתם את עם ה׳

כיצד ניתן להבין את זה. ומה ראו אתמול ? קורח ועדתו חלקו על משה ואהרן, ובא משה והוכיח צדקתו ׳אם פקודת כל אדם ימתון אלו לא ה׳ שלחני ואם בריאה יברא ה׳.. וידעתם כי ניאצו האנשים..׳, ואיך כעת תבוא כל העדה לומר אתם המיתם, וכי לא ראו את יד ה׳, וכי לא קיבלו את הוכחת משה. מופלא.

גזירות כילוי על עם ישראל ותפילת משה:

טז-כא הבדלו מתוך העדה הזאת ואכלה אתם כרגע.. ויפלו על פניהם

יז-י הרמו מתוך העדה הזאת ואכלה אתם כרגע.. ויפלו על פניהם

בפרשת העגל שמות לב-י ועתה הניחה לי ויחר אפי בהם ואכלם ואעשה אותך לגוי גדול.. ויחל משה

בפרשת המרגלים במדבר יד-יב אכנו בדבר ואורישנו ואעשה אותך לגוי גדול ועצום.. ויאמר משה

נראה בכל פרשת קרח היו אהרן ומשה יחדיו, יחדיו בדיבור שהיה נגדם, יחדיו קיבלו את דבר ה׳, יחדיו נפלו על פניהם, ויחדיו היו להציל את העם..

יז-כ

והיה האיש אשר אבחר בו מטהו יפרח והשיכותי מעלי את תלונות בני ישראל.. ויאמר ה׳ אל משה השב את מטה אהרן לפני העדות למשמרת לאות לבני מרי, ותכל תלונתם מעלי ולא ימתו

מהם התלונות הללו שצריך להסיר, הלא אם לא האמינו במשה, וגם לא הועילה להם ההוכחה בעונש קורח ומאתיים חמישים איש, וגם לא עונש המגיפה ארבע עשר אלף איש על ׳אתם המיתם את עם ה׳׳, מה כעת תועיל הוכחת פריחת המטות, הלא היו למודים בניסים גדולים מזה.

ואנו רואים שהאיש הנבחר היה אהרן, אבל נכתב על מטה לוי, ומוכח שאין זו הוכחה לטענת קרח ועדתו, כי הרי כאן נבחר המטה של כל שבט לוי שגם קורח היה מתוכם.

והלשון והשיכותי מעלי, משמע תלונות על ה׳ ואם כן כיצד הם יסורו, על ידי הנס, הלא בידי ה׳ לעשות כל נס. ומה יועיל אם יוכיח ה׳ את רצונו בבחירת אהרן, הלא על זה גופא היו להם תלונות. ואם לא האמינו שמאת ה׳ הוא נבחר, אז מדוע נקראות תלונות על ה׳ ?

וראה לעיל טז-כח,כט

והשכתי מעלי את תלנות בני ישראל אשר הם מלינים עליכם

וכן לקמן יז-כה השב את מטה אהרן לפני העדות למשמרת לאות לבני מרי ותכל תלונתם מעלי..

והשכתי מעלי, ותכל תלונתם מעלי, כלומר, היו תלונות על ה׳. ואין זה רק תלונות על משה מחת שלא ברור היה דבר ה׳, אלא תלונות על ה׳.

ואיך פותר המטה הפורח את התלונות האלו ?

יז-כז

הן גוענו אבדנו..

והלא יודעים מעתה את האמת על בחירת ה׳ את משה, הכהנים והלווים, הכל הוכח להם מעל כל ספק. ומה יש עוד לשגות בקריבה אל משכן ה׳, הכל ברור וידוע ולא יקרבו יותר. והאם לא קודם לכן כבר צוו על תפקידי הלווים ועל הזהירות שיש להם עצמם בעבודתם כדוגמת סוף פרשת במדבר ד-יט וזאת עשו להם וחיו ולא ימותו.. ולא יבאו לראות כבלע את הקדש.. וגם כבר למדו את פרשת נדב ואביהוא, ומה כעת טענתם.

יח-א

ויאמר ה׳ אל אהרן

ורש״י למשה אמר שיאמר לאהרן.

ומנין ? הלא מצינו שדיבר ה׳ ישירות לאהרן, ולעיל לענין מה שזכה אהרן בדיבור שנתייחד אליו אחר שתיקתו במות בניו, דננו בפעמים שדיבר ה׳ אל אהרן.

יח-טז

ופדויו מבן חדש תפדה בערכך כסף חמשת שקלים

וכך הוא בבחוקתי כז-ו והיה ערכך הזכר חמשה שקלים.. כלומר זהו ערך הזכר בגיל זה גם לענין המקדישו.

יח-ל, לא

ונחשב ללווים כתרומת גורן.. חלף עבודתכם

ללמד ששכר זה חולין הוא ונעשה כממון שלהם לכל דבר. ובשונה מזה תרומת הכהן שצריך לאוכלו בקדושה ואינו נעשה כממונו

ובדומה לחילוק זה, מצאנו במסכת מעשר שני את החילוק בין בכור שנעשה ממונו של כהן לכל דבר ורשאי למוכרו, לבין מעשר בהמה שנאכל לבעלים אבל עדיין בקדושתו ואסור למוכרו.

ובעוד מקומות

ללמדך שיש מתנות שנשארו ממון גבוה והאדם בא אל רשות גבוה ויש מתנות שירדו לרשות האדם.