יט-ב

זאת חקת התורה אשר צווה ה׳

חקת התורה נשמע כמו החוקה של התורה

מה מיוחד בחוקה זו, האם זוהי החוקה היחידה של התורה הלא חוקים רבים יש, ורבים אינם מובנים ולמשל בדיני ממונות מצאנו קנס שלושים של עבד, והאם זה איננו חוקה להיות שלושים דווקא ולא עשרים או ארבעים.

וברשי, שאומות העולם והשטן מונין את ישראל וכו׳ ומדוע יש כאן התייחסות לאומות העולם יותר ממקומות אחרים בתורה שנאמר בהם דבר שאינו מובן, ובכלל מה טיבה של ההתייחסות לאומות העולם, האם יש רצון כל שהוא ליישב את דעתם, ואם ישנה התייחסות כזאת, מה באמת התשובה לשאלתם מה הטעם ? תשובת שאין טעם ?

והשטן, מה עניינו לכאן.

כ-ו

ויבא משה ואהרן מפני הקהל.. ויפלו על פניהם

בענין נפילת אפיים ראה תחילת קרח טז-ד

כ-ח,ט

קח את המטה והקהל.. ודברת.. ויקח את המטה מלפני ה׳

מי הוא המטה הזה, ומה המשמעות של ׳לפני ה׳׳.

ונראה המטה הידוע מיציאת מצרים, ובשמות יז-ה כשצווה להכות את הסלע, נאמר ״ומטך אשר הכית בו את היאור קח בידך״, ונראה שהוא אותו מטה, ומדוע היה לו לקחתו אם היה אמור רק לדבר אל הסלע ולא להכות. ואולי היה צריך לפתוח בדיבור ורק אחר כך להכות, וכמו שרש״י אומר שעשו בתחילה, שדיברו ולא הוציא מים, רק שאם כך, כבר לא יהיה חטאם מה שלבסוף הכו כי הרי לכך לקחו את המטה.

או שיש דבר כזה לקחת את מטה רק כדי להחזיק אותו ביד. ללא עשיית מעשה.

בדברי רשי שבתחילה היה סלע אחר שדיברו אליו, צריך להבין מה היה שם.

ולדברי רש״י שהוא הסלע הראשון שממנו הוציאו כבר מים בשמות יז והוא שהלך וישב בין הסלעים, עולה לכאורה שבפעם הראשונה הציווי באמת היה להכותו, ובפעם השניה היה מספיק לדבר אליו, למרות שבפעם השניה הוא לכאורה נהיה סרבן, שהפסיק להוציא מימיו.

וברש״י פרשת מטות לא-כא כשאמר משה שמעו נא המורים - בא לכלל כעס, ולכך טעה ב׳ויך את הסלע׳

הסלע הראשון

בשמות יז בתחילת הארבעים שנה, צווה משה להכות את הסלע ולהוציא מים

שם נחשב הדבר למריבה עם ה׳ ושם בשונה מכאן, גם נקרא נסיון את ה׳.

צווי לקחת את המטה, מדוע לקחת, היכן היה עד היום,

ולמעלה בסלע דשמות, הוא נקרא המטה אשר הכית את היאור, ובציווי על היאור במכת דם, צווה משה פעמיים על נטיית יד, והוא בכל זאת הכה, ושם לא נראה שהיתה עליו טענה ואדרבה, בסלע הראשון כשצווה להכות נאמר לו המטה אשר הכית את היאור.

מדוע למעלה כן הכה

גם למעלה וגם כאן, לעם לא היה שום עונש

ולמעלה הרושם של החטא היה שם המקום מסה ומריבה על ריב ועל נסות.

ונראה שהעם גם לא ידע על הענש משה ואהרן על עניין הבאר, כי נראה שאמרו שירה עליה, וזו הפעם היחידה שאמרו ישראל שירה מדעתם ולא מסתבר שאם ידעו על העונש שקיבלו מנהיגיהם שלא להכניסם לארץ מחמת הבאר הזו, לא היו אומרים עליה שירה, ועוד, שבתוך השירה כא-יכ הם אומרים באר חפרוה שרים.. במחוקק במשענותם, כלומר המשענת שהכתה את הסלע, היתה בעיניהם לדבר שיש לשיר עליו.

וגם משה אינו מספר להם בדברים א-לז על איזה חטא אלא בסמוך לעונשם בחטא המרגלים סומך משה את עונשו: ״גם בי התאנף ה׳.. גם אתה לא תבוא שמה״ גם.. גם.. נשמע כמו בדומה לעונשכם כך עונשי. ואין כאן רמז לזה ששייך לסיפור אחר לגמרי.

מחלוקת הראשונים: לרש״י: החטא היה שלא דיברו, לרמב״ם: הכעס ב״שמעו נא המורים״, ורמב״ן: ״המן הסלע הזה נוציא לכם מים״ - אנחנו נוציא.

עניין המטה:

מטה לשון להטות - הטייה, וזה עניינו שהוא מטה את המציאות מכאן לכאן, אם בכח אם בנטיית יד

להלן כל ההתייחסויות למטה, בנטייה, בהכאה, ובחילופם - מציווי של נטייה לביצוע של הכאה:

דם - שמות ז-יז כה אמר ה׳.. הנה אנכי מכה במטה..

דם - ז-יט,כ ויאמר ה׳.. קח מטך ונטה ידך.. ויעשו כן.. ויך את המים אשר ביאר לעיני פרעה..

ועל מכת דם לכאורה נאמר - יז-ה ומטך אשר הכית בו את היאר קח בידך

ח-א נטה ידך במטך על הנהרות..

ח-יב נטה את מטך והך את עפר הארץ.. ויך את עפר הארץ.. ונראה שגם היה לעיניהם שנאמר ויעשו כן החרטומים

ז-ה וידעו מצרים כי אני ה׳ בנטתי את ידי על מצרים.. נטיית יד

ט-כב נטה ידך על השמים ויהי ברד

י-יב נטה ידך על ארץ מצרים בארבה.. ויט משה את מטהו.. וה׳ ניהג רוח קדים.. ויעל הארבה

י-כא נטה ידך על השמים ויהי חשך.. ויט משה את ידו..

יד-טז ואתה הרם את מטך ונטה את ידך.. יד-כא ויט משה את ידו על הים וילך ה׳..

ובשונה לכאורה משאר התלונות, יש כאן מריבה ״וירב העם עם משה״, ״המה מי מריבה אשר רבו בני ישראל את ה׳״, ולכאורה חמורה משאר תלונות, כי יש כאן מריבה עד כדי ״ויבואו משה ואהרן מפני הקהל אל פתח אוהל מועד״ כביכול ברחו מהם, ״ויפלו על פניהם״, כאומרים נואש, אבל לא ראינו כאן עונש לבני ישראל ובוודאי לא של כילוי בדומה לשאר מקומות שהתלוננו עד כדי כך.

ולא זו בלבד, אלא שמשה שאמר להם ״שמעו נא המורים״, נחשב ככועס שלא כדין, ולרמב״ם זהו כל חטאו שעליו לא נכנס לארץ.

תמוה, יש תלונה ומריבה בדיוק ואולי אף יותר מפעמים אחרות, אבל אין כמעט שום רושם של חטא ועונש על בני ישראל, אדרבה, על כל הפרשה הזו עוד לבסוף אומרים שירה.

אך צד שני יש למריבה הזו, מים. ״ולא היה מים לעדה״. זו כנראה היתה צרה אמיתית כי ה׳ המוליכם במדבר, מקיפם בענני כבוד ומאכילם את המן, מיישר לפניהם את ההרים ותר להם מקום מנוחה, לכאורה נעלם מהם באותה שעה.

ובמקביל, הסלע שנתן מים ארבעים שנה, יבש.

ואולי כאן הפתח להבין: בני ישראל צדקו ברצותם מים, מה שחסרו הוא דיבור, תפילה ואמונה בכך שהנכון והצודק יקרה גם ללא להביאו בכח, יש מי שרואה, יודע ומנהל, רק חסרה הצעקה אליו, הסלע במקרה היה המקום לנסותם ולהרימם לשם.

ובפרשת עקב ח-ג ויענך וירעיבך ויאכילך את המן.. למען הודיעך כי לא על הלחם לבדו יחיה האדם כי על כל מוצאפיה׳יחיה האדם.

לכן הם לא נענשים על בקשתם הצודקת, למרות שהצורה איננה נכונה

כאן משה מצווה ״להקדישני״, ללמד את העם כיצד לא להכות כדי שיקרה הצדק אלא לייחל ממי שנאמן עליו, אולי לכן המטה אמור היה להיות שם ללא הכאה, אותו מטה שהכה, כעת לפני הכניסה לארץ, כבר אינו מכה, והמטה נלקח מלפני ה׳..

אבל משה מכה ב״סרבנים״, בני ישראל רבו עם משה ועם ה׳, ומשה הלך ורב עמם ב״שמעו נא המורים״ ועם הסלע ו״ויך את הסלע״.

ובשונה מתחילת הארבעים שנה, שם עוד היו מדברים בהכאות, פרעה הוכה, היאור הוכה, הסלע הוכה, אבל כעת העם לפני כניסתו לארץ, כעת רק צריך לקחת את המטה ביד אבל להשתמש בדיבור, כאן משה נדרש ללמדם את דרך הדיבור, גם כשחסר מים ועלולים למות, גם אז צריך לדבר, אבל כמשה הכה שוב, השאיר אותם במקום שהיו בתחילה, אולי לכן דווקא הכנסה של משה ואהרן בעלי הדיבור, כבר לא תוכל להיות, תהיה כניסה אחרת.

ואכן ברשי דברים א-ח על הפסוק ראה נתתי לפניכם את הארץ, באו ורשו.. מביא רש״י, אילו לא שלחו מרגלים, לא היו צריכים לכלי זיין.

ואולי לכן בדברים, כאשר משה חוזר לבני ישראל על פרשת המרגלים, שם הוא מספר להם ״גם בי התאנף ה׳ בגללכם לאמר גם אתה לא תבוא שם״, שאולי כבר במרגלים היה צריך להיות הלימוד הזה של הדיבור. אבל בעיני משה הוטב לשלוח מרגלים. וברשי (במדבר כז-יג) מבואר שבכל מקום שהוזכרה מיתתם של משה ואהרן, הוזכר גם על מה מתו, שלא יאמרו שעל חטא אחר מתו, משל לשתי נשים שלוקות וכו׳. והרב שרייבר ביאר שלא יאמרו, על משה ואהרן עצמם נאמר. כלומר שמשה ואהרן עצמם היו עלולים לחשוב שמתו על חטא אחר, ואולי המרגלים כמו גם בי התאנף ה׳.

כ-כד

יאסף אהרן אל עמיו כי לא יבא

אותו אהרן שראך ושמח בלבו, אותו אהרן שנלווה אל משה בכל שליחויותיו, נטפל אליו ולא ביקש גדולה לעצמו, אותו אהרן שזכה לכהונה גדולה שבמהותה היא לעשות בה ככל אשר צווה, אותו אהרן שהטיל שלום בין העם לאלוקיו, בין איש לאשתו, ובין בעלי מריבה, אותו אהרן שראה את שני בניו מתים לפניו בעבודת הקודש ונדם, אותו אהרן שמעולם לא התלונן על העם המתלוננים, אותו אהרן שרץ עם המחתה להציל את עדת המתלוננים עליו ועל משה.

ככה הוא מת: אמר לו הכנס למערה ונכנס, ראה מטה מוצעת ונר דולק, אמר לו עלה למטה ועלה, פשוט ידיך ופשט, קמוץ פיך וקמץ עצום עיניך ועצם.

כא-טז

ומשם בארה היא הבאר אשר אמר ה׳ למשה אסף את העם ואתנה להם מים

כלומר מדובר על הבאר שהכה משה, ומצאנו שתי סלעים שהכה, האחד בשמות יז-ה,ו כשנסעו ממדבר סין לרפידים: ״והכית בצור ויצאו ממנו מים״, והשני לעיל כ-ח ״ודיברת אל הסלע..״ הראשון היתה בתחילת המסעות ואילו השני היה רק בסוף ארבעים שנה כשמתה מרים, וברש״י לעיל כ-י נראה שמדובר באותו סלע שהיה בראשונה אלא שהסתלק וישב בין האבנים.