פרשת בלק עוסקת בסיכון שעמדו בו עם ישראל כאשר ללא מלחמה וללא מאבק פנים אל פנים אלא דווקא בעזרת שמים, רצו בלק ובלעם לגרום להם נזק,

ולכאורה הדבר קרה גם ללא ידיעתם וללא שהיו מעורבים בו ובשונה מרוב מקרי עם ישראל הכתובים בתורה, שעברו על עם ישראל ממש, כאן לא ידעו ולא ראו ואולי גם לא שמעו.

וסכנות רבות מן הסתם עברו על עם ישראל שלא בידיעתו ומדוע סכנה זו מתפרשת באופן כה מפורט, מה עניין לנו לדעת כמה פרים ואלים הקריבו בלק ובלעם כדי לקללנו.

והנביא אומר: עמי זכר נא מה יעץ בלק.. וביהושע כד-י ולא אביתי לשמוע לבלעם ויברך ברך אתכם ואציל אתכם מידו

כב-ה

ברשי מפני מה השרה הקב״ה שכינתו על עובד כוכבים רשע, כדי שלא יהיה פתחון פה לאומות לעכו״ם לומר אילו היו לנו נביאים חזרנו למוטב..

נראה כי אומות העולם נמצאים במצב של ״אינם חוזרים למוטב״ וגם כלפי עצמם יודעים הם שאינם חיים בדרך נכונה ויום אחד תעמוד השאלה והתוכחה - מדוע לא חזרתם למוטב, וכאן יש הסבר שיוכיח שבאמת לא רצו בכך, ואילו עם ישראל לעומת זאת חזר או נמצא במוטב הזה.

ובדומה מצאנו בחז״ל לגבי מתן תורה שחיזר הקב״ה על אומות העולם כדי לתת להם את התורה, ולא רצו.

וראה כי דבר גדול הוא להתבונן בו, כי עם ישראל לא קיבל את תורתו ואת נביאיו בבת אחת, אלא עבר תהליך של התקרבות לה׳ מאברהם אבינו, יצחק, יעקב, ניסי מצרים, וכו׳, תהליך הדדי שעם ישראל נתן מעצמו והבורא החזיר משלו, ורק כך הגיע לקרבת ה׳ של מתן תורה, משכן, דיבור משה פנים אל פנים, ארץ ישראל וכו׳ ומן ההכרח, כדי שבאמת ההזדמנות תהיה שווה, כמו שאנו רואים במתן תורה ובלעם, גם האומות עברו תהליכים דומים אולי ניסים גדולים כיציאת מצרים ודחו את ההזדמנות הזו להתקרב, שהרי לא יתכן שבסתם יום מן הימים הציע להם הקב״ה את התורה, מדוע שירצו בה. ולעם ישראל נאמר בפרוש בדרך שכנוע ומשא ומתן: אתם ראיתם את אשר עשיתי למצרים ואשא אתכם על כנפי נשרים ואביא אתכם אלי, ועתה אם שמוע תשמעו וכו׳

וראה דברים (כג-ה) ואשר שכר עליך את בלעם בן בעור מפתור ארם נהרים לקללך

האם פתור ארם נהרים הוא אותו ״ארם נהרים.. עיר נחור״ (בראשית כד-י) ואם כן, האם אכן היו אנשים מתוקנים במקום אשר אברהם ויצחק שלחו את בניהם לקחת משם נשים למרות שעובדי עבודה זרה היו ולבן גם גנב ושיקר.. וזה המקום המתוקן אשר הוליד את בלעם שקיבל נבואה מאת ה׳.

כב-ח

לינו פה הלילה והשיבותי אתכם דבר כאשר ידבר ה׳ אלי

וכן לקמן כב-יט שבו נא בזה גם אתם הלילה ואדעה מה יסף ה׳ דבר עמי

ונראה שהיה מובטח שידבר ה׳ אליו, ובמשה מצינו כזה דבר כשבח מיוחד: בהעלותך ט-ז ברשי, אמר להם עמדו ואשמעה, כתלמיד המובטח לשמוע מפי רבו, אשרי ילוד אשה שכך מובטח, שכל זמן שהיה רוצה היה מדבר עם השכינה.

כב-יב

לא תלך עמהם, לא תאר את העם כי ברוך הוא

לכאורה לא תלך עמהם נשמע כמו אבל עם אחרים אולי תהיה רשאי ללכת, ואילו לא תאר את העם נשמע כמו אל תלך עם אף אחד בשום מצב.

ונראה שניתן פה פתח לבלעם לחזור שנית ולשאול על שרים רבים ונכבדים מאלו.

כב-יג, יד

מאן ה׳ לתיתי להלך עמכם.. ויבאו אל בלק ויאמרו מאן בלעם הלך עמנו

והסתיר מהם את דבר ה׳ שאמר לא תאר את העם כי ברוך הוא.

ואכן שוב שלח אליו בלק אנשים, שהרי מאן להלוך רק עמהם אבל אולי עם רבים ונכבדים יתרצה ללכת, והם מוסיפים ומבטיחים ״כי כבד אכבדך מאוד..״

כב-כ

ויאמר לו אם לקרוא לך באו האנשים קום לך אתם ואך את הדבר אשר אדבר אליך אותו תעשה.

מה עניינו של השינוי הזה בציווי, הלא מתחילה אמר לו שלא ילך.

ואולי מתחילה היו שני ציווים, לא תלך עמהם ולא תאור את העם. וכעת כשהם אנשים אחרים, כבר ניתן ללכת עמהם אך עדיין לא ניתן לקלל, ולכן, ״אך את הדבר אשר אדבר וכו׳״ ולפי זה בלעם שניסה שוב לשמוע מה יסף ה׳ דבר, ובלק ששלח רבים ונכבדים, אכן כיוונו לדעת המקום שעם אנשים אלו יתרצה לו ללכת.

כב-כא

ויחבש את אתנו

רש״י אמר הקב״ה: רשע, כבר קדמך אברהם אביהם.

ומדוע צריך לענות לא, הלא לא חבש לדבר מצווה אלא לדבר עבירה, ואם כן אינו דומה מעיקרו לאברהם, ומדוע צריך להקדימו.

ולכאורה נראה שעצם החבישה הוא דבר שיש לענות עליו.

כב-כ..לה

קום לך אתם ואך את הדבר אשר אדבר אליך אותו תעשה.. ויחר אף אלקים כי הלך הוא ויתייצב מלאך ה׳ בדרך לשטן לו.. ועתה אם רע בעיניך אשובה לי.. ויאמר מלאך ה׳ אל בלעם לך עם האנשים ואפס את הדבר אשר אדבר אליך אותו תדבר..

סדר הדברים נראה לא מובן, שאמר לו ה׳ בתחילה קום לך ואך את הדבר.. אחר כך ויחר אף ה׳ ולכן ניצב לשטן לו, ואז כשהוא אומר חטאתי ומוכן לשוב, שוב אומר לו לך ועם אותה הגבלה שאמר לו מתחילה: אפס את הדבר אשר אדבר אליך..

וכבר כתבתי לעיל פרשת המרגלים, על קול ראשון וקול שני שיש בין אלקים לאדם, ויש לאדם את הזכות לבחור עם איזה קול ללכת, הקול הראשון הוא עם התמימות לדבר ה׳, כמו רְאֵ֛ה נָתַ֥תִּי לִפְנֵיכֶ֖ם אֶת־הָאָ֑רֶץ בֹּ֚אוּ וּרְשׁ֣וּ אֶת־הָאָ֔רֶץ אֲשֶׁ֣ר נִשְׁבַּ֣ע ה׳ (דברים א-ח) והקול השני הוא אחרי שאדם אינו בוחר בדרך זו, כמו וַתִּקְרְב֣וּן אֵלַי֮ כֻּלְּכֶם֒ וַתֹּאמְר֗וּ נִשְׁלְחָ֤ה אֲנָשִׁים֙ לְפָנֵ֔ינוּ וְיַחְפְּרוּ־לָ֖נוּ אֶת־הָאָ֑רֶץ וְיָשִׁ֤בוּ אֹתָ֙נוּ֙ דָּבָ֔ר אֶת־הַדֶּ֙רֶךְ֙ אֲשֶׁ֣ר נַעֲלֶה־בָּ֔הּ וְאֵת֙ הֶֽעָרִ֔ים אֲשֶׁ֥ר נָבֹ֖א אֲלֵיהֶֽ (דברים א-כב) ואז בא הקול השני וַיְדַבֵּ֥ר ה׳ אֶל־מֹשֶׁ֥ה לֵּאמֹֽר׃ שְׁלַח־לְךָ֣ אֲנָשִׁ֗ים (במדבר יג-א,ב)

וכמו שהקול הראשון הוא קול ה׳, כך גם השני, רק שבראשון כיוון שהניח עצמו בידי שמים הוא נשאר בידי שמים, ובשני הוא בידי עצמו ובאחריותו, וגם יכול לטעות.

וכאן בלעם כאשר הכניס שוב לשאלה את השרים הרבים והנכבדים, כבר לא בחר בקול הראשון, ובבחירתו זו, כבר נכנס להנהגת הקול השני, שבו הוא יכול ללכת, אבל אז הדבר באחריותו, כעס האלקים רובץ עליו ומלאך ה׳ עומד לנגדו, ועד כדי כך הוא הדבר, כי כאשר הוא אומר ״חטאתי כי לא ידעתי כי אתה ניצב לקראתי בדרך ועתה אם רע בעיניך אשובה לי״ (כב-לד), כבר לא יחזור הקול הראשון שזכה לו בתחילה ״לא תלך עמהם״ (כב-יב), כבר הפסיד אותו.

וכמו כן מצאנו אצל המרגלים יד-מ ״וישכמו בבקר ויעלו אל ראש ההר לאמר הננו ועלינו אל המקום אשר אמר ה׳ כי חטאנו.. ויאמר משה למה זה אתם עברים את פי ה׳.. אל תעלו״, כבר לא יחזור הקול הראשון של עלה רש.

כב-כב

ושני נעריו עמו

רש״י מכאן לאדם חשוב היוצא לדרך

עם כל רשעותו, שנדרשת על כל מעשה ומעשה שלו, עדיין אין מניעה ללמוד ממנו לכל אדם חשוב היוצא לדרך.

כב-כח

ויפתח ה׳ את פי האתון

מהו הנס והפלא הזה, ומדוע זכה בלעם לראותו. ופי האתון הוא אחד מהדברים שנבראו מששת ימי בראשית. כלומר שבעצם בריאת העולם צריך היה להיות טבוע פה האתון הזה שעתיד לדבר עם בלעם.

כב-לב,לג

ויאמר אליו מלאך ה׳ על מה הכית את אתנך.. אולי נטתה מפני כי עתה גם אתכה הרגתי ואותה החייתי

תראה כי מלאך ה׳ טוען עבור האתון, דורש את הכאתה, וכמעט ונוקם את נקמתה.

וכמה פעמים כמעט כדרך העולם שאדם מכה את אתונו, ואין מלאך ה׳ הדורש לצדקתה.

כב-לג

גם אתכה הרגתי ואותה החייתי

רש״י הרגתיה שלא יאמרו זו היא שסלקה את בלעם בתוכחתה.. שחס המקום על כבוד הבריות..

ושוב, עם כל רשעותו, חס המקום על כבודו, ועדיין צורת אדם יש כאן שיש לחוס עליו.

וכעין זה שמות יב-ח וירדו כל עבדיך וברש״י חלק כבוד למלכות, שהרי בסוף ירד פרעה בעצמו. פרעה ברשעותו, עדיין מלך וחולק כבוד למלכות.

כד-טז

וידע דעת עליון

ברשי לכוון השעה שכועס בה, וכן לעיל כג-ח לא זעם ה׳, אני אין כחי אלא שאני יודע לכוון השעה שהקב״ה כועס בה.

והדבר צריך תלמוד, מהו הכעס הזה, ומה שייך למצוא שעה אצל הקב״ה שדעתו שונה עליו. הלא לא איש אל ויכזב. והאם באמת ישנה שעה כזאת שאם היתה מתגלה, היה עם ישראל מאבד את קיומו.

הפרשה הזו מראה כי ישנו בעולם קשר בין האדם לקב״ה שאינו דרך עם ישראל, קשר כזה שעם ישראל משתבח בו אשרי ילוד אשה שמובטח לו שיתגלה אליו ה׳, ובאמצעות קשר זה ניתן היה גם להתנגד לקיומו של עם ישראל, כדוגמת למצוא את השעה שהקב״ה כועס בה. אך צריך לדעת מהי היכולת ״לקלל״.