כו-כט

בני מנשה למכיר משפחת המכירי ומכיר הוליד את גלעד..

ולא נזכר כאן שהיו עוד בנים למנשה מלבד מכיר, אבל לקמן (לב-מא) וכן בדברים (ג-יד) לגבי נחלת בני גד ובני ראובן, מתברר שהיה גם יאיר בן מנשה ״ויאיר בן מנשה הלך וילכד..״, וכן נובח, שעליו לא נתפרש אם היה בן או צאצא.

כו-לג

וצלפחד בן חפר לא היו לו בנים כי אם בנות ושם בנות צלפחד מחלה ונעה חגלה מלכה ותרצה

כאן עסקינן במניית העם לשבטיו, וברוב השבטים נזכרו ראשי השבט - ראובן שמעון לוי וכו׳ ועמם את בניהם ומניינם, יוצאים מן הכלל למשל: ראובן שנזכרו בו דתן ואבירם דור רביעי שלו: ראובן - פלוא - אליאב - נמואל ודתן ואבירם, ונראה שנזכרו רק משום מעשה קורח, ואכן הם נזכרים כבר אחרי שנזכר מניין השבט.

כאן התורה מונה את בנות צלפחד, שהם היו דור שביעי ליוסף ודור שישי למנשה שעל שמו המנין: יוסף - מנשה - מכיר - גלעד - חפר - צלפחד - בנות צלפחד.

ודבר זה קשה מדוע נזכרו כאן, האם רק בגלל פרשתם שביקשו את ירושת אביהן בארץ.

וברש״י כז-א פירש כי בא ליחסם לשבח. וצריך עיון.

ושאלות נוספות בהקשר של בנות צלפחד:

התורה מזכירה ומונה אותן שלש פעמים:

במדבר כו-לג במניית השבטים.

במדבר כז-א בבקשתם את ירושת אביהן.

במדבר לו-יא בהיותם לאנשים מבני שבטיהן.

ומדוע היה צריך את מניין השמות הזה, ולא נאמר בסתם ״בנות צלפחד״

וברש״י בבמדבר לו-יא כאן מנאן לפי גדולתן זו מזו בשנים, ונשאו כסדר תולדתן, ובכל המקרא מנאן לפי חכמתן, ומגיד ששקולות היו.

וקשה מדוע דבר זה חשוב לנו לדעת את סדר תולדתן וסדר נישואיהן, ויותר מכך, מדוע חשוב לנו לדעת את סדר חכמתן, וכמדומה, הוא דבר שאינו בנמצא שהתורה תלמד את האדם את גודל חכמת כמה אחים זה ביחס לזה. ולבסוף מלמד רש״י עוד כי מגיד ששקולות היו, וגם דבר זה מדוע חשוב כאן.

ובפרשת בקשת הירושה, נדרשו כמה פעמים לשבח:

כו-סד ברש״י לפי שהיו מחבבות את הארץ האנשים אומרים נתנה ראש ונשובה מצרימה, והנשים אומרות תנה לנו אחוזה.

כז-א ברש״י יוסף חבב את הארץ.. ובנותיו חבבו את הארץ.. וללמדך שהיו כלם צדיקים

כז-ד כי אין לו בן וברש״י הא אם היה לו בן, לא היו תובעות כלום, מגיד שחכמניות היו.

כז-ז כן בנות צלפחד דברת וברש״י יפה תבעו, אשרי אדם שהקב״ה מודה לדבריו.

ומדוע כה נדרשו לשבח, הלא דבר טבעי הדבר שהאדם יבקש את הנחלה הראויה לו.

ובסוף פרשת מטות במדבר לב-מ מתבאר שמשה נתן למכיר את ארץ הגלעד שהיא בעבר הירדן המזרחי, ולא ברור לי אם חלק זה היה מתוך הארץ המובטחת עי׳ פרשת מטות, אך מכל מקום, בנות צלפחד שהיו מבנות מכיר, לכאורה קבלו את חלקן שם. ואם לא היתה זו חלק מהארץ המובטחת נראה לכאורה שחיבתן את הארץ לא באה למימוש במלואה.

כז-ה

ויקרב משה את משפטן..

וברש״י נתעלמה ממנו הלכה כיוון שנטל עטרה לומר והדבר אשר יקשה מכם תקריבון אלי

ומה לא היה נכון בזה, האם משה לא ידע יותר משרי האלפים ושרי המאות את דברי התורה, הלא הוא שהיה בהר ארבעים יום וארבעים לילה

כז-יא

והיתה לבני ישראל לחוקת משפט

מהו הדבר הזה ״חוקת משפט״ - חוק של משפט, ידענו חוקים וידענו משפטים, אך חוקים של משפט מה עניינם.