בפרשה זו נראים פנים חדשות לסיפורים שכבר הוזכרו למעלה

ונראה משותף להם, שכאן משה מראה דווקא את פני הסיפור כמו שהוא היה בינו לבין העם ולא את הפנים שבינו לגבוה.

ולמשל: מה שבפרשת יתרו לשרי אלפים ושרי מאות היה הצעת יתרו והסכמת הקב״ה, כאן הוא הצעת משה לעם והסכמתם. א-יד ״ותענו אותי ותאמרו טוב הדבר אשר דברת לעשות״

ומה שבפרשת שלח בא כציווי ה׳ ״שלח לך אנשים״, כאן בא כ״ותקרבון.. וייטב בעיני הדבר״

ובפרשת שלח לא הוזכר שמשה עונה למרגלים על דבריהם חוץ מ״ויהס כלב את העם אל משה״ (יג-ל). וכאן יש תשובה ושכנוע מנומק מדוע אין להם לחשוש מפני המלחמה ויושבי הארץ.

וכאן בוחר משה לשתף את עצמו עם העם באמרו ״גם בי התאנף ה׳ בגללכם לאמר גם אתה לא תבוא שמה״, למרות שאין שום קשר בין חטאם לחטאו כאשר ידענו מחטא מי מריבה. וכבר הזכרנו שם כי נראה שהעם באמת לא ידע מחטא זה של משה ואהרן ועונשם.

ולגבי מלחמת סיחון ועוד משה מפרט כאן דברים שלא נאמרו לעיל, על המלחמה, הביזה והשלל וכו׳

ומצאנו פעמיים יחס של ה׳ ישירות אל העם ולא דרך משה: א. במרגלים א-לד וישמע ה׳ את קול דבריכם ויקצוף וישבע לאמר.. ב. ה-כה וישמע ה׳ את קול דבריכם בדברכם אלי, ויאמר ה׳ אלי שמעתי את קול דברי העם הזה.. היטיבו כל אשר דברו.

ובפרשת עקב ח-ג וח-טז, מספר משה על המן כמו עינוי ויענך וירעיבך ויאכילך את המן.. המאכילך את המן.. למען נסתך, למרות שהתורה מעידה על טעמו שהיה כצפיחית בדבש.

כמה וכמה פעמים חוזר משה בספר זה על אזהרת עבודה זרה, והיא נראית במקומות רבים כעיקר אזהרתו את ישראל

למשל:

ראה יג-ב לגבי נביא או חולם חלום ״נלכה אחרי אלהים אחרים״

ראה יג-ז לגבי מסית ״נלכה ונכבדה אלהים אחרים״

ראה יג-יג לגבי עיר הנדחת ״נלכה ונעבדה אלהים אחרים״

שופטים יז-ב כי ימצא בקרבך באחד שעריך.. איש או אשה.. וילך ויעבוד..

והדבר הזה אינו מתיישב על הלב, כי עבודה זרה אינה שייכת היום, כל כך רחוקה היא מאיתנו, אין לה שום יצר ושום טעם, ועדיין תורתנו עומדת ומצווה ומזהירה על כך פעם ושוב פעם.

א-ז

פנו וסעו לכם ובאו הר האמרי ואל כל שכניו בערבה בהר בשפלה ובנגב ובחוף הים ארץ הכנעני והלבנון עד הנהר הגדול נהר פרת

נראה כי נחלה זו רחבה מאוד, ושונה מגבולות פרשת מסעי שאותם נחלו בפועל, שהרי כאן נחלו גם את עברו המזרחי של הירדן כי כוללת (לפ׳ רש״י) את עמון, מואב ושעיר, והיא עד הנהר הגדול נהר פרת, מה שלא הוזכר כלל בגבולות (צריך לדעת אם הוא נהר פרת של זמנינו).

וצריך לדעת האם גבולות הארץ השתנו בעקבות חטא המרגלים.

והאם רק לבסוף עמון מואב ושעיר נאסרו עליהם או שהיו אסורים מתחילה.

״הר האמורי״ נראה כאן כמו שמה העיקרי של הארץ, ובפרשת לך לך (בראשית טו-טז) כאשר אברהם מובטח לראשונה על הארץ, נאמר לו ״ודור רביעי ישובו הנה כי לא שלם עוון האמרי עד הנה״, הנה שהארץ הזו ארץ האמורי היא, וכן שאין נוחלים אותה עד אשר תשלם סאתו של האמורי, כלומר שיש לו זכות מוקדמת בארץ ונשללת ממנו בעוונו.

א-ט..יד

ואמר עליכם בעת ההיא לאמר לא אוכל לבדי שאת אתכם.. ה׳ אלקי אבותכם יסף עליכם ככם אלף פעמים.. ותענו אותי ותאמרו טוב הדבר

צריך לדעת מדוע סיפור זה של מינוי הדיינים כה חשוב כאן ובכזה פירוט.

צריך לדעת עוד האם כאן חוזר כאן משה על המסופר בפרשת יתרו,

ואם כן, זהו בפנים חדשות של הסיפור, כי שם יתרו הוא היועץ, והוא האומר איכה תשא לבדך, והקב״ה הוא המשיב.

ואילו כאן הוא שיח בין משה ובין העם כי משה הוא השואל איכה אשא לבדי אבל לא לפני שמברך אותם ומדבר על ליבם, והעם אכן עונה לו טוב הדבר אשר דברת לעשות.

ועוד, ביתרו נאמר שמשה בוחר את אנשי החיל: יח-כא..כה ואתה תחזה מכל העם אנשי חיל.. ויבחר משה אנשי חיל

וכאן נאמר א-יג הבו לכם אנשים חכמים ונבונים וידועים וברש״י, איני יודע מיהו אבל אתם מכירים בו שאתם גדלתם אותו..

וראה את זה כי הדבר שבא במקורו מעצת גדולים, יתרו יועץ, משה מקבל ושואל מפי הגבורה, והקב״ה מסכים לדעתו, אינו נופל על העם כדבר מוכן מן השמים, אלא להפך, משה בא, שואל לדעתם, מסביר להם את דעתו ורק כאשר הם מקבלים הוא פונה לבצע.

ותראה כי מקום נוסף אנו מוצאים שבו משה עצמו אומר לא אוכל לבדי, והוא בפרשת השליו, (במדבר יא-יד) ״לא אוכל אנכי לבדי לשאת את כל העם הזה״ אבל שם אין הפתרון שרי אלפים, אלא שבעים זקנים.

וראה עוד דברים (כ-ה) ונגשו הכהנים בני לוי.. ועל פיהם יהיה כל ריב וכל נגע

נמצא שגם הכהנים היו עוסקים בריבים מלבד שרי האלפים ומלבד שבעים הזקנים

א-יח

ואצוה אתכם בעת ההיא את כל הדברים אשר תעשון

מהו הציווי המיוחד הזה שהיה שם בעת מינוי השופטים. הלא קודם לכן ואחר מכן עד סוף ספר במדבר אנו מוצאים ציווים חדשים שנאמרו למשה, ומהו כל הדברים אשר תעשון.

ובפרשת יתרו נאמר כחלק מהחידוש של יתרו (יח-כ) והזהרת אתהם את החקים ואת התורות והודעת להם את הדרך ילכו בה ואת המעשה אשר יעשון. ונראה כי ״הדרך אשר ילכו בה ואת המעשה אשר יעשון״ דומה לציווי שמשה מדבר עליו כאן: ״כל הדברים אשר תעשון״. ונראה שציווי זה היה חלק בלתי נפרד ממינוי הדיינים. אך צריך לדעת מהם הדברים הללו ומה היה לולי מינוי הדיינים, האם לא היה מלמדם את כל זה. וקרוב לומר שזו פרשת משפטים שבתחילתה נאמר ״ואלה המשפטים אשר תשים לפניהם״ ושימה לפניהם היא באה בעקבות השינוי של מינוי הדיינים. ולולי המינוי לא היתה כאן שימה לפניהם. וצריך עוד לעיין בזה.

א-כג

ויטב בעיני הדבר

מה שכאן נראה שרק הוטב בעיניו וכך גרם לו לשלוח, בפרשת שלח נראה שבא בציווי של ״שלח לך אנשים״ וראה שם ובפרשת בלק בענין זה של קול ראשון וקול שני.

א-כט..לג

ואמר אליכם לא תערצון ולא תראון.. ה׳ אלקיכם ההלך לפניכם הוא ילחם.. ככל אשר עשה אתכם במצרים.. ובמדבר..

כאן אנו רואים פנים חדשות לנאמר בפרשת שלח, כי בפרשת שלח אנו לא מוצאים שום תשובה מצד משה על טענות המרגלים, רק תשובה של כלב ויהושע טובה הארץ.. אם חפץ בנו ה׳.. אך בה׳ אל תמרדו.. וכאן יש שכנוע שלם ומנומק של משה מדוע אין להם סיבה לפחד.

א-לד

וישמע ה׳ את קול דבריכם

שמיעת ה׳ היא יחס מיוחד בין ה׳ לעם שלא על ידי משה וראה להלן ואתחנן ה-כה וישמע ה׳.. ויאמר היטיבו כל אשר דברו..

א-לו

זולתי כלב בן יפונה הוא יראנה ולו אתן את הארץ אשר דרך בה ולבניו יען אשר מלא אחרי ה׳

גם כאן נזכר כלב ולא נזכר יהושע, וצריך להבין את החילוק ביניהם. ועיין בפרשת שלח.

א-לז

גם בי התאנף ה׳ בגללכם לאמר גם אתה לא תבוא שמה

״גם״ זה נשמע ריבוי, כשם שאתם, גם אני. ואין כאן שום רמז על מי מריבה.

א-לה..לח

אם יראה איש באנשים האלה הדור הרע הזה את הארץ אשר נשבעתי.. זולתי כלב.. גם בי התאנף.. גם אתה לא תבוא שם.. יהושע בן נון העומד לפניך הוא יבוא שמה

נראה שכלב הוא היחיד שהוצא מן הדור הרע ויהושע נשאר רק במקום משה, כלב הוא היחיד שנותר מן העם, ויהושע הוא היחיד שנותר מן ההנהגה.

א-מה

ותשובו ותבכו לפני ה׳ ולא שמע ה׳ בקלכם ולא האזין אליכם

כמדומה שהבכי הנוסף הזה לפני ה׳ לא נזכר למעלה בפרשת שלח. וצריך לדעת מה מקומו כאן ומדוע לא שם.

ב-ו,ז

אכל תשברו מאתם בכסף ואכלתם וגם מים.. כי ה׳ אלקיך ברכך בכל מעשה ידיך, ידע לכתך את המדבר הגדל הזה, זה ארבעים שנה ה׳ אלקיך עמך, לא חסרת דבר

וצריך לדעת מה בא לומר, אם שיכרו בכסף ולא יבקשו חינם ובנימוק כי ה׳ אלקיך ברכך.. ידע לכתך.. לא חסרת דבר.. הלא אם באמת יש להם הכל, מדוע לחשוב שיראו את עצמם עניים. וכי אדם רוצה להראות את עצמו עני בשעה שיש לו ? הלא אנו רואים להפך שאדם רוצה להראות את עצמו עשיר אפילו בשעה שאין לו.

ועוד שנראה בבמדבר (כ-יז) כי סיפור אדום היה אחרי מי מריבה כלומר שהיתה להם הבאר, וכן, משה בבקשתו הראשונה ממלך אדום לעבור בארצו אומר נעברה בארצך לא נעבור בשדה ובכרם ולא נשתה מי באר.. כלומר שהיתה להם באר משלהם, וכן עדיין היו אוכלים את המן ״עד בואם אל קצה ארץ כנען״ (שמות טז-לה), ואם כן, מדוע בכלל אוכלי המן צריכים לקנות אוכל, ומדוע שותי מי הבאר צריכים לכרות מים.

ואולי כאן התשובה, כי האוכל שלהם לא היה נראה ולא היה מורגש כאוכל כל הארץ, אלא היה שמימי וניסי, ומסיבה זו יכול היה להיות גדול בעיניהם, הלחם: ״לחם מן השמים״ (שמות טז-ד) והמים: ״באר חפרוה שרים כרוה נדיבי העם במחוקק במשענותם״ (במדבר כא-יח) אבל היה יכול גם היה להיות קטן בעיניהם: ״כי אין לחם ואין מים ונפשנו קצה בלחם הקלוקל״ (במדבר כא-ה)

וכאשר עוברים בגבול ארץ אדום, בחיכוך עם העולם האמיתי, עולם שיש בו אוכל רגיל ומים רגילים, ארציים, שם נדרשים בני ישראל לגדול עוד קצת גם ביחס אליו, ולראות את עצמם כמי שיש להם עולם ומלואו ולא כמי שאין להם.

להשתמש בכסף כדי לקנות, מסמל שגם את המשהו מהארציות שחסר, הוא לא באמת חסר כי יש דרך להגיע אליו, אלא זו דרך כיצד לחיות. וזאת הכוונה: ״ה׳ אלקיך עמך לא חסרת דבר״.

וראה דברים (כג-ה) לגבי עמון ומואב: ״על דבר אשר לא קדמו אתכם בלחם ובמים בדרך בצאתכם ממצרים..״ ומדוע שיקדמו את אוכלי המן ושותי מי באר בלחם ובמים ?

ב-טז,יז

ויהי כאשר תמו.. וידבר ה׳ אלי

וברש״י, אבל משילוח המרגלים עד כאן לא נאמר בפרשה וידבר אלא ויאמר וכו׳

וצריך לעיין בספר במדבר, כי שם נראה שגם בלשון דיבור דיבר ה׳ אל משה, למשל:

במי מריבה (כ-ז) וידבר ה׳ אל משה.. קח את המטה

ובפנחס (כה-י) וידבר ה׳ אל משה.. פנחס בן אלעזר

ובקורח (טז-כ) וידבר ה׳ אל משה.. הבדלו מתוך העדה

ומאידך במקומות אחרים שם נמצא גם לשון ויאמר.

ג-יד,טו

יאיר בן מנשה לקח את כל חבל הארגוב.. ולמכיר נתתי את הגלעד

יאיר לקח ולמכיר נתתי

וראה במדבר פרשת מטות (לב-מ,מא) כי גם שם נראה שלמכיר נתן משה את הגלעד ואילו יאירהלךוילכוד.

וראה עוד בפרשת פנחס במדבר (כו-כט) כי רק מכיר נמנה על בניו של מנשה. ויאיר ונובח אינם מנויים שם.