ד-יט,כ

ופן תשא עיניך השמימה וראית את השמש.. ונדחת והשתחוית להם ועבדתם אשר חלק ה׳ אלקיך אתם לכל העמים תחת כל השמים ואתכם לקח ה׳ ויוציא אתכם מכור הברזל ממצרים להיות לו לעם נחלה כיום הזה

נראה מרצף הדברים כי מה שעובדים או עבדו אז, כל העמים את השמש והירח, היה זה דבר נכון מצד הקב״ה ואין עליהם טענה על כך, כי כאן מבאר מדוע עם ישראל שיצאו מכור הברזל להיות לה׳ לעם נחלה, עבורו אין זה נכון לעבוד את השמש והירח

וכן בהמשך פסוק לה אתה הראת לדעת כי ה׳ הוא האלוקים אין עוד מלבדו. אתה ולא אחר.

ואחר כך פסוק לט זה כבר ציווי, וידעת היום והשבת אל לבבך כי ה׳ הוא האלוקים בשמים ממעל ועל הארץ מתחת אין עוד.

ד-כא

וה׳ התאנף בי על דבריכם וישבע לבלתי בא אל הארץ הטובה..

הזכרת דבר זה כאן צריכה ביאור, א. כי הוזכרה למעלה (א-לז) לגבי המרגלים ״גם בי התאנף ה׳..״ ב. מה עניינה בתוך הציווי והאזהרה של עבודת השמש והירח, כי קודם לכן מצווה פן תשא עיניך השמימה.. והשתחוית.. ואתכם לקח.. ואחרי כן ממשיך השמרו לכם פן תשכחו.. ועשיתם לכם פסל תמונת כל.. ואיך באמצע ציווי זה מתקשר איסור כניסתו של משה לארץ.

ד-לב..לה

כי שאל נא לימים ראשונים.. השמע עם קול אלקים חיים מדבר מתוך האש כאשר שמעת אתה ויחי..אתה הראת לדעת כי ה׳ הוא האלקים אין עוד מלבדו

ומה מטרתה של שאלה זו, ואם נמצא שאכן לא שמע עם קול אלקים וחי, האם זו ההוכחה שה׳ הוא האלקים אין עוד, כיצד זה מוכיח.

וראה בהמשך ה-כ..כג.

ד-לה,לט

אתה הראת לדעת כי ה׳ הוא האלוקים אין עוד מלבדו.. וידעת היום והשבת אל לבבך כי ה׳ הוא האלוקים בשמים ממעל ועל הארץ מתחת, אין עוד

מצד אחד אתה הראת לדעת, כלומר ראית הכל כדי שתדע את זה, וברשי שקרע להם עליונים ותחתונים בזמן מתן תורה להראותם, כלומר דבר זה שה׳ הוא האלוקים אין עוד, נדרש להוכחות גדולות וחותכות, אבל מצד שני יש כאן ציווי מיוחד על ידיעה והשבה אל הלב של הדבר הזה, כלומר שאין ההוכחה של ״אתה הראת״ מוחלטת עדיין.

ה-ג

לא את אבותינו כרת ה׳ את הברית הזאת, כי אתנו אנחנו אלה פה היום כולנו חיים

והלא ארבעים שנה חלפו מאז וישנם אם כן בני ארבעים שלא ראו את מתן תורה וכל אלו שהיו במתן תורה מבני עשרים ומעלה, כבר אינם היום שכן מתו בחטא המרגלים, ואם כן רובם רק שמעו מאבותיהם, ומה כוונתו לא את אבותינו.. כי אתנו, אנחנו, אלה, פה, היום, כולנו חיים ??

ולקמן בפרשת עקב יא-ב..ח וידעתם היום כי לא את בניכם אשר לא ידעו ולא ראו את מוסר.. ואשר עשה לחיל מצרים.. ואשר עשה לכם במדבר.. כי עיניכם הרואות את כל מעשה ה׳ הגדול.. ושמרתם ועשיתם..

ונראה שיש הבחנה ברורה בין הרואים לשאינם רואים.

ומאידך בפרשת נצבים (כט-יג,יד) ולא אתכם לבדכם אנכי כרת את הברית הזאת ואת האלה הזאת, כי את אשר ישנו פה עמנו עומד היום לפני ה׳ אלקינו ואת אשר איננו פה עמנו היום

ואם כן נראה להפך כי משה אומר ברורות שהברית היא בין לרואים ובין לשאינם רואים.

והאם יש לחלק בין הברית שכרת ה׳ עם העם לבין הברית שכרת משה.

ה-טו

וזכרת כי עבד היית בארץ מצרים ויציאך ה׳ אלקיך משם ביד חזקה ובזרוע נטויה על כן צוך ה׳ אלקיך לעשות את יום השבת

יש כאן ״על כן צוך״ כלומר הציווי של השבת אינו בא בפני עצמו מתחיל בו ונגמר בו, כי יש זכירה רצויה של עבדות מצרים, ואין הזכירה באה כציווי בפני עצמו אלא על ידי ציווי השבת, השבת היא דרך לזכור את יציאת מצרים, כביכול אין בה מצד עצמה כלום, וכיצד השבת מזכירה את יציאת מצרים ? וגם, היכן ההסבר האחר שקיבלנו על השבת ״כי ששת ימים עשה ה׳ את השמים ואת הארץ וביום השביעי שבת וינפש״ שמתייחס לדבר אחר לגמרי לכאורה ?

ה-כ..כג

ויהי כשמעכם את הקול מתוך החושך וההר בוער באש ותקרבון אלי כל ראשי שבטיכם וזקניכם.. הן הראנו ה׳ אלקינו את כבודו ואת גדלו ואת קולו שמענו מתוך האש, היום הזה ראינו כי ידבר אלקים את האדם וחי.. ועתה למה נמות כי תאכלנו האש הגדולה הזאת אם יספים אנחנו לשמוע.. ומתנו כי מי כל בשר אשר שמע קול.. ויחי..

וצריך לדעת מהו הדבר שנודע להם היום הזה ״כי ידבר אלקים את האדם וחי״, ומשה למעלה מציין זאת ״השמע עם קול אלקים מדבר.. ויחי״, ועוד, אם אכן ראו שכך הוא, מה להם שוב לדאוג ולומר למה נמות, הרי זה בדיוק ראו, שידבר אלקים אל האדם וחי, ועל הכל, מה שייך ההמשך כי מי כל בשר אשר שמע.. ויחי, הלא הם הם אותו בשר ששמע ויחי.

והקב״ה מסכים לדעתם זו, וישמע ה׳.. ויאמר אלי.. היטיבו כל אשר דברו. ומשה מציין זאת שוב בפרשת שופטים יח-טו.

ה-כד

ואת תדבר אלינו

רש״י התשתם כחי כנקבה.. כי ראיתי שאינכם חרדים להתקרב אליו מאהבה, וכי לא היה יפה לכם ללמוד מפי הגבורה ולא ללמוד ממני

הפלא הגדול הוא שלאחר מכן נאמר וישמע ה׳.. ויאמר.. היטיבו כל אשר דברו מי יתן והיה לבבם זה להם ליראה אותי. הרי שהיה נכון וראוי בעיני ה׳ בקשת העם.

וגם משה עצמו מזכיר זאת לטובה בפרשת שופטים (דברים יח-טו) נביא מקרבך מאחיך כמני יקים לך ה׳ אלקיך.. ככל אשר שאלת.. לא אסף לשמע את קול ה׳.. ויאמר ה׳ אלי היטיבו אשר דברו..

ה-כה

וישמע ה׳ את קול דבריכם בדברכם אלי ויאמר ה׳ אלי שמעתי את קול דברי העם הזה.. היטיבו כל אשר דברו.

משה אינו אומר לה׳ את דברי העם אלא יש כאן יחס מיוחד בין ה׳ לעם אשר לא בא דרך משה, ולהפך על משה דרשו חז״ל כי תש כחו לשמוע את דברי העם.. אבל ה׳ שומע אותם ומסכים להם..

ובדומה לזה לעיל א-לד לגבי המרגלים, אנו שומעים גם שמיעה הפוכה: וישמע ה׳ את קול דבריכם ויקצף וישבע לאמר..

ובדומה עוד, שמות טז-ח,ט ויאמר משה.. בשמוע ה׳ את תלנתיכם אשר אתם מלינים עליו, ואנחנו מה, לא עלינו תלנתיכם כי על ה׳.. קרבו לפני ה׳ כי שמע את תלנתיכם.. ובהמשך פסוק יב וידבר ה׳ אל משה שמעתי את תלונות בני ישראל..

ה-כז,כח

לך אמור להם שובו לכם לאהליכם ואתה פה עמוד עמדי ואדברה אליך את כל המצוה והחוקים והמשפטים אשר תלמדם ועשו בארץ אשר אנכי נתן להם לרשתה

נראה כאן כי מתחילה היו ישראל אמורים לעמוד ולהצטוות בעצמם את כל החוקים והמשפטים.

לאחר מכן השתנה הדבר, העם הלך לאוהליו ומשה נשאר לבדו לשמוע הכל.

ולאחר מתן תורה אכן יושב משה מן הבוקר ועד הערב ומצווה עליהם את החוקים והמשפטים, כי לא צוו בעצמם ואינם יודעים.

ואז בא יתרו ומעמיד הצעת ביניים שרי אלפים וכו׳.

התורה מתחילה היתה תורת כל ישראל, אחר כך תורת משה ואחר כך תורת שרי האלפים וכו׳ רק הדבר הקשה נשאר ביד משה, וראינו שנתבע על שאמר כך ונעלמה ממנו פרשת בנות צלפחד. (במדבר כז-ה)

ז-ז,ח

לא מרובכם מכל העמים חשק ה׳ בכם.. כי מאהבת

נשמע כי אנו מרובים, ויתכן דבר כזה שיחפוץ אלוקים בעם מפני שהוא רב

ובא כאן ללמד כי אין זו הסיבה שחשק בנו ה׳, אך מה הנימוק ״כי אתם המעט״, אם אנו מעט, מדוע לחשוב שמרובנו חשק ה׳ בנו