ז-יז..כד

כי תאמר בלבבך רבים הגויים האלה ממני.. לא תירא מהם.. המסות הגדולות.. וגם את הצרעה.. ונשל ה׳ אלקיך.. ונתנם ה׳ אלקיך לפניך והמם.. ונתן מלכיהם..

ומדוע זה כי תאמר.. הלא זה נאמר, כי הפחד הזה הוא שלכאורה הביא לשליחת המרגלים, ובעבורו ״לא אביתם לעלות״, ומדוע אז לא אמר להם משה את כל זה, עוד קודם כאשר בקשו לשלוח מרגלים.

ח-ג

ויענך וירעיבך ויאכלך את המן אשר לא ידעת ולא ידעון אבותיך

וכן בהמשך ח-טז המאכילך מן במדבר אשר לא ידעון אבותיך למען ענותך ולמען נסותך להיטבך באחריתך..

נראה כאן שהמן היה בבחינת עינוי.

וכמה פנים היה למן:

שמות טז-ד לחם מן השמים

שמות טז-לא והוא כזרע גד לבן וטעמו כצפיחת בדבש

במדבר כא-ה כי אין לחם ואין מים ונפשנו קצה בלחם הקלוקל

וכאן נראה שמשה מראה להם את פני המן כפי שהיה בעיניהם, לא כפי שהתורה מעידה עליו.

ובדברים כט-ד,ה ואולך אתכם ארבעים שנה במדבר לא בלו שלמותיכם מעליכם ונעלך לא בלתה מעל רגלך, לחם לא אכלתם ויין ושכר לא שתיתם למען תדעו כי אני ה׳ אלקיכם.

למען הודיעך כי לא על הלחם לבדו יחיה האדם כי על כל מוצא פי ה׳ יחיה האדם

מה משמעות הדבר הזה, לא נאמר שאדם לא חי על הלחם כלל, אלא לא רק על הלחם, אלא על מה כן ? על כל מוצא פי ה׳, נראה שגם על הלחם הוא חי והלחם עצמו הוא גם חלק ממוצא פי ה׳ אך לא כל כי יש עוד היוצא מפי ה׳, ומה הוא היוצא מפי ה׳ הזה וכיצד האדם חי ממנו, ואיך למדו זאת במדבר.

ומהו לשון ״למען הודיעך״ האם הוא לשון ללמדך, או שהודיעך הוא לשון אחרת, אולי קשה יותר, להודיע למי שלא לומד והוא בא עם עינוי והרעבה. ולאחר מכן: ״וידעת עם לבבך כי כאשר ייסר איש את בנו, ה׳ אלקיך מיסרך״ והוא נראה המשך של הודעה זו.

ח-ה

וידעת עם לבבך כי כאשר ייסר איש את בנו ה׳ אלקיך מיסרך

ייסורי האב אל בנו אינם מתוך ריחוק ושנאה ואין תכליתם כדי להכאיב, אלא משום תיקון שיש לבן בהם, ואין גם דרך אחרת לתקנו לולי ייסורים הללו, וכמה יקשה לאב לראות את בנו סובל ומתייסר, ורואה האב את הכאב, וכואב הוא את הכאב

ט-ד..ז

אל תאמר בלבבך בהדוף ה׳ אלקיך.. בצדקתי הביאני ה׳ לרשת את הארץ.. לא בצדקתך ובישר לבבך.. כי ברשעת הגויים האלה ה׳ אלקיך מורישם מפניך.. וידעת כי לא בצדקתך ה׳ אלקיך נתן לך את הארץ.. זכור אל תשכח את אשר הקצפת וכו׳

יש משקל וחשיבות למחשבה ולידיעה הזאת, בין אם היתה נכונה ובין אם לא, האם ירושת הארץ בא מתוך צדקתנו או שלא.

ובא כאן ללמדנו שלא. וכפל משה וצווה שוב על הידיעה הזאת והאריך לבאר מדוע.

ואנו רואים שישנה בפני עצמה את רשעת הגויים שגורמת להם לצאת מן הארץ, ולולי שהיו רשעים היו נשארים בה, ובדומה אנו רואים בהבטחת הארץ לאברהם בבראשית טו-טז ״ודור רביעי ישובו הנה כי לא שלם עון האמרי עד הנה״.

ולמרות שבעזיבת האמורי את הארץ בעוונותיו, היתה הארץ יכולה להיות שוממה מבלי יושב כמו שהיתה שוממה בזמן גלותינו, אינו כן, כי אנו באים ומורישים אותם מן הארץ, אך אין זה כי אנו צדיקים כי עם קשה עורף אנו, אלא רק שישנה הבטחה כזאת לאבותינו.

וצריך לדעת אם יש קשר בין ״שלם עוון האמרי״ הגורם לו לצאת מן הארץ, לבין שבועת ה׳ לאבותינו הגורם לנו להכנס, או שבמקרה הזדמנו שניהם לזמן אחד.

ותראה כי קשיות עורף זו שלנו, אינה רשעות כרשעת הגויים, כי אחרת במה אנו טובים מהם.

ולעיל דברים ז-ו כי עם קדוש אתה.. בך בחר.. להיות לו לעם סגולה מכל העמים.. לא מרובכם מכל העמים חשק ה׳ בכם ויבחר בכם.. כי מאהבת ה׳ אתכם ומשמרו את השבועה אשר נשבע לאבותיכם.. וכאן לא נזכרה אהבה זו כלל, ונראה שאין בה כדי להוציא את האמורי החוטא מארצו ולתיתנו שם במקומו.

ובואתחנן ז-ז לא מרובכם מכל העמים חשק ה׳ בכם ויבחר.. כי מאהבת ה׳ אתכם ומשמרו את השבועה

וכאן לא הוזכרה אהבה זו אלא רק השבועה שהוזכרה גם שם.

ט-כא

ואכות אותו טחון היטב.. ואשליך את עפרו אל הנחל היורד מן ההר

ובשמות לב-כ לא מצאנו את הנחל היורד מן ההר, אלא ״ויזר על פני המים וישק את בני ישרא

ט-כו

ואתפלל אל ה׳ ואמר ה׳ אלקים אל תשחת עמך

ושם זה ה׳ אלוקים, כמדומה שאינו נזכר הרבה בתפילותיו של משה

ונראה כי בנביא יחזקאל מצוי הוא מאוד

ט-כח

פן יאמרו הארץ אשר הוצאתנו משם מבלי יכלת ה׳ להביאם אל הארץ אשר דבר להם ומשנאתו אותם הוציאם

ובחטא העגל שמות לב-יב בתפילת ויחל משה אנו לא מוצאים בפירוש את טענת ״מבלי יכולת ה׳״ אלא ״למה יאמרו מצרים לאמר ברעה הוציאם להרוג אותם בהרים״ וכו׳.

אבל טענה זו כן נמצאת בפירוש בחטא המרגלים במדבר יד-טז ״מבלתי יכולת ה׳ להביא את העם הזה אל הארץ אשר נשבע להם וישחטם במדבר״

והאם יש להוכיח כי ארבעים יום הללו היו על חטא המרגלים ולא על חטא העגל ?

י-א..ה

בעת ההיא אמר ה׳ עלי פסל לך שני לוחות.. ועשית לך ארון עץ.. ואעש ארון עצי שיטים.. ואפן וארד מן ההר ואשים את הלחת בארון אשר עשיתי

מה עניין הארון הזה שחוזר כאן בציווי, בעשיה, ובתיאור הקיום, מה שלא צווה עליו ולא הוזכר בלוחות ראשונים.

י-יב

ועתה ישראל מה ה׳ אלקיך שואל מעמך כי אם ליראה את ה׳ אלקיך וללכת בכל דרכיו ולאהבה אותו ולעבוד את ה׳ אלקיך בכל לבבך ובכל נפשך..

״שואל מעמך״ הוא לשון אחר לגמרי מן הלשונות שהורגלנו בהם עד כה ״צו״ ״דבר״ ״אמור״ ולשון שואל גם אינו נופל לכאורה על ציוויים, חוקים ומשפטים, שואל נשמע כמו מבקש.

ומובן הדבר איך למדו חז״ל מכאן את ״הכל בידי שמים חוץ מיראת שמים״ כי אכן אין לקב״ה יכולת לעשות דבר זה בעולמו, ובא בכבודו ומבקש זאת מן האדם.

ובדומה אמרנו על הפסוק המופלא ״את קרבני לחמי לאשי תשמרו להקריב לי במועדו״: איך אפשר להבין את הדימוי של הלחם אשר אצל האדם הוא קיומי, נצרך מוכרח, לקרבן לאלוקים אשר לו השמים ושמי השמים וכל חיתו יער,

אלא שהאדם נותן לאלוקים דבר שאין לו, וגם אינו יכול להשיגו כלל בזה העולם, את יראת השמים שלו, ועשה לנו אלוקים את הדבר הזה לחסר ממנו, וכאשר הוא מקבלו הרי הוא כלחמו.

י-יב..טז..

ועתה ישראל מה ה׳ אלקיך שואל מעמך כי אם.. הן לה׳ אלקיך השמים.. רק באבותיך.. ומלתם את ערלת לבבכם וערפכם לא תקשו עוד

ראה כמה יפה הדבר הזה כי למעלה (ט-ה,ו) לימד משה חזור ולמד כי אין אנו באים אל הארץ בזכות צדקותינו ויושר לבבנו, כי קשי עורף אנחנו, משה אינו חס ואינו מייפה את המציאות, אך כל זה ביחס למציאות שהיתה עד עתה, אך משה אינו מניח את הדברים להשאר כך, וכיוון שלכפות את העם אינו יכול, הוא הולך בדרך השכנוע, הוא מביא הוא לפניהם את ״שאלת״ הקב״ה המועטת מאיתנו להיותנו יראים אותו, ומשכנע, כי לה׳ אלקיך השמים.. רק באבותיך חשק, וסיום המשאלה: ומלתם את ערלת לבבכם וערפכם לא תקשו עוד..

י-יח

עשה משפט יתום ואלמנה ואהב גר לתת לו לחם ושמלה

יתום ואלמנה אלו אשר אין להם קול לדרוש את משפטם, והגר שאין לו אח ורע שיתמוך בו בלחם ושמלה, אלו אשר אין להם במי לשים מבטחם בעולם הזה בא הקב״ה, עשה משפטם ונותן להם משענת,

ותראה כי דומה להם האדם אשר מבין בדעתו כי אין לו במי לשים מבטחו בעולם, ואין לו ממי לדרוש משפטו וצדקתו, כי הקב״ה יעשה משפטו.

יא-ב..ח

וידעתם היום כי לא את בניכם אשר לא ידעו ואשר לא ראו את מוסר.. ואשר עשה לחיל מצרים.. ואשר עשה לכם במדבר.. כי עיניכם הרואות את כל מעשה ה׳ הגדול אשר עשה ושמרתם את כל המצוה..

וכעין זה לעיל ה-ג לא את אבותינו כרת ה׳.. כי אתנו, אנחנו, אלה, פה, היום, כולנו חיים.

ונראית כאן הבחנה ברורה בין הדור שלא ראו לדור שראו אפילו במרחק דור אחד, של אבא ובן. ואנחנו מה נענה ?

ובנצבים (כט-יג,יד) ולא אתכם לבדכם אנכי כרת את הברית הזאת ואת האלה הזאת כי את אשר ישנו פה.. ואת אשר איננו פה..

וצריך לדעת מהו החילוק.

יא-י..יב

כי הארץ אשר אתה בא שמה לרשתה לא כארץ מצרים היא אשר יצאתם משם אשר תזרע את זרעך והשקית ברגלך כגן הירק.. ארץ הרים ובקעות למטר השמים תשתה מים ארץ אשר ה׳ אלקיך דורש אתה תמיד עיני ה׳ אלקיך בה מרשית השנה ועד אחרית שנה.

לא ברור האם הפסוק מדבר בשבחה של הארץ לעומת מצרים. וברש״י בפסוק י׳ כתב שזו שבחה, אך מביא לכך הוכחות, ונראה שהיה מקום להסתפק בדבר, ובאמת בשני מקומות ניתן לראות אחרת, א. רש״י לגבי ״תמיד עיני ה׳ אלקיך בה״ כותב: לראות מה היא צריכה ולחדש בה גזירות עיתים לטובה ועיתים לרעה. ואם כן גם חידוש גזירות לרעה יש כאן, מה שאין בארץ מצרים. ב. לעיל דברים א-כז לגבי הפסוק ״בשנאת ה׳ אותנו הוציאנו מארץ מצרים..״ כתב רש״י כי ארץ מצרים היא של ״שקיא״ וארץ כנען של ״בעל״ ושקיא טוב מבעל משל למלך שיש לו שני בנים ושתי שדות, למי שהוא אוהב נותן של שקיא..

אך אם רואים את פרשה זו עם הפסוקים שלפניה ואחריה, הדבר מובן, כי קודם (יא-ח,ט) נאמר: ושמרתם את המצוה.. למען תחזקו ובאתם וירשתם את הארץ.. ולמען תאריכו ימים על האדמה.. ארץ זבת חלב ודבש.. ואז פרשתנו: כי הארץ אשר אתה בא שמה.. ולאחריה נאמר: (יא-יג..כא) והיה אם שמוע.. ונתתי מטר ארצכם.. ונתתי עשב.. השמרו.. ועצר את השמים.. למען ירבו..

כלומר פרשתנו אינה באה לא לדבר בשבחה או גנותה של הארץ, אלא באה ללמד כי אין הארץ טובה מחמת איזה חוק מוחלט בעולם כמו ארץ מצרים, אלא תמיד עיני ה׳ אלקיך בה, ולכן לעולם אתם תלויים במאמר פי ה׳, ולעולם עליכם להצדיק את קיומכם בארץ הטובה.

צריך לדעת האם כמו המשמעות הפשוטה, הארץ מעולם היתה כזו שתמיד עיני ה׳ היו בה, שאם כן, הלא גם האמורי היה תלוי כל ימיו בה׳ עד ששלם עוונו, ואנו יודעים כי הארץ היתה זבת חלב ודבש גם קודם שבאו ישראל, שהלא המרגלים כבר ראו את פריה הטוב. ואם כן יוצא שהאמורי קיבל מאת ה׳ בדין ארץ זבת חלב ודבש כל עוד שלא שלם עוונו. ובמה זכה האמורי הזה בארץ הטובה.

והיה מקום לחשוב כי לאמורי היה חלק בתיקון שקרה בעולם בימים ההם,

אבל מצד שני אברהם אינו מוכן לקבל שבנו יקח אשה מבנות הכנעני, ולכאורה הוא הכנעני הוא האמורי היושב בארץ כנענן, אבל אברהם כן רוצה אשה ליצחק ממשפחתו - עובדי האלילים ואם כן הכנעני היה רע מהם.

ובנוסף אנו מוצאים כי תרח לוקח את אברהם בנו כדי ללכת לארץ כנענן, רק שאינו מגיע לשם ונעצר בדרך, ואז בא הציווי לאברהם ללכת בעצמו (או להמשיך את דרך אביו) אל ארץ כנען.

והאם כבר אז ידעו אבותינו כי הארץ הזו ארץ זבת חלב ודבש היא אשר תמיד עיני ה׳ אלוקינו בה.

ובהפיכת סדום לכאורה גם רואים את ״תמיד עיני ה׳ אלקיך בה״, וצריך לדעת האם נינוה שכמעט נהפכה היתה גם בארץ ישראל או שבכל העולם כולו תיתכן הפיכה כזאת.