יח-ט..יג

לא תלמד לעשות כתועבות הגויים ההם.. מעביר בנו ובתו באש קסם קסמים מעונן ומנחש ומכשף וחובר חבר ושואל אוב וידעוני ודרש אל המתים.. כי תועבת ה׳ כל עשה אלה ובגלל התועבות האלה ה׳ אלקיך מוריש אותם מפניך.. תמים תהיה עם ה׳ אלקיך

ותראה כי דרישת העתידות מן המתים או בקסמים, אינו נחשב כאן לשקר ודבר שאין בו ממש, וגם לא נחשב רק כחוסר ביטחון ותמימות עם הקב״ה, אלא לתועבה, ותועבה זו היא עד כדי שיש כאן חטא של הגויים כלפי עצמם מוסרם ומצפונם, וזו סיבה להורישם מן הארץ שעד עתה היתה להם בדין, כמו שכתוב גם כאן וגם לעיל (ט-ה) לא בצדקתך.. כי ברשעת הגויים.. ולא יתכן להוריש גויים מן הארץ שעד עתה היתה ראויה להם אם התועבה אינה נכונה כלפיהם.

וצריך לדעת מה רע יש בזה לדרוש את העתידות. ומדוע זו תועבה.

יח-טו

נביא מקרבך מאחיך כמני יקים לך ה׳ אלקיך.. ככל אשר שאלת מעם ה׳ אלקיך בחרב ביום הקהל לאמר לא אסף.. ויאמר ה׳ אלי היטיבו אשר דברו, נביא אקים להם..

ובפרשת ואתחנן ה-כד ואת תדבר אלינו, כתב רש״י התשתם את כחי כנקבה, שנצטערתי עליכם וריפיתם את ידי.. וכי לא היה יפה לכם ללמוד מפי הגבורה, ולא ללמוד ממני

וכבר שאלנו שם, מדוע הותש כוחו של משה, והקב״ה בעצמו אומר גם כאן וגם שם ה-כה היטיבו כל אשר דברו.

יח-יח

נביא אקים להם מקרב אחיהם כמוך

ומדוע נביא אחר כמו משה, הלא בזמן מתן תורה ולאחר מכן היה את משה עצמו והוא היה הנביא.

יח-כא,כב

וכי תאמר בלבבך איכה נדע את הדבר אשר לא דברו ה׳, אשר ידבר הנביא בשם ה׳ ולא יהיה.. הוא הדבר אשר לא דברו ה׳

וצריך לדעת, מה צריכים אנו לסימן הזה וכי נחשוב כי דבר שדיבר הנביא ולא יהיה, כן דברו ה׳.

יט-ו

פן ירדף גאל הדם אחרי הרוצח כי יחם לבבו והשיגו כי ירבה הדרך והכהו נפש ולו אין משפט מוות..

צריך לדעת מה מקום לדאגה זו, והיכן הוא איסור לא תרצח שבתורה להזהיר את גואל הדם מהרוג מי שאין לו משפט מוות, והיכן השופטים והשוטרים האמונים למנוע את שפיכת הדם הנקי הזה, ואם אחר כל אלה עוד יבוא גואל הדם וירצח את החף מפשע, הרי פושע הוא בעצמו, ולו משפט מוות, והאם מפני פושעים וחייבים אלו יש לתת ערי מקלט, אדרבה, יושם גואל הדם בבית הסוהר, ואנו רואים דבר שלא כדרך כל התורה כי בכל התורה מונעים ומענישים את הפושע והחייב מעשות את מעשיו הרעים וכאן אין שום דין ודיבור על גואל הדם, אלא הוא מוצב כאן כעובדה, ויש רק שמירה על החף מפשע.

ובתורה נימוק למעשי גואל הדם: ״כי יחם לבבו״ ונראה שחום הלב הזה הוא דבר נכון, קיים בעולם, ולא די להזהיר מפניו את גואל הדם ״פן יחם לבבך״ כי חום הלב גדול וחזק מהציווי, ולזה יועילו רק ערי מקלט.

וברוצח מזיד (יט-יב): “ושלחו זקני עירו ולקחו אותו משם ונתנו אותו ביד גואל הדם ומת”, ומתברר אם כן כי אין תופעת גואל הדם פסולה מיסודה..

כ-ה..ז

ודברו השוטרים אל העם לאמר מי האיש אשר בנה בית חדש.. ומי האיש אשר נטע כרם.. ומי האיש אשר ארש אשה.. פן ימות במלחמה ואיש אחר יקחנה

והוא דבר פלא, כי לעצם המיתה במלחמה אין אנו חוששים ועל מנת כן הוא יוצא, ואם ימות הרי אבדו כל חייו עמו, ביתו, משפחתו, נכסיו וכל אשר לו,

ואם כן מדוע בונה הבית, נוטע הכרם ומארש האשה חוששת התורה למיתתם, האם חייהם יקרים יותר מאלו שכבר נשאו נשים או מאלו שעדיין לא ארשו נשים, ומה שייך לתת קדימות לעסקי ממונות של בתים וכרמים כאשר את עצם חיי בעליהם אנו מקריבים עבור המלחמה

ובתורה נימוק, פן ימות במלחמה ואיש אחר.. כלומר אם לא היה שום אדם לוקח את האשה, מחלל את הכרם וחונך את הבית, לא היה חשש..

ודבר זה צריך עיון.