כו-ג

ובאת אל הכהן אשר יהיה בימים ההם ואמרת אליו הגדתי היום לה׳ אלקיך..

ובהמשך (כו-יב,יג) כי תכלה לעשר.. ואמרת לפני ה׳ אלקיך בערתי

תראה את הדבר הזה שהתורה מצווה את האדם נוסח דברים להגיד לפני ה׳ אלקיו, ולמרות שאמירת תודה וגם סיפור קיום המצוות התלויות בפירותיו, יכול האדם לומר לבדו איש איש כלשונו וכלבבו, התורה מצווה את הנוסח המדוייק שעליו לומר.

כו-ח,ט

ויוצאנו ה׳ ממצרים.. ויבאנו אל המקום הזה ויתן לנו את הארץ הזאת

והתינח בשנים הראשונות לישיבתם בארץ שהארץ עדיין חדשה להם וקרובים יותר למצרים ולמדבר, שייך עוד להודות על היציאה ממצרים ועל ״המקום הזה״, אך כאשר יחיו בארץ כמה מאות שנים, יציאת מצרים תהיה הסטוריה, והארץ תעשה להם כשלהם, האם שייך עדיין להודות באמת מחדש בכל שנה על הארץ ?

ואנו רואים שכן, התורה מצווה כן שלעולם ולעולמי עולמים הארץ לא תהיה מובנת מאליה, תמיד יבוא איש היהודי ויתארח מחדש בארצו, יראה את עצמו בכל שנה ושנה כיוצא ממצרים שאין לו שום דבר משלו, וכעת הוא מקבל את ארץ ישראל, וכאשר היא מצמיחה לו פירות הוא בא ומודה עליהם, כי אינם שלו.

ותראה את התיאור במשנה (ביכורים ג-ד) ״החליל מכה לפניהם עד שמגיעין להר הבית, הגיעו להר הבית אפילו אגריפס המלך נוטל הסל על כתפיו ונכנס עד שמגיע לעזרה..״ כל צורת ההגעה הזו אל בית המקדש הרי לא נכתבה בפרשתנו מפורש אבל למדו חכמים ממנה כי אפילו מלך שבישראל ממקום חוזקו, כבודו וכוחו, יורד גם הוא מכסא מלכותו להודות על פירותיו, לומר, כי אפילו הם אינם שלו.

ודבר אחד הוא עם הנאמר לעיל (יא-יב,יג) ״תמיד עיני ה׳ אלקיך בה.. והיה אם שמוע תשמעו..״ וראה שם שביארנו כי מה שתמיד עיני ה׳ אלקיך בה אינו שבחה של הארץ בהכרח וגם לא גנותה אלא רק ללמד שהיא תמיד תלויה ב״והיה אם שמוע תשמעו״, כלומר, אין לה קביעות, אלא ישנה התחדשות מתמדת בכל הנוגע לטוב הארץ וקיומנו בה..

ובדומה לזה הברכות שאנו מברכים בכל בוקר, על פקיחת העיניים, עמידה על הרגלים, לבישת הבגדים וכו׳, באות ולוקחות מאתנו את ה״נכסים״ הקבועים המובנים מאליהם, ידיים, רגליים, עיניים, ונותנות לנו אותם כל יום מחדש במתנה.

ואם אנו רוצים בברכות אלו כוונה, זו כוונתם, להיפרד בלב מכל נכסינו וקבלתם מחדש במתנה.

כו-ה

ארמי אובד אבי וירד מצרימה

ולדעת חז״ל, ארמי זה לבן שרצה להאביד את יעקב,

וצריך לדעת, מדוע לא נזכרו החסדים שעשה ה׳ לאברהם וליצחק, הלא הצילם מאויביהם וזנם וכלכלם כל ימיהם, ומדוע אנו מתייחסים לאבות האומה רק מיעקב. ועל יעקב עצמו יש לשאול, מדוע דווקא לבן נזכר, והיכן עשיו, הלא מפני עשיו ברח עד בית לבן, ומפניו פחד כשחזר מלבן ״כי ירא אנכי אותו פן יבוא והכני אם על בנים״ (בראשית לב-יב).

ואולי המיוחד בלבן בשונה מעשיו שהקב״ה לחם את מלחמתו של יעקב עמו מבלי שהיה יעקב מעורב כלל, כשהתגלה ה׳ ללבן בלילה והזהירו מדבר עם יעקב מטוב ועד רע ואינו כן בעשיו שיעקב עצמו הכין עצמו לדורון תפילה ומלחמה.

ואמנם גם אצל אברהם אנו מוצאים שלחם ה׳ את מלחמתו (בראשית יב-יז) וינגע ה׳ את פרעה נגעים גדולים ואת ביתו על דבר שרי.. וכן (בראשית כ-ג) ויבוא אלקים אל אבימלך בחלום הלילה ויאמר לו הנך מת על האשה אשר לקחת.

כו-יא

ושמחת בכל הטוב אשר נתן לך ה׳ אלקיך ולביתך אתה והלוי והגר אשר בקרבך

פרשה שלימה עוסקת בכיצד יש להיזכר את חסדי ה׳, וכל עניינה הוא השבת הטוב אל מקורו, האדם לוקח את הטוב והראשית שבפירות עמלו, אבל במקום לאכול ולהנות, הוא עוצר ונזכר שכל זה איננו שלו, ואז מפריש אותם ממנו ונותנם לגבוה, במעמד זה הוא גם מזכיר שעצם החיים שלו ואבותיו, גם הם אינם שלו, אלא בחסד ה׳ שהצילם כל הדורות, ואף הארץ אינה שלו. ותראה איך דווקא שם באה השמחה בכל הטוב. כאשר הכל חוזר אל מקורו, האדם אינו בעלים על כלום, שם הוא שמח. שם אין שום דבר מובן מאליו, שם כל דבר יש לו יופי והדר.

ושמחת.. אתה.. והגר

ובביכורים א-ד: הגר מביא ואינו קורא שאינו יכול לומר אשר נשבע ה׳ לאבותינו לתת לנו

ותראה כי הגר הזה שאין שמו מוזכר ביחוד על כל מצווה ומצווה, וכאן כללתו התורה בפירוש ״ושמחת בכל הטוב אתה.. והגר״, ועם זאת דרשו חז״ל להוציאו מכלל הקריאה על הביכורים.

ובנו של הגר, האם יכול לומר לאבותינו ? או שלדורות אינו אומר עד שיהיו אביו (ו / או) אמו מישראל.

כו-יב

כי תכלה לעשר את כל מעשר תבואתך בשנה השלישית שנת המעשר ונתתה ללוי לגר ליתום ולאלמנה ואכלו בשעריך ושבעו

ולמדו מכאן חז״ל דין מעשר עני, והוא כוונת הכתוב ״ונתתה.. לגר ליתום ולאלמנה״. וצריך לדעת מדוע דין זה של נתינת מעשר עני בשנה השלישית אינו נכתב בפירוש אלא ברמז, וגם זה הרמז אינו מדבר על השנה השלישית עצמה אלא על הביעור של מעשרות שלושת השנים שהוא בעצם בפסח של רביעית ורק מדין הביעור אנו למדים כי שנה שלישית היא שנת מעשר עני, ואדרבה מפשיטות הפסוקים מעשר שני הוא מעשר הנוהג בכל שנה, שהרי לא נאמר בו רק שנה ראשונה ושניה.

וצריך עוד לדעת, מדוע החיוב הזה לזון את העניים הינו רק בשנה השלישית, הלא עניים הם עניים תמיד, וכיצד יתפרנסו בשאר שנים ? ומה שייך לתחום בזמן את המעשר עני.

בשנה השלישית

תראה כי שנה שלישית זו אינו שלישית לשמיטה, כי הרי היא מתקיימת גם בשלישית לשמיטה וגם בשישית לשמיטה, ועדיין נקראת שלישית, ואם כן אנו מוצאים מחזור חדש שלא נמצא עד לכאן, מחזור השלש, ועד עתה ידענו רק את מחזור השבע, שבע שנות שמיטה, שבע שמיטות ליובל, שבעה ימי השבוע.

וצריך לדעת אם שלש אלו שייכים גם הם לשמיטה או שהם מחזור בפני עצמו, ואכן בשמיטה עצמה פוסק המחזור מספירתו לשנה אחת, אולי בדומה ליובל ששנות השמיטה פוסקות מלהימנות בו לשנה אחת (?).

תראה שהתורה מונה כן שתי הגדות שיש לאדם לבוא ולהגיד בבית ה׳, האחת על הביכורים שהיא ראשית הצמיחה של הפירות, שם הוא מודה על פירותיו דרך הודאה על עצם קיומו של עם ישראל מיציאת מצרים עד קבלת הארץ, והשניה בסיום קיום כל מצוות הפירות של שלושת שנות המעשר, שם הוא מתוודה שקייים את המצוות ומבקש על העתיד.

כו-יז..יט

את ה׳ האמרת היום להיות לך לאלקים.. וה׳ האמירך היום להיות לו לעם סגולה

מערכת היחסים בינינו לבין ה׳ כתובה פה כהדדית, אנו בחרנו בה׳ וה׳ בחר בנו.

אבל תראה מה כל בחירה כוללת: בחירת ה׳ בנו כוללת להיותנו לו לעם סגולה, לשמור מצוותיו ולתיתנו עליון על כל הגויים לתהילה לשם ולתפארת, ובחירתנו את ה׳ כוללת ללכת בדרכיו, לשמור חוקיו ומצוותיו ומשפטיו ולשמוע בקולו. כלומר קיום כל התורה כולה על פרטיה ודקדוקיה שייך לבחירה שלנו בה׳, אנו בחרנו בכל זה, ואילו להיות לעם סגולה (לשמור מצוותיו ?) ולהיות עליון על כל הגויים, זה בא מבחירתו אותו בנו.

כז-א..ח

והקמת לך אבנים גדלות ושדות אותם בשיד וכתבת עליהן את כל דברי התורה.. והיה בעברכם.. תקימו את האבנים האלה.. ובנית שם מזבח.. מזבח אבנים.. אבנים שלמות תבנה את מזבח ה׳.. וכתבת על האבנים את כל דברי התורה

נזכרו כאן אבנים אבנים בשני הקשרים, האחד לכתוב את התורה עליהן, והשני לבניית מזבח. וצריך לדעת מה עניינם של אבנים אלו וכתיבת התורה עליהן, והאם יש קשר בינם לבין אבני המזבח.

כז-יב,יג

אלה יעמדו על לברך את העם.. ואלה יעמדו על הקללה

ומדוע לבסוף אנו רואים שהתורה מונה רק את הקללות, אך אין אנו מוצאים את ״ברוך האיש.. ואמר כל העם אמן״