כט-יג,יד

ולא אתכם לבדכם אנכי כרת את הברית.. כי את אשר ישנו פה.. ואת אשר איננו פה.

וראה לעיל ואתחנן (ה-ג) לא את אבותינו כרת ה׳ את הברית הזאת כי אתנו אנחנו אלה פה היום כולנו חיים.

ובעקב (יא-ב..ז) וידעתם היום כי לא את בניכם אשר לא ידעו ואשר לא ראו.. כי עיניכם הראת את כל מעשה ה׳ הגדול אשר עשה.

ל-ג

ושב ה׳ אלקיך

וברשי היה לו לכתוב והשיב.. גדול יום קיבוץ גלויות ובקושי כאילו הוא עצמו צריך להיות אוחז בידיו ממש.. ואף בגלויות שאר אומות מצינו כן.. ושבתי את שבות מצרים

ואתה רואה כי גם שאר עמים יש להם קיבוץ גלויות וצריך לאוחזם בידם ממש וכו׳. והוא דבר שיש לדעת כי יש חיים מסביבנו.

ל-יא..יד

כי המצוה הזאת אשר אנכי מצוך היום לא נפלאת היא ממך ולא רחוקה היא לא בשמים היא לאמר מי יעלה לנו השמימה.. ולא מעבר לים.. כי קרוב אליך הדבר מאוד

ותראה כי לא באה כאן התורה לדבר על המאמץ לקיים את התורה שאינו קשה אלא קל, כי אינו כן, שהרי התורה מקיפה את האדם בכל דרכיו והליכותיו, אינה מניחה לו רגע פנאי, ומצווה הוא לשמרה בכל לבו ובכל נפשו עד קצה גבול יכולתו.

ואולי פירושו כי התורה שמקורה מגבוה מעולם שאינו גשמי, ושם הביטוי שלה גבוה יותר, אינה נשארת למעלה, אלא, יורדת ויורדת היא ומתלבשת בכל דבר וענין מן עולמנו אנו, אנו מצווים על הגניבה והגזל, על החמידה ועל העריות, דברים שללא ספק אינם בצורתם למעלה אלא נולדו רק בזה העולם, והתורה עדיין שם, מצווה ומכוונת. ובזה קרבתה של התורה אלינו, מכירה היא בנו ובהיכן שאנחנו, ועלינו אומרת את דבריה, היא אינה בשמים.